
			ཅེས་པ་འདི་ནི་རྒྱ་ནག་རི་བོ་རྩེ་ལྔའི་ཡང་དབེན་ལྷ་མཆོག་འཇམ་དཔལ་གཞོན་ནུས་རྒྱལ་སྲས་ཁྲི་ཕྲག་གཅིག་ལ་ཟབ་རྒྱས་ཆོས་འཁོར་བསྐོར་བའི་རི་རྩེར་ངག་དབང་བློ་གྲོས་མཚུངས་མེད་པས་དུས་ཚོད་སྐར་མ་ཉེར་གསུམ་གྱི་ཡུན་ལ་ཤར་མར་སྤེལ་བ་དགེ །མེ་ཡོས་ཟླ་༥ཚེས་༣ལའོ། །

		

	
		
		

	
		
			༄༅། །སྙིང་གཏམ་སྙིང་གི་ཐིག་ལེའི་འབྲུ་འགྲེལ་དོན་གསལ་མེ་ལོང་ཞེས་བྱ་བ་བཞུགས་སོ། །

			བླ་མ་དང་མགོན་པོ་འཇམ་པའི་དབྱངས་ལ་ཕྱག་འཚལ་ལོ། །

			དེ་ལ་འདིར་གང་ཟག་གཅིག་མངོན་པར་འཚང་རྒྱ་བའི་ལམ་ཚང་ལ་ནོར་བ་མེད་པ་སྟོན་བྱེད་ཀྱི་བསྟན་བཅོས་སྙིང་གཏམ་སྙིང་གི་ཐིག་ལེ་ཞེས་བྱ་བ་འདི་ཉིད་འཆད་པ་ལ། ཐོག་མར་དགེ་བ་བརྩམ་པའི་ཡན་ལག་ལ་འཇུག་པའི་བྱ་བ་དང་། བར་དུ་དགེ་བ་བརྩམ་བྱའི་ལུས་ཕུན་སུམ་ཚོགས་པ་དང་། ཐ་མར་དགེ་བ་བརྩམས་པའི་མཇུག་རྫོགས་པའི་བྱ་བ་བཟང་པོ་དང་གསུམ་ལས། དང་པོ་ལ་མཚན་བསྟན་པ།

			མཆོད་པར་བརྗོད་པ། བརྩམ་པར་དམ་བཅའ་བ་དང་གསུམ་ལས། དང་པོ་ནི། སྙིང་གཏམ་སྙིང་གི་ཐིག་ལེ་ཞེས་གསུངས་པའི་དོན་ཏེ། འདིར་ཐིག་ལེ་ཞེས་པའི་སྐད་དོད་ལ། ཏི་ལ་ཀ་ཞེས་པའི་སྒྲ་ལས་སྙིང་པོའམ་བཅུད་དུ་འཇུག་པས། གདུལ་བྱ་རྣམས་ལ་ཐུགས་བརྩེ་བ་ཆེན་པོས་ཡོངས་སུ་གདམས་པའི་སྙིང༵་གཏམ༵་འདི་ནི་མན་ངག་ཐམས་ཅད་ཀྱི་ནང་ནས་སྙིང་བཅུད་ལྟ་བུ་སྟེ། དཔེར་ན་རང་གི་ལུས་ཟུངས་ཐམས་ཅད་ཀྱི་ནང་ནས་ཤིན་ཏུ་གཅེས་པའི་སྙིང༵་གི༵་ཐི༵ག་ལེ༵འམ་སྙིང་གི་བཅུད་བཏོན་ནས་གཞན་ལ་ཕངས་པ་མེད་པའི་སྒོ་ནས་ཕན་པར་སྟེར་བའི་དཔེར་བསྟན་པའོ། །

			གཉིས་པ་ནི། རབ་འབྱམས་སྲས་བཅས་སོགས་ཏེ། ཕྱོགས་བཅུའི་ཞིང་ར༵བ་འབྱ༵མས་ན་བཞུགས་པའི་སྲ༵ས་བྱང་ཆུབ་སེམས་དཔའི་ཚོགས་དང་བཅ༵ས་པའི་རྒྱལ༵་བ༵་རྫོགས་པའི་སངས་རྒྱས་བཅོམ་ལྡན་འདས་རྣམས་ཀྱི་སྐུ་གསུང་ཐུགས་བསམ་གྱིས་མི་ཁྱབ་པའི་གས༵ང་གསུ༵མ་གྱི་ཡོན་ཏན་མ་ལུས་པ་ཀུ༵ན་གཅི༵ག་ཏུ་བསྡུ༵ས་པའི་བདག་ཉིད་དེ། གདུལ་བྱ་རྣམས་ཀྱི་སྣང་ཚུལ་གྱི་ངོར་མཚ༵ན་དང་དཔེ༵་བྱད་བཟང་པོའི་གཟུ༵གས་སུ༵་སྨི༵ན་ནས་འགྲོ་ལ་ཕན་པར་མཛད་པ༵འི་གཟུགས་ཀྱི་སྐུ༵་བགྲེས་རྒུད་བྲལ་བ་གཞོ༵ན་ནུ༵འི་ཚུལ་འཆང་སྨྲ༵་བའི༵་ཉི༵་མ༵་སྟེ། འཇམ་དཔལ་ཡེ་ཤེས་སེམས་དཔའ་ཞེས་སྲིད་ན་ཡོངས་སུ་གྲགས་པ་ག༵ང་དེ༵་ཡི༵ས་ནི། རྩོམ་པ་པོ་ཁོ་བོའི་རྗེས་སུ་འཇུག་པར་འདོད་པའི་སྐལ་ལྡན་གྱི་སློབ་བུ་ཁྱེ༵ད་རྣམས་དང་། གཞན་ཡང་དེང་དུས་སྐྱེ་བོ་ཕལ་མོ་ཆེས་ཚུལ་ཁྲིམས་དང་ཐོས་བསམ་སྒོམ་པ་སོགས་དོན་དུ་མི་གཉེར་ཞིང་། དོན་མེད་མནོག་ཆུང་གི་འཇིག་རྟེན་ཆོས་བརྒྱད་ལ་ཉིན་མཚན་ཁོར་མོར་འཕྱན་པ་རྣམས་ཀྱི་ཡང་བློ༵་ཁ་བྱ༵ང་ཆུ༵བ་ཆེན་པོའི་ལ༵མ་དུ༵་བསྒྱུ༵ར་ཅིང་མི་ལུས་རིན་པོ་ཆེ་རྒྱལ་བའི་བསྟན་པ་དང་འཕྲད་པའི་དོན་འབྲས་མཆིས་པ༵ར་མཛོ༵ད་ཅིག་ཅེས་པའོ། །

			གསུམ་པ་ནི། མཐའ་ཀླས་འགྲོ་བའི་སོགས་ཏེ། སྤྱིར་རྒྱལ་བ་རྫོགས་པའི་སངས་རྒྱས་ཀྱིས་ནམ་མཁའི་མཐ༵འ་ཀླ༵ས་པའི་འགྲོ༵་བ༵་མཆོག་དམན་རབ་འབྲིང་རྣམས་ཀྱི་ཁམས་དབང་མོ༵ས་པ་བསམ་གྱིས་མི་ཁྱབ་པའི་བློ༵་དང༵་འཚ༵མ་པ༵འི་སྒོ་ནས་ཤིན་ཏུ་ཟ༵བ་པ་སྔགས་ཀྱི་སྡེ་སྣོད་དང་། ཡ༵ངས་པ་མཚན་ཉིད་ཐེག་པའི་ཆོ༵ས་ཚུལ༵་དཔ༵ག་གི༵ས་མི༵་ལ༵ང་བ་ཞིག་གསུངས་ན་ཡ༵ང་། ཚེ་ཐུང་བ་སོགས་སྙིགས་མ་ལྔ་བདོའི་སྐབས་འདིར་དེ་དག་ཆ་ཚང་བ་ལྟ་ཅི། ཕལ་ཆེར་གྱིས་ཐ་ན་མདོ་སྔགས་ཀྱི་གཞུང་ཆེན་པོ་གཅིག་ལའང་བསླབ་པར་མི་ནུས་པས་ན། འདིར་མདོ་སྔགས་དགོངས་འགྲེལ་ཐམས་ཅད་ཀྱི་གན༵ད་གཅིག་ཏུ༵་དྲིལ༵་ན༵ས་ཉ༵མས་སུ༵་ལེ༵ན་པ༵འི་ཚུ༵ལ་ཚང་ལ་ནོར་བ་མེད་པ་ནི་སྙི༵ང་གཏ༵མ་སྙིང་གི་ཐིག་ལེ་འདི་ཉིད་དེ། ཁོ་བོའི་མན་ངག་ཐམས་ཅད་ཀྱི་སྙི༵ང་པོ༵འི་དྭངས་བཅུད་ལྟ་བུ་ཡིན་པས། སྐབས་འདིར་སྙིང༵་དང་འདྲ༵་བའི་གྲོ༵གས་པོ་སྟེ་སྐལ་ལྡན་གྱི་སློབ་བུ་ཁྱེད་རྣམས་ལ༵་འདོ༵མས་པར་བྱེད་ན།

			འདི་ནི་མདོ་སྔགས་ཀྱི་ལམ་ཆ་ཚང་བ་ཚིག་ཉུང་ལ་དོན་འདུས་པའི་སྒོ་ནས་སྟོན་བྱེད་ཀྱི་མན་ངག་ཡིན་པས་མཁས་བླུན་སུ་ཡིན་ཡང་། གོ་ལོ་ཐོས་ལོ་ཙམ་གྱིས་མི་གཞག་པར་ཀུན་གྱིས་དེ་ལྟར་རང་རྒྱུད་ལ་སྦྱར་ཏེ་ཉམས་སུ་ལེན་པར་མཛོད་ཅིག་དང་། གནས་སྐབས་མཐར་ཐུག་གི་དོན་འབྲས་ཕུན་སུམ་ཚོགས་པ་དང་ལྡན་པར་འགྱུར་རོ་ཞེས་པའོ། །

			གཉིས་པ་ནི། ཐོག་མེད་སྲིད་པའི་སོགས་ཏེ། འཇམ་མགོན་མི་ཕམ་རིན་པོ་ཆེས། དམ་པ་ཆོས་འདི་སྟོན་པ་མཆོག་གིས་ཀྱང་། །སྐུ་སྲོག་ལན་མང་བཏང་ནས་བཙལ་བ་ཡིན། །ཐོས་ན་དོན་ཆེ་འདི་འདྲ་གཞན་ན་མེད། །ཐོས་དུས་ལེགས་པར་ཉན་ན་མི་འཐད་དམ། །ཞེས་པ་ལྟར་ཐོས་པ་མ་བཙལ་ན། ཚེ་རབས་ཡ་མཐའ་ཐོ༵ག་མ་མེ༵ད་པ་ནས་ལས་ཉོན་གྱི་ལྕགས་སྒྲོག་དམ་པོས་བར་མེད་དུ་བཅིངས་ཏེ། ཁམས་གསུམ་སྲི༵ད་པ༵འི་བཙོན་ར༵་ཆེན་པོར་འཕྱན་ནས། བླང་དོར་མི་ཤེས་པའི་མ༵་རི༵ག་མུ༵ན་ནག་རབ་ཏུ་འཁྲིགས་པའི་ཀློ༵ང་ཆེན་དུ༵། ཐར་ལམ་སྟོན་པའི་བླ་མ་དགེ་བའི་བཤེ༵ས་གཉེན་སོགས་དང་བྲ༵ལ་ཏེ། ལུས་སེམས་རྣལ་དུ་མི་གནས་པའི་སྨྱོ༵ན་པ༵་ཇི་བཞི༵ན་དུ༵་ད༵་ལྟའི་བ༵ར་དུ་འཁྱ༵མས་པ་ནས། ད༵་ལྟ་དལ་འབྱོར་གྱི་མི་ལུས་ཐོབ། མཚན་ལྡན་གྱི་བླ་མ་མཇལ། ཟབ་མོའི་གདམས་པ་ཐོབ་པའི་དུས་འདིར་ནི༵། ཇི་ལྟར་ཁམས་གསུམ་འཁོར་བའི་སྡུག་བསྔལ་མ་ལུས་པ་ཞི༵་ཞིང་གཏན་གྱི་བདེ༵་བ་དམ་པ་ནི་རྫོགས་པའི་སངས་རྒྱས་ཀྱི་གོ་འཕང་ཡིན་ལ། དེ་ལྟ་བུའི་ཁ༵ང་བཟ༵ང་ཉམས་དགའ་བ་འཚོ༵ལ་པའམ་ཐོབ་པ༵འི་ཕྱིར༵་དུ། སྟོན་པ་ཐུགས་རྗེ་ཅན་དང་རྗེས་འཇུག་མཁས་གྲུབ་རྣམས་ཀྱི་ཟབ་དང་རྒྱ་ཆེ་བའི་གསུ༵ང་ར༵བ་རྒྱ༵་མཚོ༵་ལྟ་བུ་རྣམས་ལ་སྐོམ་པ་ཆུ་ལ་འཁྲེང་བའི་འདུ་ཤེས་ཀྱིས་དཀའ་བ་བརྒྱ་ཕྲག་གི་སྒོ་ནས་རྩེ་གཅིག་ཏུ་མཉ༵ན་པ་ལ༵་སྤྲོ༵་བ༵་རབ་ཏུ་བསྐྱེད་པར་བྱ་རི༵གས་སོ། །ཞེས་པའོ། །

			གསུམ་པ་ཐོས་དོན་ལ་བསམ་པ་ནི། ཐོས་པ་ཙམ་གྱིས་སོགས་ཏེ། དེ་ཡང་གུང་ཐང་བསྟན་པའི་སྒྲོན་མེས། ཐོས་མང་ཉམས་སུ་མ་བླངས་ན། །རང་གི་རྒྱུད་ལ་མི་ཕན་ཏེ། །ཆུ་ནང་ལོ་བརྒྱར་གནས་པ་ཡི། །རྡོ་ཡི་རང་བཞིན་སྐམ་པོ་ཡིན། །ཞེས་པ་ལྟར། སྤྱིར་ཐོས་པ་ལ་ཕན་ཡོན་བསམ་གྱིས་མི་ཁྱབ་པ་ཡོད་ཀྱང་། དེའི་དོན་ཉམས་སུ་མ་བླངས་ན་ཐོ༵ས་པ༵་ཁོ་ན་ཙ༵མ་གྱི༵ས་ནི་གནས་ལུགས་ཡང་དག་པའི་དོན་ལ་ཕྱིན་ཅི་ལོག་གི་སྒྲོ༵་འདོ༵གས་ངན་པ་རྩ་བ་ནས་མི༵་ཆོ༵ད་ཅི༵ང་། ཁྱད་པར་དུ་བདག་ཅག་གི་སྟོ༵ན་པ་མཉམ་མེད་ཐུབ་པའི་དབང་པོ་དེ་ཉིད་གཞན་ཕྱི་རོལ་མུ་སྟེགས་པའི་སྟོན་པ་སོགས་གང་དང་ཡང་མི་འདྲ་བར་གདུལ་བྱ་རྣམས་ལ་བདེན་པར་སྨྲ་བ་ཉག་གཅིག་གི་ཚད་མའི་སྐྱེས་བུ་ཁོ་ན་ཡིན་པ་དང༵་། དེས་ལེགས་པར་གསུངས་པ་བསྟ༵ན་པ་དམ་པའི་ཆོས་ཀྱང་རྣམ་པར་གྲོལ་བའི་འཇུག་ངོགས་བླ་ན་མེད་པའི་དཔྱད་གསུམ་རྣམ་པར་དག་པ་ཡིན་པ་ལ༵། གཞན་གང་གིས་ཀྱང་མི་འཕྲོག་པའི་ཡི༵ད་ཆེ༵ས་བརྟན་པོ་ནི་དེང་གི་དུས་འདིར་ཤིན་ཏུའང་རྙེད༵་པར་དཀ༵འ་བ༵ས་ན། དུས་རྟག་ཏུ་རྒོལ་བ་ཚར་གཅོད་པའི་རྩོ༵ད་པ་དང་། སྐལ་ལྡན་རྗེས་སུ་འཛིན་པའི་འཆ༵ད་པ། གཉིས་ཀའི་དོན་དུ་རྩོ༵མ་པ་སྟེ་མཁས་པ༵འི་བྱ༵་བ༵་གསུམ་པོ་འདི་འབད་པ་བརྒྱ༵་ཕྲ༵ག་གི༵་སྒོ་ནས་བསྟེན་ཏེ། ཐོས་དོན་ལ་ཡང་ཡང་སེམས་པའི་བས༵མ་བྱུ༵ང་གི་ཤེས༵་ར༵བ་དྲི་མ་མེད་པ་དེ་ཉིད་རང་གི་ཐུག༵ས་ཀྱི༵་བཅུད༵་དུའ༵མ་རྒྱན་དུ་སྟེན༵་པར་མཛོད་ཅིག་དང་། སྟོན་པ་དང་བསྟན་པ་རིན་པོ་ཆེ་ལ་གཞན་གང་གིས་ཀྱང་གཡོ་བར་མི་ནུས་པའི་ཡིད་ཆེས་བརྟན་པོ་སྐྱེ་བར་འགྱུར་རོ། །ཞེས་པའོ། །

			བཞི་པ་བསམ་དོན་བསྒོམ་པ་ནི། གཞུང་ལུགས་རབ་འབྱམས་སོགས་ཏེ། དེ་ཡང་ཇི་སྐད་དུ། དཔེར་ན་མི་ཞིག་རྒྱ་མཚོའི་ཆུས་ཁྱེར་ན། །དེ་ནི་སྐོམ་བཞིན་འཆི་བའི་དུས་བྱེད་འགྱུར། །དེ་བཞིན་ཐོས་མང་སྲེད་པས་བག་མེད་པ། །ཆོས་ཀྱི་རྒྱ་མཚོར་གནས་བཞིན་ངན་འགྲོར་འགྲོ། །ཞེས་པ་ལྟར། མདོ་སྔགས་རིག་གནས་དང་བཅས་པའི་གཞུ༵ང་ལུ༵གས་ར༵བ་འབྱ༵མས་ཀྱི་གནས་ལ་མཁས་ཤིང་ཚེ་གང་གཞན་ལ་ཆོས་སྨྲ༵་བའི༵་དགེ་བའི་བཤེས་གཉེན་དུ་གྲགས་ཤིང་མངོན་པར་རློམ་པའི་སྟོ༵ན་པ་ཆེ༵ན་པོ་རྣམས་ཡིན་ཡ༵ང་། དོན་ཐོས་བསམ་གྱིས་ར༵ང་གི་རྒྱུ༵ད་ལ་ཡང་ཡང་གོམས་པར་བྱས་ཏེ་ཉོན་མོངས་པའི་དགྲ་ཆེན་དེ་མ༵་བཏུ༵ལ་བ་ཞིག་ན། ཇི་ལྟར་བྱ་ནེ༵་ཙོ༵་ལ་མི་སྐད་བསླབས་ཏེ་འོན་པ༵འི་སྒྲ་ཙམ་ཞིག་ཀློག་ཤེས་པ་དང་འདྲ༵་བས་ན། ནམ་ཞིག་འཆི༵་བའི་སྣང་བ༵་མི་འདོད་བཞིན་དུ་བཙ༵ན་ཐ༵བས་སུ་འོ༵ང་བའི་དུས་ན༵། རང་གི་རང་ལ་ངས་བླང་དོར་གྱི་གནས་ཤེས་ཀྱང་ཉམས་སུ་མ་བླངས་ཤིང་། ང་རྒྱལ་དང་མཁས་རློམ་གྱིས་མི་ཚེ་ཐལ་བས། ད་ནི་ངན་སོང་དུ་མི་ལྟུང་བའི་གདེང་ཙམ་ཡང་མི་འདུག་སྙམ་དུ་འགྱོ༵ད་པ༵་ཆེན་པོ་སྐྱེ་བའི་རྒྱུ༵་རུ་ངེས་པས། ཟབ་མོའི་གད༵མས་ངག་གི་དོ༵ན་རྣམས་རང་རྒྱུད་འདུལ་བའི་ཐབས་སུ་སྤྱོད་ལམ་ཀུན་ཏུ་སྙི༵ང་གི་དཀྱིལ་ལ༵་སྟེ༵ན་ཅི༵ག་ཅེས་སྙི༵ང་དང་འདྲ་བའི་གྲོ༵གས་པོའམ་སྐལ་ལྡན་གྱི་སློབ་བུ་རྣ༵མས་ལ་ནན་ཏན་དུ་བསྐུལ་བའོ། །

			གཉིས་པ་བྱེ་བྲག་སྒོམ་པ་སླར་རྒྱས་པར་བཤད་པ་ལ་གཉིས། མདོར་བསྟན་དང་རྒྱས་བཤད་དོ། །དང་པོ་ནི། མང་མང་སོགས་ཏེ། དེ་ཡང་མ༵ང་མ༵ང་ཞེས་ཐོག་མའི་ཟུང་ལྡན་དུ་བྱས་ཏེ། རྒྱ༵ལ་བ༵་རྫོགས་པའི་སངས་རྒྱས་ཀྱིས་གདུལ་བྱ་རྣམས་ལ། ཆོས་སྒོ་བརྒྱད་ཁྲི་བཞི་སྟོང་སོགས་ཆོ༵ས་ཚུ༵ལ་ར༵བ་འབྱ༵མས་ཤིག་གསུངས་པ་ཀུ༵ན་ཀྱང་། དོན་དུ་སེམས་ཅན་སོ་སོའི་ར༵ང་རྒྱུ༵ད་ཀྱི་དུག་གསུམ་འདུ༵ལ་བ༵འི་གཉེན་པོ་ཁོ༵་ན༵འི་ཐ༵བས་སུ༵་གད༵མས་པ་ཡིན་པས་ན། རྟོན་པ་བཞི་ཕྱིན་ཅི་ལོག་ཏུ་གྱུར་ནས་ཚི༵ག་ཙམ་ལ༵་མ༵་འཆེ༵ལ་བར་འོག་ནས་འཆད་པའི་བསྒོམ་བྱ་དོ༵ན་གྱི༵་ཟ༵བ་གན༵ད་མཆོ༵ག་ཏུ་གྱུར་པ་རྣམས། དུས་ཀུན་སྙི༵ང་གི༵་བཅུ༵ད་དུ༵་བསྟི༵མས་ལ་ཉམས་སུ་ལེན་པར་བྱའོ་ཞེ༵ས་འདི་ཉིད་ཤིན་ཏུ་གལ་ཆེ་བས་སླ༵ར་ཡ༵ང་སྒོམ་ཚུལ་རྒྱས་པ་ལ་མཚམས་སྦྱར་ཏེ་བསྐུ༵ལ་བའོ། །

			གཉིས་པ་སྒོམ་ཚུལ་རྒྱས་པར་བཤད་པ་ལ། ཐུན་མོང་ཕྱིའི་སྔོན་འགྲོ། ཐུན་མིན་ནང་གི་སྔོན་འགྲོ། ཉམས་ལེན་དངོས་གཞིའི་རིམ་པ་དང་གསུམ་ལས། དང་པོ་ལ་བཞི་སྟེ། དལ་འབྱོར་རྙེད་དཀའ། ཚེ་མི་རྟག ལས་རྒྱུ་འབྲས། འཁོར་བའི་ཉེས་དམིགས་བསྟན་པའོ། །དང་པོ་ནི་རྙེད་དཀའི་རྟེན་འདི་སོགས་ཏེ། དེ་ཡང་རྒྱུ་དཔེ་གྲངས་གསུམ་གང་ནས་ཀྱང་རྙེད༵་པར་ཤིན་ཏུ་དཀ༵འ་ཞིང་དལ་བརྒྱད་འབྱོར་བཅུ་ཚང་བའི་མི་ཡི་ལུས་རྟེ༵ན་ཁྱད་པར་ཅན་འདི༵་ནི། དཔེ་ཇི་ལྟར་འཇིག་རྟེན་ན་འབྱུང་བར་དཀོན་པ་མེ་ཏོག་ཨུ༵་དུ༵མ་ཝ༵་ར༵འམ་བོད་སྐད་དུ་མཆོག་འཕགས་ཞེས་ཡོངས་སུ་གྲགས་པ་དང་འདྲ༵་ཞིང་། དེའང་གལ་ཏེ་ཡིད་བཞིན་ནོ༵ར་བུ༵་འབུ༵མ་ཕྲག་གཅིག་དུས་གཅིག་ལ་རྙེད་ཀྱང་དེས་ཟས་གོས་ཙམ་སྟེར་གྱི། མི་ལུས་རིན་ཆེན་འདིས་ནི་དེ་ལ༵ས་ཀྱང་ཆེས་ལྷག༵་པའི༵་སངས་རྒྱས་ཀྱི་གོ་འཕང་དམ་པ་སྟེར་བའི་དོ༵ན་འབྲ༵ས་ཕུན་སུམ་ཚོགས་པ་དང་ལྡ༵ན་པ་ཡིན་པས། སྐབས་འདི་ཙམ་མ་གཏོགས་ཕྱི༵་ན༵ས་འདི༵་འདྲ༵འི་ལུས་རྟེན་ཁྱད་པར་ཅན་ཡང་ནས་ཡང་དུ་ཤི༵ན་ཏུ༵འང་རྙེད༵་པར་དཀ༵འ་བ༵ས་ན། ཐར་འདོད་རྣམས་ཀྱིས་བསམ་མནོ་རྣལ་དུ་བཏང་སྟེ་དོ༵ན་ཆེ༵ན་ཚེ་རབས་གཏན་གྱི་འདུ༵ན་མ༵་སངས་རྒྱས་ཀྱི་གོ་འཕང་སྒྲུ༵བ་པ་ལ༵་ཉིན་མཚན་ཀུན་ཏུ་མ༵་གཡེ༵ལ་བར་དལ་འབྱོར་རྙེད་དཀའ་འདི་སྒོམ་པ་ལ་བརྩོན་ཅི༵ག་ཅེས་པའོ། །

			གཉིས་པ་ཚེ་མི་རྟག་པ་ནི། འཆི་བདག་དགྲ་ཆེན་སོགས་ཏེ། དལ་འབྱོར་གྱི་ལུས་རྟེན་དེ་ཡང་ཡུན་རིང་དུ་མི་སྡོད་པར་ནམ་ཞིག་འཆི༵་བད༵ག་གཤིན་རྗེའི་དགྲ༵་ཆེ༵ན་དེ་ཉིད་ཇི་ལྟར་ན༵མ་མཁ༵འ་ནས་གནམ་ལྕགས་ཀྱི་ཐོ༵ག་བབས་པ་དང་འདྲ༵་བ༵ར་དུས་ན༵མ་ཙ༵མ་ཞིག་ལ་ཐོ༵ན་པ༵་དང་། འཆི་ལུགས་ཇི་ལྟ་བུ་ཡིན་པ་སོགས་ནི་རང་རེ་སུ༵ས་ཀྱ༵ང་དཔ༵ག་པར་མི༵་ནུ༵ས་པས། ད་དུང་རང་ཉིད་མི་འཆི་སྙམ་དུ་ལེ་ལོ་ཕྱི་བཤོལ་གྱི་ངང་ལོ༵་ད༵ང་ཟླ༵་བ༵་མང་པོར་འཇིག་རྟེན་འདིར་སྡོ༵ད་པ༵འི་ཁོམ་ལོ༵ང་མེ༵ད་ཀྱི༵། དེས་ན་ད༵་ལྟ༵་ད༵་ལྟ༵་ཉིད་དུ་ཡང་དག་པའི་དགེ༵་ཆོ༵ས་ཤིག་སྒྲུབ༵་རེ༵་ར༵ན་ཞེས་ཚེ་མི་རྟག་པ་བསྒོམ་པར་བསྐུལ་བའོ། །

			གསུམ་པ་ལས་རྒྱུ་འབྲས་ནི། ལུས་ཅན་ལས་ཀྱི་སོགས་ཏེ། དེ་ཡང་ལུ༵ས་ཅ༵ན་ཏེ་སེམས་ཅན་རྣམས་ཀྱིས་བསགས་པའི་དགེ་སྡིག་ལ༵ས་ཀྱི༵་འབྲ༵ས་བུ༵་རྣམས་ནི་བསྐལ་པ་བརྒྱར་སོང་ཡང་ནམ་ཡང་ཆུ༵ད་མི༵་ཟ༵་བར་རང་བྱས་རང་ལ་སྨིན་པར་ངེས་ཤིང་། དེ་ལྟར་རང་གིས་ལས་སྣ་ཚོགས་བྱས་པའི་རྣ༵མ་སྨི༵ན་གྱི་འབྲས་བུ་དངོས་སུ་ཐོ༵ག་ཏུ༵་བ༵བས་པའི་ཚེ༵་ན་སངས་རྒྱས་དང་བྱང་ཆུབ་སེམས་དཔའ་རྣམས་དངོས་བྱོན་ཀྱང་བཅོ༵ས་སུ༵་མེ༵ད་པར་གསུངས་པས། ད༵་ལྟ༵་རྒྱུ་འབྲས་བླང་དོར་ཤེས་པའི་སྐ༵ལ་བ་དང་ལྡ༵ན་ཞིང་། དམ་པའི་ཆོས་སྒྲུབ་པའི་མཐུན་རྐྱེན་ཚང་ནས་ར༵ང་དབ༵ང་ཡོ༵ད་པའི་དུ༵ས་འདི༵ར། རྒྱུ་འབྲས་ཀྱི་གནད་ཟབ་མོ་ལ་ཡིད་ཆེས་ཡོད། ཚུལ་བཞིན་ཉམས་སུ་མི་ལེན་པར་རང་མགོ་ར༵ང་གི༵ས་བསྐོར་ནས་ར༵ང་ཉི༵ད་བསླུ༵ས་པར་གྱུར་ན༵་གཞན་སུ༵་ཞིག་གི་མཐུ་ཡི༵ས་སྐྱོ༵བ་པར་འགྱུར་ཏེ། སྟོན་པ་ཐུགས་རྗེ་ཅན་བྱོན་ཀྱང་སྐྱོབ་པར་མི་ནུས་པས་སོ། །

			བཞི་པ་འཁོར་བའི་སྡུག་བསྔལ་ནི། བཟོད་དཀའ་འཁོར་བའི་སོགས་ཏེ། དེ་ཡང་ཤིན་ཏུ་བཟོ༵ད་པར་དཀ༵འ་བའི་ཁམས་གསུམ་འཁོ༵ར་བ༵འི་རྒྱ་མཚོར་འཕྱན་པའི་སེམས་ཅན་རྣམས་ཀྱི་སྡུ༵ག་བསྔ༵ལ་སྤྱི་དང་བྱེ༵་བྲ༵ག་ངན་སོང་གནས་གསུམ་གྱི་སྡུག་བསྔལ་ཆ་ཤས་ཙམ་རེ་རི་མོར་བྲིས་པ་མཐོང་བ་དང་། གཞན་གྱིས་སྨྲས་པ་ཐོས་པ་རྣ༵མས་སེམས་ལ་དྲ༵ན་པར་བྱས་པ༵་ཙ༵མ་གྱི༵ས་ཀྱང་བློ་ལྡན་རྣམས་མི་བཟད་པའི་འཇིགས་པ་སྐྱེས་ཏེ་ལུས་ཀྱི་བ༵་སྤུ༵་རྣམས་ཀྱང་གཡོ༵་བར་ནུ༵ས་པ་ཡིན་ན༵། དངོས་སུ་བགྲ༵ང་ཡ༵ས་པའི་དུ༵་ཁ༵ཿསྟེ་སྡུག་བསྔལ་དེ་དག་གིས་ལུ༵ས་སེ༵མས་རབ་ཏུ་གདུ༵ང་བར་བྱེད་པ༵འི་ཚེ༵་ན་བཟོད་དམ་མི་བཟོད་ཅི༵་འདྲ༵་ཡི༵ན་ཞེ༵ས་ད་ལྟ་ཉིད་ནས་དེ་དག་གི་སྡུག་བསྔལ་གྱི་རྣམ་གྲངས་དང་། ཚེ་ཚད་སོགས་ལ་བསམ་སྟེ་རང་གིས་ར༵ང་ལ༵་ཉིན་རེ་བཞིན་དུ་གྲོ༵ས་མོ༵ལ་མཛོ༵ད་ཅིག་དང་། གཟོད་འཁོར་བ་ལས་ངེས་པར་འབྱུང་བར་འགྱུར་རོ་ཞེས་པའོ། །

			གཉིས་པ་ཐུན་མིན་ནང་གི་སྔོན་འགྲོ་ལ། སྐྱབས་འགྲོ་དང་། སེམས་བསྐྱེད། སྡིག་སྒྲིབ་སྦྱོང་བ་གསུམ་ལས། དང་པོ་སྐྱབས་འགྲོ་ནི། འདི་འདྲའི་འཇིགས་ཆེན་སོགས་ཏེ། གོང་དུ་བཤད་པའི་འདི༵་འདྲ༵འི་འཁོར་བའི་རྒྱ་མཚོར་ཐོག་མེད་ནས་ཉོན་མོངས་པའི་ཆུ་སྲིན་གྱིས་ལུས་ཟོས་པའི་འཇི༵གས་པ་ཆེ༵ན་པོ་ལས་ཤི༵ན་ཏུ༵་ཐ༵ར་བར་དཀ༵འ་བ་ལ༵ས། རང་ཉིད་འདྲེ༵ན་པ༵འི་ནུས༵་པ་དང་ལྡ༵ན་པ་ནི། གཞ༵ན་ལྷ་ཀླུ་མཐུ་བོ་ཆེ་དང་། སྡེ་བརྒྱད་མི་མ་ཡིན་སོགས་གང་ན༵ས་ཀྱང་སྐྱབས་སུ་བརྟེན་འོས་པ་ཞིག་འཇིག་རྟེན་གྱི་ཁམས་འདིར་རྙེ༵ད་པའི་གོ་སྐབས་མི༵་སྲི༵ད་པས། དུས་ཀུན་བསླུ༵་བ་མེ༵ད་པ་གནས་སྐབས་སངས་རྒྱས་ཆོས་དགེ་འདུན་དང་། མཐར་ཐུག་གི་སྐྱབས་ཡུལ་མཁྱེ༵ན་བརྩེ༵་ནུ༵ས་གསུམ་གྱི་ཡོན་ཏན་ཚད་མེད་པ༵འི་བད༵ག་ཉི༵ད་ཅ༵ན་སངས་རྒྱས་བཅོམ་ལྡན་འདས་ཏེ། དཀོན་མཆོག་རི༵ན་པོ་ཆེ༵་རྣ༵མ་པ་གསུ༵མ་གྱི་ཡོན་ཏན་རྗེས་སུ་དྲན་པའི་སྒོ་ནས་ཁ་ཙམ་མིན་པར་སྙིང་ཐག་པ་ནས་རྟག་ཏུ་སྐྱ༵བས་སུ༵་བརྟེ༵ན་པ༵ར་བྱ་རི༵གས་སོ་ཞེས་པའོ། །

			གཉིས་པ་སེམས་བསྐྱེད་ནི། སྲིད་གསུམ་སྡུག་བསྔལ་སོགས་ཏེ། དེ་ཡང་འདོད་ཁམས་གཟུགས་ཁམས་གཟུགས་མེད་ཁམས་ཀྱི་སྲི༵ད་པ་གསུ༵མ་ན་མི་འདོད་པའི་སྡུ༵ག་བསྔ༵ལ་ཇི་སྙེད་ཅིག་ཡོད་པ་ཐམས་ཅད་ནི། ཚེ་རབས་ཐོག་མ་མེད་པ་ནས་ར༵ང་ཉིད་བདེ༵་ན་སྐྱིད་ན་ཅི་མ་རུང་སྙམ་པའི་གཅེས་པར་བཟུང་བའི་འདོ༵ད་པ་འདི་ཁོ་ན་ལ༵ས་བྱུ༵ང་བ་ཡིན་ཞིང་། གནས་སྐབས་མཐར་ཐུག་གི་བདེ༵་བ་དང་འཇིག་རྟེན་དང་འཇིག་རྟེན་ལས་འདས་པའི་དགེ༵་བའི་དངོས་པོ་མཐ༵འ་ད༵ག་ནི། གཞན་འགྲོ་བ་སེམས་ཅན་ཐམས་ཅད་གཅེས་པར་བཟུང་བའི་གཞ༵ན་ཕ༵ན་བྱང་ཆུབ་ཀྱི་སེམ༵ས་རིན་པོ་ཆེ་ལ༵ས་འཁྲུ༵ངས་པ་ཡིན་པར་གསུངས་སོ། །དེ༵་ཕྱི༵ར་འཇིག་རྟེན་ལྷ༵་མི༵འི་གཙོས་འགྲོ་བ་ཡོངས་ཀྱི་གཙུག་རྒྱན་དམ་པ་སྟོན༵་པ༵་ཐུགས་རྗེ་ཅན་དེ་ཉིད་ཀྱིས་སྔོན་སློབ་པ་ལམ་གྱི་གནས་སྐབས་སུ་བྱང་ཆུབ་ཏུ་ཐུགས་བསྐྱེད་པ་བཞིན་དུ། རང་རེ་རྣམས་ཀྱིས་ཀྱང་དེའི་རྗེ༵ས་སུ་བསྙེ༵གས་ཏེ༵་གཞན་དོན་དུ་བླ༵་ན་མེ༵ད་པ་རྫོགས་པའི་བྱ༵ང་ཆུ༵བ་དང་མཚུངས་ལྡན་དུ་གྱུར་བའི་སེམ༵ས་མཆོ༵ག་ཁྱད་པར་ཅན་དེ་ཉིད་ད་ལྟ་ཉིད་ནས་བསྐྱེ༵ད་པ༵ར་བྱ་རི༵གས་སོ་ཞེས་པའོ། །

			གསུམ་པ་སྡིག་སྒྲིབ་སྦྱོང་བ་ནི། རང་རྒྱུད་རིག་ཁམས་སོགས་ཏེ། དེ་ཡང་གདུལ་བྱ་མཆོག་དམན་རབ་འབྲིང་རང་ར༵ང་གི་རྒྱུ༵ད་ན་རི༵ག་ཁ༵མས་བདེ་བར་གཤེགས་པའི་སྙིང་པོ་ཞེས་ངོ་བོ་ཡེ་ནས་དག་པ་ཤེ༵ལ་དཀ༵ར་གྱི་ཨ༵་ད༵ར་ཤ༵འམ་ཤེལ་གྱི་མེ་ལོང་དྲི་མ་མེད་པ་ལྟ་བུ་རང་བཞིན་གདོད་ནས་རྣམ་པར་དག་པའི་ཚུལ་དུ་ཡོད་ན་ཡང་། གནས་སྐབས་གློ༵་བུ༵ར་འཁྲུལ་སྣང་གི་ལས་དང་། ཉོན་མོངས་ཤེས་བྱ་བག་ཆགས་ཀྱི་སྒྲི༵བ་པ༵་མཐུག་པོའི་རྡུ༵ལ་གྱི༵ས་ཆེས་ཆེ༵ར་གཡོ༵གས་པར་གྱུར་ན༵་ཟ༵བ་པ་རྫོགས་རིམ་དང་གས༵ལ་བ་བསྐྱེད་རིམ་གྱི་ཏི༵ང་འཛི༵ན་གཟུ༵གས་བརྙ༵ན་ལྟ་བུ་དེ་འཆ༵ར་བའམ་རང་གི་རྒྱུད་ལ་སྐྱེ་བར་ཤིན་ཏུ་དཀ༵འ་བས༵་ན། དུས་ཀུན་ཏུ་རྟེན་དང་། སུན་འབྱིན། སྡོམ་པ། ཀུན་ཏུ་སྤྱོད་པའི་སྟོ༵བས་བཞི༵འི་ར༵ས་དཀ༵ར་ང༵ལ་བ༵ས་བསྐྱོ༵ད་པ༵འམ་སྟོབས་བཞི་ཚང་བའི་སྒོ་ནས་སྒྲིབ་སྦྱོང་བྱེད་པར་འོ༵ས་སོ་ཞེས་པའོ། །

			གསུམ་པ་དངོས་གཞི་སྒོམ་པའི་རིམ་པ་ལ། ཕྱི་བསྐྱེད་པའི་རིམ་པ། ནང་རྫོགས་པའི་རིམ་པ། གསང་བ་རྫོགས་པ་ཆེན་པོ་དང་གསུམ་མོ། །དང་པོ་ནི། སྣང་གྲག་རིག་པ་སོགས་ཏེ། དེ་ཡང་སྣ༵ང་བ་སྣ་ཚོགས་སྐུའི་རང་བཞིན། སྒྲ་གྲ༵ག་ཐམས་ཅད་གསུང་གི་རོལ་བ། རི༵ག་པ༵་སྟེ་སེམས་ཀྱི་དྲན་རྟོག་ཐམས་ཅད་ཐུགས་ཀྱི་ངོ་བོར་ཤར་བ་སྟེ། མདོར་ན་གཟུང་བ་ཡུམ། འཛིན་པ་ཡབ། རོལ་བ་གཉིས་སུ་མེད་པའི་དཀྱིལ་འཁོར་ཆེན་པོ་ལྷ༵་སྔ༵གས་ཆོ༵ས་ཉི༵ད་ཀྱི་རང་བཞིན་སྣང་སྲིད་དག་མཉམ་ཆེན་པོའི་ང༵ང་དེར་དབྱེར་མེད་བདེ་བ་ཆེན་པོ་ཡེ༵་གདོད་མ་ན༵ས་གཤིས་ཇི་བཞིན་ཡི༵ན་པ༵་ལ། གཏན་ཚིགས་ཀྱི་སྒོ་ནས་དེ་ལྟར་ཡིན་པར་ཤེ༵ས་པ༵འི་ལྟ༵་བ༵་ཐག་བཅད་པ་ད༵ང་མ༵་བྲ༵ལ་བའི་སྒོ༵མ་པ་དང་། སྤྱོད་པ༵འི་མདེ༵འུ་ལྟ་བུའི་ཁ༵་ལོ་བསྒྱུ༵ར་བར་བྱ༵ས་ན༵ས། རྒོལ་བ་ཚ༵ར་གཅོ༵ད་པ་དང་སྐལ་ལྡན་རྗེ༵ས་སུ༵་འཛི༵ན་པའི་ཚུལ་གྱིས་ཞི་རྒྱས་དབང་དྲག་གི་འཕྲིན་ལས་རབ་འབྱམས་ལ༵་དབ༵ང་བསྒྱུ༵ར་བར་བྱས་ནས་སེམས་ཅན་ཐམས་ཅད་ལ་ཕན་པ་རྒྱ་ཆེར་མཛོ༵ད་ཅིག་ཅེས་པའོ། །

			གཉིས་པ་རྫོགས་རིམ་ནི། སྲོག་རྩོལ་བྱེད་བཅིང་སོགས་ཏེ། དེ་ཡང་སྲོ༵ག་ནི་རླུང་དང་རྩོ༵ལ་བ་ནི་འགོག་པར་འཇུག་པས། རླུང་འགོག་པ་དང་། རྩ་དག་པར་བྱེ༵ད་པ། ཐིག་ལེ་བཅི༵ང་བ་སོགས་ཐབས་གྲོལ་གང་རུང་ལ་བརྟེན་པའི་ལུ༵ས་ཀྱི༵་འཕྲུ༵ལ་འཁོ༵ར་སྣ་ཚོགས་ཀྱི༵་མན་ངག་ལ་བརྟེན་ནས་བདེ༵་གས༵ལ་རྣམ་པར་མི༵་རྟོ༵ག་པའི་ཡེ་ཤེས་དེ་ཉིད་གྲོ༵གས་སུ༵་འགུ༵གས་པའམ་ཉམས་སུ་ལེན་པར་ནུ༵ས་ན༵། རྣམ་སྨིན་ཤ་ཁྲག་ལས་གྲུབ་པའི་ཟག་བཅས་ཀྱི་ལུས་འདི་ཡང་དབྱིངས་སུ་ཡལ་ཏེ། སྟོང་བ་འོ༵ད་གས༵ལ་དང་སྣང་བ་སྒྱུ༵་མ༵་ལྟ་བུའི་ལུ༵ས་གྲུབ་པ་ན། དམིགས་པ་ཙམ་གྱིས་ཀྱང་འཕྲིན་ལས་རབ་འབྱམས་ལ༵་མངའ་དབ༵ང་འབྱོ༵ར་བའི་ཕྱི༵ར་དུ་གཞན་ལས་ཆེས་ཟབ་པའི་མཚན་བཅས་རྫོ༵གས་རི༵མ་འདི་ཉིད་ཐུ༵གས་ཀྱི༵་ཐི༵ག་ལེ༵ར་བསྟི༵མ་པའམ་སྙིང་ནས་བསྒོམ་པ༵ར་བྱ་རི༵གས་སོ་ཞེས་གདམས་པའོ། །

			གསུམ་པ་རྫོགས་པ་ཆེན་པོ་ལ། ཉམས་སུ་ལེན་པར་བསྐུལ་བ་དང་དངོས་གཞི་ཁྲིད་ཀྱི་རིམ་པ་གཉིས་ལས། དང་པོ་ནི། སྙིགས་ལྔའི་མུན་པ་སོགས་ཏེ། དེ་ལ་འདིར་ཚེ་དང་དུས་དང་ལྟ་བ་དང་ཉོན་མོངས་དང་སེམས་ཅན་ཏེ་སྙི༵གས་མ་ལྔ༵འི་མུ༵ན་པ༵་མཐུག་པོ་དེ་ཉིད་ལྷ༵ག་པ༵ར་བདོ༵་བ་སྟེ་ཆེས་ཆེར་འཁྲིགས་པའི་སྐ༵བས་སུ༵་ནི། འོད་གསལ་རྫོགས་པ་ཆེན་པོ་མ་གཏོགས་པར། དེ་ལས་གཞན་པའི་ཉན་ཐོས་རང་རྒྱལ་བྱང་ཆུབ་སེམས་དཔའི་ཐེག་པ་དང་། ཀྲི་ཡ་ཨུ་པ་ཡོ་གའི་ཕྱི་རྒྱུད་སྡེ་གསུམ་དང་། མ་ཧ་དང་ཨ་ནུ་སྟེ་རྩོལ་བཅས་ཐེ༵ག་པ་བརྒྱ༵ད་པོ་ནི་རྒྱུ༵་སྐ༵ར་གྱི་འོ༵ད་དང་འདྲ་བས་ན། དེ་ཉིད་ཀྱི༵ས་གོང་གི་མུན་པ་མཐུག་པོ་དེ་འཇོ༵མས་པར་ཤིན་ཏུ་དཀ༵འ་བ༵ས། འདིར་ཡ༵ང་གས༵ང་བླ་ན་མེད་པ་རྩོལ་མེད་རྫོགས་པ་ཆེན་པོ་སྙི༵ང་ཐི༵ག་གི་གདམས་པ་ཟབ་མོ་བྱིན་རླབས་དང་དངོས་གྲུབ་ཀྱི་ཉི༵་མ༵འི་ཟེ༵ར་ཕྲེ༵ང་འབུ༵མ་དུ་བརྡལ་བ་དེ་ཉིད། དང་འདོད་ཡིད་ཆེས་པའི་ད༵ད་གསུ༵མ་རྟ༵་བདུ༵ན་ཁྱོ༵གས་ཀྱི༵ས་རང་གི་ཡིད་ཀྱི་མཁའ་དབྱིངས་སུ་འདྲེ༵ན་པ༵ར་བྱ་རི༵གས་སོ་ཞེས་ནན་ཏན་དུ་བསྐུལ་བའོ། །

			གཉིས་པ་དངོས་གཞི་ལ་གཉིས་ཏེ། ཀ་དག་ཁྲེགས་ཆོད་དང་། ལྷུན་གྲུབ་ཐོད་རྒལ་ལོ། །དང་པོ་ནི་གང་ཤར་རིག་པ་སོགས་ཏེ། དེ་ཡང་དྲིན་ལྡན་རྩ་བའི་བླ་མའི་མན་ངག་ཟབ་མོ་ལ་བརྟེན་ནས་དགེ་མི་དགེ་སོགས་ག༵ང་ཇི་སྙེད་ཅིག་ཤ༵ར་བའི་རི༵ག་པ༵་རྣམས་ཀྱི་རྗེས་སུ་མི་འབྲང་བར། མ༵་བཅོ༵ས་མཉམ་པ་ཉིད་ཀྱི་ངང་དུ་ཐ་མལ་གྱི་ཤེས་པ་རྒྱ༵་ཡ༵ན་པ་དེ་ལ༵་བཅས་བཅོས་སྤུ་ཙམ་ཡང་མི་བྱེད་པར་ར༵ང་བ༵བས་ར༵ང་བཞ༵ག་གི་ང༵ང་དུ༵་ཤེས་པ་ཁོ་རང་གི་ངོ་བོ་ལ་ཁོ་རང་གིས་ཅེར་གྱིས་ལྟོ༵ས་ཤི༵ག་ད༵ང་། དེའི་ངོ་བོ་ཡེ༵་སྟོ༵ང་རྩ༵་བྲ༵ལ་སྨྲ་བསམ་བརྗོད་ལས་འདས་པ་ཀ་དག་ཆོས་ཀྱི་སྐུ་དང་། ར༵ང་གས༵ལ་འགག་པ་མེད་པ་ལྷུན་གྲུབ་ལོངས་སྤྱོད་རྫོགས་སྐུ། དེ་ལྟར་སྟོང་གསལ་གཉིས་མེད་དུ་ངོ༵་ཤེ༵ས་པ་ནི་ཐུགས་རྗེ་ཀུན་ཁྱབ་སྤྲུལ་བའི་སྐུ་མངོན་དུ་འགྱུར་བས་ན༵། ས༵་བཅུ་ལ༵མ་ལྔའི་ཡོན་ཏན་ཐམས་ཅད་རིམ་མིན་ཅི༵ག་ཅར་དུ་ཆོ༵ད་དེ་མཐར་ཐུག་གི་འབྲ༵ས་བུ༵་བླ་ན་མེད་པ་ཆོས་སྐུའི་གཏ༵ན་སྲི༵ད་ཟི༵ན་པར་འགྱུར་རོ་ཞེས་པའོ། །

			གཉིས་པ་ལྷུན་གྲུབ་ཐོད་རྒལ་ནི། ཅོག་གཞག་ངང་ནས་སོགས་ཏེ། ཁྲེགས་ཆོད་ཅོ༵ག་གཞ༵ག་ཆེན་པོའི་ལྟ་བའི་ང༵ང་ན༵ས་བཞུ༵གས་སྟ༵ངས་གསུམ་དང་གཟི༵གས་སྟ༵ངས་གསུམ་གང་རུང་གི་གནད་ཀྱི༵ས་ནམ་མཁའ་རྐྱེན་བྲལ་ལ་བལྟས་པས་ར༵ང་སྣ༵ང་དུ་དབྱི༵ངས་རྣམ་དག་གི་སྒྲོན་མའི་ནང་ཐི༵ག་ལེ་སྟོང་སྒྲོན། དེའི་དབུས་སུ་རི༵ག་པ༵་རྡོ་རྗེ་ལུ་གུ་རྒྱུད་རྣམས་འཆར་བས་དེ་ལ་ཞེན་པ་མེད་པར་ལོ༵ངས་སྤྱ༵ད་ན༵། ཕྱི་གཟུ༵ང་བ་དང་ནང་འཛི༵ན་པའི་མ་དག་འཁོ༵ར་བ༵འི་འཁྲུལ་སྣང་གི་མུ༵ན་པ༵་རྣམས་ཆོས་ཉིད་བསལ་གཞག་མེད་པའི་དབྱི༵ངས་སུ༵་ཡ༵ལ་ཏེ་ཆོས་ཉིད་མངོན་སུམ། ཉམས་གོང་འཕེལ། རིག་པ་ཚད་ཕེབས། ཆོས་ཉིད་ཟད་པ་སྟེ་སྣང༵་བ་བ༵ཞི་མཐ༵ར་འཁྱོ༵ལ་ཏེ་གདོད་མའི་ས་མཆོག་འཇའ་ལུས་འཕོ༵་བ་ཆེ༵ན་པོའི་སྐུ་སྟེ་ཤིན་ཏུ་དྭངས་བ་འོ༵ད་ཀྱི་སྐུ༵ར་སྨི༵ན་ནས་འགྲོ་བའི་ཁམས་ལ་མཛད་ཕྲིན་ནམ་མཁའ་ཇི་སྲིད་ཀྱི་བར་དུ་རྟག་ཁྱབ་ལྷུན་འགྲུབ་ཀྱི་ཚུལ་དུ་འཆར་བར་འགྱུར་རོ་ཞེས་པའོ། །

			གསུམ་པ། ཐ་མར་དགེ་བ་བསྟན་བཅོས་ཀྱི་མཇུག་གྲུབ་པའི་བྱ་བ་བཟང་པོ་ལ། ཇི་ལྟར་བརྩམ་པའི་ཚུལ་དང་། དེ་ལྟར་བརྩམས་པའི་དགེ་བ་གཞན་དོན་དུ་བསྔོ་བ་དང་། རྩོམ་པའི་ཡུལ་སོགས་བཤད་པ་དང་གསུམ་ལས། དང་པོ། དེ་སྐད་གྲོང་ཚིག་སོགས་ཏེ། དེ་ལྟར་མདོ་དང་སྔགས་ཀྱི་ལམ་རིམ་ཆ་ཚང་བར་མན་ངག་ཟབ་མོའི་སྒོ་ནས་དེ༵་སྐད༵་དུ་སྨྲས་པ་འདིས། ཧ་ཅང་གོ་སླ་བའི་གྲོང༵་པའི་ཚི༵ག་རྣམས་དུ༵མ་ཆོ༵ད་དམ་ཚིགས་བཅད་དུ་བྱས་པའི་ཁོ་བོའི་སྙིང༵་གི༵་གཏ༵མ་འདིར། བློ༵་གྲོས་གས༵ལ་བའི་མཁས་པ་རྣམས་དགྱེ༵ས་པ༵འི་སྙ༵ན་ངག་གིས་བརྒྱན་པའི་ཚི༵ག་ཕྲེང་གི་མཛེས་རྒྱན་བདོ༵ག་པ་སྟེ་ཡོད་པ་མི༵ན་ན་ཡ༵ང་། གློ་བུར་མ་བཅོས་ཐོ༵ལ་བྱུ༵ང་གི་ཚུལ་དུ་རིག་སྟོང་ཆོས་སྐུའི་ཀློ༵ང་ལས་རྩོལ་མེད་དུ་རྡོ༵ལ་བ་ཤར་མར་ཡི་གེར་བཀོད་པ་ལས། ཚིག་དང་དོན་གྱི་གནད་ལ་འགྲིག་དང་མི་འགྲིག་གིས་དཔྱད་པ་མང་པོའི་འདེ༵མས་ཀ༵་སྤ༵ངས་བ༵་སྟེ་འདེམས་སྒྲིག་མི་བྱེད་པ་འདི༵་ནི། གསང་སྔགས་སྔ༵་འགྱུ༵ར་བའི་གྲུབ་བརྙེས་རི༵ག་འཛི༵ན་བརྒྱུ༵ད་པ་དང་བཅས་པ༵འི་ར༵ང་གཤི༵ས་སམ་འགྲོ་ལུགས་ཐུན་མོང་མ་ཡིན་པ་ཞིག་ལ༵གས་སོ་ཞེས་པའོ། །

			གཉིས་པ། དགེ་བ་འདི་ཡིས་སོགས་ཏེ། དེ་ལྟར་བརྩམས་པའི་ལེགས་བྱས་དགེ༵་བའི་རྩ་བ༵་འདི༵་ཡི༵ས་མཐུ་ལ་བརྟེན་པས། འཇིག་རྟེན་གྱི་ཁམས་མ༵་ལུ༵ས་པ་ན་གནས་པའི་མཐའ་ཡས་པའི་འགྲོ༵་བ༵་རྣམ༵ས་གནས་སྐབས་སུ་ལྷ་མིའི་བདེ་འབྲས་ཐོབ་ཅིང་མཐར་ཐུག་སྐུ༵་བཞི༵་ཡེ་ཤེས་ལྔའི་བདག་ཉིད་སངས་རྒྱས་ཀྱི་ཡོན་ཏན་རྒྱ་མཚོ་ལྟ་བུའི་རྒྱ༵ལ་ཐ༵བས་མཆོ༵ག་ཏུ་གྱུར་བ་ལ༵་མངའ་དབ༵ང་འབྱོ༵ར་ཞི༵ང་། རྩོམ་པ་པོ་བད༵ག་ཀྱ༵ང་དེང་ནས་བཟུང་སྟེ་འགྲོ་ཁམས་མ་སྟོང་བར་དུ་རྒྱལ་སྲས་འཇ༵མ་དཔ༵ལ་གཞོ༵ན་ནུ༵ས་ནམ་མཁའ་ཇི་སྲིད་དུ་འགྲོ་དོན་མཛད་པར་དམ་བཅས་པ་ལྟ་བུའི་ཞུམ་པ་མེད་པའི་སྙི༵ང་སྟོ༵བས་མཆོག་ད༵ང་། ཐ་ན་སྐ༵ད་ཅི༵ག་ཙ༵མ་དུ་ཡ༵ང་འབྲ༵ལ་བ༵ར་མ༵་གྱུར་ཅིང་། བསྟན་འགྲོའི་དོན་ཆེན་འབད་མེད་ལྷུན་གྱིས་འགྲུབ་པར་གྱུ༵ར་ཅི༵ག་ཅེས་པའོ། །

			གསུམ་པ་ནི། ཞེས་བྱ་བ་འདི་ནི་སོགས་ཏེ། དེ་ལ་སྙིང་གཏམ་སྙིང་གི་ཐིག་ལེ་ཞེ༵ས་བྱ༵་བ༵་འདི༵་ཉིད་མཛད་པའི་ཡུལ་ནི༵་འཇམ་དབྱངས་སྤྲུལ་བའི་ཞིང་མཆོག་རྒྱ༵་ན༵ག་རི༵་བོ༵་རྩེ༵་ལྔ༵འི་ཤར་རིའི་རྒྱུད་དུ་གཏོགས་པའི་ཡ༵ང་དབེ༵ན་ལྷ༵་མཆོ༵ག་རྗེ་བཙུན་འཇ༵མ་དཔ༵ལ་གཞོ༵ན་ནུ༵ས་འཁོར་རྒྱ༵ལ་སྲ༵ས་ཁྲི༵་ཕྲ༵ག་གཅི༵ག་ལ༵་ཟ༵བ་པ་ཇི་ལྟ་བ་དང་། རྒྱ༵ས་པ་ཇི་སྙེད་པའི་ཆོ༵ས་ཀྱི༵་འཁོ༵ར་ལོ༵་བསྐོ༵ར་སའི་རྒྱལ་སྲས་ཁྲི་གླིང་ཞེས་གྲགས་པ༵འི་རི༵་རྩེ༵་ཉམས་དགའ་བ་དེར་ང༵ག་དབ༵ང་བློ༵་གྲོ༵ས་མཚུ༵ངས་མེ༵ད་མཆོག་གིས་ཆུ༵་ཚོ༵ད་སྐ༵ར་མ༵་ཉེ༵ར་གསུ༵མ་གྱི༵་ཡུ༵ན་ལ༵་ཤ༵ར་མ༵ར་སྤེ༵ལ་བ༵་དགེ༵འོ། །

			ཞེས་ཚིག་འགྲེལ་མདོར་བསྡུས་ཙམ་རྗེ་བླ་མའི་ཞལ་རྒྱུན་ལྟར་མགོན་པོ་གང་གི་ཞབས་རྡུལ་སྤྱི་བོར་ཐོབ་པའི་སྐལ་བ་ཅན་བསོད་ནམས་དར་རྒྱས་སུ་འབོད་པས་སྦྱར་བ་དགེའོ། །ཕྱིས་སུ་རང་ལོ་རེ་གསུམ་པར་ཞུ་དག་ཅུང་ཟད་བགྱིས་ཏེ་སླར་གཏན་ལ་ཕབ་པའོ། ། ། །

		

	
		
			༄༅། །སྙིང་གཏམ་སྙིང་གི་ཐིག་ལེའི་རྣམ་བཤད་འཇམ་དབྱངས་བླ་མའི་ཞལ་ལུང་ཀུན་ཕན་ཉི་མའི་འོད་ཟེར་ཞེས་བྱ་བ་བཞུགས་སོ། །

			ལྷ་མཆོག་འཇམ་དཔལ་གཞོན་ནུ་དང་ངོ་བོ་དབྱེར་མེད་པའི་འཇམ་དབྱངས་བླ་མའི་ཞབས་ལ་སྒོ་གསུམ་གུས་པས་ཕྱག་འཚལ་ལོ། །

			མཚར་སྡུག་ཉི་མ་འབུམ་གྱི་གཟི་བྱིན་ལས། །

			སྲིད་པའི་རྨོངས་མུན་ཀུན་ནས་སེལ་མཛད་པ། །

			ཤེས་རབ་འཁྲི་ཤིང་ཕྱག་ན་གཡོ་བ་ཡི། །

			ལྷག་པའི་ལྷ་དེས་ཁོ་བོ་འབྲལ་མེད་སྐྱོངས། །

			བརྒྱུད་གསུམ་དགོངས་བཅུད་མན་ངག་བདུད་རྩིའི་རོས། །

			རབ་མྱོས་ཅིར་སྣང་བདེ་ཆེན་དཀྱིལ་འཁོར་དུ། །

			ཐབས་མཆོག་རྡོ་རྗེའི་གར་གྱིས་དགྱེས་རོལ་བའི། །

			གྲུབ་མཆོག་རིག་འཛིན་བརྒྱུད་པའི་ཚོགས་ལ་འདུད། །

			གཞན་ཡང་མཁས་བཙུན་གྲུབ་པའི་རྣམ་ཐར་གྱིས། །

			རིས་མེད་བསྟན་དང་འགྲོ་བའི་དཔལ་གྱུར་ཏེ། །

			གང་འདུལ་ཞིང་ན་ཡེ་ཤེས་སྒྱུ་མའི་འཕྲུལ། །

			འཕགས་བོད་མཁས་གྲུབ་རྣམས་ཀྱི་བཀའ་དྲིན་དྲན། །

			ཁྱད་པར་ཐུགས་བསྐྱེད་ཟླ་བའི་ཟེར་ཕྲེང་གིས། །

			ཐུབ་བསྟན་ཀུན་ད་དཀར་པོའི་འཛུམ་རླབས་བརྒྱས། །

			ནོར་འཛིན་གསེར་གྱི་ཐིག་ལེ་འཁྱུད་མཛད་པའི། །

			མི༵་ཕ༵མ་ཕྱོ༵གས་ལ༵ས་རྣམ༵་རྒྱལ༵་དུས་ཀུན་བསྙེན། །

			མཚན་དཔེའི་མེ་ཏོག་རི་མོ་འབུམ་གྱི་གཟུགས། །

			སྨྲ་བའི་ཉི་མ་བསམ་བཞིན་མི་ཡི་གར། །

			བཀའ་དྲིན་འཁོར་མེད་ཨ༵་ཡི་མཚན་ཅན་དེའི། །

			ཞབས་རྡུལ་གསེར་གྱི་པདྨོ་གཙུག་ཏུ་ངོམས། །

			གསང་ཆེན་རྡོ་རྗེའི་ཚིག་གི་དགོངས་དོན་འདི། །

			རྟོག་གེའི་འདམ་དུ་བསྲེ་བར་མི་འོས་ཀྱང་། །

			འཇམ་མགོན་ཉིད་ཀྱིས་གསུང་གིས་དབུགས་དབྱུང་དང་། །

			རང་བློ་ལེགས་པར་བཤད་ལ་གོམས་ཕྱིར་འབྲི། །

			ཞེས་ཚིགས་སུ་བཅད་པའི་གཏམ་ཅུང་ཟད་ཀྱིས་མདུན་བསུས་ཏེ། དེ་ལ་འདིར་གང་བརྗོད་པར་བྱ་བ་ནི། མགོན་པོ་འཇམ་པའི་དབྱངས་ཀྱི་ཉེ་བརྒྱུད་ཁྱད་པར་ཅན། བཀའ་དང་བསྟན་བཅོས་ཡོངས་ཀྱི་སྙིང་པོ་གཅིག་ཏུ་དྲིལ་བ། གང་ཟག་གཅིག་མངོན་པར་འཚང་རྒྱ་བའི་ལམ་ཚང་ལ་ནོར་བ་མེད་པའི་ཉེ་ལམ་རྨད་དུ་བྱུང་བ། ཟབ་ཅིང་རྒྱ་ཆེ་བ་མན་ངག་གི་བསྟན་བཅོས་སྙིང་གཏམ་སྙིང་གི་ཐིག་ལེ་ཞེས་བྱ་བ་འདི་ཉིད་འཆད་པར་བྱེད་པ་ལ། ཐོག་མར་དགེ་བ་རྩོམ་པ་ཡན་ལག་ལ་འཇུག་པའི་བྱ་བ་བཟང་པོ་དང་། བར་དུ་དགེ་བ་བརྩམ་བྱ་བསྟན་བཅོས་ཀྱི་ལུས་ཕུན་སུམ་ཚོགས་པ་དང་། ཐ་མར་དགེ་བ་བསྟན་བཅོས་ཀྱི་མཇུག་རྫོགས་པའི་བྱ་བ་བཟང་པོ་དང་གསུམ་ལས། དང་པོ་ལ་གཞུང་གི་ལུས་རྣམ་པར་གཞག་པའམ་ཐ་སྙད་རྟོགས་པའི་ཕྱིར་མཚན་བསྟན་པ་དང་། རྩོམ་པ་ལ་བར་ཆད་མི་འབྱུང་ཞིང་དམ་པའི་རྗེས་འཇུག་ཏུ་ཤེས་པའི་ཆེད་དུ་མཆོད་པར་བརྗོད་པ། རྩོམ་པ་མཐར་ཕྱིན་ཅིང་དགོས་པ་མཐོང་བའི་དོན་དུ་དམ་བཅའ་བའོ། །

			དང་པོ་ནི། སྙིང་གཏམ་སྙིང་གི་ཐིག་ལེ་ཞེས་གསུངས་པའི་དོན་ཏེ། སྤྱིར་བསྟན་བཅོས་ཀྱི་མཚན་འདོགས་པ་ལ། མདོ་དགོངས་འགྲེལ་གྱི་འགྲེལ་བ་ལས། གསུང་རབ་ཏུ་གཏོགས་པ་ཐམས་ཅད་ཀྱི་མིང་ནི་རྣམ་པ་བཞི་ལས་འགྱུར་ཏེ། ཡུལ་དང་དཔེ་དང་གང་ཟག་དང་དོན་ལས་སོ། །ཞེས་བཞིར་གསུངས་སོ། །དེ་ཡང་ག་ཡ་གོ་རིའི་མདོ་དང་། ཀོ་ས་ལའི་རྒྱན་ལྟ་བུ་ཡུལ་དང་། སཱ་ལུ་ལྗང་པའི་མདོ་ལྟ་བུ་དཔེ་དང་། ཙནྡྲ་པའི་མདོ་ལྟ་བུ་གང་ཟག་དང་། ཚད་མའི་མདོ་ལྟ་བུ་དོན་ནོ། །

			མཁས་པ་འགས་འདིར་མ་འདུས་པའང་བཞེད་དེ། རིགས་པ་དྲུག་ཅུ་པ་ལྟ་བུ་གཞུང་ཚད་དང་། མེ་ཏོག་ཕྲེང་རྒྱུད་ལྟ་བུ་སྡེབ་སྦྱོར་གྱི་མིང་སོགས་གསུངས་ལ། ཇོ་བོའི་ལམ་ཡིག་ལས་ནི་ཇོ་བོས་བྱང་ཆུབ་ལམ་གྱི་སྒྲོན་མ་བྱ་བ་མཛད་ནས། ཁྱེད་བོད་ན་མཚན་གྱི་འདོགས་ལུགས་ཇི་ལྟ་བུ་ཡོད་ཅེས་བཀའ་རྨེད་པ་ལ། བོད་སྟོན་རྣམས་ཀྱིས་དོན་ལ་མཚན་དུ་གསོལ་བ་དང་། དཔེ་དང་ཡུལ་དང་ཞུ་བ་པོ་ལ་སོགས་པ་འདོགས་ཞུས་པས། ཨ་ལེ། བོད་ན་རྒྱ་གར་ན་མེད་པའི་གཏམ་མང་པོ་ཡོད་གསུངས་ནས་གནོད་སྦྱིན་ཨ་ཤ་བསད་པའི་གཏམ་རྒྱུད་སོགས་གསུངས་ཏེ། ཆོས་ཐམས་ཅད་དོན་ལ་མཚན་དུ་གསོལ་བ་ཡིན་པར་ཡང་གསུངས་སོ། །

			དེས་ན་འདིར་སྔ་མ་ལྟར་ཕྱེ་ན་དཔེའི་སྒོ་ནས་བཏགས་པ་ཡིན་ཏེ། ཇི་ལྟར་ན། འདིར་ཐིག་ལེ་ཞེས་པའི་སྐད་དོད་ལ་ཏི་ལ་ཀ་ཞེས་པའི་སྒྲ་ལས་སྙིང་པོའམ་དྭངས་བཅུད་ཀྱི་དོན་ཏེ། གདུལ་བྱ་རྣམས་ལ་ཐུགས་བརྩེ་བ་ཆེན་པོས་གདམས་པའི་སྙིང༵་གཏ༵མ་འདི་ནི་མན་ངག་ཐམས་ཅད་ཀྱི་ནང་ནས་སྙིང་བཅུད་ལྟ་བུ་ཡིན་ཏེ། དཔེར་ན་རང་གི་ལུས་ཟུངས་ཐམས་ཅད་ལས་ཤིན་ཏུ་གཅེས་པའི་སྙིང༵་གི༵་ཐི༵ག་ལེ༵འམ་སྙིང་བཅུད་བཏོན་ཏེ་གཞན་ལ་ཕན་པར་སྟེར་བའི་དཔེའོ། །

			གཞན་ཡང་བརྗོད་བྱ་དང་རྗོད་བྱེད་འབྲེལ་ཏེ་གཞི་མཐུན་དུ་བསྡུས་པས་དོན་གྱིས་ཀྱང་དེ་ལྟར་འདོགས་རིགས་ཤིང་། དགོས་པ་དང་འབྲེལ་བའང་ཡིན་ཏེ། ལངྐར་གཤེགས་པ་ལས། མིང་དུ་གདགས་པར་མ་མཛད་ན། །འཇིག་རྟེན་ཐམས་ཅད་རྨོངས་པར་འགྱུར། །དེ་བས་རྨོངས་པ་བསལ་བའི་ཕྱིར། །མགོན་པོས་མིང་དུ་གདགས་པར་མཛད། །ཅེས་གསུངས་སོ། །

			དེས་ན་དོན་ལྡན་གྱི་མིང་དེས་དབང་པོ་རབ་ལ་དོན་ཕྱིན་ཅི་མ་ལོག་པར་གོ་བ་དང་། འབྲིང་ལ་རྣམ་པ་ཙམ། ཐ་མས་ཀྱང་བརྡའི་དུས་སུ་མིང་དོན་འབྲེལ་བ་ཤེས། ཐ་སྙད་ཀྱི་དུས་སུ་མིང་ལས་དོན་རྟོགས་ཤིང་། དོན་མཐོང་བ་ལས་མིང་དྲན་པར་འགྱུར་བ་སོགས་དགོས་པ་ཡོད་དོ། །

			དེའང་གཞུང་འདི་ཉིད་ནི་འཆོས་སྐྱོབ་གཉིས་དང་ལྡན་ཞིང་སྐྱོན་བྲལ་ཡོན་ཏན་ཚང་བའི་བསྟན་བཅོས་ཡང་དག་ཡིན་ཏེ། དེའི་མཚན་ཉིད་ཚང་བའི་ཕྱིར་ཏེ། ཇི་ལྟར་ན། རྣམ་བཤད་རིགས་པ་ལས། ཉོན་མོངས་དགྲ་རྣམས་མ་ལུས་འཆོས་པ་དང་། །ངན་འགྲོའི་སྲིད་ལས་སྐྱོབ་བྱེད་གང་ཡིན་པ། །འཆོས་སྐྱོབ་ཡོན་ཏན་ཕྱིར་ན་བསྟན་བཅོས་ཏེ། །གཉིས་པོ་འདི་དག་གཞན་གྱི་ལུགས་ལ་མེད། །ཅེས་དང་། ས་སྡེ་ལས། དོན་མེད་དོན་ལོག་དོན་དང་ལྡན། །ཐོས་རྩོད་སྒྲུབ་པ་ལྷུར་ལེན་དང་། །ངན་གཡོ་བརྩེ་བྲལ་སྡུག་བསྔལ་སྤོང་། །བསྟན་བཅོས་དྲུག་བྲལ་གསུམ་དུ་འདོད། །ཅེས་གསུངས་ཏེ། རིག་བྱེད་བཞི་སོགས་ཡང་དག་པའི་དོན་མེད་པ་དང་། རྟག་ཆད་དུ་ལྟ་བས་གྲོལ་ཞེས་སོགས་དོན་ལོག་པ་དང་། སྙན་ངག་ལ་སོགས་པ་ཐོས་པ་ལྷུར་ལེན་པའི་བསྟན་བཅོས་དང་། གཡུལ་ལས་རྣམ་པར་རྒྱལ་བ་ལ་སོགས་ངན་གཡོ་དང་། ཕྱུགས་ཀྱི་མཆོད་སྦྱིན་ཆོས་སུ་སྨྲ་བ་སོགས་བརྩེ་བ་དང་བྲལ་བའི་བསྟན་བཅོས་ཏེ་ངན་པ་དྲུག་དང་བྲལ་ཞིང་། ཉན་རང་དང་། བྱང་སེམས། བླ་ན་མེད་པའི་གོ་འཕང་འགྲུབ་པར་ངེས་པ་སྟེ་ཡོན་ཏན་གསུམ་དང་ལྡན་པའི་བསྟན་བཅོས་ནི་ཡང་དག་པར་གསུངས་པ་གང་ཞིག འདི་ལ་དེ་ལྟར་ཚང་བའི་ཕྱིར་རོ། །

			གཉིས་པ་མཆོད་པར་བརྗོད་པ་ནི། རྩ་བར། 

			རབ་འབྱམས་སྲས་བཅས་རྒྱལ་བའི་གསང་གསུམ་ཀུན། །

			གཅིག་བསྡུས་མཚན་དཔེའི་གཟུགས་སུ་སྨིན་པའི་སྐུ། །

			གཞོན་ནུ་སྨྲ་བའི་ཉི་མ་གང་དེ་ཡིས། །

			ཁྱོད་བློ་བྱང་ཆུབ་ལམ་དུ་བསྒྱུར་བར་མཛོད། །

			ཅེས་གསུངས་པའི་དོན་ཏེ། ཕྱོགས་བཅུའི་འཇིག་རྟེན་དཔག་ཏུ་མེད་པའི་ཞིང་རབ༵་འབྱམ༵ས་ན་བཞུགས་པའི་སྲས༵་བྱང་ཆུབ་སེམས་དཔའི་ཚོགས་དང་བཅ༵ས་པའི་རྒྱ༵ལ་བ༵་རྫོགས་པའི༵་སངས་རྒྱས་བཅོམ་ལྡན་འདས་རྣམས་ཀྱི་སྐུ་གསུང་ཐུགས་བསམ་གྱིས་མི་ཁྱབ་པའི་གས༵ང་གསུམ༵་གྱི་ཡོན་ཏན་མ་ལུས་ཤིང་ལུས་པ་མེད་པ་ཀུན༵་གཅི༵ག་ཏུ་བསྡུ༵ས་པའི་བདག་ཉིད་ཅན་གང་ཞིག་ནི། དུས་གསུམ་སངས་རྒྱས་ཀྱི་ངོ་བོར་བཞུགས་པ་ཡང་ཡིན་ཏེ། དཔའ་བར་འགྲོ་བ་ལས། དེ་བཞིན་གཤེགས་པ་ཀླུའི་རིག་མཆོག་སྒྲོན་མེའི་ངོ་བོར་སངས་རྒྱས་ཟིན་པ་དང་། སོར་ཕྲེང་ལ་ཕན་པའི་མདོ་ལས། ད་ལྟ་དེ་བཞིན་གཤེགས་པ་མོས་པ་རབ་ཏུ་དགའ་བའི་སྙིང་པོས་ཆོས་འཁོར་སྐོར་བཞིན་པ་དང་། ཞིང་གི་ཡོན་ཏན་བསྟན་པ་ལས་མ་འོངས་པར་དེ་བཞིན་གཤེགས་པ་ཀུན་ཏུ་གཟིགས་ཞེས་བྱར་འཚང་རྒྱ་བར་གསུངས་སོ། །དེ་དག་མི་འགལ་ཏེ། ཡེ་ནས་སངས་རྒྱས་སུ་ཟིན་ཀྱང་ཕྱི་མ་རྣམས་སླར་འཚང་རྒྱ་ཚུལ་སྟོན་པ་ཡིན་པར་གསུངས་པས་སོ། །

			དེའང་ངེས་པའི་དོན་དུ་ན་དམིགས་མེད་ཟུང་འཇུག་ཆེན་པོ་ཆོས་སྐུའི་རང་ཞལ་ལ་མཚན་མའི་འདུ་བྱེད་བྲལ་ནའང་། སྔོན་གྱི་ཐུགས་བསྐྱེད་དང་སྨོན་ལམ་རྣམ་པར་དག་པ་རྟེན་འབྱུང་བསླུ་བ་མེད་པའི་དབང་གིས་གདུལ་བྱའི་སྣང་ཚུལ་གྱི་ངོར་མཚ༵ན་དང་དཔེ༵་བྱད་བཟང་པོའི༵་གཟུག༵ས་སུ༵་སྨི༵ན་ནས་འགྲོ་ལ་ཕན་པར་མཛད་པའི༵་གཟུགས་ཀྱི་སྐུ༵་གང་ཞིག རྣམ་པ་བགྲེས་རྒུད་དང་བྲལ་བ་རྒྱལ་སྲས་གཞོ༵ན་ནུའི༵་ཚུལ་འཆང་སྨྲ༵་བ༵འི་ཉི༵་མ༵་སྟེ་འཇམ་དཔལ་ཡེ་ཤེས་སེམས་དཔའོ། །དེ་ལ་འཕགས་པ་གྲོལ་སྡེས་ས་བརྒྱད་པ་ཡིན་པར་གསུངས་སོ། །མི་ཕམ་ཆོས་རྗེས། རྣམ་པ་ས་བཅུའི་སེམས་དཔའ་ཆེན་པོའི་ཚུལ་དུ་སྣང་ནས་འཁོར་བ་ཇི་སྲིད་དུ་རྟག་བརྟན་བགྲེས་རྒུད་བྲལ་བའི་གཞོན་ནུའི་གཟུགས་སུ་བཞུགས་པས་ན། གཞོན་ནུར་གྱུར་པ་ཞེས་བྱ་ལ། ཞེས་སོ། །

			དེ་ནི་དུས་གསུམ་སངས་རྒྱས་ཐམས་ཅད་ཀྱི་མཁྱེན་པའི་རང་གཟུགས་ཐུགས་རྣམ་པར་མི་རྟོག་པའི་ཡེ་ཤེས་གཅིག་ཏུ་བཟླུམས་པ་ཡིན་ཏེ། མཚན་ཡང་དག་པར་བརྗོད་པ་ལས། བཅོམ་ལྡན་འདས་ཀྱི་ཡེ་ཤེས་སྐུ། །གཙུག་ཏོར་ཆེན་པོ་ཚིག་གི་བདག །ཡེ་ཤེས་སྐུ་སྟེ་རང་བྱུང་བ། །འཇམ་དཔལ་ཡེ་ཤེས་སེམས་དཔའ་ཡི། །ཞེས་གསུངས་ཤིང་། དེའི་ཚིག་རྐང་ཐ་མ་གཉིས་ཀྱི་དོན་སྒེག་པའི་རྡོ་རྗེའི་འགྲེལ་བ་ལས། ཡེ་ཤེས་སེམས་དཔའ་ཞེས་བྱ་བ་ནི་དེ་བཞིན་གཤེགས་པ་ཐམས་ཅད་ཀྱི་ཐུགས་ཀ་ན་གནས་པའི་ཕྱིར་རོ། །དེ་ས་བཅུའི་དབང་ཕྱུག་གི་སེམས་དཔའ་ནི་མ་ཡིན་ནོ། །དེ་ལྟ་ན་སུ་ཞིག་ཡིན་ཞེ་ན། གཉིས་སུ་མེད་པའི་ཡེ་ཤེས། ཤེས་རབ་ཀྱི་ཕ་རོལ་ཏུ་ཕྱིན་པ་དེ་ཉིད་འཇམ་དཔལ་ཡེ་ཤེས་སེམས་དཔའ་སྟེ། ཞེས་སོ། །

			དེས་ན་འཇམ་དཔལ་ཡེ་ཤེས་སེམས་དཔའ་གང༵་དེ༵་ཡི༵ས་ནི་ཁོ་བོའི་རྗེས་སུ་འཇུག་པར་འདོད་པའི་སྐལ་ལྡན་གྱི་སློབ་བུ་ཁྱོ༵ད་རྣམས་དང་། གཞན་ཡང་སྙིགས་མ་ལྔ་བདོའི་དུས་འདིར་ཕལ་མོ་ཆེ་ནི་ཚུལ་ཁྲིམས་དང་ཐོས་བསམ་སོགས་དོན་དུ་མི་གཉེར་ཞིང་ཆོས་བརྒྱད་ཁོ་ནར་བསྙེགས་ཏེ་དོན་མེད་མནོག་ཆུང་གི་འཇིག་རྟེན་བྱ་གཞག་ལ་བར་མེད་སྤྱོད་ནས་མི་ཚེ་སྟོང་ཟད་དུ་གྱུར་ཅིང་། ཉིན་མཚན་ཁོར་མོ་ཡུག་ཏུ་རྣམ་གཡེང་དང་འདུ་འཛིའི་ངང་དུ་འཕྱན་པ་རྣམས་ཀྱི་ཡང་བློ༵་ཁ་བྱང༵་ཆུ༵བ་ཆེན་པོའི་ལ༵མ་དུ༵་བསྒྱུར༵་ཅིང་མི་ལུས་རིན་པོ་ཆེ་ཐོབ་ནས་རྒྱལ་བའི་བསྟན་པ་དང་འཕྲད་པའི་དོན་འབྲས་མཆིས་པ༵ར་མཛོ༵ད་ཅིག ཅེས་འཇམ་དཔལ་དབྱངས་ཀྱི་ཐུགས་རྒྱུད་བསྐུལ་བའི་ཤིས་པར་བརྗོད་པའོ། །

			དེའང་སྤྱིར་བསྟན་བཅོས་ལ་ཐོག་མར་འཇུག་པའི་སྒོ་གསུམ་གསུངས་ཏེ། དབྱངས་ཅན་ཏམྦུ་རའི་རྒྱུད་ལས་དྲངས་པ་སྙན་ངག་མེ་ལོང་ལས། ཤིས་བརྗོད་ཕྱག་བྱ་དངོས་པོ་ནི། །ངེས་པར་བསྟན་པའང་དེ་ཡི་སྒོ། །ཞེས་ཤིས་བརྗོད་དང་། ཕྱག་བྱ་བ། དངོས་པོའི་ངེས་བསྟན་གསུམ་ལས་འདིར་དང་པོ་སྟེ། ཇི་ལྟར་ན་དཔག་བསམ་འཁྲི་ཤིང་ལས། གང་ཐུགས་དྲི་བྲལ་ཤེལ་ལ་ཆགས་ཚོན་འཛིན་པ་མིན་པ་ཉིད། །ཡིད་ནི་སྙིང་རྗེས་བརླན་ལ་གང་གི་སྐྱོན་རྣམས་མ་ལུས་སྐམས། །གང་གི་ཁྲོ་བ་མེད་ལ་རང་གིས་འཁོར་བའི་དགྲ་མངོན་བཅོམ། །ཀུན་མཁྱེན་དེ་ཡིས་ཁྱེད་ལ་དགེ་ལེགས་གཡོ་བ་མེད་གྱུར་ཅིག །ཅེས་པ་བཞིན་ནོ། །

			དེ་ལྟར་མཆོད་པར་བརྗོད་པ་ལ་སྤྱིར་དགོས་པ་ཡོད་དེ། མདོ་རྒྱ་ཆེར་རོལ་བ་ལས། བསོད་ནམས་ལྡན་པའི་མི་ཡི་བསམ་པ་རྣམས་ཀྱང་འགྲུབ། །ཅེས་དང་། ཀླུ་སྒྲུབ་ཀྱིས། བསྟན་བཅོས་བྱེད་པོས་སྟོན་པ་ལ། །མཆོད་པར་བརྗོད་པ་འབྲས་མེད་མིན། །སྟོན་པ་དང་ནི་བསྟན་བཅོས་ལ། །དད་འདུན་བསྐྱེད་པར་བྱ་ཕྱིར་རོ། །ཞེས་སོ། །གཞན་ཡང་ཇི་སྐད་དུ། བསྟན་བཅོས་བྱེད་པའི་དམ་པ་ཡིས། །སྟོན་པ་ལ་ནི་མཆོད་བརྗོད་བྱ། །བསྟན་པ་སྤེལ་ཕྱིར་དག་པའི་ཚིག །འདི་ལ་འཐད་པ་བཟང་པོ་མཐོང་། །ཞེས་སོ། །

			འདིར་འཇམ་དཔལ་ལ་མཆོད་པར་བརྗོད་པའི་དགོས་པ་ཡོད་དེ། མདོ་ལས། དེ་བཞིན་གཤེགས་པ་གངྒཱའི་ཀླུང་གི་བྱེ་མ་སྙེད་ཀྱི་མཚན་བསྐལ་པའམ་བསྐལ་པ་ལས་ལྷག་པར་བརྗོད་པ་ལས། སྐྱེས་བུ་གང་ཞིག་གིས་འཇམ་དཔལ་ཞེས་བརྗོད་ན་དེ་ཉིད་དེ་བས་བསོད་ནམས་ཆེན་པོར་འགྱུར་རོ། །ཞེས་དང་། འཇམ་དཔལ་རྩ་བའི་རྟོག་པ་ལས། འཇམ་དཔལ་ཞེས་བྱ་ཁྱོད་ཀྱི་མིང་དྲན་པ། །ཡོན་ཏན་བསམ་མི་ཁྱབ་ཅེས་རྒྱལ་བས་གསུངས། །རྒྱལ་བའི་གཙོ་བོ་སྔར་གཤེགས་ཐམས་ཅད་ཀྱི། །རྟག་ཏུ་ཁྱེད་ཀྱི་མཐུ་ནི་བསྟན་པ་ཡིན། །ཞེས་དང་། དེ་ཉིད་གཞན་ལས་ཁྱད་དུ་འཕགས་ཏེ། དཀོན་མཆོག་ཏ་ལའི་མདོ་ལས། ཤཱ་རིའི་བུས་འཇམ་དཔལ་ལ་སྨྲས་པ། རིགས་ཀྱི་བུ་འདི་ལྟ་སྟེ། དཔེར་ན་རྡོ་རྗེ་ངན་ངོན་གྱིས་ཀྱང་རི་བྲག་ཆེན་པོ་རྣམ་པར་འཇིག་གོ །རིགས་ཀྱི་བུ་དེ་བཞིན་དུ་ཁྱོད་ཀྱི་བ་སྤུའི་ཁུང་བུ་གཅིག་ན་ཤེས་རབ་འདུག་པ་གང་ཡིན་པ་དེ་ནི་ཁོ་བོ་ལྟ་བུའི་སེམས་ཅན་རྡུལ་ཕྲ་རབ་ཀྱི་རྡུལ་སྙེད་རྣམས་ལ་མེད་དོ། །ཞེས་དང་། སྔ་འགྱུར་བའི་ཆོས་སྡེ་སྙིང་གཟེར་དྲག་པོ་ཆེན་པོའི་རྒྱུད་ལས། འཕགས་པའི་ནང་ན་འཇམ་དཔལ་ཉིད། །ལྷ་མོའི་ནང་ན་འོད་ཟེར་ཅན། །འདི་གཉིས་མ་གཏོགས་དངོས་གྲུབ་གཞན། །རིག་འཛིན་ཀུན་ཀྱང་དངོས་གྲུབ་ཡལ། །ཞེས་སོགས་གསུངས་པའི་ཕྱིར་རོ། །

			གསུམ་པ་བརྩམ་པར་དམ་བཅའ་བ་ནི། རྩ་བ་ལས། 

			མཐའ་ཀླས་འགྲོ་བའི་མོས་བློ་དང་འཚམ་པའི། །

			ཟབ་ཡངས་ཆོས་ཚུལ་དཔག་གིས་མི་ལང་ཡང་། །

			གནད་དུ་དྲིལ་ནས་ཉམས་སུ་ལེན་པའི་ཚུལ། །

			སྙིང་གཏམ་སྙིང་པོ་སྙིང་འདྲའི་གྲོགས་ལ་གདམས། །

			ཞེས་གསུངས་པའི་དོན་ཏེ། དེའང་སྤྱིར་རྒྱལ་བ་རྫོགས་པའི་སངས་རྒྱས་དེ་ཉིད་ཀྱིས་གདུལ་བྱ་ནམ་མཁའ་མ་ལུས་པ་མཐ༵འ་ཀླས༵་པའི་འགྲོ༵་བ༵་མཆོག་དམན་རབ་འབྲིང་རྣམས་ཀྱི་ཁམས་དབང་མོ༵ས་པ་བསམ་གྱིས་མི་ཁྱབ་པའི་བློ༵་དང༵་འཚ༵མ་པ༵འི་སྒོ་ནས། ཤིན་ཏུ་ཟ༵བ་པ་སྔགས་ཀྱི་སྡེ་སྣོད་དང་ཡ༵ངས་པ་མཚན་ཉིད་ཐེག་པའི་ཆོ༵ས་ཚུ༵ལ་རབ་འབྱམས་ཏེ་ཆོས་སྒོ་བརྒྱད་ཁྲི་བཞི་སྟོང་སོགས་དཔ༵ག་གི༵ས་མི༵་ལ༵ང་བ་ཞིག་ཇི་སྲིད་སེམས་ཅན་རྣམས་ཀྱི་སེམས་ཀྱི་འཇུག་པ་ཡོངས་སུ་མ་ཟད་ཀྱི་བར་དུ་ཐེག་པའི་མཐའ་ཡང་ཐུག་པ་མེད་པར་བསྟན་ཏེ། ལང་ཀར་གཤེགས་པ་ལས། ཇི་སྲིད་སེམས་ནི་འཇུག་པའི་བར། །ཐེག་པའི་མཐའ་ལ་ཐུག་པ་མེད། །ཅེས་སོ། །དེ་ལྟ་ན་ཡ༵ང་ཚེ་ཐུང་བ་སོགས་སྙིགས་མ་ལྔ་ཆེས་ཆེར་བདོ་བའི་གནས་སྐབས་འདི་ལྟ་བུ་ལ་དེ་དག་ཆ་ཚང་བ་ཞིག་སྨོས་ཅི་དགོས་ཏེ། ཕལ་ཆེར་གྱིས་ཐ་ན་གཞུང་ཆེན་པོ་གཅིག་ལའང་བསླབ་པར་མི་ནུས་པའི་ཕྱིར་རོ། །

			དེས་ན་མདོ་སྔགས་དགོངས་འགྲེལ་ཐམས་ཅད་ཀྱི་གན༵ད་གཅིག་ཏུ༵་དྲི༵ལ་ན༵ས་རྣམ་པ་ཐམས་ཅད་མཁྱེན་པ་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་སྒྲུབ་པར་བྱེད་པ་ལ། ཉམ༵ས་སུ༵་ལེན༵་པ༵འི་ཐབས་ཚང་ལ་ནོར་བ་མེད་པ་ཚུ༵ལ་བཞིན་དུ་སྟོན་པར་བྱེད་པའི་སྙིང༵་གཏ༵མ་མམ་གདམས་ངག་འདི་ནི། ཁོ་བོའི་མན་ངག་ཐམས་ཅད་ཀྱི་སྙིང༵་པོ༵འི་དྭངས་བཅུད་ལྟ་བུ་ཡིན་པས་འདི་ཉིད་དེང་སྐབས་རང་གི་སྙིང༵་དང་འདྲ༵་བའི་གྲོ༵གས་པོ་སྟེ་སྐལ་ལྡན་གྱི་སློབ་བུ་ཁྱོད་རྣམས་ལ༵་བརྩེ་བ་ཆེན་པོས་གདམ༵ས་པར་བྱེད་པ་ཡིན་ན། ཁྱེད་རྣམས་ཀྱིས་ཀྱང་མཁས་པ་དང་བླུན་པོ་སུ་ཡིན་ཡང་གོ་ལོ་ཐོས་ལོ་ཙམ་གྱིས་ཡལ་བར་མི་འདོར་བར་ཟ་ཉལ་འགྲོ་འདུག་གི་སྤྱོད་ལམ་ཐམས་ཅད་དུ་ཚིག་རེ་རེ་བཞིན་རང་གི་རྒྱུད་ལ་སྦྱར་ཏེ་ཐུགས་ཀྱི་རྒྱན་དུ་ཆོངས་ལ་ཅི་ནུས་ཅི་ལྕོགས་ཀྱིས་ཉམས་སུ་ལེན་པར་མཛོད་ཅིག་དང་། ཆོས་འདི་ལ་གཞན་གང་དང་མི་འདྲ་བའི་འཇམ་དཔལ་དབྱངས་ཀྱི་བྱིན་རླབས་ཉེ་བརྒྱུད་ཡོད་ངེས་དང་། བདག་གི་རྗེས་སུ་ལོ་བརྒྱར་འབྲངས་ཀྱང་འདི་ལས་ལྷག་པའི་མན་ངག་ཟབ་མོ་སྟོན་རྒྱུ་མེད་པས་བློ་དང་ལྡན་པས་བརྩོན་པར་བྱས་ན་གནས་སྐབས་མཐར་ཐུག་གི་དོན་འབྲས་ཕུན་སུམ་ཚོགས་པ་དང་ལྡན་པར་འགྱུར་རོ། །ཞེས་པའོ། །

			དེ་ལྟར་བརྩམ་པར་དམ་བཅའ་བའི་དགོས་པ་ནི། ཀླུ་སྒྲུབ་ཀྱི་ལུགས་ཀྱི་བསྟན་བཅོས་ཤེས་རབ་སྡོང་བུ་ལས། དམ་པས་མང་པོ་ཁས་འཆེ་མི་བྱེད་ཅིང་། །གལ་ཏེ་དཀའ་བའི་ཁས་ནི་བླངས་གྱུར་ན། །རྡོ་ལ་རི་མོ་བྲིས་པ་ཇི་བཞིན་དུ། །ཤི་ཡང་གཞན་དུ་འདོར་བར་མི་འགྱུར་རོ། །ཞེས་དང་། ཡང་མཁས་འཇུག་ལས། བསྟན་བཅོས་དམ་པ་བསྟན་པའི་ཕྱིར། །སྟོན་པས་ཐོག་མར་དགོས་པ་བསྟན། །ཞེས་པ་ལྟར་རྟོགས་ལྡན་ལ་དགོས་སོགས་ཆོས་བཞི་ཡང་བསྟན་ཏེ། འདི་ཉིད་ཟབ་ཅིང་རྒྱ་ཆེ་བ་གང་ཞིག་ཐར་འདོད་ཆོག་ཤེས་ཅན་གྱིས་ཐོག་མར་བླ་མ་བསྟེན་ནས་ཐུགས་མཐུན་པ་དང་། གཞི་ཚུལ་ཁྲིམས་རྣམ་པར་དག་པ་དང་། ལམ་ཐོས་བསམ་སྒོམ་པའི་ངོ་བོ་གང་ཡིན་པ་ནི་བརྗོད་བྱའོ། །དེའི་རང་བཞིན་བརྟགས་ཏེ་ཐར་ལམ་དུ་ཞུགས་པ་ནི་དགོས་པའོ། །ཞུགས་པ་མཐར་ཕྱིན་ནས་བྱང་ཆུབ་འགྲུབ་པ་ནི་དགོས་པའི་དགོས་པ་སྟེ་ཉིང་དགོས་སོ། །བརྗོད་བྱ་དང་ཉིང་དགོས་བདག་གཅིག་དང་། དགོས་པ་དང་ཉིང་དགོས་ཐབས་བྱུང་དུ་གྱུར་པ་ནི་འབྲེལ་བའོ། །

			གཉིས་པ་བར་དུ་དགེ་བ་བརྩམ་བྱ་བསྟན་བཅོས་ཀྱི་ལུས་ཕུན་སུམ་ཚོགས་པ་ལ། ལམ་གྱི་གཞི་རྟེན་བཤད་པ་དང་། ལམ་གྱི་སྙིང་པོ་ཉམས་སུ་ལེན་ཚུལ་དངོས་བཤད་པ་གཉིས་ལས། དང་པོ་ལ་འགལ་རྐྱེན་བསལ་བ་དང་། མཐུན་རྐྱེན་སྒྲུབ་པའོ། །

			དང་པོ་འདོད་པ་ཆེ་ཞིང་ཆོག་མི་ཤེས་པ་སྤང་བ་ནི། རྩ་བར། 

			ཚེ་འདིར་ཞེན་ན་ཆོས་པའི་སྐལ་བ་བྲལ། །

			འདོད་ལ་སྤྱད་ཅིང་སྤྱད་ཅིང་སྲེད་པ་འཕེལ། །

			ཟིན་པའི་དུས་མེད་རྙེད་བདེ་གྲགས་བསྟོད་རྣམས། །

			རྨི་ལམ་ཉོ་ཚོང་འདྲ་བས་སྐྱུར་ལ་ཐོངས། །

			ཞེས་གསུངས་པའི་དོན་དེ་ལ་དབྱེ་ན། འདི་སྣང་ལ་ཞེན་པ་འདོད་པའི་ཉེས་དམིགས་དང་། འདོད་ཡོན་ལ་སྙིང་པོས་དབེན་ཚུལ། ཆོག་ཤེས་ཀྱི་ཕན་ཡོན་ལ་སེམས་ཏེ་དེ་སྤང་བར་གདམས་པའོ། །དང་པོ། དེ་ལ་འདིར་ཐོག་མར་འདོད་ཆུང་ཆོག་ཤེས་འདི་མེད་ན་ནི་བྱང་ཆུབ་སེམས་དཔའི་རྒྱུད་ཀྱི་ཡོན་ཏན་རྣམས་སྐྱེ་བའི་ཐབས་མེད་པར་མ་ཟད། ཉན་ཐོས་རང་ལམ་ནས་བཤད་པའི་རང་དོན་ཞི་བ་ཕྱོགས་གཅིག་གི་གོ་འཕང་ཙམ་ཞིག་ཀྱང་ཐོབ་པའི་གོ་སྐབས་བྲལ་ཏེ། སློབ་དཔོན་དབྱིག་གཉེན་གྱིས། བསྲིང་གཉིས་ལྡན་ཆོག་མི་ཤེས་དང་། །འདོད་ཆེན་ཅན་ལ་མ་ཡིན་ནོ། །ཞེས་དང་། ཇི་སྐད་དུ། འདོད་པ་ཆུང་ན་འཕགས་པའི་རིགས་ཡིན་ཞིང་། །འདོད་པ་ཟད་ན་འཕགས་པ་དངོས་ཡིན་པས། །རྟག་ཏུ་འདོད་པ་ཆུང་ལ་བསླབ་པར་བྱ། །ཞེས་སོ། །

			དེས་ན་ཚེ༵་འདི༵་སྣང་ཁོ་ནར༵་ཞེ༵ན་ཏེ་དགྲ་འདུལ་གཉེན་སྐྱོང་ཚོང་ཁེ་སོ་ནམ་མཚན་སྙན་གྲགས་སོགས་ལ༵་འབད་ན། ཇི་སྐད་དུ། ཚེ་འདི་ལ་ཞེན་ན་ཆོས་པ་མིན། །ཞེས་པ་ལྟར་གཟུགས་བརྙན་ཙམ་ལས་ཆོ༵ས་ཡང་དག་པར་སྒྲུབ་པ༵འི་སྐལ༵་བ༵་དང་ཡོངས་སུ་བྲ༵ལ་བ་ཡིན་ནོ། །དེར་མ་ཟད་ཡུལ་འདོ༵ད་པའི་ཡོན་ཏན་ལ༵་ལོངས་སུ་སྤྱ༵ད་ཅི༵ང་སྤྱ༵ད་དེ་རོལ་བ་ན་སླར་ཡང་ཚིམ་པའི་སྐབས་མེད་ཅི༵ང་། ཇི་ལྟར་ལན་ཚྭའི་ཆུ་འཐུང་བ་བཞིན་དུ་དེ་ལས་ཀྱང་ལྷག་པའི་སྲེ༵ད་པ༵་རྣམ་པར་འཕེ༵ལ་བར་འགྱུར་ཏེ། ཇི་སྐད་དུ། འདོད་པའི་ཡོན་ཏན་དག་ལ་དགའ་བ་ནི། །ལན་ཚྭའི་ཆུ་འཐུང་བཞིན་དུ་ངོམས་མི་འགྱུར། །ཞེས་དང་། ཚོམས་ལས། ཀརྵ་པ་ནའི་ཆར་བབས་ཀྱང་། །འདོད་པ་རྣམས་ནི་ངོམས་མི་འགྱུར། །འདོད་པ་མནོག་ཆུང་ཉེས་པ་མང་། །མཁས་པ་རྣམས་ཀྱིས་ཁོང་དུ་ཆུད། །ཅེས་དང་། རྒྱ་ཆེར་རོལ་བ་ལས། རྒྱལ་པོ་ལྷ་ཡི་འདོད་པ་གང་ཡིན་དང་། །མི་ཡི་འདོད་པ་བཟང་པོ་གང་ལགས་པ། །དེ་དག་ཐམས་ཅད་མི་གཅིག་གིས་ཐོབ་ཀྱང་། །དེས་ཀྱང་མི་ཆོག་ད་དུང་ཡང་འཚོལ་ལོ། །ཞེས་དང་། ཀླུ་སྒྲུབ་ཀྱིས། འདོད་པ་རྣམས་ནི་ཕུང་ཁྲོལ་སྐྱེད། །ཅེས་དང་། ཞི་བ་ལྷས། འཇིག་རྟེན་འདི་དང་ཕ་རོལ་དུ། །འདོད་པ་རྣམས་ནི་ཕུང་ཁྲོལ་སྐྱེད། །ཅེས་དང་། ས་པཎ་གྱིས། འདོད་པ་བདེའོ་སྙམ་སེམས་ཀྱང་། །དེར་སྤྱོད་སྡུག་བསྔལ་ཁོ་ནའི་རྒྱུ། །ཆང་འཐུང་བདེའོ་སྙམ་པ་དེ། །སྨྱོ་བ་བདེ་བར་སྒོམ་པ་ཡིན། །ཞེས་དང་། ཙོང་ཁ་བ་ཆེན་པོས། སྲིད་ལ་བརྐམ་པའི་ཚེ་འདིའི་སྣང་བ་དང་། །རང་བདེ་འདོད་པའི་བློ་རྣམས་མི་འབྱུང་ཤོག །ཅེས་དང་། རོང་ཟོམ་ཆེན་པོའི་གསུང་ལས། སྔོན་འཁོར་བསྒྱུར་ང་ལས་ནུའམ་གྲགས་པ་མཐའ་ཡས་གླིང་བཞིའི་ཕུན་ཚོགས་དབང་ཞིང་བརྒྱ་བྱིན་དང་སྟན་གཅིག་ཐོབ་ཀྱང་མ་ཚིམས་པར་མཐར་འདོད་པས་གདུངས་ནས་ཤི་བའི་རྣམ་ཐར་བྱུང་བ་ལྟར་དང་། ཀློང་ཆེན་པས་ཀྱང་། ངན་འགྲོར་འཁྲིད་ཅིང་བདེ་འགྲོའི་ལམ་འགོག་པས། །འདོད་པ་ཆུང་ལ་ཆོག་ཤེས་ལྡན་པར་བྱ། །ཞེས་དང་། ཀུན་མཁྱེན་མི་ཕམ་རྒྱ་མཚོས་ཀྱང་། ས་གཞི་ནོར་གྱིས་གང་ན་ཡང་། །སྐྱེ་བོའི་འདོད་པ་ངོམས་མི་འགྱུར། །ཞེས་དང་། ཟས་ནོར་གནས་མལ་ཙམ་ཞིག་ལས། །ལྷག་མ་ཕན་མེད་སྡུག་བསྔལ་རྒྱུ། །ཞེས་སོགས་གསུངས་སོ། །

			གཉིས་པ། འདོད་པ་ནི་ཟི༵ན་པ༵འི་དུས༵་མེ༵ད་ཅིང་སྙིང་པོས་དབེན་ཏེ། ལར་ཐོག་མ་མེད་པ་ནས་འབད་པ་བརྒྱ་ཕྲག་གི་སྒོ་ནས་རྒྱུ་རྫས་སོགས་རྙེད༵་པ་དང་། རང་ཉིད་རྟག་ཏུ་བདེ༵་ཞིང་ཀུན་ལ་སྙན་པར་གྲ༵གས་ཏེ་འགྲོ་བ་མང་པོས་བསྟོད༵་བསྔགས་ཐོབ་པ་སོགས་དོན་དུ་གཉེར་ཞིང་། དེའི་ལྡོག་ཕྱོགས་བཞི་པོ་རྣམ༵ས་སྤང་འདོད་དེ་འཇིག་རྟེན་ཆོས་བརྒྱད་ལ་སྨིག་རྒྱུའི་ཆུར་བསྙེགས་པ་བཞིན་ཏེ། གཏམ་དཔེ་ལ། མགོ་སྐར་མ་ཡིས་ཞྭ་བྱེད། རྐང་བ་མོ་ཡིས་ལྷམ་བྱེད། ཅེས་པ་ལྟར་ཉིན་མཚན་བར་མེད་དུ་བརྩོན་དུ་ཟིན་ཀྱང་། དེ་ཉིད་འགྲུབ་པའི་ཐབས་སམ་ཟིན་པའི་དུས་ནི་ཅུང་ཟད་ཙམ་ཡང་མེད་དེ། ཀུན་མཁྱེན་ཆེན་པོས། བྱ་བྱེད་བྱིས་པའི་རྩེད་མོ་འདྲ། །བྱས་ན་མི་ཟིན་བཏང་ན་ཟིན། །ཞེས་དང་། ཉམས་མྱོང་འབེལ་གཏམ་ལས། ཁྲོན་པའི་ཆུ་དང་མི་རྒན་ཁ་ཡི་སྤུ། །བཅུས་དང་བཏོན་པས་འཕེལ་བ་དེ་བཞིན་དུ། །འཇིག་རྟེན་བྱ་བ་བྱ་བཞིན་བྱ་བཞིན་འཕེལ། །ཞེས་སོ། །དེ་ལ་རྨོངས་པ་རྣམས་ཆོས་བརྒྱད་ཉམས་ན་རང་མཚན་དུ་འཛིན་ཏེ། ཇི་སྐད་དུ། བྱེ་མའི་ཁང་བུ་རྡིབ་གྱུར་ན། །བྱིས་པ་རྣམས་ནི་ག་ཆད་ངུ་། །དེ་བཞིན་བསྟོད་དང་གྲགས་ཉམས་ན། །རང་གི་སེམས་ནི་བྱིས་པ་བཞིན། །ཞེས་པ་ལྟར་རོ། །

			དེའང་འདི་ལྟར་དངོས་སུ་བྱ་གཞག་རྣམས་ཀྱང་བརྟགས་ན་རྨི༵་ལ༵མ་དུ་རྟ་གླང་སོགས་ཉོ༵་ཚོ༵ང་སྣ་ཚོགས་བྱས་ཏེ་རྒྱལ་ཕམ་བྱུང་བ་ལ་སེམས་དགའ་སྡུག་མང་པོ་སྣང་ཡང་སད་པའི་སྐབས་ན་ཅིར་ཡང་མ་གྲུབ་པ་དང་འདྲ༵་བ༵ས་ན་སྙིང་པོ་རྣམ་པར་དབེན་ཏེ། ཟླ་བ་སྒྲོན་མེ་ལས། ཇི་ལྟར་བུ་མོ་གཞོན་ནུའི་རྨི་ལམ་ན། །བུ་ཕོ་བྱུང་ཞིང་ཤི་བ་དེ་མཐོང་ནས། །བྱུང་ནས་དགའ་ཞིང་ཤི་ནས་མི་དགའ་ལྟར། །ཆོས་རྣམས་ཐམས་ཅད་དེ་བཞིན་ཤེས་པར་གྱིས། །ཞེས་དང་། སྤྱོད་འཇུག་ལས། རྨི་ལམ་ཉམས་སུ་མྱོང་བ་བཞིན། །དངོས་པོ་གང་དང་གང་སྤྱད་པ། །དེ་དེ་དྲན་པའི་ཡུལ་དུ་འགྱུར། །འདས་པ་ཐམས་ཅད་མཐོང་མི་འགྱུར། །ཞེས་དང་། ཀུན་མཁྱེན་མི་ཕམ་རྒྱ་མཚོས་ཀྱང་། ཇི་ལྟར་རྨི་ལམ་སྣང་བ་ལ། །མཐའ་བཙལ་མཐའ་རྙེད་ནམ་ཡང་མེད། །ཀུན་ཀྱང་རྨི་ལམ་སྣང་བ་སྟེ། །ཞེས་སོགས་དང་། རྒྱལ་སྲས་རིན་པོ་ཆེའི་ཞལ་ནས། འཕྲལ་གྱི་བྱ་བཞག་རྨི་ལམ་སོ་ཚིས་འདྲ། །འབད་པ་དོན་མེད་ཡིན་གྱིས་སྐྱུར་ལ་ཐོངས། །ཞེས་སོ། །

			དཔེ་གཞན་ཡང་། རྒྱ་ཆེར་རོལ་བ་ལས། འདོད་པའི་ཡོན་ཏན་སྒྲ་བརྙན་བྲག་ཆ་འདྲ། །ཐོས་ཀྱང་མཚན་མར་མི་འཛིན་རང་སར་ལྟོས། །ཞེས་དང་། མགོན་པོ་ཀླུས། གལ་ཏེ་མི་གཙང་ཁ་དོག་བཟང་། །ཤིན་ཏུ་གསར་ལ་དབྱིབས་ལེགས་ཀྱང་། །དེ་ལ་ཆགས་པ་མི་འོས་ལྟར། །བུད་མེད་གཟུགས་ཀྱང་དེ་བཞིན་ནོ། །ཞེས་བུད་མེད་ནི་མཚན་གཞི་ཙམ་སྟེ་ཟག་བཅས་ཆོས་གཞན་ལའང་འདྲའོ། །

			གསུམ་པ་ཆོག་ཤེས་ཀྱི་ཕན་ཡོན་ལ་སེམས་ཏེ་དེ་སྤང་བར་གདམས་པ་ནི། དེ་ལྟར་འདོད་པ་ལ་ཉེས་དམིགས་ཆེ་བ་དང་སྙིང་པོ་མེད་པས་ཚེ་འདིའི་བྱ་བཞག་ཐམས་ཅད་ཆམ་གྱིས་སྐྱུར༵་ལ༵་ཟས་གོས་ངན་ངོན་ཙམ་གྱིས་ཆོག་ཤེས་པར་བྱས་ན་ཕན་བདེ་མཆོག་ཏུ་བསྔགས་ཏེ། ཀླུ་སྒྲུབ་ཀྱིས། ནོར་རྣམས་ཀུན་གྱི་ནང་ན་ཆོག་ཤེས་པ། །རབ་མཆོག་ལེགས་པར་ལྷ་མིའི་སྟོན་པས་གསུངས། །ཞེས་དང་། སྤྱོད་འཇུག་ལས། ཆོག་ཤེས་བདེ་སྤྱད་གང་ཡིན་པ། །དབང་པོས་ཀྱང་ནི་དེ་རྙེད་དཀའ། །ཞེས་དང་། ས་སྐྱ་པཎ་ཆེན་གྱིས། གང་ཞིག་ཉུང་ངུས་ཆོག་ཤེས་པ། །དེ་ཡི་ལོངས་སྤྱོད་ཟད་མི་ཤེས། །ཆོག་ཤེས་མེད་པར་འཚོལ་བ་ལ། །སྡུག་བསྔལ་ཆར་བཞིན་རྒྱུན་དུ་འབབ། །ཅེས་དང་། ཚོགས་དྲུག་རང་གྲོལ་གྱི་མགུར་ལས། ཅ་ཅོའི་གཏམ་དང་ཟང་ཟིང་འདུ་འགོད་ཀྱི། །ཆ་ཤས་ཙམ་ཡང་ཕྱི་མར་ཕན་དཀའ་བས། །ཇ་སོགས་སྲེད་ཞེན་དོར་ནས་ཆོག་ཤེས་ཀྱིས། །ཉ་མོ་མཚོར་འགྲོ་བཞིན་དུ་ཆོས་ཤིག་སྟེན། །ཅེས་དང་། དཔལ་སྤྲུལ་རིན་པོ་ཆེས། ནོར་གྱི་མཆོག་ནི་ཆོག་ཤེས་ཡིན། །ཡོན་ཏན་མཆོག་ནི་ཕན་སེམས་ཡིན། །ཞེས་དང་། ཀུན་མཁྱེན་མི་ཕམ་རིན་པོ་ཆེས་ཀྱང་། ཇི་སྲིད་འདོད་ཆེན་མ་གྱུར་པ། །དེ་སྲིད་ཡོན་ཏན་གཙང་བ་ཡིན། །འདོད་ཆེན་ཉིད་དུ་ཞུགས་གྱུར་ན། །ཡོན་ཏན་བཙུན་པ་ག་ལ་འགྱུར། །ཞེས་སོགས་གསུངས་སོ། །

			དེས་ན་སྔོན་བཀའ་གདམས་གོང་མ་རྣམས་ཀྱི་ཕུགས་ནོར་བཅུའི་ཡ་གྱལ་གཏད་ས་བཞི་ཉམས་སུ་ལེན་པ་ལྟར་ཚེ་འདི་བློས་ཐོ༵ངས་ལ་ཆོག་ཤེས་བསྟེན་པར་བྱའོ། །ཞེས་འདོད་པ་ཆེ་ཞིང་ཆོག་མི་ཤེས་པ་འདི་ལམ་ཐམས་ཅད་ཀྱི་ཐོག་མ་ཉིད་དུ་སྤང་བྱ་ཁོ་ནར་གདམས་པའོ། །

			གཉིས་པ་མཐུན་རྐྱེན་སྒྲུབ་པ་ཡོན་ཏན་ཐམས་ཅད་ཀྱི་འབྱུང་གནས་དགེ་བའི་བཤེས་གཉེན་བསྟེན་པ་ནི། རྩ་བར། 

			གང་ལ་བསྟེན་ན་ཡོན་ཏན་ཚོགས་འཕེལ་ཞིང་། །

			ཉེས་སྐྱོན་མཐའ་དག་རྒྱང་དུ་སྐྲོད་བྱེད་པའི། །

			མཚན་ཉིད་ལྡན་པའི་བཤེས་གཉེན་དམ་པ་དེ། །

			མཉེས་པ་གསུམ་གྱིས་སྟེན་དང་བསམ་དོན་འགྲུབ། །

			ཅེས་གསུངས་པའི་དོན་དེ་ལ་དབྱེ་ན། བླ་མ་བསྟེན་པའི་ཕན་ཡོན་དང་། མཚན་ཉིད་བཤད་པ། བསྟེན་ཚུལ་ལ་གདམས་པ་དང་གསུམ་ལས། དང་པོ། དེའང་སྤྱིར་མདོ་སྔགས་གང་ཡིན་ཡང་རང་ལ་ཐར་བ་དང་ཐམས་ཅད་མཁྱེན་པའི་ལམ་མ་ནོར་བ་སྟོན་པའི་བླ་མ་དེ་ཉིད་ནི་སངས་རྒྱས་དངོས་ཡིན་པར་གསུངས་ཏེ། ཏིང་འཛིན་མཆོག་དམ་པའི་མདོ་ལས། རིགས་ཀྱི་བུ་དེ་ཡང་ཕྱི་མའི་ཕྱི་མའི་དུས་ན་ང་ཉིད་དགེ་བའི་བཤེས་གཉེན་དུ་སྤྲུལ་ནས་ཏིང་ངེ་འཛིན་འདི་དག་སྟོན་པར་འགྱུར་ཏེ། ཞེས་དང་། རྔ་བོ་ཆེའི་མདོ་ལས། མྱ་ངན་མ་བྱེད་ཀུན་དགའ་བོ། །སྨྲེ་སྔགས་མ་འདོན་ཀུན་དགའ་བོ། །ང་ནི་ཕྱི་མའི་དུས་ཀྱི་ཚེ། །དགེ་བའི་བཤེས་གཉེན་ཉིད་སྤྲུལ་ནས། །ཁྱོད་ལ་སོགས་པའི་དོན་བྱེད་འགྱུར། །ཞེས་དང་། མདོ་གཞན་ལས། ཀ་ཡེ་མཐོང་བ་དོན་ལྡན་ཀྱེ། །ང་ནི་མཁན་པོའི་ལུས་ཀྱིས་སྟོན། །ང་ནི་སློབ་དཔོན་གཟུགས་སུ་གནས། །ཞེས་དང་། ཇོ་བོས། ཇོ་བོ་ཉིད་དང་གཞན་མཁན་རྒྱུད་ཇི་སྙེད་མཁན་ཆེན་གྱི་སྤྲུལ་བ་ཡིན་པར་གསུངས་པ་བཞིན་ནོ། །

			གསང་བ་སྔགས་ཀྱི་སྐབས་སུའང་། སྒྱུ་འཕྲུལ་གསང་སྙིང་ལས། དེ་བཞིན་གཤེགས་པ་ཐམས་ཅད་ཀྱི། །ཕྱག་རྒྱ་གསང་བའི་སྙིང་པོ་འདི། །རྟོགས་ནས་སྨྲ་བར་གང་བྱེད་པ། །དེ་ཉིད་ང་ཡིན་དབང་ཡང་རྫོགས། །ཞེས་སངས་རྒྱས་དངོས་ཡིན་པར་གསུངས་ཤིང་། ཁྱད་པར་སྙིགས་དུས་འདིར་དེ་ལས་གཞན་པའི་ལམ་སྟོན་སངས་རྒྱས་དངོས་རྙེད་པར་མི་འགྱུར་ཏེ། ཀུན་མཁྱེན་བླ་མས། ཁྱད་པར་སྙིགས་དུས་བརྩེ་ལྡན་བླ་མ་ལས། །གཞན་ཞིག་བདག་གི་སྟོན་པར་མི་འགྱུར་བས། །རྒྱལ་ལས་ལྷག་པའི་གུས་པ་ཆེན་པོས་བསྟེན། །ཞེས་པ་ལྟར་རོ། །

			དེས་ན་ཡོན་ཏན་སངས་རྒྱས་དང་མཉམ་ནའང་བཀའ་དྲིན་གྱི་སྒོ་ནས་སངས་རྒྱས་ཀུན་ལས་ཀྱང་ལྷག་པའི་བླ་མ་དགེ་བའི་བཤེས་གཉེན་གང༵་ཞིག་ལ༵་རང་གིས་རྟག་ཏུ་བསམ་སྦྱོར་གཉིས་ཀྱིས་ཚུལ་བཞིན་དུ་བསྟེན༵་ན༵། རང་རྒྱུད་ལ་སྔོན་མེད་པའི་ཐོས་བསམ་སྒོམ་གསུམ། བྱམས་དང་སྙིང་རྗེ། བྱང་ཆུབ་ཀྱི་སེམས་རིན་པོ་ཆེ་སོགས་ཡོ༵ན་ཏ༵ན་གྱི་ཚོ༵གས་བསམ་གྱིས་མི་ཁྱབ་པ་ཡར་ངོས་ཟླ་བ་བཞིན་དུ་འཕེ༵ལ་བར་འགྱུར་ཏེ། ས་སྙིང་འཁོར་ལོ་བཅུ་པའི་མདོ་ལས། བླ་མ་ལ་ནི་བསྙེན་བཀུར་བྱས་པས་ནི་ཡོན་ཏན་གྱི་ཆོས་བསམ་གྱིས་མི་ཁྱབ་པ་ཡོངས་སུ་འཛིན་ཏོ། །སངས་རྒྱས་ཀྱི་ཡོན་ཏན་དང་རྣམ་པར་འཕྲུལ་བ་ཐམས་ཅད་ཀྱང་འདི་ལས་བྱུང་བར་བལྟའོ། །ཞེས་དང་། ཡོན་ཏན་མཛོད་ལས། ཇི་ལྟར་མ་ལ་ཡ་ཡི་ནགས་ཀློང་དུ། །རྣམ་པར་འཁྱམས་པའི་སྡོང་དུམ་ཕལ་བ་ཡང་། །ཡལ་འདབ་བརླན་པས་ཙན་དན་དྲི་བསུང་ལྟར། །གང་ལ་བསྟེན་པ་དེ་ཡི་རྗེས་སུ་འགྲོ། །ཞེས་དང་། སྐྱེ་རབས་ལས། དེ་དང་ཉེ་ན་དེ་ཡི་ཡོན་ཏན་རྡུལ། །ཆེད་དུ་མ་བགོས་པར་ཡང་འགོ་བར་འགྱུར། །ཞེས་དང་། བཤེས་སྤྲིངས་ལས། དགེ་བའི་བཤེས་གཉེན་བསྟེན་པས་ཚངས་པར་སྤྱོད་པ་ཡོངས་སུ་རྫོགས། །ཞེས་དང་། ཐོགས་མེད་ཀྱིས། དགེ་བ་དགེ་བའི་བཤེས་གཉེན་ལ་བསྟེན་ནས་འཕེལ། ཞེས་དང་། འབྲོམ་གྱིས། རྐྱེན་དགེ་བའི་བཤེས་གཉེན་ཉིན་དང་མཚན་དུ་བསྟེན། གྲོགས་དམ་པ་དགེ་བའི་མཁར་བཟང་པོ་དང་འགྲོགས། ཞེས་སོགས་མང་དུ་བྱུང་ཞི༵ང་། གསང་འདུས་ལས་ཀྱང་། ཕྱོགས་བཅུ་དུས་གསུམ་གྱི་སངས་རྒྱས་མཆོད་པ་བས་བླ་མའི་བ་སྤུའི་ཁུང་བུ་གཅིག་མཆོད་པའི་ཕན་ཡོན་ཆེ། ཞེས་དང་། མདོ་ལས། སངས་རྒྱས་ཆོས་རྣམས་མ་ལུས་དགེ་བའི་བཤེས་ལ་བསྟེན་ཏོ་ཞེས། །ཡོན་ཏན་ཀུན་གྱི་མཆོག་མངའ་རྒྱལ་བས་དེ་སྐད་གསུངས། །ཞེས་དང་། གསང་བ་བསམ་གྱིས་མི་ཁྱབ་པ་ལས། བྱང་ཆུབ་སེམས་དཔའ་བླ་མ་ལ་བསྟེན་ནས་ཡོན་ཏན་གྱི་ཆོས་ཐམས་ཅད་རྫོགས་པར་བྱའོ། །ཞེས་དང་། བྱང་ཆུབ་སེམས་དཔའི་སྡེ་སྣོད་ཀྱི་མདོ་ལས། མདོར་ན་དགེ་བའི་བཤེས་གཉེན་གྱི་གདམས་པ་ལ་ཞུགས་ན་ཡོན་ཏན་བྱེ་བ་ཁྲག་ཁྲིག་བརྒྱ་སྟོང་བརྗོད་དུ་མེད་པ་བཅུ་ཡོངས་སུ་འཛིན་ཏོ། །ཞེས་སོ། །

			ཐོས་བསམ་སོགས་ཆེར་མི་ཤེས་ཀྱང་བླ་མ་བཀུར་ན་ངན་སོང་ལས་ལྡོག་པར་གསུངས་ཏེ། དགོངས་འདུས་ལས། ཆོས་ཀུན་མི་ཤེས་མ་རྟོགས་ཀྱང་། །མཚན་ཉིད་བཟང་ལྡན་བླ་མ་ལ། །བཀུར་ནས་རིམ་གྲོ་ཆེར་བྱས་པས། །འཁོར་བའི་རྒྱ་མཚོ་བརྒལ་བར་འགྱུར། །ཞེས་སོ། །

			བླ་མ་ལ་ཞལ་ཟས་སོགས་རིམ་གྲོ་བྱས་པའི་ཕན་ཡོན་ནི། ཡེ་ཤེས་རྒྱ་མཚོའི་རྒྱུད་ལས། ཇི་ལྟར་དགེ་སློང་ཁྲིམས་ལྡན་པ། །འབུམ་ཕྲག་དྲུག་ཅུ་རྩ་གཉིས་ལ། །སྟོན་མོ་ལན་བདུན་ཅུ་གཅིག་ལས། །བླ་མའི་ཞལ་དུ་འབྲས་ཆན་འབྲུ། །རྡོག་མ་བདུན་གྲངས་བསོད་ནམས་ལ། །བརྒྱ་སྟོང་ཁྲི་འབུམ་ཆར་མི་ཕོད། །ཅེས་དང་། ཡང་དེ་ཉིད་ལས། གང་གིས་བླ་མའི་བྱ་བ་ལ། །མཁས་པའི་སྐལ་ལྡན་གང་ཡིན་དེ། །དུས་གསུམ་སངས་རྒྱས་ཐམས་ཅད་ལ། །བསྐལ་པ་བྱེ་བ་དྲུག་འབུམ་དུ། །ཕྱག་བྱས་པས་ནི་འདི་དོན་ཆེ། །ཞེས་དང་། ཡེ་ཤེས་དམ་པའི་རྒྱུད་ལས། བསྐལ་པའི་སངས་རྒྱས་མཆོད་པ་ལས། །བླ་མའི་བ་སྤུ་ཉག་གཅིག་ལ། །འབྲུ་མར་ཐིགས་པ་གཅིག་བྱུགས་ན། །བསོད་ནམས་ཕུང་པོ་ཁྱད་པར་འཕགས། །ཞེས་སོ། །

			བླ་མ་དྲན་པའི་ཕན་ཡོན་ནི། མདོ་ལས། གང་ཞིག་བསྐལ་པ་བྱེ་བ་རུ། །ལྷ་སྐུ་འབུམ་ཕྲག་སྒོམ་པ་ལས། །བླ་མ་སྐད་ཅིག་དྲན་པས་མཆོག །ཅེས་དང་། བསྐྱེད་རིམ་སྒོམ་པ་ལས་ཀྱང་མཆོག་སྟེ། དམ་ཚིག་བཀོད་པ་ལས། མཚན་དང་དཔེ་བྱད་འབར་བའི་ལྷ། །བསྐལ་པ་འབུམ་དུ་བསྒོམས་པ་བས། །བླ་མ་སྐད་ཅིག་དྲན་པ་མཆོག །ཅེས་དང་། དེ་བཞིན་རྫོགས་རིམ་སྒོམ་པ་ལས་ཀྱང་འཕགས་ཏེ། ཨ་ཏི་བཀོད་པ་ལས། རྫོགས་པའི་རིམ་པ་བསྐལ་པའི་བར་དུ་ནི། །གཉིད་དང་འདུ་འཛི་རབ་སྤངས་བསྒོམས་པ་ལས། །བླ་མ་རང་སེམས་སྟེང་དུ་དལ་ཅིག་ཙམ། །བསྒོམས་པས་བཅུ་དྲུག་ཆར་ཡང་མི་ཕོད་དོ། །ཞེས་སོ། །

			མདོར་ན་དགེ་བའི་བཤེས་གཉེན་གྱི་ཡོན་ཏན་བརྗོད་ཀྱིས་མི་ལངས་པ་ཤེས་པར་བྱ་སྟེ། ཕལ་བོ་ཆེ་ལས། དགེ་བའི་བཤེས་གཉེན་གྱི་ཡོན་ཏན་དང་བསྔགས་པ་བརྗོད་པ་ནི། རྒྱས་པར་བསྐལ་པར་བརྗོད་ཀྱང་ཟད་མི་ཤེས་པ་དེའི་ཕྱིར་རྟག་ཏུ་དགེ་བའི་བཤེས་གཉེན་བསྟེན་པར་བྱའོ། །ཞེས་གསུངས་སོ། །

			དེ་བཞིན་བླ་མ་མཆོག་དེ་བསྟེན་པའི་མོད་ལ་རྒྱུ་ཉོན་མོངས་པའི་ཉེ༵ས་པ་ལས་བྱུང་བའི་མི་དགེ་བ་དང་སྡུག་བསྔལ་གྱི་སྐྱོན༵་མཐ༵འ་ད༵ག་ལས་རྣམ་པར་གྲོལ་བའམ་དེ་རྒྱ༵ང་དུ༵་སྐྲོ༵ད་པར་བྱེ༵ད་པ༵འི་ཕན་ཡོན་འཐོབ་པ་སྟེ། སྡོང་པོ་བཀོད་པ་ལས། དགེ་བའི་བཤེས་གཉེན་གྱིས་བྱ་བ་དང་མི་བྱ་བ་ཐམས་ཅད་སྟོན་པ། འཇིག་རྟེན་གྱི་གནས་འདོར་བ། སྡིག་ཏོ་དང་བག་མེད་པའི་གནས་ཐམས་ཅད་ནས་ཟློག་པ། སྒྲིབ་པ་ཐམས་ཅད་རྣམ་པར་སྦྱོང་བ། འཁོར་བའི་གྲོང་ཁྱེར་ནས་འདོན་པ། བདུད་ཀྱི་ཞགས་པ་གཅོད་པ། སྡུག་བསྔལ་གྱི་ཟུག་རྔུ་འབྱིན་པ། མི་ཤེས་པའི་འཐིབ་པོ་སེལ་བ། འདོད་པའི་འདམ་ལས་འབྱིན་པ། མ་རིག་པའི་མུན་པ་སེལ་བ། ལྟ་བའི་འཆིང་བ་གཅོད་པ། བྱང་ཆུབ་སེམས་དཔའི་ལམ་སྟོན་པ། ཞེས་སོགས་དང་། སྒྱུ་འཕྲུལ་བརྒྱ་བ་ལས། ཡོན་ཏན་རིན་ཆེན་གཏེར་ཆེན་པོ། །ཐམས་ཅད་མ་ལུས་སྟོན་བྱེད་ཅིང་། །ཉོན་མོངས་མ་ལུས་རྩད་གཅོད་པ། །བླ་མེད་འབྲས་བུ་འཐོབ་པར་བྱེད། །ཅེས་སོགས་གསུངས་སོ། །

			དེ་ལྟར་བླ་མ་བསྟེན་པའི་ཕན་ཡོན་བསམ་གྱིས་མི་ཁྱབ་པ་ཞིག་ཡོད་ཀྱང་ལྟུང་བ་འབྱུང་བའི་རྒྱུ་བཞིའི་དབང་དུ་སོང་ནས་དེ་ལ་བསྟེན་ནས་ཉེས་པའང་ཤིན་ཏུ་འབྱུང་ཉེ་སྟེ། མངོན་ལྐོག་གང་ཡིན་ཡང་བླ་མ་ལ་སྨོད་ན་རྒྱུད་སྡེ་ཐམས་ཅད་བསྐལ་པ་སྟོང་དུ་སྤྱོད་ལམ་སྤངས་ཏེ་བསྒྲུབས་ཀྱང་ངན་སོང་དུ་སྐྱེ་བར་འགྱུར་ཏེ། རྡོ་རྗེ་སྙིང་པོའི་རྒྱན་ལས། གང་གིས་སློབ་དཔོན་ཡང་དག་སྨོད། །དེས་ནི་རྒྱུད་ཀུན་སྒྲུབ་པའི་མཆོག །གཉིད་དང་འདུ་འཛི་རྣམ་སྤངས་ཏེ། །བསྐལ་པ་སྟོང་དུ་ལེགས་བསྒྲུབས་ཀྱང་། །དམྱལ་སོགས་སྒྲུབ་པར་བྱེད་པའོ། །ཞེས་སོ། །

			བླ་མའི་བཀའ་བཅག་པའི་ཉེས་པ་ནི། གུར་ལས། དེ་ཚེ་དབང་བསྐུར་མཆོག་ཐོབ་པའི། །སློབ་མའང་བླ་མའི་བཀའ་འདས་ན། །འཇིག་རྟེན་འདིར་ཡང་སྡུག་བསྔལ་ཞིང་། །འཇིག་རྟེན་ཕ་རོལ་དམྱལ་བར་འགྲོ། །ཞེས་དང་། ཏཻ་ལོ་པས་ཀྱང་། ཅི་གསུངས་བཀའ་ལ་མི་ཉན་ན། །རྒྱུད་ལ་ཡོན་ཏན་སྐྱེ་དུས་མེད། །ཅེས་སོ། །

			བླ་མ་ལ་ཁོང་ཁྲོ་བྱུང་བའི་ཉེས་པའང་། དུས་འཁོར་ལས། བླ་མ་ལ་ཁྲོའི་སྐད་ཅིག་གྲངས། །བསྐལ་པར་བསགས་པའི་དགེ་བཅོམ་ནས། །དེ་སྙེད་བསྐལ་པར་དམྱལ་སོགས་ཀྱི། །སྡུག་བསྔལ་ཚོར་བ་དྲག་པོ་མྱོང་། །ཞེས་དང་། སྤྱོད་འཇུག་ལས། སྐད་ཅིག་གཅིག་བྱས་སྡིག་པས་ཀྱང་། །བསྐལ་པ་མནར་མེད་གནས་གྱུར་ན། །ཞེས་སོ། །

			བླ་མའི་སྐྱོན་ལ་བརྟགས་པའི་ཉེས་པ་ཡང་། རྒྱུད་ལས། ཡོན་ཏན་བཟུང་ན་དངོས་གྲུབ་ཐོབ། །སྐྱོན་གྱིས་དངོས་གྲུབ་ཉམས་པར་བྱེད། །ཅེས་དང་། པུ་ཏོ་བས། སྐྱོན་ཤ་སྟག་ལ་བརྟགས་ན་དངོས་གྲུབ་མེད་པའི་སྟེང་ཚེ་རབས་ཐམས་ཅད་དུ་བླ་མ་དང་མི་འཕྲད། ཚེ་འདིར་རང་ལ་མཛེ་བྱུང་ངོ་། །ཁྲག་ཏུ་སྐྱུགས་སོ། །སྙིང་རླུང་ལངས་སོ་ཟེར་བ་སོགས་འབྱུང་། ཞེས་དང་། ཁ་རག་སྒོམ་ཆུང་གིས། ཐེག་ཆེན་སྟོན་པའི་བླ་མ་ཡི། །ཕྱི་རོལ་སྤྱོད་པ་མི་མཛེས་ཀྱང་། །ནང་གི་ཐུགས་དགོངས་མི་ཤེས་པས། །བླ་མའི་སྐྱོན་ལ་མ་རྟོག་ཨང་། །ཞེས་སོ། །

			བླ་མའི་སྟན་དང་གྲིབ་མ་སོགས་འགོམ་པའི་ཉེས་པ་ནི། བླ་མ་ལྔ་བཅུ་པ་ལས། མཆོད་རྟེན་བཤིགས་འདྲའི་སྡིག་འཇིགས་པས། །གྲིབ་མའང་འགོམ་པར་མི་བྱེད་ན། །ལྷམ་དང་སྟན་དང་བཞོན་པ་སོགས། །འགོམ་མི་བྱ་བ་སྨོས་ཅི་དགོས། །ཞེས་སོ། །འོན་ཀྱང་སྟན་སོགས་ལ་བཀའ་གནང་ཐོབ་ན་ལོངས་སུ་སྤྱད་ཀྱང་ཉེས་པ་མེད་ཅེས་ཀུན་མཁྱེན་ཆེན་པོས་གསུངས། 

			བླ་མ་ཐ་མལ་དུ་བལྟ་བའི་ཉེས་པ་ནི། ཇོ་བོ་ལ་སྟོན་པས། བོད་ན་སྒོམ་སྒྲུབ་བྱེད་པ་མང་བ་ལ་ཡོན་ཏན་ཁྱད་པར་ཅན་སྐྱེས་པ་མི་བདོག་ཞུས་པས། ཐེག་པ་ཆེན་པོའི་ཡོན་ཏན་ཆེ་སྐྱེ་ཆུང་སྐྱེ་ཐམས་ཅད་བླ་མ་ལ་བསྟེན་ནས་སྐྱེ་བ་ལ་ཁྱེད་བོད་པ་རྣམས་ཀྱི་བླ་མ་ལ་ཐ་མལ་བའི་འདུ་ཤེས་ལས་མེད་པས་ག་ལ་སྐྱེ། ཞེས་གསུངས། དེ་བཞིན་དུ་བླ་མ་བྱོན་པ་ན་སྟན་ལས་མི་ལྡང་བ་དང་མ་མཐོང་ཁུལ་བྱེད་ན། སྔོན་སློབ་དཔོན་སངས་རྒྱས་ཡེ་ཤེས་ཀྱིས་བླ་མ་བྱོན་པ་མ་མཐོང་ཁུལ་བྱས་པས་དེ་མ་ཐག་སྤྱན་འབྲས་གཉིས་ས་ལ་ལྷུང་བའི་ལོ་རྒྱུས་སོགས་དང་། ཆོས་དང་འཇིག་རྟེན་གང་རུང་རེའི་ཐད་བླ་མ་ལས་ང་རང་མཆོག་སྙམ་དུ་སེམས་པའང་མི་རུང་སྟེ། སྔོན་གྲུ་གཟིངས་ཞིག་པ་སོགས་རྣམ་ཐར་མང་ངོ་། །དེས་ན་རང་གི་ཆོས་འབྲེལ་ཐོབ་པའི་བླ་མ་འགའ་རེ་ལྟར་སྣང་དུ་ཕྱོགས་འགའ་རེའི་ཐད་ནས་རང་དང་མཉམ་པའམ་རང་ལས་དམན་པའི་སྣང་བའང་འཆར་སྲིད་པས་བློ་དང་ལྡན་པས་བག་ཟོན་བྱ་བའི་གནས་སོ། །

			མདོར་ན་སྣང་ཚུལ་ལ་བླ་མས་རང་ཉིད་ཐུགས་སུ་མི་འདོགས་ཚུལ་དང་། བཀའ་བཀྱོན་སོགས་ཇི་ལྟར་བྱས་ཀྱང་དགོས་པ་དང་ལྡན་པ་ཡིན་ཏེ། འགྲོ་མགོན་གཙང་པ་བས། རྡུང་རྡེག་བྱེད་ན་དབང་བསྐུར་ཡིན། །བྱིན་རླབས་འཇུག་ན་དེ་དུས་འཇུག །བཀའ་བཀྱོན་དྲག་པོ་དྲག་སྔགས་ཡིན། །བར་ཆད་སེལ་ན་དེ་དུས་སེལ། །ཐུགས་ལ་མི་འདོགས་དུ་ཙམ་ན། །ཐུགས་རྗེའི་ཞགས་པས་འཛིན་རྟགས་ཡིན། །ཞེས་དང་། རྒྱལ་བ་ཡང་དགོན་པས། མདོར་ན་ཅི་མཐོང་ཡོན་ཏན་ཡིན། །ཞལ་ནས་ཅི་གསུང་གདམས་ངག་ཡིན། །རྣམ་ཐར་ཅི་མཛད་དོན་ཅན་ཡིན། །རྐྱེན་སྣང་གང་བྱུང་བྱིན་རླབས་ཡིན། །ཞེས་སོགས་གསུངས་པའི་དོན་ལ་བསམས་ཏེ་གཟབ་དགོས་པའི་གནས་སུ་ཤེས་པར་བྱའོ། །

			གཉིས་པ་ལ་དངོས་བསྟན་སློབ་དཔོན་གྱི་མཚན་ཉིད་དང་། ཤུགས་བསྟན་སློབ་མའི་མཚན་ཉིད་བཤད་པའོ། །དང་པོ། སྤྱིར་བླ་མ་ལ་དབྱེ་ན། ཇི་སྐད་དུ། སྤྱི་དང་འདྲེན་དང་དམ་ཚིག་དབང་། །ཉམས་ཆག་སྐོང་དང་ཤེས་རྒྱུད་གྲོལ། །མན་ངག་ལུང་གི་སློབ་དཔོན་རྣམས། །ཞེས་པ་བཞིན་ནོ། །དེ་ལ་སྤྱིར་མཚན་ཉིད་ཀྱང་། ཀླུ་སྒྲུབ་ཀྱིས། དགེ་བའི་བཤེས་གཉེན་དེ་དག་གི། །མཚན་ཉིད་མདོར་བསྡུས་མཁྱེན་པར་མཛོད། །ཆོག་ཤེས་སྙིང་རྗེ་ཚུལ་ཁྲིམས་ལྡན། །ཉོན་མོངས་སེལ་བའི་ཤེས་རབ་ཅན། །དེ་དག་ལ་ནི་ཁྱོད་བསྟེན་ན། །ཁྱོད་ཀྱིས་མཁྱེན་གྱི་གུས་པར་མཛོད། །ཅེས་དང་། སྤྱོད་འཇུག་ལས། རྟག་ཏུ་དགེ་བའི་བཤེས་གཉེན་ནི། །ཐེག་ཆེན་དོན་ལ་མཁས་པ་དང་། །ཞེས་དང་། ཙནྡྲ་གོ་མིས། བླ་མ་སྡོམ་ལ་གནས་ཤིང་མཁས། །ནུས་དང་ལྡན་ལས་བླང་བར་བྱ། །ཞེས་གསུངས་ཤིང་། འདིར་སོར་བྱང་སྔགས་གསུམ་གྱི་མཚན་ཉིད་དང་སྦྱར་ན། དང་པོ་སོ་ཐར་གྱི་སྐབས་སུ། སུམ་བརྒྱ་པ་ལས། ཚུལ་ཁྲིམས་ལྡན་ཞིང་འདུལ་བའི་ཆོ་ག་ཤེས། །ནད་པར་སྙིང་བརྩེ་འཁོར་ནི་དག་པ་དང་། །ཆོས་དང་ཟང་ཟིང་ཕན་འདོགས་ལ་བརྩོན་པ། །དུས་སུ་འདོམས་པ་དེ་ཉིད་བླ་མར་བསྔགས། །ཞེས་སོ། །

			གཉིས་པ་བྱང་སེམས་ཀྱི་སྐབས་སུ། མདོ་སྡེ་རྒྱན་ལས། བཤེས་གཉེན་དུལ་བ་ཞི་བ་ཉེར་ཞི་བ། །ཡོན་ཏན་ལྷག་པ་བརྩོན་བཅས་ལུང་གིས་ཕྱུག །དེ་ཉིད་རབ་ཏུ་རྟོགས་པ་སྨྲ་མཁས་ལྡན། །བརྩེ་བའི་བདག་ཉིད་སྐྱོ་ངལ་སྤང་ལ་བསྟེན། །ཞེས་ཆོས་བཅུ་དང་ལྡན་པར་གསུངས་སོ། །

			གསུམ་པ་སྔགས་ཀྱི་སྐབས་སུ། སྒྱུ་འཕྲུལ་རྡོ་རྗེ་ལས། མང་དུ་ཐོས་ཤིང་ཤེས་རབ་ཆེ། །ལུང་གི་དགོངས་པ་ངེས་པར་རྟོགས། །ཟང་ཟིང་རྙེད་པ་དོན་མི་གཉེར། །དཀའ་བ་སྤྱོད་ཅིང་སྐྱོ་ངལ་ཆུང་། །མན་ངག་ཆེ་ཞིང་ལམ་ལས་གྲོལ། །རིགས་ལ་མཁས་ཤིང་དྲོད་ཚད་ཤེས། །བྱང་ཆུབ་སེམས་ལྡན་སྙིང་རྗེ་ཆེ། །བརྒྱུད་ལྡན་བཀའ་བབས་སྒྲུབ་ལ་མཁས། །མཛོད་ལྡན་ཆུ་བོ་ཡོངས་སུ་རྫོགས། །རང་རྒྱུད་གྲོལ་ཞིང་གཞན་དོན་བརྩོན། །གསང་སྔགས་བླ་མའི་མཚན་ཉིད་དོ། །ཞེས་གསུངས་ཤིང་། ཁྱད་པར་དུ་རིག་འཛིན་གོང་མའི་བརྒྱུད་པ་ལ་སེལ་མ་ཞུགས་པ་ཞིག་ངེས་པར་དགོས་ཏེ། ཀུན་མཁྱེན་བླ་མས། མདོ་རྒྱུད་བཀའ་བབས་དམ་ཚིག་གཙང་གྱུར་པ། །དེ་འདྲའི་མཁས་གྲུབ་དཔལ་མགོན་སྤྱི་བོས་བསྟེན། །ཞེས་སོགས་གསུངས་པ་ལྟར་དང་པོ་དབང་ཆོས་ཀྱི་འབྲེལ་བ་མ་ཐོབ་གོང་ནས་བླ་མའི་མཚན་ཉིད་ལ་བརྟག་པ་འདི་གལ་ཆེའོ། །གལ་ཏེ་ལོག་པའི་བཤེས་གཉེན་གྱིས་ཟིན་ན་དགེ་སློང་དྲི་མེད་སྤྱོད་ཀྱི་རྣམ་ཐར་བཞིན་ནོ། །འགའ་རེས་དང་པོ་ཆོས་འབྲེལ་སོགས་ཞུས་ནས་གཟོད་སྐྱོན་འདོགས་པ་ནི་རང་ཉིད་བླུན་ཞིང་སྡུག་བསྔལ་བའི་རྒྱུ་ལས་མ་འདས་སོ། །

			གཉིས་པ་སློབ་མའི་མཚན་ཉིད་ལ་སྤང་བྱ་དང་བླང་བྱ་གཉིས་སོ། །དང་པོ། དེའང་སྤྱིར་སྐྱེ་བོ་ངན་པའི་མཚན་ཉིད་ནི། ས་པཎ་གྱིས། སྐྱེ་བོ་ངན་པའི་མཚན་ཉིད་ལ། །བརྗོད་རྒྱུ་མང་པོ་ཡོད་མོད་ཀྱང་། །ངན་སྐྱུགས་ཁྲོན་པ་སུ་ཞིག་སློང་། །སྐྱུགས་པ་མཁས་པ་སུ་ཞིག་མྱོང་། །ཞེས་གསུངས་པ་ལྟར་ཡིན་ལ། འདིར་སྤང་བྱའི་གཙོ་བོ་ནི། ལུགས་ཀྱི་བསྟན་བཅོས་ལས། ཙན་དན་གླ་རྩི་ག་བུར་གྱིས་བསྒོས་ཀྱང་། །སྒོག་སྐྱའི་དྲི་ངན་རང་བཞིན་མི་འདོར་ལྟར། །དམ་པའི་གཞུང་ལུགས་མང་པོ་ལེགས་བསླབས་ཀྱང་། །རང་བཞིན་ངན་པའི་མཚན་ཉིད་འདོར་བར་དཀའ། །ཞེས་པ་དེའོ། །ཇོ་བོ་སོགས་བཀའ་གདམས་གོང་མའི་ཕྱག་སྲོལ་ལའང་སློབ་མ་མི་གཞི་ངན་པ་རྣམས་རྗེས་སུ་མི་འཛིན་ནོ། །དེ་བཞིན་སྡོམ་འབྱུང་ལས། སྙིང་རྗེ་མེད་ཅིང་ཁྲོས་ལ་གདུག །ཁེངས་དང་མ་བསྡམས་རྣམ་གཡེང་ཅན། །མ་རུངས་རྨོངས་པ་སྙོམས་ལས་ཅན། །གཞན་གྱི་སྲོག་ལ་བརྩེ་བ་བྲལ། །ཕ་རོལ་རྫས་ལ་མངོན་པར་ཞེན། །བླ་མས་རྟག་ཏུ་སྤང་བར་བྱ། །ཞེས་གསུངས། 

			དེ་བཞིན་སྡོམ་དང་དམ་ཚིག་ཉམས་པའི་གང་ཟག་ནི་རྣམ་པ་ཀུན་ཏུ་དབང་དང་གདམས་པའི་སྣོད་མ་ཡིན་པར་བསྟན་ཏེ། འདུལ་བའི་སྐབས་སུ། ཆུ་ཤིང་རུལ་བ་བཞིན་དུ་དེ་བསྐྲད་བྱ། །ཞེས་སོགས་ཚུལ་ཁྲིམས་ཀྱི་སྐབས་སུ་ཅུང་ཟད་འཆད་པར་འགྱུར་ལ། འདིར་གསང་སྔགས་ཀྱི་སྐབས་སུ་རྩ་བའི་དམ་ཚིག་ཉམས་པ་ནི། ཇི་སྐད་དུ། ཀློང་གསལ་ལས། ཡང་གསང་བཅུད་ཀྱི་བདུད་རྩི་ནི། །སྣོད་ངན་རྣམས་སུ་བླུགས་གྱུར་ན། །སྣོད་ཆག་བཅུད་འབོ་དམྱལ་བར་འགྲོ། །ཞེས་དང་། རྔམ་གློག་ལས། སྣོད་མ་ཡིན་པའི་གང་ཟག་ལ། །དུས་དང་གནས་སྐབས་ཀུན་ཏུ་གསང་། །ཞེས་དང་། བཤད་རྒྱུད་རྡོ་རྗེ་ཕྲེང་བ་ལས། ཇི་ལྟར་སེང་གེའི་འོ་མ་ནི། །ས་ཡི་སྣོད་དུ་གཞག་མི་བྱ། །དེ་བཞིན་རྣལ་འབྱོར་ཆེན་པོའི་རྒྱུད། །སྣོད་མིན་རྣམས་ལ་སྦྱིན་མི་བྱ། །ཞེས་སོ། །

			སྤྱིར་སྔགས་ཀྱི་དམ་ཚིག་ཉེར་ལྔ་སོགས་རྒྱུད་སྡེ་སོ་སོའི་དགོངས་པ་མང་ཡང་། མདོར་ན་བླ་མ་དང་མཆེད་གྲོགས་ལ་འགལ་བ་རྒྱུད་ལྡན་གྱི་གང་ཟག་དེ་ངེས་པར་ངན་སོང་དུ་ལྟུང་སྟེ། དུས་འཁོར་བསྡུས་རྒྱུད་ལས། དཔལ་ལྡན་བླ་མའི་ཐུགས་དཀྲུགས་པ་ལས་བུ་རྣམས་ཀྱི་ནི་རྩ་བའི་ལྟུང་བ་རི་བོང་འཛིན་པར་འགྱུར། །དེ་ཡི་བཀའ་ལས་འགོངས་ན་གཞན་དུ་འགྱུར་ཏེ་ངེས་པར་དེ་བཞིན་སྤུན་ལ་ཁྲོས་ན་གསུམ་པའོ། །ཞེས་གསུངས་པའི་ཕྱིར་རོ། །དེའང་རྩ་བ་བཞི་དང་མཚམས་མེད་ལྔ་སོགས་སྡིག་ཆེན་ཅི་འདྲ་བྱས་ཀྱང་སྔགས་བླ་མེད་ཀྱི་ལམ་ལ་བརྟེན་ན་ལས་སྒྲིབ་བྱང་ནས་ཚེ་འདིར་དངོས་གྲུབ་ཐོབ་པའི་སྐལ་བ་ཡོད་མོད། སློབ་དཔོན་སྙིང་ནས་སྨོད་པར་ནི་ཚེ་འདིར་དངོས་གྲུབ་ཀྱི་སྐལ་བ་མེད་དེ། གསང་འདུས་རྩ་རྒྱུད་ལས། སེམས་ཅན་མཚམས་མེད་ལ་སོགས་པའི། །སྡིག་པ་ཆེན་པོ་བྱས་པའང་། །རྡོ་རྗེ་ཐེག་པ་རྒྱ་མཚོ་ཆེ། །ཐེག་པ་མཆོག་ནི་འདི་ལ་འགྲུབ། །སྙིང་ནས་སློབ་དཔོན་སྨོད་པ་དག །བསྒྲུབས་ཀྱང་འགྲུབ་པར་ཡོངས་མི་འགྱུར། །ཞེས་སོགས་བཀའ་དང་དགོངས་འགྲེལ་གྱི་དོན་ལ་བབ་ཅོལ་དུ་སྨྲ་བ་རྣམས་ཀྱིས་བསམ་པར་རིགས་སོ། །

			དེས་ན་སྐབས་འདིར་གཞུང་གི་ལམ་གྱི་རིམ་པ་དང་བསྟུན་ན། སློབ་མ་དེ་ཉིད་ཀྱིས་དང་པོ་རབ་ཏུ་བྱུང་བ་སོགས་ཀྱི་ཡོན་ཏན་གང་ཡང་རང་རྒྱུད་ལ་མ་བླངས་པ་ཞིག་གིས་ཐོག་མར་བླ་མ་དེ་འཚོལ་ཞིང་། བར་དུ་འཕྲད་དེ་གཟོད་བསྟེན་པའི་ཚུལ་གྱི་གོ་རིམ་ཡིན་པས། སྤུན་ལ་ཁྲོས་པ་སོགས་རྩ་བའི་དམ་ཚིག་ཉམས་པས་ནི་རྡོ་རྗེ་སློབ་དཔོན་གྱི་ཐུགས་ཀྱང་མཉེས་ཐབས་མེད་པས་ཚུལ་འདིས་དགེ་འདུན་པའི་སྒྲིག་ཁྲིམས་ཆེན་པོ་གསུམ་ལས་ཐུགས་མཐུན་དགོས་པའང་བསྟན་ཏོ། །ཞེས་མཆོག་ཉིད་ཀྱིས་གསུངས་སོ། །ཁྲིམས་གཙང་བ་དང་ཐོས་བསམ་གྱི་རིམ་པ་ནི་འོག་ཏུ་སྟོན་པར་འགྱུར་རོ། །

			གཉིས་པ་སྣོད་ལྡན་སློབ་མའི་མཚན་ཉིད་ནི། སྤྱིར་སོར་བྱང་སྔགས་གསུམ་རང་གཞུང་ནས་བཤད་པ་དང་། ཁྱད་པར་བཞི་བརྒྱ་པ་ལས། གཟུར་གནས་བློ་ལྡན་དོན་གཉེར་བ། །ཉན་པོ་སྣོད་ཅེས་བྱ་བར་བཤད། །ཅེས་སོགས་མང་ཡང་། སྐབས་འདིར་མི་གཞི་བཟང་བ་དང་། ཚུལ་ཁྲིམས་གཙང་ཞིང་ཤེས་རབ་ལྡན་པ་དེ་སྣོད་ལྡན་ཡིན་པར་ཡང་ཡང་ཉིད་ཀྱིས་གསུངས། དེ་ལ་ཕྱི་མ་གཉིས་འོག་ཏུ་སྟོན་པས་འདིར་དང་པོའི་དབང་དུ་བྱས་ཏེ། ཇི་སྐད་དུ། མི་ཆོས་གཙང་མ་འདི་མེད་ན། །ལྷ་ཆོས་མཐར་ཐུག་འོང་ཐབས་མེད། །ཅེས་དང་། ལུགས་ཀྱི་བསྟན་བཅོས་ལྷ་དང་དཔལ་འདུ་བའི་ནོར་བུ་ལས། མི་ཆོས་ཆོས་ཀྱི་རྩ་བ་ཡིན། །འཇིག་རྟེན་ཡ་རབས་སྤྱོད་པ་ཞིག །མེད་ན་དེ་ལ་ཆོས་ཀྱི་ཚུལ། །ཡོད་པ་ནམ་ཡང་མི་སྲིད་དེ། །རྩ་བ་མེད་པའི་སྡོང་པོ་དང་། །ནོར་མེད་པ་ལ་ནོར་བུ་བཞིན། །ཞེས་སོགས་གསུངས་པས་དེ་ལ་ནང་གསེས་ཟུངས་ཐུབ་པ། བསམ་པ་དཀར་ལ་ཤེས་རྒྱ་ཆེ་ཞིང་འགྱུར་བ་མེད་པ་སོགས་ཡོད་དེ། ཟུངས་ཐུབ་ནི་དེ་ཉིད་ལས། ཟུངས་ཐུབ་ཡོད་ན་གཞན་མེད་ཀྱང་། །ཡོན་ཏན་བརྒྱ་གོ་གཅིག་ཆོད་ཡིན། །མི་ཆོས་རྩ་བ་འདི་མེད་ན། །ཡོན་ཏན་གཞན་ལ་རེ་ཐག་ཆད། །རང་ཉིད་ཡོན་ཏན་ལམ་ནས་ཀྱང་། །མི་ལྡོག་རང་ལ་ཡིད་རྟོན་པའི། །སྐྱེ་བོ་ནམ་ཡང་མི་བསླུ་བ། །ཟུངས་ཐུབ་ཅེས་གྲགས་མི་ཡི་མཆོག །ལུས་ཟུངས་ཐུབ་པ་སེང་གེ་འདྲ། །བརྙས་སུ་མི་བཏུབ་ཟིལ་གནོན་ཆེ། །ངག་ཟུངས་ཐུབ་པ་དྲང་སྲོང་འདྲ། །སྐྱེ་བོ་ཐམས་ཅད་ཡིད་ཆེས་དགའ། །ཡིད་ཟུངས་ཐུབ་པ་ནོར་བུ་འདྲ། །བདག་དང་གཞན་གྱི་འདོད་པ་འཇོ། །ལུས་ཀྱི་ཟུངས་མ་ཐུབ་པ་དེ། །ཁྱུ་མཆོག་རྭ་ཆད་བཞིན་དུ་བརྙས། །ངག་གི་ཟུངས་མ་ཐུབ་པ་དེ། །ཁྭ་བཞིན་གཞན་གྱིས་སྡང་ཞིང་གཤེ །ཡིད་ཀྱི་ཟུངས་མ་ཐུབ་པ་དེ། །རླུང་ཁྱེར་རྫས་བཞིན་གཏོལ་མེད་འགྲོ། །ཞེས་སོ། །བསམ་པ་དཀར་པོ་ནི་ཁ་ཞེ་གཉིས་མེད་ཀྱིས་གོང་མ་བཀུར་ཤེས། འོག་མ་སྐྱོང་ལ་མཁས་པ། ཀུན་ལ་སྙོམས་པའི་ཕན་སེམས་ཅན་ཏེ། ཆུ་ཤིང་བསྟན་བཅོས་ལས། མཁས་པ་ཀུན་ལ་སྙོམས་ལྡན་ཞིང་། །ཞེས་སོགས་གསུང་པ་ལྟར་རོ། །ཤེས་རྒྱ་ཆེ་བ་ནི། ལྷ་དང་དཔལ་འདུ་བ་ལས། ནམ་ཞིག་བཟང་ཤོང་ངན་ཤོང་བའི། །མཐོང་རྒྱ་ཡངས་པོ་སྐྱེས་པ་ན། །ད་གདོད་སྐྱེ་བོའི་གྲལ་དུ་ཚུད། །དེ་ཕྱིར་མཐོང་རྒྱ་ཆེ་བ་གཙོ། །ཞེས་སོ། །

			འགྱུར་བ་མེད་ཅིང་བདེན་པར་སྨྲ་བ་ནི། ས་སྐྱའི་ལེགས་བཤད་ལས། སྐྱེ་བོ་དམ་པ་རིན་ཆེན་བཞིན། །རྣམ་པ་ཀུན་ཏུ་འགྱུར་བ་མེད། །སྐྱེ་བོ་ངན་པ་སྲང་མདའ་བཞིན། །ཅུང་ཟད་ཙམ་གྱིས་མཐོ་དམའ་བྱེད། །ཅེས་དང་། ལུགས་ཀྱི་བསྟན་བཅོས་ས་གཞི་སྐྱོང་བའི་རྒྱན་ལས། བྱིས་པ་རྣམས་ཀྱི་རྩེད་མོ་ལ། །ལྟད་མོ་ལྟ་བའི་རྒན་པ་བཞིན། །ཅོར་ཆུང་རྣམས་ཀྱི་བྱ་བ་ལ། །ཁྲོ་དང་དགའ་བ་བསྐྱེད་མི་བྱ། །ཞེས་པ་ལྟར་དང་། ཚིག་བདེན་པ་ནི་ཡོན་ཏན་མཆོག །ཅེས་དང་། རྫུན་དང་འདྲེས་པའི་ཟོལ་ཚིག་གིས། །སུ་ལ་ཡང་ནི་བསྟོད་མི་བྱ། །ཞེས་དང་། སྐྱེ་བོ་གསོ་ཐིགས་ལས། དགོས་པ་མེད་པའི་རྫུན་ཚིག་ནི། །ནམ་ཡང་བརྗོད་པར་མི་བྱའོ། །བདག་ལ་མི་ཕན་གཞན་གནོད་པ། །དཔེར་ན་ནེ་ཙོའི་རྫུན་ཚིག་བཞིན། །ཞེས་སོགས་གསུངས་པ་ལྟར་དང་། གཞན་ཡང་ཕྱི་ཐག་རིང་ཞིང་གཡོ་སྒྱུ་མེད་པ་སོགས་མདོར་ན་ལུགས་གཉིས་ཀྱི་རྩ་བར་འཇིག་རྟེན་མི་ལུགས་ཀྱི་ཆོས་བཟང་པོ་འདི་མེད་ཐབས་མེད་དོ། །དེ་ལྟར་མཚན་ཉིད་དང་ལྡན་པའི་སློབ་མ་དེ་ཉིད་ཀྱིས་ཐོག་མར་གོང་དུ་བཤད་པའི་མཚ༵ན་ཉི༵ད་དང་ལྡན༵་པ༵འི་དགེ་བའི་བཤེ༵ས་གཉེ༵ན་ད༵མ་པ༵་དེ༵་ཚུལ་བཞིན་དུ་བསྟེན་པར་བྱའོ། །

			གསུམ་པ་མཚན་ལྡན་གྱི་བླ་མ་དེ་ཇི་ལྟར་བསྟེན་པའི་ཚུལ་ནི། སྤྱིར་མདོ་ཕལ་བོ་ཆེའམ་སྡོང་པོ་བཀོད་པ་ལས། ཚོང་དཔོན་གྱི་བུ་གཞོན་ནུ་ནོར་བཟང་གིས་དགེ་བའི་བཤེས་གཉེན་བརྒྱ་རྩ་བཅུ་བསྟེན་པའི་རྣམ་ཐར་དང་། འཕགས་པ་བརྒྱ་སྟོང་པ་ལས། བྱང་ཆུབ་སེམས་དཔའ་རྟག་ཏུ་ངུས་བླ་མ་བསྟེན་པའི་རྣམ་ཐར་དང་། མཛངས་བླུན་ལས། ཆོས་ཀྱི་ཕྱིར་དུ་རྒྱལ་པོས་རང་གི་ལུས་ལ་མར་མེའི་སྡོང་བུ་སྟོང་བཙུགས་ནས་ཕུལ་བ་ལ་སོགས་དཀའ་བ་སྤྱད་ནས་དགེ་བའི་བཤེས་གཉེན་བཙལ་བ་སོགས་དང་། ཀུན་མཁྱེན་བླ་མས་ཡི་དམ་ལྷས་ལུང་བསྟན་པ་ལྟར་དཀའ་སྤྱད་ཀྱིས་ལོ་མང་པོར་བི་མའི་རྣམ་འཕྲུལ་རིག་འཛིན་ཀུ་མ་རཱ་ཛ་བསྟེན་པའི་རྣམ་ཐར་དང་། ཀུན་ཁྱབ་ལྷ་ཡི་རྔ་སྒྲ་ལས། རྭ་ལོ་ཙཱས་བླ་མ་བྷ་རོ་བཙལ་ཏེ་བསྟེན་ཚུལ་དང་། བཀའ་གདམས་ཕ་ཆོས་ལས། ཇོ་བོས་བླ་མ་གསེར་གླིང་པ་དང་རིག་པའི་ཁུ་བྱུག་སོགས་བསྟེན་ཚུལ་དང་། པཎ་ཆེན་ནཱ་རོ་པས་གྲུབ་ཆེན་ཏཻ་ལོ་པ་བསྟེན་པའི་རྣམ་ཐར་དང་། རྣམ་ཐར་མཐོང་བ་དོན་ཡོད་ལས། མར་པ་ལོ་ཙཱས་རྒྱ་གར་དུ་ལན་གསུམ་བྱོན་ཏེ་རྗེ་ནཱ་རོ་དང་མཻ་ཏྲི་པ་སོགས་གྲུབ་ཐོབ་ཀྱི་བླ་མ་བརྒྱ་རྩ་གཅིག་བསྟེན་ཚུལ་དང་། རྗེ་བཙུན་མི་ལས་ལྷོ་བྲག་མར་པ་དཀའ་བ་ཆེ་ཆུང་མང་པོས་བསྟེན་ཚུལ་སོགས་བླ་མ་གོང་མ་རྣམས་ཀྱི་རྣམ་ཐར་ཡང་ཡང་དྲན་པར་བྱས་ཏེ་མཉེ༵ས་པ༵་གསུམ༵་གྱི༵ས་བསྟེན་པར་བྱའོ། །

			གསུམ་གང་ཞེ་ན། རབ་སྒྲུབ་པའི་མཆོད་པ་དང་། འབྲིང་ཞབས་ཏོག ཐ་མ་ཟང་ཟིང་གི་མཆོད་པའོ། །དང་པོ་ནི། བླ་མས་ཇི་སྐད་གསུངས་པ་བཞིན་ཐོས་བསམ་གྱི་གནས་ལ་དཀའ་སྤྱད་དང་སྙིང་རུས་བྱེད་པ་སྟེ། སྡོང་པོ་བཀོད་པ་ལས། ཁྱོད་ཀྱིས་དགེ་བའི་བཤེས་གཉེན་འཚོལ་བ་ལ་ཡོངས་སུ་མི་སྐྱོ་བར་བྱའོ། །རྙེད་ནས་ཀྱང་དེའི་རྗེས་སུ་སྒྲུབ་པ་ལ་བསྙེལ་བ་མེད་པའི་སྲི་ཞུའོ། །ཞེས་དང་། ཀུན་མཁྱེན་ཆེན་པོས་གསུངས་བཞིན་རྗེས་སུ་སྒྲུབ་པའི་མཆོད་པ་ནི། ཐོས་པ་དམ་པའི་དོན་རྣམས་བསམ་བྱ་སྟེ། །ནགས་མཐར་སོན་ནས་སྙིང་པོའི་དོན་ལ་འབད། །སྒྲུབ་པས་དུས་འདའ་གོང་མའི་གདུང་འཚོབ་བཟུང་། །ཞེས་དང་། ཀུན་མཁྱེན་མི་ཕམ་ཆོས་རྗེས། གསེར་དང་བོང་བ་མཉམ་པའི་འཕགས་མཆོག་ལ། །གླིང་བཞིའི་ཕུན་ཚོགས་བསྟབས་ཀྱང་ཅི་བགྱི་སྟེ། །དེ་ཡི་ཐུགས་ལ་བརྣག་པའི་ཆོས་བཟུང་ན། །དགོངས་པ་ཡོངས་སུ་རྫོགས་པར་འགྱུར་ཞེས་གྲགས། །ཞེས་པ་ལྟར་རོ། །

			དེ་ལྟར་བསྟེན་པའི་ཚུལ་མདོར་བསྡུ་ན། ཡོན་ཏན་རིན་པོ་ཆེའི་མཛོད་ལས། འབྱོར་བ་ཡོད་ན་དཀོན་མཆོག་བཞི་པ་མཆོད། །ཞབས་ཏོག་སྲི་ཞུ་ལུས་ངག་བཀོལ་བའི་ལས། །མཐའ་དག་ནམ་ཡང་ཆུད་ཟོས་གྱུར་པ་མེད། །མཉེས་པ་གསུམ་གྱི་ནང་ན་སྒྲུབ་པ་མཆོག །ཅེས་སོ། །དེ་བཞིན་རྟག་ཏུ་སངས་རྒྱས་དངོས་ཀྱི་འདུ་ཤེས་བསྐྱེད་པར་བྱ་སྟེ། རྒྱུད་ལས། གསང་བའི་བདག་པོ་སློབ་དཔོན་ལ་སློབ་མས་ཇི་ལྟར་བལྟ་བར་བྱ་ཞེ་ན།སངས་རྒྱས་བཅོམ་ལྡན་འདས་ལ་ཇི་ལྟ་བ་དེ་བཞིན་དུའོ། །ཞེས་སོགས་གོང་དུ་ཇི་སྐད་བཤད་པ་བཞིན་དུ་དགེ་བའི་བཤེས་གཉེན་དེ་ཉིད་སྐྱོ་ངལ་མེད་པར་རྟག་ཏུ་བསྟེན༵་པར་གྱིས་ཤིག་ད༵ང་གནས་སྐབས་མཐར་ཐུག་གི་བས༵མ་པའི་དོ༵ན་མ་ལུས་པ་གེགས་མེད་ཡིད་བཞིན་དུ་འགྲུབ༵་པར་འགྱུར་རོ། །ཞེས་པའོ། །

			གཉིས་པ་ལམ་དངོས་ཉམས་སུ་ལེན་ཚུལ་ལ། སྤྱིར་ལམ་གྱི་རིམ་པ་དང་། བྱེ་བྲག་སྒོམ་པ་སླར་རྒྱས་པར་བཤད་པའོ། །དང་པོ། སངས་རྒྱས་གཉིས་པ་སློབ་དཔོན་དབྱིག་གཉེན་གྱིས། ཚུལ་གནས་ཐོས་དང་བསམ་ལྡན་པས། །སྒོམ་པ་ལ་ནི་རབ་ཏུ་སྦྱོར། །ཞེས་པའི་དོན་ལྟར་དུ་འཆད་པ་ལ་བཞི་སྟེ། གཞི་ཚུལ་ཁྲིམས་རྣམ་དག་ལ་གནས་པ་དང་། ཐོས་པའི་ཤེས་རབ་འཚོལ་བ་དང་། ཐོས་དོན་ལ་བསམ་བྱུང་ཤེས་རབ་བསྐྱེད་པ་དང་། བསམ་དོན་རྒྱུད་ལ་གོམས་པར་བྱེད་པའོ། །དང་པོ་ནི། རྩ་བ་ལས། 

			ཇི་ལྟར་མཁའ་དབུས་སྐྱེད་མོས་ཚལ་འདོད་བཞིན། །

			མངོན་པར་མཐོ་དང་ངེས་ལེགས་ཕུན་ཚོགས་ཀུན། །

			ཚུལ་ཁྲིམས་བྲལ་ལ་འབྱུང་བའི་སྐབས་མེད་པས། །

			དྲན་ཤེས་བག་ཡོད་ལྡན་པས་རང་རྒྱུད་ཐུལ། །

			ཞེས་གསུངས་པའི་དོན་དེ་ལ་དབྱེ་ན། ཚུལ་ཁྲིམས་བྲལ་བའི་ཉེས་དམིགས། དེ་སྲུང་བའི་གཉེན་པོ། ཕན་ཡོན་གྱི་སྒོ་ནས་སྤྲོ་བ་བསྐྱེད་དེ་བསྲུང་བར་བསྐུལ་བའོ། །

			དང་པོ། དེའང་གཞི་ཚུལ་ཁྲིམས་རིན་པོ་ཆེ་དེ་ཉིད་ནི་ཡོན་ཏན་ཐམས་ཅད་ཀྱི་གཞི་རྟེན་ཡིན་ཏེ། མདོ་སྡུད་པ་ལས། གང་འཇིག་རྟེན་དང་འཇིག་རྟེན་ལས་འདས་པའི་ཕུན་སུམ་ཚོགས་པ་གང་ཅིའང་རུང་བ་དེ་ཐམས་ཅད་ཚུལ་ཁྲིམས་ལས་བྱུང་བར་བལྟའོ། །ཞེས་དང་། དཔུང་བཟང་གིས་ཞུས་པ་ལས། ཇི་ལྟར་ལོ་ཏོག་ཐམས་ཅད་ས་ལ་ནི། །བརྟེན་ནས་སྐྱོན་མེད་པར་ནི་སྐྱེ་བ་ལྟར། །དེ་བཞིན་ཚུལ་ཁྲིམས་ལ་བརྟེན་དཀར་ཆོས་མཆོག །སྙིང་རྗེའི་ཆུས་བརླན་པར་ནི་རྣམ་པར་སྐྱེ། །ཞེས་དང་། ཀླུ་སྒྲུབ་ཀྱིས། ཁྲིམས་ནི་རྒྱུ་དང་མི་རྒྱུའི་ས་བཞིན་དུ། །ཡོན་ཏན་ཀུན་གྱི་གཞི་རྟེན་ལེགས་པར་གསུངས། །ཞེས་སོ། །འདིར་ཡོན་ཏན་གྱི་གཞི་རྟེན་དུ་གྱུར་བའི་ཚུལ་ཁྲིམས་ཀྱི་ཚད་ཀྱང་རྩ་བཞི་བསྲུང་བ་ཡན་ཆད་ལ་གཟུང་དགོས་པར་ས་སྙིང་འཁོར་ལོ་བཅུ་བ་ལས་གསུངས་སོ། །

			དེ་བཞིན་མངོན་མཐོའི་རྒྱུ་ཡང་ཚུལ་ཁྲིམས་ཡིན་ཏེ། ལྷའི་བུ་རབ་རྩལ་སེམས་ཀྱིས་ཞུས་པ་ལས། མཐོ་རིས་སྐྱེ་རྒྱུ་ཚུལ་ཁྲིམས་མི་སྤོང་དེའི་འབྲས་དེ། །ཞེས་དང་། ཀླུ་སྒྲུབ་ཀྱིས། སྦྱིན་པས་ལོངས་སྤྱོད་ཁྲིམས་ཀྱིས་བདེ། །ཞེས་དང་། བཞི་བརྒྱ་བ་ལས། ཚུལ་ཁྲིམས་ཀྱིས་ནི་བདེ་འགྲོར་འགྲོ། །ལྟ་བས་གོ་འཕང་མཆོག་ཏུ་འགྲོ། །ཞེས་དང་། ཟླ་གྲགས་ཀྱིས། སོ་སོའི་སྐྱེ་བོ་རྣམས་དང་གསུང་སྐྱེས་དང་། །རང་བྱང་ཆུབ་ལ་བདག་ཉིད་ངེས་རྣམས་དང་། །རྒྱལ་སྲས་རྣམས་ཀྱི་ངེས་པར་ལེགས་པ་དང་། །མངོན་མཐོའི་རྒྱུ་ནི་ཚུལ་ཁྲིམས་ལས་གཞན་མེད། །ཅེས་དང་། མཛོད་ལས། མཐོ་རིས་དོན་དུ་ཚུལ་ཁྲིམས་དང་། །བྲལ་བའི་དོན་དུ་སྒོམ་གཙོའི་ཕྱིར། །ཞེས་སོགས་མཐོ་རིས་དང་ཐར་བ་འཐོབ་བྱེད་ཀྱི་རྒྱུ་མེད་དུ་མི་རུང་བར་བསྟན་ཏོ། །མཐར་ཐུག་ངེས་ལེགས་ཀྱི་རྒྱུའང་ཡིན་ཏེ། དགེ་སློང་ལ་རབ་ཏུ་གཅེས་པ་ལས། ཚུལ་ཁྲིམས་འདི་ནི་ཡོན་ཏན་གཞི། །ཚུལ་ཁྲིམས་འདི་ནི་སངས་རྒྱས་རྒྱུ། །ཞེས་སོགས་གསུངས། དེས་ན་གཞི་ཚུལ་ཁྲིམས་རིན་པོ་ཆེ་དེ་མེད་ན། དཔེ་ཇི༵་ལྟར༵་ན་རྟེན་མེད་མཁ༵འ་དབྱིངས་སྟོང་པའི་དབུས༵་སུ་ཡིད་འཕྲོག་མེ་ཏོག་སྣ་ཚོགས་ཀྱི་བཀོད་པས་ཀུན་ནས་མཛེས་པའི་སྐྱེད༵་མོ༵ས་ཚ༵ལ་ཉམས་དགའ་བ་ཞིག་བྱུང་ནས་དེ་ལ་ལོངས་སུ་སྤྱད་པར་འདོད་ན་དེ་འབྱུང་མི་སྲིད་པ་དང་། གཞན་ཡང་ཚུལ་ཁྲིམས་ཡང་དག་ལྡན་པའི་མདོ་དང་། ཟླ་སྒྲོན། འཇུག་པ་སོགས་ལས་རྐང་མེད་ལམ་དུ་འཇུག་འདོ༵ད་ཀྱི་དཔེས་བསྟན་པ་བཞི༵ན་དུ། འདིར་ཡང་མངོ༵ན་པ༵ར་མཐོ༵་བ་གནས་སྐབས་ཀྱི་བདེ་འབྲས་ཙམ་དང་ངེ༵ས་པར་ལེ༵གས་པ་མཐར་ཐུག་སངས་རྒྱས་ཀྱི་མཚན་དཔེ་སོགས་ཡོན་ཏན་ཕུ༵ན་སུམ་ཚོ༵གས་པ་ཀུ༵ན་གྱི་ནང་ནས་སྣ་གཅིག་ཀྱང་། ཚུལ༵་ཁྲིམ༵ས་ཀྱི་བསླབ་པ་དེ་བླངས་ནས་བྲ༵ལ་བར་གྱུར་པའམ་ཡེ་ནས་མ་བླངས་པའི་གང་ཟག་དེ་ལ༵་ནམ་ཡང་འབྱུང༵་བ༵འི་གོ་སྐ༵བས་ཐོབ་པ་མེ༵ད་དེ། རྒྱུ་མེད་པའི་ཕྱིར་རོ། །ངག་སྦྱོར་གོ་བདེ་བར་བཀོད་ན། ཚུལ་ཁྲིམས་བྲལ་བའི་གང་ཟག་ཆོས་ཅན། མངོན་མཐོ་ངེས་ལེགས་ཀྱི་འབྲས་བུ་མི་ཐོབ་སྟེ། དེའི་རྒྱུ་ཚུལ་ཁྲིམས་ཡིན་པ་གང་ཞིག་དེ་བྲལ་བའི་ཕྱིར། དཔེར་ན་མཁའ་དབུས་སྐྱེད་མོས་ཚལ་འདོད་དང་རྐང་མེད་ལམ་འཇུག་འདོད་པ་བཞིན་ནོ། །དང་པོ་གྲུབ་སྟེ་གོང་གི་ལུང་རྣམས་ཀྱིས་སོ། །དེའང་མངོན་མཐོའི་རྒྱུ་ནི་ཚུལ་ཁྲིམས་ལས་གཞན་མེད། །ཅེས་སོགས་ཀྱང་དེ་ལས་རྒྱུ་གཞན་མེད་པ་མ་ཡིན་ཡང་གཙོ་བོ་ཚུལ་ཁྲིམས་དང་མ་འབྲེལ་ཐབས་མེད་པའི་དོན་གསུངས་སོ། །

			དེས་ན་ཚུལ་ཁྲིམས་བྲལ་བས་བདེ་འགྲོ་མི་ཐོབ་པར་མ་ཟད་ངན་སོང་དུ་ལྷུང་བ་སོགས་ཉེས་དམིགས་ཚད་མེད་པ་ཡོད་དེ། མདོ་ལས། ཚུལ་ཁྲིམས་ཉམས་ཤིང་ཞིག་པས་ནི་སྐྱེ་བ་འབུམ་ཕྲག་བརྒྱ་ཡི་བར་དུ་རིགས་དང་བྲལ་ཞིང་བདེ་བ་སྤངས་ཏེ་རྣམ་པར་ལྟུང་བ་ཆེན་པོ་ཉམས་སུ་མྱོང་བར་འགྱུར་རོ། །ཞེས་དང་། བསླབ་པ་ཕྲ་མོ་ཉམས་པའི་ཉེས་པའང་མདོ་མྱང་འདས་ལས། ཉེས་བྱས་ཀྱིས་ཀྱང་ལོ་བརྒྱད་ཁྲིར་དམྱལ་བར་སྐྱེ། ཞེས་དང་། ལྟུང་བ་ལྕི་ཡང་བསྟན་པའི་མདོ་ལས་ནི་ཉེས་བྱས་ལས་འདས་ན་རྒྱལ་ཆེན་རིས་བཞིའི་ཚེ་ཚད་དུ་དམྱལ་བར་སྐྱེ་བར་གསུངས་ཤིང་། ཡང་རྣམ་སྨིན་བསྟན་པའི་མདོ་ལས། ཉེས་བྱས་ལས་འདས་ན་དམྱལ་བ་ཡང་སོས་སུ་སྐྱེ་བ་སོགས་ལྟུང་བ་སྡེ་ལྔ་ལ་སྦྱར་ཏེ་གསུངས་སོ། །

			བསླབ་པ་ཕྲ་མོ་འདི་ཙམ་འགལ་ཡང་སྐྱོན་ཆུང་ངོ་སྙམ་པའི་ཉེས་པ་ནི། ལུང་རྣམ་འབྱེད་ལས། སྟོན་པའི་བཀའ་ལས་ཚུལ་མིན་འདའ་བྱས་ན། །དུད་འགྲོར་སྐྱེ་འགྱུར་ཨེ་ལའི་འདབ་ཀླུ་བཞིན། །ཞེས་པའི་ལོ་རྒྱུས་ལྟར་རོ། །དེ་བཞིན་དུ་བསླབ་པ་ལྷོད་ཅིང་མི་སྡོམ་པ་དགེ་སྦྱོང་གི་རྟགས་མ་གུས་པ་འཆང་བ་རྣམས་ཉི་ཚེ་བའི་དམྱལ་བར་དགེ་སྦྱོང་གི་གཟུགས་ཅན་དུ་སྐྱེས་ནས་གོས་དང་ལྷུང་བཟེད་མལ་ཆ་སོགས་ལ་མེ་འབར་ཏེ། སྲེག་པའི་སྡུག་བསྔལ་མྱོང་བར་མདོ་ལས་གསུངས། དེ་འདྲའི་ཚུལ་འཆལ་དང་འགྲོགས་པའི་ཉེས་པའང་། ལུང་ཞུ་བ་ལས། ཚུལ་ལྡན་སེང་གེ་ལྟ་བུས་ཚུལ་འཆལ་ཝ་ལྟ་བུ་ལ་སོ་ཤིང་སྟོབ་པ་སོགས་བསྙེན་བཀུར་བྱས་པ་དང་། ལྷན་ཅིག་ཏུ་ཉལ་བ་སྐྱ་རེངས་མ་ཤར་བ་རྣམས་ལོ་སྟོང་ཕྲག་དགུ་བཅུ་དང་། སྐྱ་རེངས་ཤར་ན་ལོ་བྱེ་བ་ཕྲག་བཅུ་བཞི་དང་སྟོང་ཕྲག་བཞི་བཅུར་དམྱལ་བར་སྐྱེ་བར་གསུངས། ཡང་སྐྱ་རེངས་ཤར་ན་ལོ་བྱེ་བ་ཕྲག་དགུ་བཅུ་ཟེར་བའང་ཡོད་དོ། །འདི་ཤིན་ཏུ་འབྱུང་ཉེ་བར་སྣང་ངོ་། །

			ཚུལ་འཆལ་དེ་ཐོས་བསམ་སོགས་ཡོན་ཏན་གང་གིས་ཀྱང་མི་སྐྱོབ་པར་ངན་སོང་དུ་སྐྱེ་སྟེ། ཏིང་འཛིན་རྒྱལ་པོ་ལས། ཇི་སྙེད་ཆོས་ཀྱི་རྣམ་པ་བྱང་ཆུབ་ཀྱང་། །ཐོས་པས་རྒྱགས་པས་ཚུལ་ཁྲིམས་མི་བསྲུང་ན། །ཚུལ་ཁྲིམས་འཆལ་བས་ངན་འགྲོ་དེར་འགྲོ་སྟེ། །དེ་ལ་ཐོས་པ་མང་པོས་སྐྱོབ་མི་འགྱུར། །ཞེས་དང་།

			འདུལ་བ་ལུང་ལས། ཚུལ་ཁྲིམས་མ་བསྲུངས་པའི་ཉེས་དམིགས་བཅུ་གསུངས་པའི་ནང་ཚན་དུ། དམ་ཆོས་ཐོས་པར་མི་འགྱུར་ལ། །ཐོས་པ་མྱུར་དུ་བརྗེད་པར་འགྱུར། །ས་ལམ་རྟོགས་པའང་ཡོངས་མི་སྐྱེ། །ཞེས་སོགས་གསུངས་སོ། །

			དེ་བཞིན་ཚེ་འདིར་ཡང་ཚུལ་ཁྲིམས་བྲལ་བས་ཆོས་གོས་ངུར་སྨྲིག་སོགས་རྒྱན་ཆས་ཅི་ཙམ་སྤྲས་ཀྱང་དོན་མེད་ཅིང་མི་མཛེས་ཏེ། མདོ་ལས། དཔེར་ན་མི་རོའི་མགོ་ལ་གསེར་ཕྲེང་ངམ། །ཡང་ན་མེ་ཏོག་ཕྲེང་བ་བཏགས་བྱས་ཀྱང་། །དེ་བཞིན་ཁྲིམས་མེད་ངུར་སྨྲིག་གྱོན་པ་ཡང་། །མཐོང་ནས་དེ་ལ་ཡིད་ནི་དད་མི་འགྱུར། །ཞེས་དང་། མེ་ཏོག་ཕྲེང་རྒྱུད་ལས། ཇི་ལྟར་ཟླ་བ་མེད་པ་ཡི། །མཚན་མོ་དག་ནི་མཛེས་མ་ཡིན། །དེ་བཞིན་ཚུལ་ཁྲིམས་མི་གནས་པའི། །རབ་བྱུང་རྒྱལ་བའི་བསྟན་མི་མཛེས། །ཞེས་སོ། །

			འགའ་རེས་བསླབ་ཁྲིམས་རྣམས་ཡལ་བར་དོར་ནས་སྐྲ་བྲེགས་ཤིང་ངུར་སྨྲིག་བགོས་ཏེ་སྡིག་ལྟུང་ལ་འཛེམ་མེད་དུ་ནོར་སོགས་སྲུང་བ་ལ་སྙིང་པོར་བྱས་པ་ནི་བསྟན་པའི་རྐང་འདྲེན་ཡིན་ཏེ། ཏིང་འཛིན་རྒྱལ་པོ་ལས། སངས་རྒྱས་བསྟན་པ་འདི་ལ་རབ་བྱུང་ནས། །སྡིག་པའི་ལས་རྣམས་ཤིན་ཏུ་སྤྱོད་པར་བྱེད། །ནོར་དང་འབྲུ་ལ་སྙིང་པོར་འདུ་ཤེས་ཤིང་། །བཞོན་དང་བ་ལང་ཤིང་རྟ་རྣམས་ལ་ཆགས། །གང་ལ་བསླབ་པའི་ཡོན་ཏན་མེད་པ་རྣམས། །དེ་དག་གིས་ཀྱང་ཅིའི་ཕྱིར་མགོ་བོ་བྲེགས། །ཞེས་སོ། །

			ཁྱད་པར་དུ་ཚུལ་འཆལ་དང་བསླབ་པ་མི་སྡོམ་པས་དཀོར་ཟས་ཟ་བ་ནི་ཤིན་ཏུ་ཉེས་པ་ཆེ་སྟེ། ཚུལ་འཆལ་ཚར་གཅོད་པའི་མདོ་ལས། མི་དགེ་བ་བཅུ་དང་ལྡན་པའི་མི་ཞིག་གིས་བར་མ་ཆད་པར་སྡིག་པ་བསགས་པ་བས་རབ་བྱུང་ཚུལ་ཁྲིམས་རལ་བ་དྲང་སྲོང་གི་རྒྱལ་མཚན་གྱིས་གཡོགས་ཏེ་དད་པས་སྦྱིན་པ་ལ་ཞག་གཅིག་སྤྱོད་ན་ཉེས་པ་ཆེ་ཞེས་གསུངསཔ་དང་་། ལུང་རྣམ་འབྱེད་ལས་ཀྱང་། ལྕགས་གོང་མེ་ལྕེ་འབར་བ་དག །ཟོས་པར་གྱུར་པ་མཆོག་ཡིན་གྱི། །ཚུལ་འཆལ་ཡང་དག་མི་སྡོམ་པས། །ཡུལ་འཁོར་བསོད་སྙོམས་ཟ་བ་མིན། །ཞེས་དང་། བྱམས་པ་སེང་གེའི་སྒྲའི་མདོ་ལས། ཉིན་གཅིག་ལ་ལན་བརྒྱར་རབ་བྱུང་སྤངས་པ་ནི་བླ་ཡི། ཚུལ་ཁྲིམས་མ་དག་པས་དད་པས་བྱིན་པ་ལ་སྤྱོད་པ་ནི་དེ་ལྟ་མིན་ནོ། །ཞེས་གསུངས་ལ། དེ་ནི་གཙུག་ལག་ཁང་དུ་འགྲོ་བའང་མ་གནང་ན་དགེ་འདུན་དང་ལྷན་ཅིག་ཏུ་འཚོགས་པ་ལྟ་ཅི་སྨོས་ཏེ། མདོ་ལས། ཤཱ་རིའི་བུ། ངས་དྲང་སྲོང་གི་རྒྱལ་མཚན་ཉིད་ཀྱིས་གཡོགས་པའི་ཚུལ་ཁྲིམས་འཆལ་བའི་དགེ་སློང་ནི་གཙུག་ལག་ཁང་གི་གཞི་ལ་གོམ་པ་གཅིག་ཀྱང་འདོར་བར་རྗེས་སུ་མ་གནང་ན། ཆུའི་སྣོད་ལྟ་ཅི་སྨོས། དེ་ཅིའི་ཕྱིར་ཞེ་ན། ཤཱ་རིའི་བུ། སྐྱེས་བུ་དམ་པ་མ་ཡིན་པ་དེ་དག་ནི་ལྷ་དང་བཅས་པའི་འཇིག་རྟེན་གྱི་ཆོམ་རྐུན་ཡིན་པའི་ཕྱིར་རོ། །ཞེས་དང་། དགྲ་བཅོམ་ས་གའི་ལྷས། ཚུལ་ཁྲིམས་འཆལ་བ་ནམ་དུ་ཡང་། །གཙུག་ལག་ཁང་སོགས་ཉེར་སྤྱོད་བཀག །ཅེས་སོ། །

			གལ་ཏེ་ཚུལ་ཁྲིམས་དང་ལྡན་ན་ཡང་ཐོས་བསམ་ལ་མི་བརྩོན་པས་ཀྱང་དད་ཟས་ལ་ལོངས་སུ་སྤྱད་པ་མ་གནང་སྟེ། ཡང་ས་གའི་ལྷས། བསམ་གཏན་ཀློག་དང་ལྡན་པ་ལ། །རྗེས་གནང་སྤྱོད་པས་ཉེས་པ་མེད། །ལྷག་མ་ལེ་ལོས་བཅོམ་པ་ཡི། །བདག་ཉིད་རྣམས་ནི་བུ་ལོན་སྤྱོད། །ཅེས་སོ། །སྐབས་འདིར་ཡོན་ཏན་ཀུན་གྱི་གཞི་རྟེན་ཚུལ་ཁྲིམས་ཞེས་གསུངས་ལ། ཚུལ་ཁྲིམས་གསུམ་གྱི་ནང་ནས་ཉེས་སྤྱོད་སྡོམ་པའི་ཚུལ་ཁྲིམས་ནི། གཞན་གཉིས་ཀྱི་རྩ་བར་གསུངས་ཤིང་། སྡོམ་པ་གསུམ་གྱི་རྩ་བའང་སོ་ཐར་གྱི་ཚུལ་ཁྲིམས་ལ་བརྟེན་ནས་འབྱུང་བར་གསུངས་ཏེ་རིམ་པ་བཞིན་དུ། འདུལ་བསྟོད་ལས། ཇི་ལྟར་འདི་ན་ཤིང་རྩ་གཙོ་བོ་སྟེ། །རྣམ་པར་འཕེལ་དང་ཀུན་འཛིན་གཉིས་ཀྱི་གཞི། །དེ་བཞིན་དམ་ཆོས་ཚོགས་རྣམས་ཀུན་གྱི་ཡང་། །རྒྱུ་དང་རྩ་བ་འདུལ་བ་ཡིན་པར་གསུངས། །ཇི་ལྟར་ས་ནི་སྐྱེ་རྒུ་ཀུན་གྱི་གཞི། །དེ་ལས་འབྲུ་རྣམས་སྐྱེ་བར་འགྱུར་བ་ལྟར། །དེ་བཞིན་འདུལ་བའང་སྡོམ་བརྩོན་རྣམས་ཀྱི་གཞི། །དེ་བཞིན་དེ་ལས་བསོད་ནམས་རྣམས་ཀྱང་སྐྱེ། །ཚུལ་ཁྲིམས་ཡོན་ཏན་ཀུན་གྱི་གནས་སུ་དགོངས། །དེ་ཡི་གནས་ནི་འདུལ་བ་ཡིན་པར་གསུངས། །འདི་ལ་གནས་པར་འགྱུར་ན་མཐར་ཕྱིན་འགྱུར། །འདི་ལ་མི་གནས་མཐར་ཕྱིན་ག་ལ་འགྱུར། །ཞེས་དང་། ཕུར་བ་ཞེ་སྡང་ཁྲོས་པའི་རྒྱུད་ལས། སོ་སོར་ཐར་བ་དང་པོ་སྦྱིན། །དེ་ལ་ཉན་ཐོས་ཆོས་རྣམས་བསྟན། །དེ་ནས་བྱང་ཆུབ་སྡོམ་ཆེན་སྦྱིན། །དེ་ལ་དབུ་མའི་ཆོས་རྣམས་བསྟན། །མཐར་ནི་འབྲས་བུ་ཐེག་ཆེན་གྱི། །དབང་སྦྱིན་འབྲས་བུའི་རྒྱུད་འདི་བཤད། །ཅེས་གསུངས་སོ། །

			འདིར་ཚུལ་ཁྲིམས་ཀྱི་སྐད་དོད་ལ་ཤཱི་ལ་ཞེས་པ་སྟེ། མདོ་སྡེ་རྒྱན་ལས། ཚུལ་ཁྲིམས་ཀྱི་ངེས་ཚིག་འཆད་སྐབས། བསིལ་བ་ཐོབ་དང་། ཞེས་དང་། འཇུག་པ་ལས། ཚུལ་ཁྲིམས་གདུང་བ་མེད་མཚན་ཉིད། །ཅེས་གསུངས་པས་ལྷག་པ་ཚུལ་ཁྲིམས་ཀྱི་དབང་དུ་བྱས་ཏེ་སྡོམ་པ་གསུམ་དང་ཁྱད་པར་སྔགས་ཀྱི་དམ་ཚིག་ཉམས་པ་ལའང་གོང་དུ་ཅུང་ཟད་བཤད་པ་བཞིན། བསིལ་བའི་དངོས་གྲུབ་མི་ཐོབ་པར་མ་ཟད་འབྲེལ་ཚད་ངན་སོང་དུ་ཁྲིད་དེ། ཀུན་བྱེད་ལས། ཇི་ལྟར་འོ་མ་རུལ་བ་དག །རུལ་བས་འོ་མ་ཀུན་རུལ་ལྟར། །རྣལ་འབྱོར་ཉམས་པ་གཅིག་གིས་ནི། །རྣལ་འབྱོར་ཅན་ཀུན་མ་རུངས་བྱེད། །ཅེས་དང་། སྒྱུ་འཕྲུལ་ལས། རྩ་བ་ཉམས་པའི་འཆལ་བ་དག །གསོ་ལ་ཉེ་བར་མི་བརྩོན་དང་། །སྐད་ཅིག་ཡུད་ཙམ་སྨྲ་མི་བྱེད། །

			ཉམས་གྱུར་ཉེས་པ་བརྗོད་མི་ལང་། །ཞེས་དང་། ཀུན་མཁྱེན་བླ་མའི་རྩ་རྒྱུད་འགྲེལ་བ་ལས། དེ་དང་སྐད་ཅིག་ཙམ་ཡང་མི་འགྲོགས་ཤིང་། ཡུད་ཙམ་དུ་ཕན་ཚུན་གཏམ་སྨྲ་བར་མ་བྱེད་ཅིག ཅིའི་ཕྱིར་ཞེ་ན། ཚེ་འདིར་ནད་དང་གདོན་ལ་སོགས་པའི་མི་འདོད་པའི་སྐྱོན་སྣ་ཚོགས་འབྱུང་ཞིང་། ཕྱི་མར་དེ་དང་མཉམ་དུ་དམྱལ་བར་འགྲོ་དགོས་པས་དམ་ཚིག་ཉམས་པ་ལས་ཉེས་པ་བརྗོད་ཀྱིས་མི་ལང་བར་འབྱུང་བའི་ཕྱིར་རོ། །ཞེས་དང་། གཡུང་སྟོན་རྡོ་རྗེ་དཔལ་བཟང་པོའི་རྒྱུད་འགྲེལ་དོན་གསལ་མེ་ལོང་ལས། དཔེར་ན་སྦལ་བ་རྨ་ཅན་གཅིག་གིས་སྦལ་དོང་གང་རྨས་པར་འགྱུར་བ་དང་། ཐུ་རུ་རྔོ་ཅན་གཅིག་གིས་རྟ་ཁྱུ་རྔོས་འཁྱེར་བ་དང་། འོ་མ་རུལ་བ་ཐིགས་པ་གཅིག་གིས་འོ་མ་ཁོལ་ཟངས་གང་རུལ་བ་བཞིན་དུ་དམ་ཚིག་ཉམས་པ་དང་འགྲོགས་པར་གྱུར་པའི་ཉེས་པ་བརྗོད་ཀྱིས་མི་ལང་སྟེ། ཉམས་པ་གཅིག་གིས་ཞོར་ལ་དེ་དང་གཏམ་འདྲེས་པའི་རྣལ་འབྱོར་པ་ཀུན་དམྱལ་བར་ལྟུང་བའི་སྐྱོན་འདུག་པས་ན་ལུང་བ་གཅིག་གི་ཆུ་ལའང་བཏུང་བར་མི་བྱའོ། །ཞེས་དང་། དམ་ཚིག་བཀོད་པའི་རྒྱུད་ལས། གལ་ཏེ་བླངས་ན་གཉིས་ཀ་ཚིག །ངེས་པར་ས་སྤྱོད་སྡུག་བསྔལ་ལ། །རྒྱུན་དུ་སྤྱོད་པ་ཁོ་ནའོ། །ཞེས་སོགས་རྒྱ་ཆེར་གསུངས་པས་འདིར་མ་སྤྲོས་སོ། །

			གཉིས་པ་གཉེན་པོ་བསྟེན་པའི་དགོས་པ་ཡོད་དེ། དགེ་སློང་ལ་རབ་ཏུ་གཅེས་པའི་མདོ་ལས། ལ་ལའི་ཚུལ་ཁྲིམས་བདེ་བ་སྟེ། །ལ་ལའི་ཚུལ་ཁྲིམས་སྡུག་བསྔལ་ཡིན། །ཚུལ་ཁྲིམས་ལྡན་པ་བདེ་བ་སྟེ། །ཚུལ་ཁྲིམས་འཆལ་བ་སྡུག་བསྔལ་ཡིན། །ཞེས་ཁེ་ཉེན་ཆེ་བར་བསྟན་པ༵ས་འཆལ་ཁྲིམས་ཀྱི་གཉེན་པོར་དྲ༵ན་ཤེ༵ས་བ༵ག་ཡོ༵ད་ལྡན༵་པར་བྱའོ། །

			དེ་ལ་སྤྱིར་བཤད་པ་དང་སོ་སོར་བཤད་པ་གཉིས་ལས། དང་པོ། བསླབ་བཏུས་ལས། བག་ཡོད་པ་དང་མ་འབྲལ་ཞིང་། །དྲན་པ་དང་ནི་ཤེས་བཞིན་དང་། །ཚུལ་བཞིན་དུ་ནི་སེམས་པ༵ས་སོ། །ཞེས་དང་། སྤྱོད་འཇུག་ལས། སེམས་བསྲུང་འདོད་པ་རྣམས་ལ་ནི། །དྲན་པ་དང་ནི་ཤེས་བཞིན་དག །ཐམས་ཅད་འབད་པས་སྲུངས་ཤིག་ཅེས། །བདག་ནི་དེ་ལྟར་ཐལ་མོ་སྦྱར། །ཞེས་དང་། ཇོ་བོས། དྲན་དང་ཤེས་བཞིན་བག་ཡོད་པས། །དབང་པོའི་སྒོ་རྣམས་རྟག་ཏུ་བསྲུང་། །ཉིན་མཚན་དུས་གསུམ་ཡང་དང་ཡང་། །སེམས་ཀྱི་རྒྱུད་ལ་བརྟག་པར་བྱ། །ཞེས་དང་། སྡོམ་གསུམ་ལས། རྟག་ཏུ་དྲན་དང་ཤེས་བཞིན་བག་ཡོད་བསྟེན། །ཞེས་སོ། །

			གཉིས་པ་ལ་དྲན་པ་དང་། ཤེས་བཞིན། བག་ཡོད་གསུམ་ལས། དང་པོ་ནི། རྟག་ཏུ་སྲུང་སེམས་མི་བརྗེད་པའམ་དགེ་བའི་དམིགས་རྣམ་མི་བརྗེད་པའོ། །དེ་ཡོད་ན་སྤྱོད་འཇུག་ལས། ཀུན་ནས་དྲན་པའི་ཐག་པ་ཡིས། །སེམས་ཀྱི་གླང་པོ་དམ་བཏགས་ན། །འཇིགས་པ་ཐམས་ཅད་མེད་པར་འགྱུར། །ཞེས་སོ། །དེ་མེད་པའི་ཉེས་པའང་ཀླུ་སྒྲུབ་ཀྱིས། དྲན་པ་ཉམས་པས་ཆོས་ཀུན་འཇིག་པར་འགྱུར། ཞེས་གསུངས་པ་ལྟར་རོ། །གཉིས་པ་ནི། རང་རྒྱུད་ལ་ཉེས་པ་བྱུང་མ་བྱུང་རྟོག་པའམ་སྒོ་གསུམ་ལ་ཡང་ཡང་རྟོག་དཔྱོད་བྱེད་པའོ། །དེ་ལ་སྤྱོད་འཇུག་ལས། ལུས་དང་སེམས་ཀྱི་གནས་སྐབས་ལ། །ཡང་དང་ཡང་དུ་བརྟག་བྱ་བ། །དེ་ཉིད་ཁོ་ན་མདོར་ན་ནི། །ཤེས་བཞིན་བསྲུང་བའི་མཚན་ཉིད་དོ། །ཞེས་སོ། །དེ་མེད་པའི་ཉེས་པའང་དེ་ཉིད་ལས། ཤེས་བཞིན་མེད་པའི་སེམས་ལྡན་པའི། །ཐོས་དང་བསམ་དང་སྒོམ་པ་ཡང་། །གློ་རྡོལ་བུམ་པའི་ཆུ་བཞིན་དུ། །དྲན་པ་ལ་ནི་དེ་མི་གནས། །ཞེས་སོ། །གསུམ་པ་ནི། འཇུག་ལྡོག་གི་གནས་སམ་བླང་དོར་གྱི་གནས་ལ་གཟོབ་པ་ལྷུར་ལེན་པའོ། །དེ་ལེགས་ཚོགས་ཐམས་ཅད་ཀྱི་རྩ་བ་ཡིན་ཏེ། ཟླ་སྒྲོན་ལས། ཚུལ་ཁྲིམས་ཐོས་དང་གཏོང་དང་དེ་བཞིན་བཟོད། །དགེ་བའི་ཆོས་སུ་བརྗོད་པ་ཇི་སྙེད་པ། །

			ཀུན་གྱི་རྩ་བ་བག་ཡོད་འདི་ཡིན་ཏེ། །གཏེར་ཐོབ་བྱེད་ཅེས་བདེ་བར་གཤེགས་པས་གསུངས། །ཞེས་དང་། བཤེས་སྤྲིངས་ལས། བག་ཡོད་བདུད་རྩིའི་གནས་ཏེ་བག་མེད་པ། །འཆི་བའི་གནས་སུ་ཐུབ་པས་བཀའ་བསྩལ་ཏེ། །དེ་བས་ཁྱོད་ཀྱིས་དགེ་ཆོས་སྤེལ་སླད་དུ། །གུས་པས་རྟག་ཏུ་བག་ཡོད་ལྡན་པར་མཛོད། །ཅེས་སོ། །

			མདོར་ན་རྒྱལ་སྲས་ཐོགས་མེད་ཀྱིས། མདོར་ན་དྲན་ཤེས་ལྡན་པས་རང་རྒྱུད་ལ། །ལེགས་པར་བརྟགས་ནས་ཆོས་ནས་གསུངས་ཚུལ་དང་། །རང་གི་ཉམས་སུ་ལེན་ཚུལ་མི་འགལ་བར། །རང་དབང་རང་གིས་ཐུབ་པ་ཤིན་ཏུ་གཅེས། །ཞེས་གསུངས་པ་ལྟར་རོ། །

			གསུམ་པ་ཕན་ཡོན་གྱི་སྒོ་ནས་སྤྲོ་བ་བསྐྱེད་དེ་ཚུལ་ཁྲིམས་བསྲུང་བར་བསྐུལ་བ་ལ། སྤྱིར་ཚུལ་ཁྲིམས་བསྲུངས་པའི་ཕན་ཡོན་དང་། བྱེ་བྲག་རབ་ཏུ་བྱུང་བའི་ཕན་ཡོན། མཇུག་བསྡུས་ཏེ་ཚུལ་ཁྲིམས་བསྲུང་བར་བསྐུལ་བའོ། །དང་པོ། དེའང་སྔོན་བསྟན་པ་དར་བའི་དུས་སུ་ལོ་དཔག་ཏུ་མེད་པར་བསླབ་གཞི་ཡོངས་སུ་རྫོགས་པའི་ཚུལ་ཁྲིམས་རྣམ་པར་དག་པ་བསྲུངས་པ་ལས། གང་ཞིག་ད་ལྟ་བསྟན་པ་ནུབ་ལ་ཉེ་བའི་དུས་འདི་ལྟ་བུར་ཉིན་ཞག་གཅིག་གི་བར་དུ་བསླབ་གཞི་སྣ་གཅིག་ཙམ་བསྲུངས་པའི་ཕན་ཡོན་ཆེ་བར་གསུངས་ཏེ། ཏིང་འཛིན་རྒྱལ་པོ་ལས། བསྐལ་པ་བྱེ་བ་གངྒཱའི་བྱེ་སྙེད་དུ། །དང་བའི་སེམས་ཀྱིས་ཟས་དང་སྐོམ་རྣམས་དང་། །གདུགས་དང་བ་དན་མར་མེའི་ཕྲེང་བ་ཡིས། །སངས་རྒྱས་བྱེ་བ་ཁྲག་ཁྲིག་རིམ་གྲོ་བྱས། །གང་ཞིག་དམ་ཆོས་རབ་ཏུ་འཇིག་པ་དང་། །བདེ་གཤེགས་བསྟན་པ་འགག་བར་འགྱུར་བའི་ཚེ། །ཉིན་མཚན་དུ་ནི་བསླབ་པ་གཅིག་སྤྱོད་པ། །བསོད་ནམས་འདི་ནི་དེ་བས་ཁྱད་པར་འཕགས། །

			ཞེས་དང་། དེ་བཞིན་ལོ་བརྒྱར་སྦྱིན་པ་གཏོང་བ་ལས་ཉིན་གཅིག་གི་ཚུལ་ཁྲིམས་མཆོག་སྟེ། དཀོན་མཆོག་བརྩེགས་པ་ལས། གང་ཞིག་དམ་པའི་སེམས་ཀྱིས་ནི། །ལོ་བརྒྱར་སྦྱིན་པ་བྱིན་པ་བས། །གང་ཞིག་ཉིན་གཅིག་ཚུལ་ཁྲིམས་དག །བསྲུང་བ་དེ་ནི་ཆོས་རབ་འཕགས། །ཞེས་དང་། དགེ་སློང་ལ་རབ་ཏུ་གཅེས་པ་ལས། ཚུལ་ཁྲིམས་བསླབ་པ་རང་ཡིད་ཆེས། །མི་དེ་ཉི་མ་གཅིག་ལ་ཡང་། །བསོད་ནམས་ཕུང་པོ་དཔག་ཏུ་མེད། །གསོག་ཅིང་སངས་རྒྱས་འབྲས་བུ་འགྲུབ། །ཅེས་དང་། སྨན་གྱི་གཞི་ལས། དགེ་སློང་དག་ཚུལ་ཁྲིམས་གོམས་པར་བྱས་ན་ཏིང་ངེ་འཛིན་ཡུན་དུ་གནས་པར་འགྱུར་རོ། །ཏིང་ངེ་འཛིན་གོམས་པར་བྱས་ན་ཤེས་རབ་ཡུན་རིང་དུ་གནས་པར་འགྱུར་རོ། །ཤེས་རབ་གོམས་པར་བྱས་ན་འདོད་ཆགས་དང་ཞེ་སྡང་དང་གཏི་མུག་ལས་སེམས་ཡང་དག་པ་ཁོ་ནར་རྣམ་པར་གྲོལ་བར་འགྱུར་རོ། །ཞེས་དང་། མེ་ཏོག་ཕྲེང་རྒྱུད་ལས། རབ་བསྔགས་ནོར་གྱིས་ཕུན་ཚོགས་ཤིང་། །ལྷ་ཡི་ཁང་བཟང་དམ་པར་སྐྱེ། །ཏིང་ངེ་འཛིན་དང་ངེས་འབྱུང་ཐོབ། །ཚུལ་ཁྲིམས་འདི་ནི་འབྲས་བུ་ཆེ། །ཞེས་དང་། མདོ་ལས། ཚུལ་ཁྲིམས་ལྡན་པ་འཇིག་རྟེན་ཀུན་གྱིས་བསྟོད། །ཅེས་སོགས་གསུངས། 

			ཡང་ཚུལ་ཁྲིམས་ལྡན་ན་གཞན་ཐམས་ཅད་ཟིལ་གྱིས་གནོན་པའི་ཁ་དོག་དང་གཟི་བརྗིད་ཁྱད་དུ་འཕགས་ཏེ། ཕར་བསྡུས་ལས། ཆ་ལུགས་མཐུན་ཡང་ཚུལ་ཁྲིམས་ལྡན་གྱུར་ན། །མི་ཡི་ནང་ན་དེ་ནི་འཕགས་པར་འགྱུར། །ཞེས་སོ། །དེ་བཞིན་ཚུལ་ཁྲིམས་ཀྱི་རྒྱན་བཟང་འདི་འཆང་ན་གཞན་དག་འཇིག་རྟེན་དུ་གྲགས་པའི་རིན་པོ་ཆེ་སོགས་རྨོངས་སྐྱེས་ཀྱི་རྒྱན་རྣམས་དགོས་པ་མེད་དེ། མདོ་ལས། ཚུལ་ཁྲིམས་ང་ཡི་རྒྱན་ཡིན་ཏེ། །ཚུལ་ཁྲིམས་ཉིད་ནི་བྱུག་པ་ཡིན། །གསེར་དང་ནོར་བུའི་རྣ་ཆ་དག །རྨོངས་སྐྱེས་ང་ལ་ཅི་ཞིག་བྱ། །ཞེས་དང་། དྲིས་ལན་རིན་ཆེན་ཕྲེང་བ་ལས། མཛེས་པའི་རྒྱན་གང་ཞེ་ན། གང་ཞིག་ཚུལ་ཁྲིམས་ཕུན་སུམ་ཚོགས་པའོ། །ཞེས་དང་། ཡང་མདོ་ལས། ལེགས་བྲིས་ལེགས་པར་བྲིས་པ་ཡི། །ཚོང་དཔོན་བུ་ཡི་མགོ་བོ་ལ། །ཙམ་པ་ཀ་ཡི་མེ་ཏོག་ཕྲེང་། །དྲི་ཞིམ་ཡིད་འོང་བཏགས་པས་མཛེས། །དེ་བཞིན་ཚུལ་ཁྲིམས་ལྡན་གྱུར་ཅིང་། །མང་ཐོས་ཚུལ་ཁྲིམས་ཕུན་སུམ་ཚོགས། །རྒྱལ་བའི་སྲས་པོ་ཡོན་ཏན་ལྡན། །དེ་ལ་ངུར་སྨྲིག་དེ་བཞིན་མཛེས། །ཞེས་སོ། །གཞན་ཡང་ཚུལ་ཁྲིམས་གཙང་བ་ནི་གྲུབ་རྟགས་ཐམས་ཅད་ཀྱི་མཆོག་ཡིན་ཏེ། ཆགས་མེད་རིན་པོ་ཆེས། བན་རྒན་ཚུལ་ཁྲིམས་གཙང་བ་དེ། །གྲུབ་རྟགས་ནང་ནས་ཆེ་ཤོས་ཡིན། །ཞེས་སོ། །

			ཚུལ་ཁྲིམས་ལྡན་པའི་གང་ཟག་ནི་ལྷ་དང་བཅས་འཇིག་རྟེན་གྱིས་བསྟོད་ཅིང་བསྔགས་པ་དང་། དགའ་ཞིང་གུས་པས་བཏུད་དེ་བཀུར་སྟི་བྱེད་པར་འགྱུར་ཏེ། ཕར་བསྡུས་ལས། བརྗོད་དུ་མི་འོས་རིགས་སུ་གྱུར་པ་དང་། ཕན་ཞིང་དབེན་པ་གང་ཡང་མ་བྱས་ཤིང་། །སྔོན་ཆད་མི་བཤེས་སྐྱེ་བོ་ཐམས་ཅད་ཀྱང་། །ཚུལ་ཁྲིམས་ལྡན་པའི་སྐྱེ་བོ་དེ་ལ་འདུད། །རྐང་པས་རེག་པར་གྱུར་པའི་རྡུལ་དག་ཀྱང་། །སྤྱི་གཙུག་དམ་པས་བླངས་ཤིང་ལྷ་དང་མིའི། །ཕྱག་འཚལ་མགོས་གཏུགས་ཐོབ་པ་ཀུན་ཏུ་འཁྱེར། །ཞེས་གཉེན་བཤེས་ཀུན་གྱི་རིགས་སུ་བརྗོད་དུ་མེད་པ་དང་། ཕན་མ་བཏགས་པ་དང་། ངོ་མི་ཤེས་པ་ཀུན་གྱིས་བཀུར་བའོ། །

			ཡང་ཚུལ་ལྡན་ལ་སྙན་གྲགས་ཐོབ་ཅིང་ཟས་ནོར་ཐོབ་པ་དང་བདེ་བར་འགྱུར་ཏེ། ཚོམས་ལས། བསྔགས་པར་འགྱུར་དང་ནོར་ཐོབ་དང་། །ཕ་རོལ་བདེ་འགྲོར་དགའ་འགྱུར་བའི། །བདེ་བ་གསུམ་པོ་དོན་གཉེར་བའི། །མཁས་པས་ཚུལ་ཁྲིམས་བསྲུང་བར་བྱ། །ཞེས་སོ། །

			གཞན་ཡང་རྒྱན་གཞན་ནི་ཧ་ཅང་གཞོན་པ་དང་རྒན་པ་ལ་བཏགས་ན་བཞད་གད་དུ་སྲིད་ཀྱང་ཚུལ་ཁྲིམས་རིན་པོ་ཆེ་འདི་ནི་འཇིག་རྟེན་རྒན་གཞོན་ཀུན་གྱི་རྒྱན་ཡིན་པས་སློབ་དཔོན་དཔའ་བོས། སྐྱོན་བྲལ་རྒྱན་དུ་གྱུར་བའི་མཆོག་ཅེས་བྱ། །ཞེས་དང་། ཚུལ་ཁྲིམས་རྒྱན་གྱི་མཆོག་ཡིན་ཏེ། །རྒྱན་འདི་ལ་ནི་སྟོར་བ་མེད། །ཅེས་སོ། །

			ཡང་ཚུལ་ཁྲིམས་ནི་རྨོངས་པས་ག་བུར་སོགས་ཀྱི་དྲི་ཞིམ་ལུས་ལ་བསྒོས་པ་དང་ཡང་མི་འདྲ་སྟེ། མདོ་ལས། ག་བུར་ལ་སོགས་མ་ཡིན་པའི། །ཚུལ་ཁྲིམས་བྱུག་པ་མཆོག་གིས་བྱུག །ཅེས་དང་། ཚོམས་ལས་ཀྱང་། མེ་ཏོག་དྲི་ནི་རྫི་ཕྱོགས་མིན་མི་འགྲོ། །རྩ་བ་རྒྱ་སྤོས་ཙན་དན་རྣམས་ཀྱང་མིན། །དམ་པའི་དྲི་ནི་རྫི་ཕྱོགས་མིན་འགྲོ་སྟེ། །ཕྱོགས་རྣམས་ཀུན་ཏུ་མི་མཆོག་དྲི་ཡིས་ཁྱབ། །ཅེས་དང་། གཞན་ཡང་། ཚུལ་ཁྲིམས་ལྡན་པ་དྲི་དང་བྱུག་པ་ཡིན། །ཞེས་གསུངས་སོ། །

			མདོར་ན་ཚངས་སྤྱོད་ལ་གནས་ཏེ་ཚུལ་ཁྲིམས་མ་ཉམས་པར་ཤི་ན་འགྲོ་ས་དག་པའི་ཞིང་ལས་གཞན་མེད་དེ། ལུང་རྣམ་འབྱེད་ལས། ཚངས་སྤྱོད་འདི་ལ་ལེགས་སྤྱད་ཅིང་། །ལམ་ལ་ཤིན་ཏུ་གོམས་ན་ནི། །ཚེ་ཟད་པ་ལ་དགའ་འགྱུར་ཏེ། །དཔེར་ན་ནད་དང་བྲལ་བ་བཞིན། །ཞེས་དང་། ཚུལ་ཁྲིམས་བསྟོད་པ་བླང་དོར་གསལ་བྱེད་ལས། གང་ཞིག་ཚུལ་ཁྲིམས་ཡང་དག་བསྲུངས་པ་ཞིག་ཡོད་ན། །ཐོས་བསམ་སྒོམ་པའི་ཡོན་ཏན་སྣ་གཞན་ཀུན་མེད་ཀྱང་། །འཆི་བའི་ཚེ་ན་འགྲོ་ས་དག་པའི་ཞིང་ཡིན་ཏེ། །དགེ་སྤྱོད་རྒྱུ་འབྲས་བསླུ་མེད་རྟེན་འབྲེལ་གྱི་ཁྱད་ཆོས། །ཞེས་གསུངས་པའི་ཕྱིར་རོ། །

			གཉིས་པ་རབ་ཏུ་བྱུང་བའི་ཕན་ཡོན་ནི། དེའང་ཁྱིམ་ལས་ཁྱིམ་མེད་པར་རབ་ཏུ་བྱུང་བ་འདི་ནི། མདོ་ལས། ཁྱིམ་པ་རྣམས་ནི་མེའི་འོབས་ན་གནས་པ་ལྟ་བུའོ། །རབ་ཏུ་བྱུང་བ་རྣམས་ནི་བསིལ་ཁང་ན་གནས་པ་ལྟ་བུའོ། །ཞེས་གསུངས་པ་ལྟར་ཁྱད་དུ་འཕགས་ཤིང་། དུས་གསུམ་གྱི་སངས་རྒྱས་མཆོག་གི་སྤྲུལ་སྐུའི་རྟེན་ཅན་ཐམས་ཅད་ཀྱང་རབ་ཏུ་བྱུང་བའི་རྟེན་ཅན་ལ་སངས་རྒྱས་ཤིང་རྒྱ་བར་གསུངས་པས་ཡོན་ཏན་ཚད་མེད་དོ། །དེ་ཡང་འདུལ་བ་ལུང་ལས། རང་གི་དོན་མ་འདྲེས་པར་ཐོབ་པ་སོགས་ཕན་ཡོན་ལྔ་གསུངས་ཤིང་། དགའ་བོ་རབ་ཏུ་བྱུང་བ་ལས། སྟོང་གསུམ་གྱི་སེམས་ཅན་ཐམས་ཅད་ཀྱིས་བསྐལ་པའི་བར་དུ་བུ་དང་ཆུང་མ་སྦྱིན་པར་བཏང་བའི་བསོད་ནམས་བས་རབ་ཏུ་བྱུང་བར་བསམ་པས་དགོན་པར་གོམ་པ་གཅིག་བོར་བ་བསོད་ནམས་ཆེ། ཞེས་དང་། ཆོ་འཕྲུལ་ཆེན་པོ་བསྟན་པའི་མདོ་ལས་ཀྱང་། གང་དག་སྟོང་ཆེན་སེམས་ཅན་དེ་དག་ཀུན། །བྱང་ཆུབ་ཕྱིར་ནི་རབ་ཏུ་ཞུགས་གྱུར་ཅིང་། །མ་ཞུམ་སེམས་ཀྱིས་བསྐལ་པར་རྫོགས་པར་ནི། །བུ་དང་ཆུང་མ་སྦྱིན་པ་བྱས་པ་བས། །གང་གིས་བྱང་ཆུབ་ཏུ་ནི་སེམས་བསྐྱེད་ནས། །དེ་བཞིན་གཤེགས་པའི་རྗེས་སུ་བསླབ་པ་དང་། །རབ་བྱུང་སེམས་ཀྱིས་གོམ་པ་གཅིག་བོར་བ། །དེ་ནི་དེ་བས་བསོད་ནམས་ཁྱད་པར་འཕགས། །ཞེས་དང་། རབ་བྱུང་དེ་བཞིན་གཤེགས་པ་ཐམས་ཅད་ཀྱིས། །རབ་ཏུ་བསྟོད་ཅིང་བསྔགས་ལ་བཀུར་བ་སྟེ། །གང་གིས་སངས་རྒྱས་ཀུན་ལ་མཆོད་འདོད་པས། །རྒྱལ་བའི་བསྟན་ལ་རབ་བྱུང་གཟུང་བར་གྱིས། །ཞེས་དང་། མདོ་རྒྱན་ལས། རབ་ཏུ་བྱུང་བའི་ཕྱོགས་དག་ནི། །ཡོན་ཏན་ཚད་མེད་རྣམས་དང་ལྡན། །དེ་ལྟས་སྡོམ་བརྩོན་ཁྱིམ་པ་ཡི། །བྱང་ཆུབ་སེམས་དཔའ་ལུས་ཁྱད་འཕགས། །ཞེས་སོ། །རབ་ཏུ་བྱུང་བའི་ལུས་རྟེན་འདི་ཤིན་ཏུ་རྙེད་པར་དཀའ་སྟེ། ཀུན་མཁྱེན་ཆེན་པོས། སྲིད་གསུམ་བདག་པོ་སྔར་ཡང་ལན་བརྒྱར་བྱས། །ངུར་སྨྲིག་རྒྱལ་མཚན་འཆང་བ་ད་རེས་ཙམ། །ཞེས་གསུངས་སོ། །ཐ་ན་རབ་ཏུ་བྱུང་བའི་ཆོས་གོས་ཀྱི་ཚལ་བུ་ཙམ་འཆང་བ་ལའང་སུས་ཀྱང་གནོད་པར་མི་འགྱུར་ཏེ། ས་སྙིང་འཁོར་ལོ་བཅུ་པ་ལས། སྔོན་རྒྱལ་པོས་གསོད་པ་ལ་ཐུག་པའི་མི་དུར་ཁྲོད་དུ་བོར་བ་ན། སྲིན་མོ་ཆེན་པོ་རྣམས་ཀྱིས་དེའི་མགུལ་དུ་ངུར་སྨྲིག་གི་ཚལ་བུ་ཐོགས་པ་མཐོང་ནས་ཕྱག་འཚལ་བའི་ཚུལ་གསུངས་ཤིང་། གཞན་ཡང་ཇི་སྐད་དུ། གདུག་པ་བསྡིག་པར་བྱེད་པའི་མཆོག །གང་གིས་ངུར་སྨྲིག་མཐོང་བ་ཡིས། །ལྷ་མིན་ས་ཡི་འོག་ཏུ་འགྲོ། །ཞེས་སོ། །ཡང་ཚུལ་ཁྲིམས་ལྡན་པའི་རབ་བྱུང་གིས་ངུར་སྨྲིག་གི་གོས་ལེགས་པར་འཆང་བས་ཀྱང་དཀོར་སྒྲིབ་ལྷག་མེད་དུ་སྦྱང་སྟེ། དཔལ་སྤྲུལ་རིན་པོ་ཆེས། ཁྲིམས་ལྡན་ན་བཟས་ཉིན་གཅིག་དཀོར་སྒྲིབ་སྦྱངས། །ཞེས་སོ། །

			མདོར་ན་རབ་ཏུ་བྱུང་བའི་ཕན་ཡོན་ཚད་མེད་པས་ཕྱི་མ་བདེ་བར་འགྲོ་ཞིང་ཚུལ་ཁྲིམས་ལྡན་པའི་གང་ཟག་དེར་འཇིག་རྟེན་པ་ལྟར་དུ་ཟས་གོས་སོགས་ཀྱི་འཚོ་བས་ནམ་ཡང་ཕོངས་བར་མི་འགྱུར་ཏེ། མདོ་ལས། ངའི་ཉན་ཐོས་རྣམས་ནི་ཆོས་གོས་དང་བསོད་སྙོམས་ཀྱིས་དུབ་པར་མི་འགྱུར་བས་ཞེས་སོགས་དང་། ཡང་ཇི་སྐད་དུ། ཁྱིམ་པའི་སྐྱེ་བོ་ཐམས་ཅད་ཀུན། །སེན་མོའི་སྟེང་དུ་ཞིང་རྨོས་ཀྱང་། །ང་ཡི་རབ་ཏུ་བྱུང་བ་རྣམས། །འཚོ་བས་ཕོངས་བར་མི་འགྱུར་རོ། །ཞེས་གསུངས་ལ། དེར་མ་ཟད་ཆོས་གོས་སོར་བཞི་ཐོགས་པ་ལའང་བཟའ་བཏུང་བསམ་བཞིན་དུ་འབྱུང་བར་སྙིང་རྗེ་པད་དཀར་ལས་གསུངས་པ་ལྟར་ཤེས་པར་བྱ་ཞིང་། འཇིག་རྟེན་པས་ཀྱང་། ཆོས་པ་མུ་གེས་ཤི་རབས་མེད་ཅེས་པ་ཡིན་ལ། ཁྱད་པར་ཡབ་རྗེ་ཉིད་ཀྱིས་འགྲོ་འདུག་གང་བྱེད་ཀྱང་རྟག་ཏུ་གཟན་ཤམ་ལེགས་པར་བགོས་ཞེས་གོང་གི་ཕན་ཡོན་རྣམས་ཡང་ཡང་གསུངས། དེས་ན་ཉིན་ཞག་གཅིག་གི་ཡུན་ལའང་རབ་བྱུང་གི་རྟེན་འཆང་བ་དང་སངས་རྒྱས་ཀྱི་ན་བཟའ་ལུས་ལ་བགོ་བའི་སྐལ་བ་འདི་རྙེད་པར་དཀའ་ཞིང་ཕན་ཡོན་ཚད་མེད་པར་བསམས་ཏེ་སྙིང་ནས་དགའ་བའི་སེམས་ཀྱིས་བསླབ་པ་འདི་ལ་གཅེས་སྤྲས་སུ་བྱ་དགོས་སོ། །

			གསུམ་པ་ནི། དེ་ལྟར་ཚུལ་ཁྲིམས་ཀྱི་བསླབ་པ་འདི་བྲལ་ན་ཉེས་དམིགས་ཆེ་བ་དང་། གཉེན་པོ་བསྟེན་ནས་བསྲུངས་པའི་ཕན་ཡོན་ཚད་མེད་པར་བསམ་སྟེ་གནས་སྐབས་ཀུན་ཏུ་ར༵ང་རྒྱུད༵་མ་རུངས་པ་དེ་ལ་རང་གིས་བརྟགས་ཏེ་ཐུལ༵་ཅིག་ཅེས་གདམས་པའོ། །འདི་ལྟར་འདུལ་བ་ལུང་ལས། བདག་ཉིད་བདག་གི་མགོན་ཡིན་ཏེ། །གཞན་ལྟ་སུ་ཞིག་མགོན་དུ་འགྱུར། །ཞེས་དང་། སྤྱོད་འཇུག་ལས། གང་ཚེ་འདི་ན་ཅི་བྱེད་ཅེས། །བདག་གི་སྐྱོན་ལ་བརྟག་པར་གྱིས། །ཞེས་གསུངས་ལ། བདག་གི་སྐྱོན་ལ་གཉིས་ཏེ་རང་རྒྱུད་ཉོན་མོངས་པས་གོས་པ་དང་གཞན་མ་དད་པར་བྱས་པའོ། །དང་པོ་ནི། གླང་རི་ཐང་པས། སྤྱོད་ལམ་ཀུན་ཏུ་རང་རྒྱུད་ལ། །རྟོག་ཅིང་ཉོན་མོངས་སྐྱེས་མ་ཐག །བདག་གཞན་མ་རུངས་བྱེད་པས་ན། །བཙན་ཐབས་གདོང་ནས་བཟློག་པར་ཤོག །ཅེས་སོ། །གཉིས་པ་ནི། བྱང་ཆུབ་སེམས་དཔའི་སོ་ཐར་ལས། འཇིག་རྟེན་མ་དད་བྱས་པ་བརྟགས་ཏེ་བསལ་བར་བྱ། །ཞེས་དང་། སྤྱོད་འཇུག་ལས། འཇིག་རྟེན་མ་དད་གྱུར་པ་གང་། །མཐོང་དང་དྲིས་ཏེ་སྤང་བར་བྱ། །ཞེས་གསུངས། 

			མདོར་ན་ཚུལ་ཁྲིམས་འདི་རང་གི་སྲོག་ལས་ཀྱང་གཅེས་པར་བསྲུང་དགོས་ཏེ། དགེ་སློང་ལ་རབ་ཏུ་གཅེས་པའི་མདོ་ལས། སྲོག་ལ་བབས་ཀྱང་ཚུལ་ཁྲིམས་ནི། །གཏོང་བ་མི་མཁས་བླུན་པོ་ཡིན། །སྲོག་ཆད་ཕྱི་མར་སྐྱེ་བ་སྟེ། །ཚུལ་ཁྲིམས་ཕྱི་ནས་དེ་ལྟ་མིན། །ཞེས་དང་། ཚངས་པས་ཞུས་པ་ལས་ཀྱང་། བསླབ་པ་ལ་ནི་བསྟེན་པར་བྱ། །དེ་ལ་སྙིང་ནས་ནན་ཏན་བྱ། །ཕྱིར་ནི་སྤང་བར་མི་བྱ་ཞིང་། །སྲོག་གི་ཕྱིར་

			ཡང་གཞིག་མི་བྱ། །རྟག་ཏུ་ནན་ཏན་གནས་པར་བྱ། །འདུལ་བ་ལ་ནི་འཇུག་པར་བྱ། །ཞེས་པ་ལྟར་བྱའོ། །ཞེས་རྗེ་ཉིད་ཀྱིས་ཚུལ་ཁྲིམས་འདི་ཁོ་ནར་ཐུགས་གཙིགས་ཆེར་མཛད་ཅིང་བརྩེ་བ་ཆེན་པོས་དེ་བསྲུང་བ་ལ་ནན་གྱིས་བསྐུལ་བའོ། །

			གཉིས་པ། ཐོས་པའི་ཤེས་རབ་འཚོལ་བ་ནི། རྩ་བ་ལས། 

			ཐོག་མེད་སྲིད་པར་མ་རིག་མུན་ཀློང་དུ། །

			བཤེས་བྲལ་སྨྱོན་པ་བཞིན་དུ་ད་བར་འཁྱམས། །

			ད་ནི་ཞི་བདེའི་ཁང་བཟང་འཚོལ་བའི་ཕྱིར། །

			གསུང་རབ་རྒྱ་མཚོ་མཉན་ལ་སྤྲོ་བར་རིགས། །

			ཞེས་གསུངས་པའི་དོན་དེ་ལ་དབྱེ་ན། ཐོས་པ་མེད་པའི་ཉེས་དམིགས་དང་། ཐོས་པའི་ཕན་ཡོན། ཐོས་པ་འཚོལ་བ་ལ་གདམས་པའོ། །དང་པོ། དེའང་བླང་དོར་གྱི་གནས་གསལ་བྱེད་རིན་པོ་ཆེའི་སྒྲོན་མེ་ལྟ་བུའི་ཐོས་པ་འདི་མེད་ན། ཇི་སྐད་དུ་ཆེད་དུ་བརྗོད་པའི་ཚོམས་ལས། ཇི་ལྟར་ཁྱིམ་གྱིས་ལེགས་གཡོགས་པས། །མུན་པས་ཁེབས་པའི་ནང་ཞུགས་ན། །གཟུགས་རྣམས་ཡོད་པར་གྱུར་ཀྱང་ནི། །མིག་ལྡན་ཤིན་ཏུ་མཐོང་མི་འགྱུར། །དེ་བཞིན་འདིར་ནི་རིགས་སྐྱེ་བའི། །མི་ནི་བློ་གྲོས་ལྡན་གྱུར་ཀྱང་། །སྡིག་པ་དང་ནི་མི་དགེ་ཆོས། །མ་ཐོས་པར་ནི་ཤེས་མི་འགྱུར། །ཞེས་བློ་གྲོས་དང་ལྡན་ནའང་ཐོས་པ་མེད་ན་བླང་དོར་གྱི་གནས་མི་ཤེས་པར་གསུངས་ན། དེ་མི་ལྡན་པས་སྨོས་ཅི་དགོས་སོ། །

			དེ་ཡང་ཚེ་རབས་ཀྱི་ཡ་མཐའ་ཐོ༵ག་མ་མེ༵ད་པ་ནས་བཟུང་ལས་ཉོན་གྱི་ལྕགས་སྒྲོག་དམ་པོས་བར་མེད་དུ་བཅིངས་ཏེ་ཐར་མེད་ཁམས་གསུམ་སྲི༵ད་པ༵འི་བཙོན་ར་ཆེན་པོར༵་འཕྱན་ནས་བླང་བྱ་དགེ་བའི་ཕན་ཡོན་དང་དོར་བྱ་སྡིག་པའི་ཉེས་དམིགས་རྣམས་ཚུལ་བཞིན་དུ་མི་ཤེས་པས་མ༵་རི༵ག་པ་སྟེ་རྨོངས་པར་གྱུར་ཏེ་གནས་འདི་ལྟ་བུར་སྐྱེས་ཞེས་དང་། ལུས་འདི་ལྟ་བུ་བླངས་ཞེས་ཚད་བཟུང་མེད་པར་མ་ཟད། དམྱལ་བར་སྐྱེས་ནས་ཟངས་ཞུན་ཁོལ་མ་འཐུང་བ་དང་། མཛའ་བཤེས་དང་བྲལ་ཏེ་མིག་ནས་མཆི་མ་ལྷུང་བ་དང་། ཁྱི་ཕག་ཏུ་སྐྱེས་ནས་མི་གཙང་བ་ཟོས་པ་སོགས་ཀྱི་ཚད་ཀྱང་རྒྱ་མཚོ་དང་རི་རབ་ལས་ཆེས་ལྷག་པར་གསུངས་ཤིང་། དེ་བཞིན་དུ་སེམས་ཅན་གཅིག་གིས་གཅིག་ལས་འོ་མ་འཐུང་བ་ཡང་རྒྱ་མཚོ་ཆེན་པོ་བཞིའི་ཚད་ལས་འདས་པ་སྟེ། མགོན་པོ་ཀླུས། རེ་རེས་རྒྱ་མཚོ་བཞི་ལས་ལྷག་པ་ཡི། །འོ་མ་འཐུངས་ཏེ་ཞེས་སོགས་གསུངས་པ་ལྟར་རྣམ་ཤེས་ལ་ཐོག་མ་མེད་པར་གྲུབ་བོ། །

			དེའང་ཇི་ལྟར་ན་མུ༵ན་ནག་རབ་ཏུ་འཁྲིགས་ཤིང་ཤིན་ཏུ་མྱ་ངན་ལྡན་པའི་ཀློ༵ང་དུ༵་ལུས་ཏེ་སྐྱབས་དང་སྐྱོབ་པ། མགོན་དང་དཔུང་གཉེན། གྲོགས་དང་མཛའ་བཤེ༵ས་སོགས་ཐམས་ཅད་དང་བྲ༵ལ་བའི་ངང་དུ་ལུས་སེམས་རང་བཞིན་དུ་མི་གནས་པའི་སྨྱོན༵་པ༵་ཞིག་འཁྱམས་བཞིན་ཡོད་ན། རང་ཉིད་སྡུག་བསྔལ་ཞིང་ཉམ་ཐག་པ་བཞི༵ན་དུ༵་ཚེ་རབས་ཐོག་མེད་ནས་ད༵་ལྟའི་བ༵ར་དུ་བདག་ལ་རྨོངས་པས་འབད་དེ། ཞི་བ་ལྷས། བདག་ལ་རྨོངས་པས་འབད་པ་ཡིས། །སྨྱོན་པས་ས་སྟེང་ཀུན་ཏུ་འཁྲུགས། །ཞེས་པ་ལྟར་རོ། །

			དེས་ན་འཁོར་བའི་གནས་འདིར་ཐོས་པ་མེད་པ་རྣམས་ནི་བུམ་ནང་གི་བུང་བ། ཟོ་ཆུན་གྱི་འཁྱུད་མོ། རྫ་མཁན་གྱི་འཕང་ལོ་བཞིན་དུ་སྡུག་བསྔལ་གསུམ་གྱིས་བར་མེད་དུ་གཟིར་ཞིང་འཁྱ༵མས་པར་བྱས་སོ། །དེའི་ཚེ་མཛའ་བཤེས་སོགས་བྲལ་ནས་རང་གཅིག་པུས་སྡུག་བསྔལ་མྱོང་བ་ཡིན་ཏེ། མདོ་རྒྱ་ཆེར་རོལ་བ་ལས། བདག་ཉིད་གཅིག་པུས་སྡུག་བསྔལ་མྱོང་འགྱུར་གྱི། །འཁོར་བ་ན་ནི་གྲོགས་ཡོད་མ་ཡིན་ནོ། །ཞེས་དང་། སྤྱོད་འཇུག་ལས། སྐྱེ་ན་དེ་ཉིད་གཅིག་སྐྱེ་ཞིང་། །འཆི་ནའང་དེ་ཉིད་གཅིག་འཆི་བས། །ཞེས་སོགས་ལྟར་རོ། །

			གཉིས་པ་ཐོས་པའི་ཕན་ཡོན་ལ་སེམས་པའི་ཚུལ་ནི། དེ་ལྟར་ཐོག་མེད་ནས་བདེན་བཞིའི་རང་བཞིན་ཕྱིན་ཅི་ལོག་ཏུ་བཟུང་བའི་མ་རིག་པའི་དབང་གིས་དམ་པའི་ལྷ་ཆོས་མ་འགྲུབ་པར་བག་མེད་དུ་གྱུར་ནས་མུ་མཐའ་མེད་པའི་འཁོར་བའི་སྡུག་བསྔལ་མྱོང་ཡང་། ད༵་ལྟ་ནི༵་སྐྱེ་དཀའ་བ་ལྷོ་རྒྱལ་འཛམ་བུའི་གླིང་དུ་སྐྱེས། རྙེད་དཀའ་བ་དལ་འབྱོར་གྱི་མི་ལུས་ཐོབ། འཕྲད་དཀའ་བ་མཚན་ལྡན་གྱི་བླ་མ་དང་མཇལ། འཐོབ་དཀའ་བ་ཡང་དག་པའི་གདམས་ངག་དང་འཕྲད་པའི་དུས་འདིར་མྱུར་དུ་ཐང་ལྷོད་མེད་པར་སྡར་མའི་པང་དུ་སྦྲུལ་ཞུགས་པ་དང་སྒེག་མོའི་མགོ་ལ་མེ་ཤོར་བ་བཞིན་དུ་ཡང་དག་པའི་ཆོས་མཉན་པ་ལ་བརྩོན་ན། གནས་སྐབས་ངན་སོང་གསུམ་གྱི་ཚ་གདུང་ཞི༵་བར་གྱུར་ནས་ལྷ་དང་མིའི་བསིལ་བའི་བདེ་འབྲས་ཕུན་སུམ་ཚོགས་པ་དང་། མཐར་ཐུག་བླ་ན་མེད་པ་འཕགས་བཞིའི་བདེ༵་འབྲས་མཆོག་ཏུ་གྱུར་པའི༵་ཁ༵ང་བཟ༵ང་ཉམས་དགའ་འཚོ༵ལ་བ༵འི་ཐབས་ཁྱད་པར་ཅན་དང་ལྡན་པའི་སྐལ་བ་ཡོད་དེ། མགོན་པོ་ཀླུ་སྒྲུབ་ཀྱིས། གང་ཞིག་སྔོན་ཆད་བག་མེད་གྱུར་པ་ལ། །ཕྱིས་ནས་བག་དང་ལྡན་པར་གྱུར་པ་དེ། །ཟླ་བ་སྤྲིན་བྲལ་ལྟ་བུ་རྣམ་མཛེས་ཏེ། །དགའ་བོ་སོར་ཕྲེང་མཐོང་ལྡན་བདེ་བྱེད་བཞིན། །ཞེས་པ་ལྟར་རོ། །འདིར་དེ་ལྟར་གྱུར་པའི་ཐབས་ནི་ཐོས་པ་སྟེ། སྲེད་མེད་བུས་ཞུས་པ་ལས། དེ་ལྟར་རིགས་ཀྱི་བུ་ཐོས་པ་དང་ལྡན་ན་ཤེས་རབ་འབྱུང་བར་འགྱུར་རོ། །ཤེས་རབ་དང་ལྡན་ན་ཉོན་མོངས་པ་རབ་ཏུ་ཞི་བར་འགྱུར་རོ། །ཞེས་སོ། །

			འདིར་ཁང་བཟང་ཞེས་པ་ནི་གནས་སྐབས་དང་མཐར་ཐུག་གི་བདེ་བའི་གཟུགས་སུ་བཀོད་པ་དང་། ཡང་ན་སེམས་ཅན་ཐམས་ཅད་ལ་སྒྲིབ་གཉིས་ཀྱི་གདུང་བ་ཞི་ཞིང་གཏན་གྱི་བདེ་བ་བླ་ན་མེད་པ་སངས་རྒྱས་ཀྱི་ཁང་བཟང་འཚོལ་བའི་ཕྱི༵ར་དུ་ཆོས་མཉན་པ་ལ་སྤྲོ་བར་བྱ་ཞེས་ཐེག་ཆེན་སེམས་བསྐྱེད་ལྡན་པའི་དབང་དུ་བྱས་ན་མཐར་ཐུག་གི་བདེ་བ་ཁོ་ནའི་གཟུགས་སུ་བཀོད་ནའང་ཆོག་གོ །

			དེ་ལ་འདིར་སྤྱིར་ཆོས་ཐོས་པའི་ཕན་ཡོན་གྱིས་ཞི་བདེ་ཐོབ་ཚུལ་ཡང་། དངོས་སུ་དད་པ་དང་སེམས་བསྐྱེད་ལྡན་པའི་སྒོ་ནས་ཆོས་ཉན་པས་བྱང་ཆུབ་ཏུ་འགྱུར་བ་སྨོས་ཅི་དགོས་ཏེ། ཆོས་དུང་གཎྜི་དང་ཁ་ཏོན་སོགས་ཀྱི་སྒྲ་ཙམ་སེམས་ཅན་གཞན་གྱི་རྣ་ལམ་དུ་ཐོས་པས་ཀྱང་ངན་སོང་གི་སྐྱེ་སྒོ་ཁེགས་པར་གསུངས་ཏེ། གཎྜིའི་མདོ་ལས། དམ་ཆོས་བསྟན་པའི་དུས་སྟོན་ཕྱིར། །རྔའམ་གཎྜི་བརྡུངས་པའི་སྒྲ། །ཐོས་པས་བྱང་ཆུབ་འཐོབ་འགྱུར་ན། །ཉན་ཕྱིར་ལྷགས་ལ་སྨོས་ཅི་དགོས། །ཞེས་གསུངས་ཤིང་། ཀུན་བཟང་བླ་མའི་ཞལ་ལུང་ལས། སྔོན་སྟོན་པ་ཐུགས་རྗེ་ཅན་གྱིས་ཚལ་སྔོན་པོ་ཞིག་ན་ཆོས་གསུངས་པའི་ཚེ་དེའི་སྒྲ་བྱ་ངང་བ་ལྔ་བརྒྱས་ཐོས་པའི་ཕན་ཡོན་གྱིས་ཚེ་འཕོས་མ་ཐག་ཏུ་སུམ་ཅུ་རྩ་གསུམ་གྱི་ལྷའི་བུ་ལྔ་བརྒྱའི་སྐྱེ་བ་བླངས་པར་གསུངས་པ་དང་། ཡིད་བཞིན་མཛོད་འགྲེལ་པད་དཀར་ལས། སྔོན་འཕགས་མཆོག་སྤྱན་རས་གཟིགས་དབང་ཕྱུག་གིས་མནར་མེད་དུ་བྱོན་ནས་རིག་སྔགས་ཀྱི་རྒྱལ་པོ་ཡི་གེ་དྲུག་པའི་སྒྲ་བརྗོད་པས་དེ་ཐོས་པའི་སེམས་ཅན་དམྱལ་བ་པ་འབུམ་ཕྲག་གཅིག་སྡུག་བསྔལ་ལས་གྲོལ་ཏེ་སུམ་ཅུ་རྩ་གསུམ་གྱི་ལྷར་སྐྱེས་ནས་ཕྱིར་མི་ལྡོག་པའི་ས་ཐོབ་པར་གྱུར་ཏོ། །ཡི་དྭགས་ཀྱི་གནས་སུ་བྱོན་ནས་རིག་སྔགས་ཀྱི་རྒྱལ་པོ་ཡི་གེ་དྲུག་པའི་སྒྲ་བསྒྲགས་པས་ཡི་དྭགས་གངྒཱའི་ཀླུང་གི་བྱེ་མའི་གྲངས་དང་མཉམ་པའི་ཚེ་འཕོས་ནས་བདེ་བ་ཅན་དུ་སྐྱེས་ཏེ་བྱང་ཆུབ་སེམས་དཔའ་འདོད་པས་རབ་ཏུ་སྦྱིན་པ་ཞེས་བྱ་བ་འབའ་ཞིག་ཏུ་གྱུར་ནས་ཕྱིར་མི་ལྡོག་པའི་ས་ཐོབ་པར་གསུངས་པ་དང་། གསུང་རབ་རིན་ཆེན་མཛོད་ལས། དགེ་འདུན་སྲུང་གིས་ཆོས་བསྟན་པ་ལ་དྲང་སྲོང་རྣམས་ཀྱིས་ཕག་ཉན་བྱས་པས་འབྲས་བུ་ཐོབ་པར་གསུངས། གཞན་ཡང་སྔོན་སློབ་དཔོན་དབྱིག་གཉེན་གྱིས་གཞུང་འབུམ་ཕྲག་གོ་དགུ་ཐུགས་འཛིན་མཛད་སྐབས། གྲ་གསེབ་ཀྱི་ཕུག་རོན་ཞིག་གིས་རྟག་ཏུ་ཐོས་པས་མཐར་མངོན་པ་རང་ལས་མཁས་པའི་སློབ་དཔོན་བློ་གྲོས་བརྟན་པ་རུ་གྱུར་པ་སོགས་ཀྱི་ལོ་རྒྱུས་ལྟར་རོ། །

			དེ་བཞིན་ཐོས་པའི་ཕན་ཡོན་གྱི་ལུང་ཅུང་ཟད་བཀོད་ན། རྒྱུད་བླ་ལས། གང་ཞིག་བྱང་ཆུབ་དོན་དུ་གཉེར་བས་གསེར་ཞིང་ནོར་བུས་སྤྲས་པ་ནི། །སངས་རྒྱས་ཞིང་རྡུལ་མཉམ་པ་ཉིན་རེར་ཆོས་རྒྱལ་རྣམས་ལ་རྟག་འབུལ་ལ། །གཞན་གང་འདི་ལ་ཚིག་ཙམ་ཐོས་ཤིང་ཐོས་ནས་ཀྱང་ནི་མོས་ན་ནི། །སྦྱིན་པ་ལས་བྱུང་དགེ་བ་དེ་ལས་བསོད་ནམས་ཆེས་མང་འཐོབ་པར་འགྱུར། །བློ་ལྡན་གང་ཞིག་བླ་མེད་བྱང་ཆུབ་འདོད་པས་བསྐལ་པ་དུ་མར་ཡང་། །ལུས་ངག་ཡིད་ནི་འབད་པ་མེད་པར་ཚུལ་ཁྲིམས་སྲུང་བྱེད་ལ། །གཞན་གང་འདི་ལས་ཚིག་ཙམ་ཐོས་ཤིང་ཐོས་ནས་ཀྱང་ནི་མོས་ན་འདི། །ཚུལ་ཁྲིམས་ལས་བྱུང་དགེ་བ་དེ་ལས་བསོད་ནམས་ཆེས་མང་འཐོབ་པར་འགྱུར། །གང་ཞིག་འདི་ན་སྲིད་པ་གསུམ་གྱི་ཉོན་མོངས་མེ་འཇིལ་བསམ་གཏན་ནི། །ལྷ་དང་ཚངས་གནས་མཐར་སོན་རྫོགས་པའི་བྱང་ཆུབ་འཕོ་མེད་ཐབས་བསྒོམས་ལ། །གཞན་གང་འདི་ལས་ཚིག་ཙམ་ཐོས་ཤིང་ཐོས་ནས་ཀྱང་ནི་མོས་ན་འདི། །བསམ་གཏན་ལས་བྱུང་དགེ་བ་དེ་ལས་བསོད་ནམས་ཆེས་མང་འཐོབ་པར་འགྱུར། །གང་ཕྱིར་སྦྱིན་ལས་ལོངས་སྤྱོད་དག་ནི་སྒྲུབ་བྱེད་ལ། །ཁྲིམས་ཀྱིས་མཐོ་རིས་སྒོམ་པས་ཉོན་མོངས་སྤོང་བྱེད་ལ། །ཤེས་རབ་ཉོན་མོངས་ཤེས་བྱ་ཀུན་སྤོང་དེ་ཡི་ཕྱིར། །འདི་མཆོག་ཉིད་དེ་དེ་ཡི་རྒྱུ་འདི་ཐོས་པ་ཡིན། །ཞེས་དང་། བྱང་ཆུབ་སེམས་དཔའི་སྡེ་སྣོད་ལས། ཐོས་པས་ཆོས་རྣམས་ཤེས་པར་འགྱུར། །ཐོས་པས་སྡིག་པ་ལྡོག་པར་འགྱུར། །ཐོས་པས་དོན་མེད་སྤང་བར་འགྱུར། །ཐོས་པས་མྱ་ངན་འདས་པ་ཐོབ། །ཅེས་དང་། 

			དེས་ན་ཐོག་མར་ཇི་ལྟར་འཚོལ་ན། ཇི་སྐད་དུ་རྒྱུད་ལས། མེ་ཚོགས་སྤུ་གྲིའི་སོ་ཡང་བརྒལ་ནས་ནི། །འཆི་མཐར་ཐུག་གི་བར་དུ་དམ་ཆོས་བཙལ། །ཞེས་དང་། མི་ཕམ་རིན་པོ་ཆེས། དམ་པའི་ཆོས་འདི་སྟོན་པ་མཆོག་གིས་ཀྱང་། །སྐུ་སྲོག་ལན་མང་བཏང་ནས་བཙལ་བ་ཡིན། །ཐོས་ན་དོན་ཆེ་འདི་དང་འདྲ་གཞན་མེད། །ཐོས་དུས་ལེགས་པར་ཉན་ན་མི་འཐད་དམ། །ཞེས་པ་ལྟར་ཚེ་འདི་སྣང་གི་བདེ་སྐྱིད་སྙན་གསུམ་སོགས་འཇིག་རྟེན་པའི་བྱ་གཞག་རྣམས་མཆིལ་མའི་ཐལ་བ་བཞིན་བོར་དུ་བཅུག་ནས་ཚུལ་བཞིན་དུ་སྤྱོད་པའི་དམ་ཆོས་དེ་ཉིད་ཡུལ་གང་ན་གནས་ཀྱང་དེར་སྐྱོ་བ་མེད་པར་ལྷགས་ཏེ། དཀའ་སྤྱད་དང་སྙིང་རུས་ཀྱི་སྒོ་ནས་རྗེ་བཙུན་མི་ལ་ལ་སོགས་སྔོན་བྱོན་མཁས་གྲུབ་རྣམས་ཀྱི་གཙང་མའི་རྣམ་ཐར་ཡང་ཡང་དྲན་པར་བྱས་ཏེ། མཚན་ལྡན་བླ་མའི་དྲུང་ནས་རྟག་ཏུ་ཆོས་ཉན་པའི་ཀུན་སློང་དང་ཀུན་སྤྱོད་ཀྱི་རིམ་པ་བླང་དོར་མ་འཇོལ་བར་བགྱིས་ཏེ་མཉ༵ན་པར་བྱའོ། །

			འདི་ལ༵་སྙིང་ནས་སྤྲོ༵་བ༵ར་བྱ་རི༵གས་ཏེ། སྤྱིར་དམ་པའི་ཆོས་དང་ཁྱད་པར་ཡང་གསང་རྫོགས་པ་ཆེན་པོའི་ཆོས་དང་འཕྲད་དཀའ་བའི་ཕྱིར་ཏེ། ཨོ་རྒྱན་ཆེན་པོས། ཤཱཀྱའི་བསྟན་པ་གནས་པའི་ཚེ༔ དལ་འབྱོར་མི་ལུས་ཐོབ་པར་དཀའ༔ ཞེས་པ་ནས། སྔར་སངས་རྒྱས་བྱོན་ཀྱང་དར་རབས་མེད༔ ཕྱིས་འབྱུང་སངས་རྒྱས་མང་བྱོན་ཀྱང་༔ ཆོས་རྫོགས་ཆེན་དར་བ་ངས་མ་གསུངས༔ ཞེས་པ་ལྟར་རོ། །དེ་བཞིན་གསང་བ་བསམ་གྱིས་མི་ཁྱབ་པའི་མདོ་ལས། འཇིག་རྟེན་སངས་རྒྱས་འབྱུང་བ་བརྒྱ་ལམ་སྟེ། །མི་ཡི་ལུས་ནི་ཚེགས་ཀྱིས་རྙེད་པ་ཡིན། །ཀྱེ་མ་དད་པ་དང་ནི་ཆོས་ཉན་པ། །འདི་འདྲ་བསྐལ་པ་བརྒྱར་ཡང་རྙེད་པར་དཀའ། །ཞེས་དང་། རྒྱ་ཆེར་རོལ་བ་ལས། མི་དང་སངས་རྒྱས་འབྱུང་རྙེད་དཀའ། །དད་པའང་ཤིན་ཏུ་རྙེད་པར་དཀའ། །མི་ཁོམ་བརྒྱད་སྤངས་རྙེད་པར་དཀའ། །ཆོས་ཉན་པ་ནི་གཙོ་བོ་ཡིན། །སངས་རྒྱས་འབྱུང་དང་དལ་བ་དང་། །དད་དང་ཆོས་མཉན་དམ་པ་དང་། །དེ་དག་ཐམས་ཅད་ད་རྙེད་ཀྱིས། །བག་མེད་མ་ལུས་རྣམ་པར་སྤོངས། །གལ་ཏེ་བསྐལ་པ་ཁྲག་ཁྲིག་ཏུ། །ཆོས་ཐོས་མི་འགྱུར་སྲིད་པ་དེ། །ཁྱེད་ཀྱིས་དེ་རིང་རྙེད་ཟིན་གྱིས། །བག་མེད་མ་ལུས་རྣམ་པར་སྤོངས། །ཞེས་གསུངས་པ་ལྟར་དགའ་བ་བསྒོམས་ཏེ་ཐོས་པ་ཁོ་ནས་ཚེ་མཐའ་འཁྱོལ་བ་ཞིག་བྱུང་ན་བཟང་སྟེ། ས་པཎ་གྱིས། རིགས་པ་ནངས་པར་འཆི་ཡང་བསླབ། །ཚེ་འདིར་མཁས་པར་མ་གྱུར་ཀྱང་། །སྐྱེ་བ་ཕྱི་མར་བཅོལ་བ་ཡི། །ནོར་ལ་རང་ཉིད་ལེན་པ་འདྲ། །ཞེས་དང་། མི་ཕམ་ཆོས་རྗེས། རྒས་ཤིང་འཁོགས་པར་གྱུར་ནའང་། །འབད་དེ་ཐོས་བསམ་ཤེས་རབ་སྦྱང་། །ཤེས་རྒྱུད་དེ་ལ་དེས་བསྒོས་པས། །སྐྱེ་བ་གཞན་དུ་མཁས་པར་འགྱུར། །ཞེས་པ་ལྟར་རོ། །

			གལ་ཏེ་དེ་ལྟར་མ་ནུས་ཀྱང་རབ་ཏུ་བྱུང་བ་ཞིག་ཡིན་ཕྱིན་ཚེ་གང་དེ་དཀོར་ཁ་གྲོང་ཆོག་དང་ཚོང་ཁེ་སོ་ནམ་སོགས་བྱ་བ་གཞན་གྱིས་མི་གཏོང་བར་ཐོས་བསམ་གྱིས་ལུས་ལ་སྙིང་པོ་ལེན་དགོས་པར་གསུངས་ཏེ། འདུལ་བ་མེ་ཏོག་ཕྲེང་རྒྱུད་ལས། བསམ་གཏན་ཀློག་པའི་ལས་དག་གིས། །ལུས་ལ་སྙིང་པོ་བླང་བར་བྱ། །ངུར་སྨྲིག་གྱོན་ཙམ་གྱིས་ཆོག་པའི། །བསམ་པ་ནམ་ཡང་མི་བྱའོ། །ཞེས་དང་། དབྱིག་གཉེན་གྱིས། སྟོན་པའི་དམ་ཆོས་རྣམ་གཉིས་ཏེ། །ལུང་དང་རྟོགས་པའི་བདག་ཉིད་དོ། །དེ་འཛིན་བྱེད་པ་སྨྲ་བྱེད་དང་། །སྒྲུབ་པར་བྱེད་པ་ཁོ་ནའོ། །ཞེས་བསྟན་པ་དང་བསྟན་འཛིན་ངོས་བཟུང་བ་ལྟར་དང་། བླ་མ་རིན་པོ་ཆེ་མི་ཕམ་པས། ཚེ་གཅིག་ཆོས་ལ་བརྩོན་པར་མ་ནུས་ཀྱང་། །རྒྱལ་བའི་བསྟན་ལ་ཞུགས་པའི་དོན་སྒོ་ལ། །མདོ་དང་སྔགས་ཀྱི་ཉམས་ལེན་སྣ་རེ་ཙམ། །དུས་དང་རྒྱུན་དུ་ཅུང་ཟད་བརྩོན་ན་འཐད། །ཅེས་གསུངས་པ་བཞིན་དུ་བྱའོ། །ཞེས་པའོ། །

			གསུམ་པ། ཐོས་དོན་ལ་བསམ་བྱུང་གི་ཤེས་རབ་བསྐྱེད་པ། རྩ་བ་ལས།

			ཐོས་པ་ཙམ་གྱིས་སྒྲོ་འདོགས་མི་ཆོད་ཅིང་། །

			སྟོན་དང་བསྟན་ལ་ཡིད་ཆེས་རྙེད་དཀའ་བས། །

			རྩོད་འཆད་རྩོམ་པའི་བྱ་བ་བརྒྱ་ཕྲག་གིས། །

			བསམ་བྱུང་ཤེས་རབ་ཐུགས་ཀྱི་བཅུད་དུ་སྟེན། །

			དེ་བཞིན་རྩོམ་པ་ལ་འཇུག་ཚུལ་ཡང་སྤྱིར་བསྟན་བཅོས་རྩོམ་པར་རབ་མཐོང་ལམ་པ་དང་། འབྲིང་ལྷག་པའི་ལྷའི་ཞལ་གཟིགས་པ། ཐ་མ་གནས་ལྔ་ལ་མཁས་པ་ཞིག་དགོས་པར་གསུངས། འོན་ཀྱང་ལྷག་བསམ་དག་ཅིང་ཐར་བའི་ལམ་དང་རྗེས་སུ་མཐུན་ན། ཇི་སྐད་དུ། རྒྱུད་བླ་ལས། གང་ཞིག་རྒྱལ་བའི་བསྟན་པ་འབའ་ཞིག་གི །དབང་བྱས་རྣམ་གཡེང་མེད་ཡིད་ཅན་གྱིས་བཤད། །ཐར་བ་ཐོབ་པའི་ལམ་དང་རྗེས་མཐུན་པ། །དེ་ཡང་དྲང་སྲོང་བཀའ་བཞིན་སྤྱི་བོས་བླང་། །ཞེས་གསུངས་ཤིང་། འདིར་རྩོམ་པ་ནི་གཞན་གཉིས་དང་མི་འདྲ་སྟེ། སློབ་དཔོན་ཙནྡྲ་གོ་མིས། གང་ཕྱིར་མཁས་པའི་ལས་གསུམ་ལས། །རྩོད་འཆད་ངག་ལ་མ་ངེས་པ། །སྲིད་ཕྱིར་མི་འཁྲུལ་རྩོམ་པ་སྟེ། །ཞེས་པ་ལྟར་རོ། །རྩོམ་པའང་གཙོ་བོ་སྙན་ངག་ཤེས་པ་ལ་རག་ལས་པར་གསུངས་ཏེ། དཔག་བསམ་འཁྲི་ཤིང་ལས། མཁས་པ་ཉིད་ནི་མེད་ན་བློ་གྲོས་རྣམས་ཉམས་མི་རྣམས་འཚོ་བ་དོན་ཡོད་མིན། །མཚུངས་མེད་རྒྱས་པའི་སྙན་ངག་མེད་ན་མཁས་པ་ཉིད་ནི་ནེ་ཙོའི་ཀློག་དང་མཚུངས། །ཞེས་དང་། མདོ་ལས། དམ་པའི་ཆོས་རབ་ཏུ་གསལ་བར་བྱེད་པའི་སྙན་ངག་བྱའོ། །དཀོན་མཆོག་གསུམ་གྱི་བསྟོད་པ་བྱའོ། །དེ་ལས་བླ་ན་མེད་པའི་བྱང་ཆུབ་འཐོབ་པར་འགྱུར་རོ། །ཞེས་དང་། བྱང་ཆུབ་སེམས་དཔའ་རྣམས་ཀྱང་གནས་འདིར་འཇུག་པར་མཛད་དེ། མདོ་སྡེ་སྐལ་བཟང་ལས། དེ་བཞིན་གཤེགས་པ་དུས་མཁྱེན་རྒྱལ་པོ་ནི། །སྙན་ངག་མཁན་ཚོ་བདེ་གཤེགས་རྩྭ་མཆོག་ལ། །ཚིགས་སུ་བཅད་པའི་དབྱངས་ཀྱིས་བསྟོད་ནས་ཀྱང་། །དང་པོ་བྱང་ཆུབ་མཆོག་ཏུ་ཐུགས་བསྐྱེད་དོ། །ཞེས་དང་། དེ་དང་མཐུན་པར་ཐེག་ཆེན་དྲིན་ལན་བསབ་པ་ལས། བདེ་བར་གཤེགས་པ་ཁྱེད་སྐུ་ཅི་འདྲ་དང་། །ཞེས་སོགས་ཚིགས་བཅད་ཀྱིས་ཐུབ་ཆེན་ལ་བསྟོད་པར་གསུངས། 

			ཡང་བདག་ཅག་གི་སྟོན་པ་ཉིད་ཀྱིས། སྔོན་བྲམ་ཟེའི་ཁྱེའུར་གྱུར་པའི་ཚེ། སངས་རྒྱས་སྐར་རྒྱལ་ཟད་པ་མེའི་ཏིང་ངེ་འཛིན་ལ་བཞུགས་པར། སྐྱེས་བུ་ཁྱུ་མཆོག་ཁྱོད་འདྲའི་དགེ་སྦྱོང་སོགས་ཚིགས་སུ་བཅད་པ་གཅིག་པའི་དབྱངས་ཀྱིས་བསྟོད་དེ་ཞག་བདུན་དུ་རྐང་པ་ཡ་གཅིག་གིས་འགྲེངས་ཏེ་བསྐོར་བ་བྱས་པས་བསྐལ་པ་བཞི་ཁྲིའི་ཚོགས་འདུམ་པར་གསུངས་པ་ལྟ་བུའོ། །དེས་ན་རྒྱ་གར་ཕ་དམ་པས། སྙིང་རུས་མེད་པའི་མི་ལ་སངས་རྒྱས་དཀོན། །དཀའ་བ་དང་དུ་ལོངས་ཤིག་དིང་རི་བ། །ཞེས་གསུངས་པ་བཞིན་དུ་མཁས་པའི་ལས་གསུམ་འབད་པ་བརྒྱ༵་ཕྲ༵ག་གི༵ས་བསྟེན་པར་བྱའོ། །

			དེ་གསུམ་དང་ལྡན་ན་ཇི་སྐད་དུ། རྟོགས་དོན་ལེགས་པར་འདོམས་པའི་བཤད་པ་དང་། །ཚུལ་གསུམ་ཡོན་ཏན་ཚང་བའི་རྩོད་པ་དང་། །ལམ་མིན་ཐབས་ཀྱིས་འགོག་པའི་རྩོམ་པ་གསུམ། །རང་དོན་ཞར་ལ་གྲུབ་པའི་གཞན་ཕན་ཡིན། །ཞེས་གསུངས་ལ། དེ་གསུམ་པོ་མེད་པའི་ཉེས་པའང་ཨ་ལག་ཤ་བསྟན་དར་གྱི་མཁས་པའི་ཁ་རྒྱན་ལས། མང་དུ་ཐོས་ཀྱང་འཆད་ལ་མི་མཁས་ན། །སྨན་གྱིས་དབུལ་བའི་སྨན་པ་མཁས་པ་བཞིན། །རྩོད་ལ་མཁས་ཀྱང་རྩོམ་ཚུལ་མི་ཤེས་ན། །ལྕེ་བརྒྱ་སྤྲུལ་ནས་སྨྲས་ཀྱང་ལྐུགས་པ་ཡིན། །རྩོམ་པ་ལེགས་ཀྱང་སུག་བྲིས་མི་འབྱོར་ན། །དཔའ་རྩལ་ཆེ་བའི་དཔའ་བོ་ལག་རྡུམ་འདྲ། །རྩོམ་ཚིག་སུམ་རྟགས་ཇི་བཞིན་མ་བྱུང་ན། །མཁས་པས་ཤིན་ཏུ་ཁྲེལ་བས་བག་ཡོད་བྱ། །ཡི་གེ་དག་ཀྱང་སྙན་ངག་མི་ལྡན་ན། །བུད་མེད་མཛེས་པ་སྒྲེན་མོར་རྒྱུ་བ་བཞིན། །མངོན་བརྗོད་གསར་རྙིང་བརྡ་ཡིས་མ་སྤུད་ན། །གྲོང་ཚིག་འདྲེས་པ་མཁས་པའི་དོར་བྱའོ། །ཞེས་པ་བཞིན་ནོ། །

			གསུམ་པ། སྤྱིར་མཁས་པའི་ལས་གསུམ་དང་ཁྱད་པར་དངོས་སྟོབས་ཀྱི་རིགས་པ་དགོས་ཏེ། རྒྱན་སྟུག་པོ་བཀོད་པ་ལས། དགེ་སློང་དག་གམ་མཁས་རྣམས་ཀྱིས། །བསྲེག་བཅད་བརྡར་བའི་གསེར་བཞིན་དུ། །ལེགས་པར་བརྟགས་ལ་ང་ཡི་བཀའ། །བླང་བར་བྱ་ཡི་གུས་ཕྱིར་མིན། །ཞེས་སངས་རྒྱས་ཀྱི་བཀའ་ལ་ཡང་བརྟགས་ནས་བླང་བྱར་གསུངས། དེ་བཞིན་མདོ་རྒྱན་དང་ངེས་སྒྲོན་གཉིས་ལས་མཐུན་པར། ཆོས་བཟང་རིགས་པའི་རྣམ་དཔྱོད་བསམ་པ་ཅན། །རྟག་ཏུ་བདུད་ཀྱིས་བར་ཆད་བྱེད་པ་མེད། །ཅེས་སོགས་གསུངས་པ་བཞིན་ཐོས་དོན་བརྟགས་ཤིང་དཔྱད་པའི་སྒོ་ནས་བས༵མ་བྱུ༵ང་གི་ཤེ༵ས་ར༵བ་དྲི་མ་མེད་པ་དེ་རང་གི་ཐུ༵གས་ཀྱི༵་བཅུ༵ད་དུ༵་སྟེན༵་ཅིག་དང་སྟོན་པ་དང་བསྟན་པ་རིན་པོ་ཆེ་འདི་ལ་ཡིད་ཆེས་སྐྱེས་པ་ན་གཞན་རྐྱེན་ངན་པས་གཡོ་འགུལ་མི་ནུས་པའི་རི་རྒྱལ་ལྟ་བུ་སོགས་ཀྱི་ཆོས་མཚུངས་སུ་འགྱུར་ཏེ།

			ཡིད་བཞིན་མཛོད་ལས། ཡིད་ཆེས་དད་པས་ཆོས་ལ་ཐེ་ཚོམ་ཟད། །ཅེས་དང་། དང་པོ་རབ་བརྟགས་དད་པའི་ཡུལ་རྣམས་ལ། །ཕྱི་ནས་མི་འགྱུར་རི་རྒྱལ་ལྟ་བུ་དང་། །ཞེས་སོགས་ནས། རྐྱེན་གྱིས་མི་འཕྲོག་ནམ་མཁའ་ལྟ་བུར་བསྟེན། །ཞེས་དང་། འཇུག་པ་ལས། སོ་སོའི་སྐྱེ་བོ་རྣམས་ནི་རྟོག་པས་བཅིངས། །མི་རྟོག་རྣལ་འབྱོར་པ་ནི་གྲོལ་འགྱུར་བས། །རྟོག་རྣམས་ལོག་པར་གྱུར་པ་གང་ཡིན་དེ། །རྣམ་པར་དཔྱོད་པའི་འབྲས་བུར་མཁས་རྣམས་གསུངས། །ཞེས་སོགས་དཔྱད་པའི་འབྲས་བུ་ལ་སེམས་ཏེ་དོན་ལ་འཇུག་པར་བྱའོ། །ཞེས་པའོ། །

			བཞི་པ་སྒོམ་བྱུང་གི་ཤེས་རབ་ནི། རྩ་བ་ལས། 

			གཞུང་ལུགས་རབ་འབྱམས་སྨྲ་བའི་སྟོན་ཆེན་ཡང་། །

			རང་རྒྱུད་མ་བཏུལ་ནེ་ཙོའི་འདོན་པ་འདྲ། །

			འཆི་བ་བཙན་ཐབས་འོང་ན་འགྱོད་པའི་རྒྱུ། །

			གདམས་དོན་སྙིང་ལ་སྟེན་ཅིག་སྙིང་གྲོགས་རྣམས། །

			དེས་ན་སྤྱིར་འཆི་བདག་གཤིན་རྗེའི་དྲུང་ན་གནས་བཞིན་དུ་ད་དུང་ཐུན་མོང་ཚིག་སྒྲོས་ཙམ་ལ་འཆེལ་ནས་གཞན་ལ་ཁ་བཤད་མཁས་པ་ལས། རང་རྒྱུད་ལ་ཚེ་མི་རྟག་སོགས་རྟོག་དཔྱོད་ཙམ་ཡང་མེད་པར་ཁེངས་དྲེགས་ཀྱིས་བག་ཡངས་སུ་རྩེན་པ་ནི་ཤིན་ཏུ་བླུན་ཞིང་ཡ་མཚན་ཆེ་སྟེ། ཇི་ལྟར་བཤའ་ལུག་ཤན་པའི་དྲུང་དུ་རྭ་རྩེད་དང་། དཔེ་གཞན་ཡང་། ཕ་དམ་པས། ནགས་ཀྱི་ནང་ན་སྤྲེའུ་སྐྱིད་སྙམ་བྱེད། །ནགས་མཐའ་མེ་ཡིས་བསྐོར་རོ་དིང་རི་བ། །ཞེས་དང་། ཙོང་ཁ་བས་ཀྱང་། ས་དང་བར་སྣང་ནམ་མཁས་མི་མཚོན་པའི། །སྟོབས་ཆེན་མེ་ལྕེའི་འཁོར་བའི་ནགས་ཁྲོད་ཀྱི། །སྲོག་ཆགས་རྣམས་ཀྱིས་གནས་དེར་བག་ཕེབས་ནས། །སོས་དལ་བདེ་བར་འདུག་པ་ཇི་ལྟར་འོས། །ཞེས་པ་ལྟར་རོ། །

			གསུམ་པ་ནི། སྒོམ་བྱུང་ཤེས་རབ་ཀྱི་གད༵མས་དོ༵ན་འདི་ཉིད་རང་རྒྱུད་འདུལ་བའི་ཐབས་སུ་སྤྱོད་ལམ་ཀུན་ཏུ་སྙི༵ང་གི་དཀྱིལ་ལ༵་སྟེ༵ན་ཅི༵ག་ཅེས་ཐུགས་བརྩེ་བ་ཆེན་པོས་སྙི༵ང་དང་འདྲ་བའི་གྲོ༵གས་པོའམ་སྐལ་ལྡན་གྱི་སློབ་བུ་རྣ༵མས་ལ་ནན་གྱིས་བསྐུལ་བ་སྟེ། ཀུན་མཁྱེན་བླ་མས། གང་ཞིག་བསྒོམས་པས་སྲིད་མཚོ་མཐར་འབྱིན་ཞིང་། །ཐར་བ་དམ་པ་ཞི་བའི་གླིང་བགྲོད་པ། །བསམ་གཏན་གྲུ་ཆེན་གནས་ལ་བསྟེན་པ་ཡི། །ཞེས་སོགས་དང་། གཞན་ཡང་ཇི་སྐད་དུ། རང་གིས་ཉམས་ལེན་དབང་དུ་མ་གྱུར་བར། །འཁྲུལ་བས་བརྟགས་པའི་ཉེས་པ་ཚད་མེད་དེ། སྡེ་སྣོད་བཅུ་གཉིས་བློ་ལ་ཆུབ་པ་ནི། །དགེ་སློང་སྐལ་བཟང་སྡིག་པའི་མཐུས་བཏབ་ནས། །སྟོན་པའི་མཛད་པ་གཡོ་སྒྱུར་མཐོང་བའི་ཚུལ། །ལེགས་པར་བསམས་ནས་རང་གིས་རང་ཉིད་ཆོས། །ཞེས་སོགས་ལྟར་ཡང་ཡང་གོམས་པར་བྱའོ། །ཞེས་པའོ། །

			གཉིས་པ་བྱེ་བྲག་སྒོམ་པ་སླར་རྒྱས་པར་བཤད་པ་ལ། །མདོར་བསྟན་དང་། རྒྱས་པར་བཤད་པ་གཉིས་ལས། དང་པོ་ནི། འདིར་སྒོམ་པ་སླར་འཆད་པའི་དགོས་པ་ཡོད་དེ། ཇི་སྐད་དུ། ཤིན་ཏུ་གལ་ཆེན་ལྡན་པ་ལ། །ཚིག་གཅིག་ལན་གཉིས་བརྗོད་པར་བྱ། །ཞེས་པས་སོ། །དེ་ལ་འདིར་གང་འཆད་ན། རྩ་བ་ལས། 

			མང་མང་རྒྱལ་བའི་ཆོས་ཚུལ་རབ་འབྱམས་ཀུན། །

			རང་རྒྱུད་འདུལ་བ་ཁོ་ནའི་ཐབས་སུ་གདམས། །

			ཚིག་ལ་མ་འཆེལ་དོན་གྱི་ཟབ་གནད་མཆོག །

			སྙིང་གི་བཅུད་དུ་སྟིམས་ཞེས་སླར་ཡང་བསྐུལ། །

			ཞེས་གསུངས་པའི་དོན་དེ་ལ་དབྱེ་ན། རྒྱལ་བས་ཆོས་སྒོ་དཔག་ཡས་གསུངས་ཚུལ་དང་། དེའི་དོན་བསྡུ་ན་རང་རྒྱུད་འདུལ་བའི་ཐབས་སུ་བསྟན་པ། སྒོམ་པ་གལ་ཆེ་བས་སླར་ཡང་ཉམས་སུ་ལེན་པར་གདམས་པའོ། །དང་པོ། ཚིག་རྐང་དང་པོས་བསྟན་ཏེ། དེ་ལ་ཐོག་མར་མ༵ང་མ༵ང་ཞེས་པ་ནི་སྒྲ་རྒྱན་ལས་ཐོག་མ་ལ་ཡོད་པའི་ཟུང་ལྡན་ཞེས་བརྗོད་དེ། ཇི་ལྟར་འཇམ་དབྱངས་མཁྱེན་བརྩེ་དབང་པོས། སྙན་སྙན་བཻཌཱུར་ཏམྦུ་ར། །དལ་གྱིས་བརྡུང་བའི་འཇོ་སྒེག་གིས། །སྐལ་བཟང་ཚོགས་རྣམས་སྐྱོང་མཛད་པ། ས་ར་སྭ་ཏིས་དགེ་ལེགས་སྩོལ། །ཞེས་པ་བཞིན་ནོ། །འདིར་ས་ར་སྭ་ཏི་ནི་འཆི་མེད་མཛོད་ཀྱི་འགྲེལ་བ་འདོད་འཇོར་དབྱངས་ཅན་ནམ་མཚོ་ལྡན་དུ་བཤད་དོ། །

			དེ་ཡང་རྒྱ༵ལ་བ༵་རྫོགས་པའི༵་སངས་རྒྱས་དེ་ཉིད་ཀྱིས་གདུལ་བྱ་མཐའ་ཡས་པའི་བསམ་པ་སྣ་ཚོགས་པའི་བྱེ་བྲག་དང་འཚམ་པར་ཆོ༵ས་ཚུ༵ལ་ར༵བ་འབྱ༵མས་ཤིག་གསུངས་པ་ཀུ༵ན་ཀྱང་། དོན་དུ་གདུལ་བྱ་རྣམས་ཀྱི་དབང་པོའི་རིམ་པ་དང་སྦྱར་ན་ཆོས་འཁོར་གསུམ་དུ་དབྱེ་རིགས་ཏེ། མདོ་དགོངས་པ་ངེས་འགྲེལ་གྱི་དོན་ཀུན་མཁྱེན་བླ་མའི་ཞལ་ནས། དེ་ལ་ལས་དང་པོ་པའི་ཚེ་གཟུང་འཛིན་རང་རྒྱུད་པས་བཅིངས་པའི་ཉོན་མོངས་པ་ལས་སེམས་བསྲུང་བའི་ཕྱིར་སྤང་གཉེན་བླང་དོར་བྱེད་པའི་རིམ་པ་གཙོ་བོར་སྟོན་པས་བདེན་པ་བཞིའི་ཆོས་ཀྱི་རྣམ་གྲངས་དང་། བར་བ་གཉེན་པོ་ལ་མངོན་པར་ཞེན་པ་དགག་པའི་ཕྱིར་མཚན་ཉིད་མེད་པ་དང་། ཐ་མར་གཤིས་ཇི་ལྟར་གནས་པ་བསྟན་པར་དོན་དམ་རྣམ་པར་ངེས་པའི་ཆོས་ཀྱི་རྣམ་གྲངས་གསུམ་དུ་བྱུང་བ་ཡིན་ནོ། །དབང་པོའི་སྒོ་ནས་དབྱེ་ན་ཉན་ཐོས་དང་། རང་སངས་རྒྱས། བླ་ན་མེད་པའི་ཐེག་པ་སྟེ་གསུམ་ཉིད། མཚན་བརྗོད་ལས། ཐེག་པ་གསུམ་གྱི་ངེས་འབྱུང་ལས། །ཐེག་པ་གཅིག་གི་འབྲས་བུར་གནས། །ཞེས་སོ། །ཞེས་དང་། སྨིན་གླིང་ལོ་ཆེན་གྱིས་ཀྱང་། ཆོས་ཕུང་བརྒྱད་ཁྲི་བཞི་སྟོང་གསུངས་པ་ཡང་བསྡུ་ན། ཉན་ཐོས་དང་། བྱང་ཆུབ་སེམས་དཔའ་དང་། རྣམ་པ་ཐམས་ཅད་མཁྱེན་པའི་གོ་འཕང་ལ་སེམས་ཅན་རྣམས་འགོད་པའི་ཕྱིར། ཉན་ཐོས་ཀྱི་དོན་དུ་ཐེག་དམན་གྱི་སྡེ་སྣོད་གསུམ་དང་། བྱང་ཆུབ་སེམས་དཔའི་དོན་དུ་གསུངས་པ་ཐེག་ཆེན་ཕ་རོལ་ཕྱིན་པའི་སྡེ་སྣོད་གསུམ་སྟེ་རྒྱུ་ཡི་ཐེག་པའི་སྡེ་སྣོད་གསུམ་དང་། ཐུན་མིན་རིག་པ་འཛིན་པའི་སྡེ་སྣོད་དང་བཞི་རུ་འདུ་བ་ཡིན། ཞེས་གསུངས་ལ། དེ་ལ་འདིར་ཆོས་ཕུང་དུ་རྣམ་པར་བཞག་པ་ནི། ལུང་གི་ཆོས་ཐམས་ཅད་སྤྱིར་ཆོས་ཕུང་ཞེས་བྱ་སྟེ། བརྗོད་བྱའི་དོན་རྗོད་བྱེད་ཀྱི་ཚིག་དུ་མ་སྤུངས་པའི་ཕུང་པོར་སྣང་བའི་ཕྱིར་རོ། །དེ་ལའང་སློབ་དཔོན་དབྱིག་གཉེན་གྱི་མཛོད་ལས། ཆོས་ཀྱི་ཕུང་པོ་བརྒྱད་ཁྲི་དག །གང་རྣམས་ཐུབ་པས་གསུངས་དེ་དག །ཅེས་གསུངས་ཤིང་། ཡང་མཛོད་ཊཱིཀ་ཏུ་སྡེ་བ་ཁ་ཅིག་བརྒྱད་ཁྲི་བཞི་སྟོང་དུ་འདོད་པའང་ཡོད་ལ། ཐེག་ཆེན་རྣམས་ནི་ཕྱི་མ་ལྟར་ཡོངས་སུ་གྲགས་སོ། །དེ་ལྟར་ཡང་ཀུན་མཁྱེན་བླ་མས། གཉེན་པོའི་རྣམ་གྲངས་ཀྱི་སྒོ་ནས་དབྱེ་ན་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་སྟེ། སྒྲོན་གསལ་ལས། ཐུབ་པ་ཆེན་པོས་ཆོས་ཕུང་པོ། །བརྒྱད་ཁྲི་བཞི་སྟོང་གསུངས་པ་ལས། །ཞེས་གསུངས་པའོ། །ཆོས་ཕུང་གི་ཚད་ཀྱི་འདོད་ཚུལ་སོགས་ཤེར་ཕྱིན་སོགས་གཞན་ལས་ཤེས་པར་བྱའོ། །

			གཉིས་པ་ནི། དེ་ཁོ་ན་ཉིད་བསྟན་པའི་མདོ་ལས། ཤཱ་རིའི་བུ་གང་གིས་བསྐལ་པ་གཅིག་གི་བར་དུ་ཉན་པ་བས་གང་གིས་སེ་གོལ་གཏོགས་པ་གཅིག་ཙམ་ཉིད་དུ་དེ་ཁོ་ན་ཉིད་ཀྱི་ཏིང་ངེ་འཛིན་བསྒོམས་ན་བསོད་ནམས་འཕེལ་ལོ། །ཤཱ་རིའི་བུ་དེ་ལྟ་བས་ན་དེ་ཁོ་ན་ཉིད་ཀྱི་ཏིང་ངེ་འཛིན་འདི་གཞན་ལ་ནན་གྱིས་གདམས་པར་བྱའོ། །ཞེས་དང་། རྟོགས་པ་རྒྱས་པའི་མདོ་ལས། ཐེངས་གཅིག་བསམ་གཏན་ཐུན་ཞུགས་ན། །ཁམས་གསུམ་དག་གི་མི་རྣམས་ལ། །སྲོག་སྦྱིན་པས་ནི་འདི་དོན་ཆེ། །ཞེས་དང་། དེ་བཞིན་སྔགས་ཀྱི་སྐབས་སུ་ཇི་སྐད་དུ། ཕར་བལྟས་རྒྱང་གི་ཆོས་བརྒྱ་ལས། །ཚུར་བལྟས་སེམས་ཀྱི་ཆོས་གཅིག་མཆོག །ཅེས་དང་། འདའ་ཀ་ཡེ་ཤེས་ལས། སེམས་རྟོགས་ན་ཡེ་ཤེས་ཡིན་པས་ན་སངས་རྒྱས་གཞན་དུ་མི་བཙལ་བའི་འདུ་ཤེས་རབ་ཏུ་བསྒོམ་པར་བྱའོ། །ཞེས་གསུངས་སོ། །

			དེས་ན་བསྒོམ་བྱ་དོན༵་གྱི༵་ཟབ༵་གན༵ད་འོག་ནས་འཆད་པའི་མངོན་མཐོ་དང་ངེས་ལེགས་ཀྱི་རྒྱུ་མཆོ༵ག་ཏུ་གྱུར་པ་ཁོ་ན་ལ་གཞོལ་བར་བྱ་སྟེ། ལྷག་བསམ་བསྐུལ་བ་ལས། བུ་རམ་ཤིང་ཤུན་སྙིང་པོ་ཅི་ཡང་མེད། །དགའ་བར་བྱ་བའི་རོ་ནི་ནང་ན་འདུག །ཤུན་པ་ཟོས་པའི་མིས་ནི་བུ་རམ་རོ། །ཞིམ་པོ་རྙེད་པར་ནུས་པ་མ་ཡིན་ནོ། །ཇི་ལྟར་ཤུན་པ་དེ་བཞིན་སྨྲ་བ་སྟེ། །རོ་ལྟ་བུ་ནི་འདི་ལ་དོན་སེམས་ཡིན། །དེ་ལྟ་བས་ན་སྨྲ་ལ་དགའ་སྤངས་ཏེ། །རྟག་ཏུ་བག་ཡོད་བྱོས་ལ་དོན་སོམས་ཤིག །ཅེས་སོ། །

			མདོར་ན་ཐུན་མོང་དང་ཐུན་མིན་ཐེག་པའི་དོན་རྣམས་སྙི༵ང་གི༵་བཅུ༵ད་དུ༵་སྟི༵མས་ལ་ཉམས་སུ་ལེན་པར་བྱའོ་ཞེ༵ས་དེང་སང་མཁས་མིང་ཕལ་ཚིག་ཙམ་ལས་འདི་ལ་སྙིང་པོ་བྱེད་པ་ནི་ཉིན་མོའི་སྐར་མའི་མཆེད་པོར་གྱུར་མཐོང་ནས་འདི་ཉིད་ཤིན་ཏུ་གལ་ཆེ་བས་སླ༵ར་ཡ༵ང་སྒོམ་ཚུལ་རྒྱས་པ་དང་བཅས་ཏེ་ཉེ་བར་བསྐུ༵ལ་བ་ཡིན་ནོ། །ཞེས་པའོ། །

			གཉིས་པ་སྒོམ་ཚུལ་རྒྱས་པར་བཤད་པ་ལ། ཐུན་མོང་སྤྱིའི་སྔོན་འགྲོ་དང་། ཐུན་མིན་ནང་གི་སྔོན་འགྲོ། ཉམས་ལེན་དངོས་གཞིའི་རིམ་པ་དང་གསུམ་ལས། དང་པོ་ནི། དཔལ་སྤྲུལ་རིན་པོ་ཆེས། བློ་སྦྱོང་བློ་སྦྱོང་རང་གི་བློ་སྦྱོངས་ཤིག །བློ་ལྡོག་རྣམ་བཞིས་རང་གི་བློ་སྦྱངས་ན། །ལུས་ངག་དགེ་བ་སྣ་གཅིག་མ་འགྲུབ་ཀྱང་། །ཐར་བའི་ལམ་ལས་གཞན་དུ་འགྲོ་ས་མེད། །ཅེས་དལ་འབྱོར་རྙེད་དཀའ། ཚེ་མི་རྟག ལས་རྒྱུ་འབྲས། འཁོར་བའི་ཉེས་དམིགས་ཏེ་བཞིའོ། །དང་པོ། རྩ་བ་ལས།

			རྙེད་དཀའི་རྟེན་འདི་ཨུ་དུམ་ཝ་ར་འདྲ། །

			ནོར་བུ་འབུམ་ལས་ལྷག་པའི་དོན་འབྲས་ལྡན། །

			ཕྱིས་ནས་འདི་འདྲ་ཤིན་ཏུ་རྙེད་དཀའ་བས། །

			དོན་ཆེན་འདུན་མ་སྒྲུབ་ལ་མ་གཡེལ་ཅིག །

			ཅེས་གསུངས་པའི་དོན་དེ་ལ་དབྱེ་ན། དལ་འབྱོར་རྙེད་པར་དཀའ་བ་དང་། རྙེད་ན་དོན་ཆེ་བ། སྙིང་པོ་ལེན་པའི་ཐབས་ལ་བརྩོན་པར་གདམས་པའོ། །དང་པོ་ལ་རྙེད་པར་དཀའ་བ་རྒྱུའི་ངོ་བོ་དང་དཔེ་བསྟན་པའོ། །དང་པོ། དེའང་ཤིན་ཏུ་རྙེ༵ད་པར་དཀ༵འ་བའི༵་མི་ཡི་ལུས་རྟེ༵ན་རིན་པོ་ཆེ་ཞེས་བྱ་བ་ནི་དལ་འབྱོར་བཅོ་བརྒྱད་ཚང་བ་འདི༵་ལ་ཟེར་བས་དེ་བཤད་པ་ལ། དང་པོ་དལ་བ་བརྒྱད་ནི། བཤེས་སྤྲིངས་ལས། ལོག་པར་ལྟ་བ་འཛིན་དང་དུད་འགྲོ་ཉིད། །ཡི་དྭགས་ཉིད་དང་དམྱལ་བར་སྐྱེ་བ་དང་། །རྒྱལ་བའི་བཀའ་མེད་པ་དང་མཐའ་འཁོབ་ཏུ། །ཀླ་ཀློར་སྐྱེ་བ་གླེན་ཞིང་ལྐུགས་པ་དང་། །ཚེ་རིང་ལྷ་ཉིད་གང་ཡང་རུང་བ་ནི། །སྐྱེ་བ་ཞེས་བགྱི་མི་ཁོམ་སྐྱོན་བརྒྱད་པོ། །དེ་དག་དང་བྲལ་ཁོམ་པ་བརྙེས་ནས་ནི། །སྐྱེ་བ་བཟློག་པའི་སླད་དུ་འབད་པར་མཛོད། །ཅེས་གསུངས་སོ། །

			དེ་དག་མི་ཁོམ་པའི་གནས་ཞེས་བྱ་སྟེ་དེའི་འགྲེལ་བ་ལས། གནས་བརྒྱད་པོ་དེ་དག་ཏུ་དགེ་བ་བྱ་བའི་དལ་བ་མེད་པས་ན་མི་ཁོམ་པ་ཞེས་བྱའོ། །ཞེས་གསུངས་ལ། དེ་རྣམས་སྤངས་པའི་མི་ལུས་ཆོས་ལྡན་ནི་དལ་བ་ཞེས་བྱ་སྟེ། ཡོན་ཏན་རིན་པོ་ཆེ་སྡུད་པ་ལས། མི་ཁོམ་བརྒྱད་སྤོང་དེ་ཡིས་དལ་བ་རྙེད། །ཅེས་སོ། །

			དེས་ན་སྡོང་པོ་བཀོད་པ་ལས། མིར་གྱུར་བ་ཡང་རྙེད་པར་དཀའ། དལ་བ་ཕུན་སུམ་ཚོགས་པ་རྣམ་པར་དག་པའང་རྙེད་པར་དཀའ། ཞེས་པ་ལྟར་རོ། །དེ་བཞིན་ཁྱད་པར་གྱི་ཆོས་འབྱོར་བ་ལ་བསམས་ན། རང་འབྱོར་ལྔ་ནི་ཇི་སྐད་དུ། མི་ཉིད་དབུས་སྐྱེས་དབང་པོ་ཚང་། །ལས་མཐའ་མ་ལོག་དད་རང་འབྱོར། །ཞེས་དང་། གཞན་འབྱོར་ལྔ་ནི། རྒྱལ་བྱོན་ཆོས་གསུངས་བསྟན་པ་གནས། །དེར་འཇུག་བཤེས་ཟིན་གཞན་འབྱོར་ལྔ། །ཞེས་གསུངས་ཤིང་དེ་རྣམས་རྐྱེན་རང་དང་གཞན་ལ་ལྟོས་ནས་ཚང་དགོས་པས་དེ་སྐད་ཅེས་བྱའོ། །དེ་ལྟར་དལ་འབྱོར་བཅོ་བརྒྱད་པོ་དེ་རང་རྒྱུད་ལ་བརྟགས་ཏེ་ལེགས་པར་ཚང་ན། དལ་འབྱོར་ཚང་བའི་མི་ལུས་ཞེས་བྱ་བ་ཡིན་ཡང་ད་དུང་ཀུན་མཁྱེན་ཆོས་ཀྱི་རྒྱལ་པོས་ཡིད་བཞིན་རིན་པོ་ཆེའི་མཛོད་དུ་གསུངས་པ་བཞིན་འཕྲལ་བྱུང་རྐྱེན་གྱི་མི་ཁོམ་པ་བརྒྱད་དང་། རིས་ཆད་བློ་ཡི་མི་ཁོམ་པ་བརྒྱད་པོ་དེ་དག་གི་དབང་དུ་མ་སོང་བ་ཞིག་ལ་འབད་པར་བྱའོ། །

			གསུམ་པ་ནི། དེའང་སྐབས་འདི་ཙམ་མ་གཏོགས་ཕྱི༵ས་ནས་འདི༵་འདྲ༵འི་དལ་འབྱོར་བཅོ་བརྒྱད་ཚང་བའི་ལུས་རྟེན་ཁྱད་པར་ཅན་ཡང་ནས་ཡང་དུ་ཤི༵ན་ཏུ༵་རྙེ༵ད་པར་དཀ༵འ་བ༵ས་ན་བཅོམ་ལྡན་འདས་ཀྱིས། དགེ་སློང་དག་ངན་སོང་གི་འགྲོ་བ་ལ་ལྟོས། ཕྱིས་ཕྱིར་མི་ཉིད་ཀྱི་དངོས་པོ་ཐོབ་པའང་ཤིན་ཏུ་དཀའོ། །ཞེས་དང་། སྤྱོད་འཇུག་ལས། དལ་འབྱོར་འདི་ནི་ཤིན་ཏུ་རྙེད་པར་དཀའ། །སྐྱེས་བུའི་དོན་སྒྲུབ་ཐོབ་པར་གྱུར་པ་ལ། །གལ་ཏེ་འདི་ལ་ཕན་པ་མ་བསྒྲུབས་ན། །ཕྱིས་འདི་ཡང་དག་འབྱོར་བར་ག་ལ་འགྱུར། །ཞེས་དང་། མི་ཡི་གྲུ་ལ་བརྟེན་ནས་ནི། །སྡུག་བསྔལ་ཆུ་བོ་ཆེ་ལས་སྒྲོལ། །གྲུ་འདི་ཕྱིས་ནས་རྙེད་དཀའ་བས། །རྨོངས་པ་དུས་སུ་གཉིད་མ་ལོག །ཅེས་དང་། ཇོ་བོས་ཀྱང་། དལ་བ་ཕུན་སུམ་ཚོགས་པའི་ལུས། །ཤིན་ཏུ་རྙེད་དཀའ་རྙེད་གྱུར་ཅིང་། །ཕྱིས་ཀྱང་ཤིན་ཏུ་རྙེད་དཀའ་བས། །སྒྲུབ་ལ་འབད་པས་དོན་ཡོད་བྱ། །ཞེས་སོ། །

			གལ་ཏེ་དལ་འབྱོར་ཆུད་ཟོས་སུ་གྱུར་ནས་ངན་སོང་དུ་ལྟུང་ན་སླར་ཐར་དཀའ་སྟེ། འཇུག་པ་ལས། གང་ཚེ་རང་དབང་འཇུག་ཅིང་མཐུན་གནས་པ། །གལ་ཏེ་འདི་བདག་འཛིན་པར་མི་བྱེད་ན། །གཡང་སར་ལྷུང་བས་གཞན་དབང་འཇུག་གྱུར་པ། །དེ་ལས་ཕྱིས་ནས་གང་གིས་སློང་བར་བྱེད། །ཅེས་སོ། །

			དེས་ན་དོ༵ན་འབྲས་ཆེ༵ན་པོ་ཚེ་རབས་གཏན་གྱི་འདུན༵་མ༵་སངས་རྒྱས་ཀྱི་གོ་འཕང་སྒྲུབ༵་པ་ལ༵་ཉིན་མཚན་ཀུན་ཏུ་མ༵་གཡེ༵ལ་བར་དལ་འབྱོར་རྙེད་དཀའ་སྒོམ་པ་འདི་ལ་བརྩོན་ཅི༵ག་ཅེས་བསྐུལ་བ་ནི། ཀུན་མཁྱེན་བླ་མས། རྟག་ཏུ་དྲན་དང་ཤེས་བཞིན་བག་ཡོད་པས། །དལ་འབྱོར་བསམས་ཏེ་ཐར་བ་བྱང་ཆུབ་སྒྲུབས། །

			ཞེས་གསུངས་པ་བཞིན་ནོ། །མདོར་ན་སྔོན་འགྲོ་ཐར་ལམ་རབ་གསལ་ལས། དལ་འབྱོར་རྙེད་དཀའ་ཨུ་དུམ་ཝ་ར་འདྲ། །རྙེད་ན་དོན་ཆེན་ཡིད་བཞིན་ནོར་ལས་ལྷག །འདི་འདྲ་རྙེད་པ་ད་རེས་ཙམ་ཞིག་ལ། །དོན་ཆེན་གཏན་གྱི་འདུན་མ་མི་སྒྲུབ་པར། །དོན་མེད་ཆུད་ཟོས་གྱུར་པ་བདག་ཅག་ལ། །མཆོག་གསུམ་ཀུན་འདུས་བླ་མས་ཐུགས་རྗེས་གཟིགས། །དལ་འབྱོར་དོན་ཡོད་བྱེད་པར་བྱིན་གྱིས་རློབས། །ཞེས་གསུངས་པ་བཞིན་དུ་དལ་འབྱོར་རྙེད་དཀའ་འདི་ནན་གྱིས་བསྒོམ་པར་བྱའོ། །ཞེས་པའོ། །

			གཉིས་པ། ཚེ་མི་རྟག་ནི། རྩ་བར། 

			འཆི་བདག་དགྲ་ཆེན་ནམ་མཁའི་ཐོག་འདྲ་བ། །

			ནམ་ཙམ་ཐོན་པ་སུས་ཀྱང་དཔོག་མི་ནུས། །

			ལོ་དང་ཟླ་བར་སྡོད་པའི་ལོང་མེད་ཀྱི། །

			ད་ལྟ་ད་ལྟར་དགེ་ཆོས་སྒྲུབ་རེ་རན། །

			ཞེས་གསུངས་པའི་དོན་དེ་ལ་དབྱེ་ན། སྤྱིར་སྣོད་བཅུད་མི་རྟག་ཅིང་འཆི་བདག་གློ་བུར་བའི་དཔེ་བསྟན་པ་དང་། འཆི་བར་ངེས་ཤིང་ནམ་འཆི་ཆ་མེད་དང་། རྟག་འཛིན་བཟློག་སྟེ་མྱུར་དུ་དགེ་བ་ལ་བསྐུལ་བའོ། །དང་པོ་ནི། ཕྱི་སྣོད་ཀྱི་འཇིག་རྟེན་དང་ནང་བཅུད་ཀྱི་སེམས་ཅན་རྣམས་མི་རྟག་པར་དཔེའི་སྒོ་ནས་བསྟན་ཏེ། མདོ་རྒྱ་ཆེར་རོལ་བ་ལས། སྲིད་གསུམ་མི་རྟག་སྟོན་ཁའི་སྤྲིན་དང་འདྲ། །འགྲོ་བ་གཡོ་བ་ཆུ་ཡི་ཟླ་བ་བཞིན། །སྐྱེས་བུའི་ཚེ་སྲོག་རི་གཟར་རྦབ་ཆུ་འདྲ། །འདུ་བྱེད་རྣམས་ནི་གར་ལ་བལྟ་དང་མཚུངས། །ཞེས་དང་། ཀུན་མཁྱེན་ཆོས་ཀྱི་རྒྱལ་པོ་ཀློང་ཆེན་པས་ཀྱང་། འདི་ལྟར་གླིང་བཞི་འབྱོར་བས་བརྒྱན་པ་ཡི། །སྣོད་ཀྱི་འཇིག་རྟེན་མི་རྟག་འཇིག་པའི་དཔེས། །ལྦུ་བ་རྡོས་འདྲའི་ལུས་ཀྱང་ཤེས་པར་གྱིས། །ཞེས་རགས་པར་སྣང་བ་མི་བརྟན་པའི་རྣམ་པ་སྣ་ཚོགས་ཀྱི་སྣོད་ཀྱི་འཇིག་རྟེན་ཏེ། སྤྱིར་ནམ་མཁའི་མཐའ་དང་མཉམ་ཞིང་བྱེ་བྲག་རི་གླིང་དང་བཅས་པའི་འབྱོར་བས་བརྒྱན་པའི་སྟོང་གསུམ་གྱི་སྟོང་ཆེན་པོ་འཇིག་རྟེན་གྱི་ཁམས་སུ་སྣང་བ་འདི་ཡང་ཕྲ་བ་སྐད་ཅིག་གིས་མི་རྟག་པས་བསྐལ་པའི་ཡ་མཐའ་ནས་མར་འགྲིབ་པའི་དུས་སུ་གྱུར། རགས་པའི་སྣང་བ་ཡང་མཐར་མི་སྣང་ཞིང་ནམ་མཁའ་གཅིག་ཏུ་གྱུར་པའི་སྐབས་ཡོད་ན། བདག་གི་གནས་དང་ཡོ་བྱད་སོགས་དང་། གཉེན་ཉེ་དུ། རྣམ་སྨིན་ཤ་ཁྲག་གི་ལུས་ལྦུ་བ་སྤུངས་པ་དང་འདྲ་བ་དེ་དག་ཅིའི་ཕྱིར་ན་མི་འཇིག་སྟེ། སྐྱེས་རབས་ལས། དང་པོ་མངལ་དུ་ཞུགས་པའི་ནུབ་མོ་ནས། །དེ་ནས་བཟུང་སྟེ་འཇིག་རྟེན་འདི་དག་ནི། །ལམ་དུ་ཞུགས་ནས་ལམ་གཞན་མ་གོལ་བར། །འཆི་བདག་དྲུང་དུ་དེ་ཉིད་ཉེ་བར་འགྲོ། །ཞེས་ཕྱི་སྣོད་ཀྱི་འཇིག་རྟེན་ལ་བརྟགས་ནས་རང་ལུས་འཇིག་པར་བསྟན་པ་དང་། ཡང་ཀུན་མཁྱེན་ཆེན་པོས། ད་ལྟའི་ས་སྟེང་འགྲོ་བ་འདི་ཀུན་ཡང་། །ལོ་བརྒྱའི་ནང་དུ་ངེས་པར་མེད་པར་འགྱུར། །སྐྱེས་པ་ཐམས་ཅད་རིམ་བཞིན་འཆི་བས་ཀྱང་། །བདག་གི་ཚེ་སྲོག་འཆི་བར་གྱུར་ལ་སོམས། །ཞེས་ད་ལྟའི་སྐྱེ་རྒུ་རྣམས་ནི་ལྔ་བཅུ་ཁ་རལ་ལ་སོགས་པས་ཚེ་ཐུང་སྟེ། ད་ལྟའི་ས་སྟེང་གི་མི་དང་དུད་འགྲོ་སོགས་ད་ནས་ལོ་བརྒྱའི་ནང་དུ་གཅིག་ཀྱང་མ་ལུས་པར་འཆི་ངེས་ན། བདག་གི་ཟག་བཅས་ཀྱི་སྒྱུ་ལུས་འདི་ཡང་མི་ལུས་པར་ངེས་པར་འཆི་བར་སེམས་འོས་པ་སོགས་ཀྱིས་བཅུད་ཀྱི་སེམས་ཅན་ལ་བརྟགས་ནས་རང་ལུས་འཇིག་པར་བསྟན་ཏོ། །

			དེ་བཞིན་དུ་མདོ་ལས། འདུ་བྱེད་མི་རྟག་མར་མེའི་འོད་དང་འདྲ། །མྱུར་དུ་འབྱུང་ཞིང་འགག་པའི་ཆོས་ཅན་ཏེ། །རླུང་དང་མཚུངས་པས་རིང་དུ་མི་གནས་ཤིང་། །ཆུ་བུར་ལྟ་བུའི་ཉམ་ཆུང་སྙིང་པོ་མེད། །ཅེས་དང་། འདུལ་བ་མདོ་རྩའི་གནས་མལ་གྱི་གཞི་ལས་ཀྱང་། དེ་ཐམས་ཅད་མི་རྟག་པས་སྲིན་པོས་བཟུང་བར་རོ། །ཞེས་དང་། རིན་ཆེན་ཕྲེང་བ་ལས་ཀྱང་། འཆི་བདག་རྐྱེན་གྱི་ནང་གནས་པ། །རླུང་དམར་ནང་འདུག་མར་མེ་བཞིན། །ཞེས་གསུངས་པ་སོགས་ཀྱིས་མཚོན་འཆི༵་བད༵ག་གི་དགྲ༵་ཆེ༵ན་དེ་ཉིད་ཉིན་ཞིག་ལ་ནམ༵་མཁ༵འ་ནས་གནམ་ལྕགས་ཀྱི་ཐོ༵ག་བབ་པ་དང་འདྲ༵་བ༵ར་བསམ་ལོང་མེད་པར་གློ་བུར་དུ་འོང་ངེས་ཏེ། ཀཱ་ནི་ཀའི་སྤྲིངས་ཡིག་ལས། འཆི་བདག་སུ་དག་མི་ཤེས་པར། །གློ་བུར་དག་ཏུ་འབབ་འགྱུར་བས། །ཞེས་དང་། ཀུན་མཁྱེན་མི་ཕམ་རྒྱ་མཚོས་ཀྱང་། དེ་འདྲའི་འཆི་བདག་དེ་ཡང་ནི། །མདུན་ན་སྒུག་པ་བཞིན་དུ་སྡོད། །ཀླད་པར་གནམ་ལྕགས་བབ་པ་བཞིན། །ནམ་འབྱུང་ངེས་པའི་ཆ་མེད་དོ། །ཞེས་གསུངས་སོ། །

			གཉིས་པ་ནི། སྤྱིར་སྒྲ་མི་སྙན་གྱི་ཚེ་ཚད་ངེས་ཀྱི་གཞན་རྣམས་ལ་ནི་མ་ཡིན་ཏེ། ཚོམས་ལས། སྔ་དྲོ་སྐྱེ་བོ་མང་མཐོང་བ། །ཕྱི་དྲོ་ཁ་ཅིག་མཐོང་མི་འགྱུར། །ཕྱི་དྲོ་སྐྱེ་བོ་མང་མཐོང་བ། །སྔ་དྲོ་ཁ་ཅིག་མཐོང་མི་འགྱུར། །ཞེས་དང་། དེའང་བདག་ཉིད་ངེས་པར་འཆི་བ་ཡིན་ཏེ། མདོ་མྱང་འདས་ལས། ཚེ་ནི་རིང་ཡང་མཐར་ནི་འཇིག་ངེས་ཏེ། །མདོར་ན་ཐམས་ཅད་ངེས་པར་འཆི་བར་འགྱུར། །ཞེས་དང་། ཞི་བ་ལྷས་ཀྱང་། བདག་ནི་མེད་པར་འགྱུར་བའི་དུས། །དེ་ནི་གདོན་མི་ཟ་བར་འབྱུང་། །ཞེས་གསུངས་པ་བཞིན་འཆི་བར་ངེས་ཀྱང་ནམ་འཆི་མི་ཤེས་པ་སྟེ། དེ་བཞིན་ང་ནི་ནད་མེད་པ་དང་ད་དུང་གཞོན་པ་ཡིན་ཞེས་མི་འཆི་བའི་གདེང་མེད་དེ། ཇི་སྐད་དུ། སྐྱེས་པ་བུད་མེད་མང་པོ་དག །དར་ལ་བབ་པའང་འཆི་འགྱུར་ན། །

			དེ་ནི་མི་འདི་གཞོན་ཞེས་ཏེ། །གསོན་པའི་གདེང་དྲོད་ཅི་ཞིག་ཡོད། །ཅེས་དང་། ཁ་ཅིག་མངལ་དུ་འཆི་བར་འགྱུར། །དེ་ལ་ཁ་ཅིག་བཙས་པའི་སར། །དེ་བཞིན་ཁ་ཅིག་གོག་ཙམ་ན། །དེ་བཞིན་ཁ་ཅིག་ཡོངས་རྒྱུག་ན། །ལ་ལ་རྒན་དང་ལ་ལ་གཞོན། །ལ་ལ་དར་ལ་བབས་པའི་མི། །རིམ་གྱིས་རབ་ཏུ་འགྲོ་འགྱུར་ཏེ། །འབྲས་བུ་སྨིན་པ་ལྷུང་བ་བཞིན། །ཞེས་པ་ལྟར་རྒན་གཞོན་མེད་པར་མྱུར་དུ་འཆི་བར་ངེས་ན་ཡང་།

			འཆི་བདག་དེ་དུས་ནམ༵་ཙམ༵་ཞིག་ལ་ཐོ༵ན་དང་འཆི་ལུགས་ཇི་ལྟ་བུ་ཡིན་པ༵་སོགས་ནི་རང་རེ་སུས༵་ཀྱང༵་དཔོག་པར་མི༵་ནུས༵་པ་ཡིན་ཏེ། ཆེད་དུ་བརྗོད་པའི་ཚོམས་ལས། སང་ཙམ་འཆི་ཡང་སུས་ཤེས་ཀྱིས། །དེ་རིང་ཉིད་དུ་བསྟུན་ཏེ་བྱ། །འཆི་བདག་དགྲ་ཆེན་དེ་དང་ནི། །ཁྱོད་ཉིད་བཤེས་པ་མ་ཡིན་ནམ། །ཞེས་དང་། བཤེས་སྤྲིངས་ལས་ཀྱང་། ཚེ་འདི་གནོད་མང་རླུང་གིས་བཏབ་པ་ཡི། །ཆུ་ཡི་ཆུ་བུར་བས་ཀྱང་མི་རྟག་ན། །དབུགས་འབྱུང་དབུགས་རྔུབ་གཉིད་ཀྱིས་ལོག་པ་ཡིས། །སད་ཁོམ་གང་ལགས་དེ་ནི་ངོ་མཚར་ཆེ། །ཞེས་གསུངས་པའི་དོན་དང་འདྲ་བར་དགོངས་པ་ངེས་འགྲེལ་ལས་ཀྱང་། དབུགས་ཀྱི་འགྲོ་འོང་གནས་པ་མི་རྟག་སྟེ། །སྤྲིན་དང་ན་བུན་སེར་བུ་དུད་པ་འདྲ། །རྐྱེན་མེད་རང་སར་ཡལ་བར་འགྱུར་ལ་ལྟོས། །ཞེས་དང་། ཀུན་མཁྱེན་བླ་མས་ཀྱང་། སྣ་ཚོགས་སྣོད་དང་འགྲོ་བ་གཡོ་འགྱུར་ཞིང་། །སྒྱུ་མ་ཆུ་ཤིང་བཞིན་དུ་སྙིང་པོ་མེད། །དེ་ཕྱིར་མི་རྟག་ཅེས་བྱའི་འཁོར་བ་འདི། །བདག་བྱས་བཟུང་སྟེ་བཏང་བ་འགའ་ཡང་མེད། །ཅེས་གསུངས་པ་ལྟར་རོ། །

			གསུམ་པ་རྟག་འཛིན་བཟློག་སྟེ་དགེ་བ་མྱུར་དུ་བསྒྲུབ་པར་བསྐུལ་བ་ནི། དེ་ལྟར་ནམ་འཆི་ཆ་མེད་པ་འདི་ལ་བསམས་ནས་དམ་ཆོས་བསྒྲུབ་པ་ལ་ལེ་ལོ་དང་ཕྱི་བཤོལ་གྱི་དབང་དུ་མི་འགྲོ་བར་མ་བརྩོན་ན། ད་རུང་མི་འཆི་བར་ལོ༵་དང༵་ཟླ༵་བ༵་མང་པོར་སྡོ༵ད་པའི༵་ཁོམ་ལོ༵ང་མེ༵ད་པ་སྟེ། ཡིད་བཞིན་རིན་པོ་ཆེའི་མཛོད་ལས། གཟུགས་ནི་རྡུལ་ཕྲན་དུས་ནི་སྐད་ཅིག་མ། །བར་སྣང་གློག་འགྱུ་བཞིན་དུ་མི་རྟག་པས། །མྱུར་བ་ཉིད་དུ་དམ་པའི་ཆོས་སྒྲུབས་ཤིག །ཅེས་ད༵་ལྟ༵་ད༵་ལྟ༵་ཉིད་དུ་ཡང་དག་པའི་དགེ༵་ཆོ༵ས་ཤིག་སྒྲུབ༵་པ་སྟེ། ཚེ་མི་རྟག་པའི་དོན་རྣལ་མ་རེ༵་བསྒོམ་པར་གོ་ཆ་བགོ་ར༵ན་ཏེ། ལས་བརྒྱ་པ་ལས། རྟག་ཏུ་སྤྱོད་ཡུལ་ཐམས་ཅད་ནི། །འཆི་བདག་རྗེས་སུ་དྲན་པར་བྱ། །ཞེས་དང་། སྤྱོད་འཇུག་ལས། ཉིན་མཚན་ཀུན་ཏུ་བདག་གིས་ནི། །འདི་ཉིད་འབའ་ཞིག་བསམ་པར་རིགས། །ཞེས་དང་། མི་རྟག་པའི་གཏམ་ལས་ཀྱང་། འདི་ལྟར་སྐྱེ་བ་ཐམས་ཅད་ཀྱི། །མདུན་ན་གནས་པ་འཆི་བ་སྟེ། །བདག་ཀྱང་དེ་ལས་མ་འདས་པས། །དེ་རིང་ཉིད་དུ་ཆོས་མཛོད་ཅིག །ཅེས་དང་། དཔལ་སྤྲུལ་རིན་པོ་ཆེས་ཀྱང་། མ་འགྱངས་དམ་པའི་ཆོས་ལ་ཕེབས། །མ་ཡེངས་སྒྲུབ་ལ་བློ་ཐག་ཆོད། །མ་བཤོལ་སྙིང་རུས་བློ་སྣ་སྟུངས། །མ་འགྱངས་ལ་འུར་བརྩོན་པ་བསྐྱེད། །ཅེས་དང་། མི་ཕམ་རིན་པོ་ཆེས་ཀྱང་། ལུས་ཀྱི་ལྗོན་ཤིང་སེམས་ཀྱི་བྱེའུ་ཆུང་གཉིས། །ཡུད་ཙམ་འགྲོགས་པའི་རིང་ལ་དགེ་བ་སྒྲུབས། །ཞེས་སོགས་གསུངས་པ་བཞིན་བསྒོམ་ཞིང་། དེས་མཚོན་ནས་ཕན་ཡོན་ཡང་། འདུལ་བ་ལུང་ལས། དགེ་སློང་བརྒྱ་ལ་གདུགས་ཚོད་ཡོན་དང་བཅས་པ་བྱིན་པ་བས་འདུས་བྱས་མི་རྟག་པར་སེམས་པའི་སྐད་ཅིག་མ་མཆོག ཅེས་དང་། ཕ་དམ་པས་ཀྱང་། མི་རྟག་པ་འདི་རྒྱུད་ལ་སྐྱེས་ན། དང་པོ་ཆོས་ལ་འཇུག་པའི་རྒྱུ་བྱེད། བར་དུ་བརྩོན་འགྲུས་རྩོམ་པའི་ལྕག་བྱེད། ཐ་མར་འོད་གསལ་ཆོས་སྐུ་འཐོབ་པར་བྱེད། ཅེས་སོགས་དེ་ལྟར་ཕན་ཡོན་དང་བཅས་ཏེ་ཆོས་ལ་བསྐུལ་བར་བསྟན་ཏོ། །

			མདོར་ན་ཐར་ལམ་རབ་གསལ་ལས། འདུས་བྱས་ཐམས་ཅད་མི་རྟག་གློག་བཞིན་གཡོ། །སྣོད་བཅུད་གང་ལ་བསམས་ཀྱང་འཇིག་པའི་ཆོས། །འཆི་བར་ངེས་ཤིང་ནམ་འཆི་ཆ་མེད་ཀྱང་། །རྟག་འཛིན་སེམས་ཀྱིས་རང་མགོ་བསྐོར་ནས་སུ། །བག་མེད་ངང་དུ་གནས་པ་བདག་ཅག་ལ། །དཀོན་མཆོག་ཀུན་འདུས་བླ་མས་ཐུགས་རྗེས་གཟིགས། །མི་རྟག་འཆི་བ་དྲན་པར་བྱིན་གྱིས་རློབས། །ཞེས་གསུངས་པ་བཞིན་ཉམས་སུ་ལེན་པར་བྱའོ། །ཞེས་པའོ། །

			གསུམ་པ་ལས་རྒྱུ་འབྲས་ནི། རྩ་བ་ལས། 

			ལུས་ཅན་ལས་ཀྱི་འབྲས་བུ་ཆུད་མི་ཟ། །

			རྣམ་སྨིན་ཐོག་ཏུ་བབས་ཚེ་བཅོས་སུ་མེད། །

			ད་ལྟ་སྐལ་ལྡན་རང་དབང་ཡོད་དུས་འདིར། །

			རང་གིས་རང་ཉིད་བསླུས་ན་སུ་ཡིས་སྐྱོབ། །

			ཅེས་གསུངས་པའི་དོན་དེ་ལ་དབྱེ་ན། ལས་ངོས་བཟུང་བ་དང་། རང་བྱས་རང་ལ་སྨིན་པ་དང་། སྤང་བླང་གི་སྒོ་ནས་ཆོས་ལ་བསྐུལ་བའོ། །དེ་ལ་འདིར་ལས་ཞེས་བྱ་བ་ནི། ལུ༵ས་ཅ༵ན་ཏེ་སེམས་ཅན་ཀུན་ལ་ཚོར་བ་བདེ་བའི་རྣམ་པ་ཅན་ཐ་ན་ཚ་དམྱལ་དུ་སྐྱེ་སྐབས་རླུང་བསིལ་བུ་འབྱུང་བ་ཡན་ཆོད་ཀྱང་སྔོན་གྱི་དགེ་བའི་ལས་དང་། ཚོར་བ་གདུང་བའི་རྣམ་པ་ཇི་སྙེད་པ་སྔོན་མི་དགེ་བའི་ལས་ཁོ་ནས་འབྱུང་བ་ཡིན་ཏེ། རིན་ཆེན་འཕྲེང་བ་ལས། དགེ་བ་ལས་ནི་བདེ་བ་དང་། །དེ་བཞིན་བདེ་འགྲོ་ཐམས་ཅད་དོ། །མི་དགེ་ལས་ལས་སྡུག་བསྔལ་ཀུན། །དེ་བཞིན་ངན་འགྲོ་ཐམས་ཅད་དོ། །ཞེས་སོ། །

			དེ་ལ་དབྱེ་ན། སྒོ་གསུམ་གྱིས་བྱས་པའི་ལ༵ས་ཀྱི༵་རྣམ་གྲངས་ཐམས་ཅད་ཀྱང་ཆེ་ལོང་ཙམ་དུ་དགེ་མི་དགེ་ཡིས་ལས་ལམ་བཅུ་རུ་བསྡུས་ཏེ་བཅོམ་ལྡན་འདས་ཀྱིས་བསྟན་ཏེ། མཛོད་ལས། དེ་ལས་ཆེ་ལོང་བསྡུས་ནས་ནི། །དགེ་དང་མི་དགེ་ཅི་རིགས་པར། །ལས་ཀྱི་ལམ་ནི་བཅུར་གསུངས་སོ། །ཞེས་དགེ་བ་བཅུ་དང་མི་དགེ་བཅུར་གསུངས་པ་ལས། དང་པོ་དགེ་བའི་ལས་བཅུ་ནི། ལུས་གསུམ་ངག་བཞི་ཡིད་ཀྱི་གསུམ་དག་སྟེ། །ཞེས་པ་བཞིན། ལུས་ཀྱི་དགེ་བ་གསུམ་ནི། སྲོག་གཅོད་པ། མ་བྱིན་པ་ལེན་པ། འདོད་པས་ལོག་པར་གཡེམ་པ་བཅས་སྤོང་བ་དང་། ངག་གི་དགེ་བ་བཞི་ནི། རྫུན་དང་། ཕྲ་མ། ཚིག་རྩུབ། ངག་འཁྱལ་བཅས་སྤོང་བ་དང་། ཡིད་ཀྱི་དགེ་བ་གསུམ་ནི། བརྣབ་སེམས་དང་། གནོད་སེམས། ལོག་ལྟ་བཅས་སྤོང་བའོ། །དེ་ཡང་དགེ་བའི་ལས་ཐམས་ཅད་ཆ་མཐུན་གཉིས་སུ་འདུས་ཏེ། ཀུན་མཁྱེན་ཆེན་པོས། དགེ་བའི་ལས་ནི་བསོད་ནམས་ཆ་མཐུན་དང་། །ཐར་བ་ཆ་མཐུན་གཉིས་དག་ཡོད་པ་ལས། །ཞེས་བསོད་ནམས་ཆ་མཐུན་གྱི་ལས་ནི། སྲིད་པའི་བདེ་འབྲས་ཙམ་བསྐྱེད་ནས་ཟད་པར་འགྱུར་བ་སྟེ། དགེ་བཅུ་དང་བསམ་གཏན་བཞི་གཟུགས་མེད་བཞི་ལྟ་བུ་ཐར་བ་དངོས་དང་མ་འབྲེལ་བ་རྣམས་སོ། །ཐར་བ་ཆ་མཐུན་གྱི་དགེ་བའི་ལས་ནི། མྱང་འདས་ཀྱི་རྒྱུར་མཐུན་པ་སྟེ་སྐྱེས་བུ་གསུམ་སོ་སོའི་སེམས་བསྐྱེད་པ་ནས་བྱང་ཕྱོགས་སོ་བདུན་དང་ཚད་མེད་བཞི་དང་། ཕར་ཕྱིན་དྲུག་གིས་བསྡུས་པའི་དགེ་བ་ལ་བརྩོན་པ་སྟེ། མགོན་པོ་ཀླུས། དགེ་བ་ལས་ནི་བདེ་འགྲོ་དང་། །མི་དགེ་ལས་ནི་ངན་འགྲོ་སྟེ། །གཉིས་ལ་མི་བརྟེན་ཐར་བ་ལགས། །ཞེས་པ་བཞིན་ནོ། །

			གཉིས་པ་མི་དགེ་བའི་ལས་ནི། གོང་གི་བཅུ་པོ་ལས་ལོག་པ་སྟེ། མཛོད་ལས། སྲོག་གཅོད་པ་ནི་བསམ་བཞིན་དུ། །མ་ནོར་བ་ནི་གསོད་པའོ། །མ་བྱིན་ལེན་པ་གཞན་གྱི་ནོར། །མཐུ་དང་འཇབ་བུས་བདག་གིར་བྱེད། །བགྲོད་མིན་བགྲོད་པར་འདོད་པ་ཡིས། །ལོག་པར་གཡེམ་པ་རྣམ་པ་བཞི། །རྫུན་ཚིག་འདུ་ཤེས་གཞན་བསྒྱུར་བའི། །ཚིག་དོན་མངོན་པར་གོ་བའོ། །ཕྲ་མ་ཕ་རོལ་དབྱེ་བའི་ཚིག །མི་སྙན་བརྗོད་པ་རྩུབ་མོས་ཏེ། །ཉོན་མོངས་ཅན་ཀུན་ཀྱལ་བ་ཡིན། །བསམ་ཆོས་ངན་ཞིང་བརྣབ་སེམས་ནི། །ལོག་པས་གཞན་གྱི་ནོར་ལ་ཆགས། །གནོད་སེམས་སེམས་ཅན་ལ་སྡང་བ། །དགེ་དང་མི་དགེ་མི་ལྟ་བར། །ལོག་པར་ལྟ་བ་ཡིན་འདི་ལ། །ཞེས་པ་བཞིན། དེ་ལྟ་བུའི་མི་དགེ་བ་ཆུང་ངུར་སྤྱད་པས་དུད་འགྲོ། འབྲིང་གིས་ཡི་དྭགས། ཆེན་པོས་དམྱལ་བ་མྱོང་བར་ཡིད་བཞིན་མཛོད་ལས་གསུངས་སོ། །

			འཇུག་པ་རང་འགྲེལ་ལས། ཆེན་པོ་དམྱལ་བ། འབྲིང་དུད་འགྲོ། ཆུང་ངུ་གཤིན་རྗེའི་འཇིག་རྟེན་གྱི་རྒྱུ་རུ་གསུངས། དེ་ནི་རྣམ་སྨིན་གྱི་འབྲས་བུའོ། །རྒྱུ་མཐུན་པ་ལས་བྱེད་པ་རྒྱུ་མཐུན་ནི་མི་དགེ་བ་གང་བྱེད་དེར་དགའ་བའོ། །མྱོང་བ་རྒྱུ་མཐུན་ནི་ཚེ་ཐུང་བ་ལ་སོགས་དང་། དབང་གི་འབྲས་བུ་ཡུལ་ཚེར་མ་དང་ལོ་འབྲས་མི་སྨིན་པ་ལ་སོགས་པར་སྐྱེ་བའོ། །དེས་ན་ལུང་རྣམ་འབྱེད་ལས། ངག་རྣམས་བསྲུང་ཞིང་ཡིད་ཀྱིས་རབ་བསྡམས་ཏེ། །ལུས་ཀྱི་མི་དགེ་དག་ནི་མི་བྱེད་ཅིང་། །ལས་ལམ་བཅུ་པོ་འདི་དག་རབ་སྤྱད་ན། །དྲང་སྲོང་མཆོག་གི་ལམ་ནི་འཐོབ་པར་འགྱུར། །ཞེས་སོ། །

			གཉིས་པ་ནི། ལས་དགེ་སྡིག་བྱས་པའི་འབྲ༵ས་བུ༵་ནི་བསྐལ་པ་བརྒྱར་ཡང་ཆུད༵་མི༵་ཟ༵་བར་རང་བྱས་རང་ལ་སྨིན་པར་ངེས་ཏེ། མདོ་ལས། ཅི་འདྲ་བ་ཡི་ལས་བྱས་པ། །དེ་འདྲའི་འབྲས་བུ་ཉིད་དུ་འབྱུང་། །ཞེས་དང་། ལུང་ལས། ལས་རྣམས་བསྐལ་པ་བརྒྱར་ཡང་ནི། །ཆུད་མི་ཟ་བའང་ཚོགས་དང་དུས། །རྙེད་ན་ལུས་ཅན་རྣམས་ལ་ནི། །འབྲས་བུ་དག་ཏུ་འགྱུར་བ་ཉིད། །ཅེས་དང་། མདོ་སྡེ་ལས་བརྒྱ་པ་ལས། ལུས་ཅན་དག་གི་ལས་རྣམས་ནི། །བསྐལ་པ་བརྒྱར་ཡང་ཆུད་མི་ཟ། །ཚོགས་ཤིང་དུས་ལ་བབས་པ་ན། །འབྲས་བུ་ཉིད་དུ་སྨིན་པ་ཡིན། །ཞེས་དང་། མདོ་སྡེ་རྒྱན་ལས། ལུས་ཅན་རྣམས་ཀྱི་བདེ་སྡུག་ནི། །ལས་རྣམས་ཡིན་པར་ཐུབ་པས་གསུངས། །ལས་རྣམས་ཀྱང་ནི་སྣ་ཚོགས་ལ། །དེ་ཡིས་འགྲོ་འདི་སྣ་ཚོགས་བྱས། །སྣ་ཚོགས་རྣམ་པར་འཁྱམས་ཤིང་འཇུག །ལས་ཀྱི་དྲྭ་བ་འདི་ཆེའོ། །ཞེས་དང་། ལས་བསགས་པ་ན་ནམ་ཡང་མེད་མི་འགྱུར། །འཁོར་བ་ན་ཡང་དཀར་ནག་འབྲས་བུ་སྨིན། །ཞེས་སོ། །

			དེས་ན་རང་གིས་ལས་སྣ་ཚོགས་བྱས་པའི་རྣ༵མ་སྨི༵ན་གྱི་འབྲས་བུ་དངོས་སུ་ཐོ༵ག་ཏུ༵་བ༵བས་པའི་ཚེ༵་ན་སངས་རྒྱས་དང་བྱང་ཆུབ་སེམས་དཔའ་རྣམས་དངོས་སུ་བྱོན་ཀྱང་བཅོ༵ས་སུ༵་མེ༵ད་པར་གསུངས་ཏེ། སངས་རྒྱས་ཕལ་བོ་ཆེ་ལས། ཟླ་བའི་དཀྱིལ་འཁོར་ཤར་གྱུར་ཀྱང་། །སྣོད་དུ་མ་གྱུར་མི་སྣང་ལྟར། །སངས་རྒྱས་ཐུགས་རྗེའི་ཟླ་བ་ཡང་། །སྐལ་བ་མེད་གྱུར་མི་སྣང་ངོ་། །ཞེས་དང་། ཇི་སྐད་དུ། ཐུབ་རྣམས་སྡིག་པ་ཆུ་ཡིས་མི་འཁྲུད་ཅིང་། །འགྲོ་བའི་སྡུག་བསྔལ་ཕྱག་གིས་མི་སེལ་ལ། །ཉིད་ཀྱི་རྟོགས་པ་གཞན་ལ་སྤོ་མིན་ཏེ། །ཆོས་ཉིད་བདེན་པ་བསྟན་པས་གྲོལ་བར་མཛད། །ཅེས་ཐུབ་པས་ཀྱང་ལམ་མ་ནོར་བར་སྟོན་པ་ལས་སྡིག་པ་ཆུས་འཁྲུད་པ་དང་སྡུག་བསྔལ་ཕྱག་གིས་སེལ་བ་མ་བསྟན་ལ། ཀུན་མཁྱེན་བླ་མས། འདི་ལྟར་ཐར་བ་རང་ལ་རག་ལས་ཤིང་། །ཐར་བའི་ཐབས་ནི་ལྷ་མིའི་སྟོན་པས་གསུངས། །གཞན་གྱིས་གློ་བུར་འབྱིན་པའི་ཐབས་མེད་དེ། །གཉིད་སྨྱོས་རྨི་ལམ་སུས་ཀྱང་དགག་མེད་བཞིན། །གལ་ཏེ་ནུས་ན་བདེ་གཤེགས་སྲས་བཅས་ཀྱིས། །ཐུགས་རྗེའི་ཟེར་གྱིས་འཁོར་བ་སྟོངས་ཟིན་ངེས། །དེ་བས་རང་ཉིད་བརྩོན་པའི་གོ་བགོས་ཏེ། །ཐར་ལམ་འཛེགས་ལ་བརྩོན་པའི་དུས་སུ་བབས། །ཞེས་དང་། སྤྱོད་འཇུག་ལས། སེམས་ཅན་ཕན་པར་མཛད་པ་ཡི། །སངས་རྒྱས་གྲངས་མེད་འདས་གྱུར་ཀྱང་། །བདག་ནི་རང་གི་ཉེས་པས་དེའི། །གསོ་བའི་སྤྱོད་ཡུལ་མ་གྱུར་ཏོ། །ཞེས་པ་བཞིན་ནོ། །

			དེ་འདྲའི་བཅོས་སུ་མེད་པའི་རྣམ་སྨིན་དེ་ནི་འཆིང་བ་ཀུན་ལྡན་གྱི་སོ་སྐྱེ་རྣམས་མ་ཟད་སངས་རྒྱས་དང་བྱང་སེམས་ཀྱིས་ཀྱང་མྱོང་ཚུལ་གསུངས་ཏེ། བདག་ཅག་གི་སྟོན་པའི་དབུ་བསྙུན་ཚུལ་དང་ཞབས་ལ་སེང་ལྡེང་གི་ཚལ་བུ་ཟུག་ཚུལ་སོགས་དང་། ཀླུ་སྒྲུབ་ཀྱིས་རྩྭ་ཀུ་ཤ་བཏུ་དུས་འབུ་བསད་པའི་རྣམ་སྨིན་མ་སྦྱངས་བས་བདེ་སྤྱོད་ཀྱི་བུས་དབུ་བསླངས་ཏེ་ཀུ་ཤས་བཅད་པའི་རྣམ་ཐར་སོགས་བྱུང་ངོ་། །

			དེ་བཞིན་ད་ལྟ་རང་རེ་རྣམས་ཀྱི་དགེ་སྡིག་ལས་ཕལ་ཆེར་རེ་ཞིག་མི་མངོན་ཡང་མེད་པ་མིན་ཏེ། འཇིགས་མེད་གླིང་པས། ས་བླ་མཐོན་པོར་གཤེགས་པའི་མཁའ་ལྡིང་གི །གྲིབ་མ་རེ་ཞིག་ལྟ་བར་མི་མངོན་ཡང་། །ལུས་ཅན་དག་དང་འདུ་འབྲལ་སྤང་བ་བཞིན། །ཚོགས་ཤིང་དུས་ལ་བབ་ཚེ་ལྷག་པར་མངོན། །ཞེས་གསུངས་པ་དང་། རྒྱལ་པོ་ལ་གདམས་པ་ལས། དུས་ཀྱིས་ཉེན་ཏེ་རྒྱལ་པོ་འགྲོ་གྱུར་ན། །ལོངས་སྤྱོད་མཛའ་དང་གཉེན་བཤེས་རྗེས་མི་འབྲང་། །སྐྱེས་བུ་དག་ནི་གང་གནས་གར་འགྲོ་ཡང་། །ལས་ནི་གྲིབ་མ་བཞིན་དུ་རྗེས་སུ་འབྲང་། །ཞེས་གསུངས་པས་སོ། །

			གསུམ་པ་ནི། ད༵་ལྟ༵་བླ་མ་དགེ་བའི་བཤེས་གཉེན་དང་འཕྲད་དེ་བླང་དོར་གྱི་གནས་ཙམ་ཞིག་ཤེས་པའི་སྐ༵ལ་བ་དང་ལྡ༵ན་ཞིང་དམ་པའི་ཆོས་སྒྲུབ་པའི་མཐུན་རྐྱེན་ཚང་ནས་རང༵་དབང༵་ཡོ༵ད་པའི་དུས༵་འདི༵ར་མི་དགེ་བ་རྣམས་སྤངས་ཏེ་མྱུར་དུ་དགེ་བའི་ལས་བསྒྲུབ་པ་ལ་བརྩོན་དགོས་ཏེ། ཡིད་བཞིན་མཛོད་ལས། འདི་ལྟར་སྣང་ཞིང་འཁོར་བའི་ཆོས་རྣམས་ཀུན། །དགེ་དང་མི་དགེའི་བག་ཆགས་ལས་བྱུང་སྟེ། །

			ལས་མ་ཟད་པར་འཁྲུལ་སྣང་སྟོང་མི་སྲིད། །དེ་ཡི་ཕྱིར་ན་མི་དགེ་སྤང་ལ་འབད། །ཅེས་དང་། དགེ་བཤེས་ཁ་རག་པས། ངན་སོང་སྡུག་བསྔལ་འབྱུང་བའི་རྒྱུ། །ལས་ངན་སྡིག་པ་མ་བྱེད་ཨང་། །ཞེས་དང་། ད་ལྟ་དགེ་བའི་ལས་ལ་མ་འབད་ན། །ཕྱི་མར་སྡུག་བསྔལ་མྱོང་བར་འགྱུར་ཏ་རེ། །ཞེས་སོ། །

			དེ་བཞིན་དགེ་བ་བསྒྲུབ་འོས་པ་ཡང་། མཛངས་བླུན་ལས། དགེ་བ་ཆུང་ངུ་དག་ལའང་། །མི་ཕན་སྙམ་དུ་བརྙས་མི་བྱ། །ཆུ་ཡི་ཐིགས་པ་བསགས་པ་ཡིས། །སྣོད་ཆེན་རིམ་གྱིས་གང་བར་འགྱུར། །ཞེས་དང་། ཚོམས་ལས། བསོད་ནམས་ཆུང་ངུ་བྱས་པས་ཀྱང་། །འཇིག་རྟེན་ཕ་རོལ་བདེ་ཆེན་འདྲེན། །ཞེས་གསུངས་སོ། །

			དེའང་དགེ་སྡིག་གི་ལས་དེ་རྣམས་གཙོ་བོ་སེམས་ལ་རག་ལས་ཏེ། འཇིགས་གླིང་གིས། རྩ་བ་སྨན་དུ་མཆིས་ན་མྱུ་གུའང་སྨན། །རྩ་བ་དུག་ཡིན་མྱུ་གུ་སྨོས་ཅི་དགོས། །བསམ་པ་དགེ་དང་མི་དགེའི་བྱེ་བྲག་ལས། །དགེ་སྡིག་གཟུགས་བརྙན་ཆེ་ཆུང་རྗེས་མི་འགྲོ། །ཞེས་གསུངས་པ་བཞིན་བདག་ཅག་གི་སྟོན་པ་དེད་དཔོན་སྙིང་རྗེ་ཅན་དུ་གྱུར་སྐབས་མི་ནག་མདུང་ཐུང་ཅན་བསད་པས་བསྐལ་པ་བདུན་ཁྲིའི་ཚོགས་རྫོགས་པ་སོགས་མང་དུ་གསུངས་པ་ལྟར་རོ། །

			མདོར་ན་ད་ལྟ་རང་གི་ལས་རྒྱུ་འབྲས་ཀྱི་རྣམ་གཞག་ཙམ་ཤེས་ཀྱང་དེ་ལ་ཡིད་ཆེས་མེད་པར་ཚུལ་བཞིན་དུ་ཉམས་སུ་མི་ལེན་པར་རང་མགོ་རང༵་གི༵ས་བསྐོར་བ་སྟེ། ཁ་དཔེ་ལ། རང་མགོ་རང་གིས་བསྐོར་ན་བསྐོར་ཆེན། རང་མགོ་མིས་བསྐོར་ན་བསྐོར་ཆུང་ཟེར་བ་ལྟར་མཐར་ར༵ང་ཉི༵ད་བསླུ༵ས་པར་གྱུར་ན་ཤིན་ཏུ་ཕངས་པ་ཡིན་ཏེ། དཔལ་སྤྲུལ་རིན་པོ་ཆེས། རྒྱུ་འབྲས་རྣམ་གྲངས་ཤེས་ཀྱང་ཡིད་ཆེས་ཞན། །དམ་ཆོས་ཐོས་པ་མང་ཡང་ཉམས་ལེན་མེད། །ཅེས་པ་ལྟར་བྱས་ཏེ་ཉམས་སུ་མ་བླངས་ན། གཞན་སུ༵་ཞིག་གི་མཐུ་ཡི༵ས་སྐྱོ༵བ་པར་འགྱུར་ཏེ། དེ་ནི་སངས་རྒྱས་ཀྱིས་ཀྱང་སྐྱོབ་པར་དཀའ་བས། ངས་ནི་ཁྱོད་ལ་ཐར་བའི་ལམ་བསྟན་ཏེ། །ཐར་བ་རང་ལ་རག་ལས་ཤེས་པར་གྱིས། །ཞེས་འདུལ་བ་ལུང་ལས་གསུངས་སོ། །

			དེས་ན་ལར་མངོན་ཤེས་དང་གྲུབ་རྟགས་མངའ་ཞིང་ལྟ་སྒོམ་སོགས་ཇི་ལྟར་མཐོ་ནའང་གཟུང་འཛིན་དབྱིངས་སུ་མ་ནུབ་བར་རྒྱུ་འབྲས་ཀྱི་གནད་འདི་ལ་ཞིབ་པ་ནི་ཤིན་ཏུ་གལ་ཆེ་བས། ཨོ་རྒྱན་ཆེན་པོས་ཀྱང་། ལར་ལྟ་བ་ནམ་མཁའ་ལས་མཐོ་ཡང་། །ལས་རྒྱུ་འབྲས་བག་ཕྱེ་བས་ཞིབ་དགོས། །ཞེས་གསུངས་པ་ཡིན་ནོ། །དེ་དག་མདོར་བསྡུས་ན་ཐར་ལམ་རབ་གསལ་ལས། དཀར་ནག་ལས་འབྲས་ནམ་ཡང་ཆུད་མི་ཟ། །རྒྱུ་འབྲས་བསླུ་བ་མེད་པའི་ལམ་འདི་ལས། །འཁོར་དང་མྱ་ངན་འདས་པའི་ཆོས་སུ་སྣང་། །རང་བྱས་རང་ལ་སྨིན་པར་ངེས་ན་ཡང་། །ཚུལ་བཞིན་འཇུག་ལྡོག་མི་ནུས་བདག་ཅག་ལ། །མཆོག་གསུམ་ཀུན་འདུས་བླ་མས་ཐུགས་རྗེས་གཟིགས། །དགེ་སྡིག་བླང་དོར་བགྱིད་པར་བྱིན་གྱིས་རློབས། །ཞེས་གསུངས་པ་བཞིན་ཉམས་སུ་ལེན་པར་བྱའོ། །ཞེས་པའོ། །

			བཞི་པ་འཁོར་བའི་སྡུག་བསྔལ་ནི། རྩ་བ་ལས། 

			བཟོད་དཀའ་འཁོར་བའི་སྡུག་བསྔལ་བྱེ་བྲག་རྣམས། །

			དྲན་པ་ཙམ་གྱིས་བ་སྤུ་གཡོ་ནུས་ན། །

			བགྲང་ཡས་དུཿཁས་ལུས་སེམས་གདུང་བའི་ཚེ། །

			ཇི་འདྲ་ཡིན་ཞེས་རང་ལ་གྲོས་མོལ་མཛོད། །

			ཅེས་གསུངས་པའི་དོན་དེ་ལ་དབྱེ་ན། སྤྱིར་འཁོར་བའི་སྡུག་བསྔལ་བསྟན་པ་དང་། བྱེ་བྲག་ངན་སོང་གསུམ་གྱི་སྡུག་བསྔལ་དྲན་པ། འཁོར་བ་ལས་ངེས་པར་འབྱུང་བར་བསྐུལ་བའོ། །དང་པོ། དེའང་དལ་བའི་རྟེན་མི་ལུས་རིན་པོ་ཆེ་དེ་ཉིད་ཐོབ་ཀྱང་ནམ་ཞིག་ཚེ་མི་རྟག་པ་བྱུང་ནས་ཤི་བའི་ཚེ་ན་དེའི་འོག་ཏུ་སྒྲོན་མེའི་འོད་ཡལ་བ་དང་ཆུ་སྐེམ་པ་བཞིན་མེད་དུ་མི་འགྲོ་ཞིང་། ལས་དཀར་ནག་གིས་ཇི་ལྟར་འཕངས་པ་བཞིན་དུ་སྐྱེ་བར་འགྱུར་ལ། གང་སྐྱེ་བ་བླངས་ཚུན་ཆད་འཁོར་བའི་གནས་ལས་མ་འདས་པས་རིགས་དྲུག་གི་གནས་སུ་བརྒྱུད་མར་འཁྱམས་ཏེ་མི་གཙང་བ་ལ་དྲི་ཞིམ་མེད་པ་བཞིན་བདེ་བ་ཅུང་ཟད་ཙམ་ཡང་མི་རྙེད་དེ། ལུང་རྣམ་འབྱེད་ལས། མི་གཙང་འདམ་ན་དྲི་ཞིམ་མེད། །དེ་བཞིན་རིགས་དྲུག་བདེ་བ་མེད། །འབར་བའི་འོབས་ན་བསིལ་བ་མེད། །སྲིད་པ་དག་ནའང་དགའ་བ་མེད། །ཅེས་དང་། ཙནྡྲ་པས། མི་གཙང་བ་ལ་དྲི་ཞིམ་མེད་པ་ལྟར། །དེ་བཞིན་འགྲོ་ལྔ་དག་ན་བདེ་བ་མེད། །ཅེས་དང་། བྱམས་པས་ཀྱང་། མི་གཙང་བ་ལ་དྲི་ཞིམ་མེད་བཞིན་འགྲོ་ལྔ་དག་ན་བདེ་བ་མེད། །དེ་ཡི་སྡུག་བསྔལ་མེ་མཚོན་ལ་སོགས་རེག་སྐྱེས་བཞིན། །ཞེས་སོ། །

			དེར་མ་ཟད་ཤིན་ཏུ་བཟོ༵ད་པར་དཀ༵འ་བའི་འཁོ༵ར་བའི༵་སྡུ༵ག་བསྔ༵ལ་གསུམ་གྱི་གཙོས་མི་འདོད་པ་སྣ་ཚོགས་ཀྱིས་བར་མེད་དུ་བཅིངས་པ་ཡིན་ཏེ། མཁས་འཇུག་ལས། འཁོར་བའི་བདེ་བ་ལྟར་སྣང་བ་ཐམས་ཅད་ཀྱང་མཐར་འགྱུར་བའི་སྡུག་བསྔལ་དང་། ཚ་གྲང་བཀྲེས་སྐོམ་ནད་སོགས་ངོ་བོ་ཉིད་ཀྱི་སྡུག་བསྔལ་སྡུག་བསྔལ་གྱི་སྡུག་བསྔལ་དང་། ཟག་བཅས་ཀྱི་ཕུང་པོ་མཐའ་དག་སྲིད་པ་ཉེ་བར་ལེན་པས་ཁྱབ་པ་འདུ་བྱེད་ཀྱི་སྡུག་བསྔལ་དང་གསུམ་པོས་བཅིངས་པའི་ཕྱིར། ཞེས་དང་། དྲན་ཉེར་ལས། སེམས་ཅན་དམྱལ་བ་དམྱལ་མེས་ཉམས། །ཡི་དྭགས་བཀྲེས་ཤིང་སྐོམ་པས་ཉམས། །དུད་འགྲོ་གཅིག་ལ་གཅིག་ཟས་ཉམས། །མི་དག་འཚོ་བ་ཐུང་བས་ཉམས། །ལྷ་མིན་འཐབ་ཅིང་རྩོད་པས་ཉམས། །འཁོར་བ་ཁབ་ཀྱི་རྩེ་མོ་ལ། །བདེ་བ་ནམ་ཡང་ཡོད་མ་ཡིན། །ཞེས་དང་། དེ་བཞིན་ཨོ་རྒྱན་ཆེན་པོས། འཁོར་བར་ཁབ་ཀྱི་རྩེ་མོར་ཡང་། །བདེ་བ་ནམ་ཡང་ཡོད་མ་ཡིན། །ཞེས་སོ། །དེས་ན་མི་ཡུལ་སོགས་མཐོ་རིས་ལའང་ཇི་སྐད་དུ། ཚོགས་ཀྱི་གཏམ་ལས། ངན་འགྲོའི་སྡུག་བསྔལ་མ་ལུས་པ། །མི་རྣམས་ལ་ཡང་ཡོད་པར་སྣང་། །ཞེས་པ་ལྟར་རོ། །

			གཉིས་པ་ནི། བྱེ༵་བྲ༵ག་ངན་སོང་གསུམ་གྱི་སྡུག་བསྔལ་རྣམ༵ས་དྲན་པར་བྱ་སྟེ། ཀླུ་སྒྲུབ་ཀྱིས། རབ་ཏུ་ཚ་ཞིང་གྲང་བ་ཡི། །དམྱལ་བའི་ཉི་མ་གཅིག་བཞིན་དྲན། །བཀྲེས་སྐོམ་དག་གིས་རིད་པ་ཡི། །ཡི་དྭགས་དག་ཀྱང་དྲན་པར་བྱ། །རྨོངས་པའི་སྡུག་བསྔལ་རབ་མང་བའི། །བྱོལ་སོང་སྡུག་བསྔལ་བལྟ་ཞིང་དྲན་པར་བྱ། །དེའི་རྒྱུ་རྣམས་སྤངས་བདེ་རྒྱུ་སྤྱད། །ཐོབ་དཀའ་འཛམ་གླིང་མི་ཡི་ལུས། །དེ་ཐོབ་དུས་སུ་ངན་སོང་རྒྱུ། །རབ་ཏུ་བསྒྲིམས་ཏེ་གཅད་པར་བྱ། །ཞེས་པ་ལྟར་དམྱལ་བ་དང་། ཡི་དྭགས་དུད་འགྲོ་གསུམ་གྱི་སྡུག་བསྔལ་ཇི་ལྟར་དྲན་ཚུལ་བཤད་པ་ལ། དང་པོ་ལ་དམྱལ་ཁམས་བཅོ་བརྒྱད་ལས་ཚ་དམྱལ་བརྒྱད་ནི། ཇི་སྐད་དུ། ཡང་སོས་ཐིག་ནག་བསྡུས་འཇོམས་དང་། །ངུ་འབོད་ངུ་འབོད་ཆེ་ཚ་བ། །རབ་ཚ་མནར་མེད་ཚ་བ་བརྒྱད། །ཅེས་སོ། །དང་པོ་ཡང་སོས་ནི། ལྕགས་སྲེག་གི་ས་གཞི་མེ་དཔུང་འབར་བའི་ཀློང་དུ་དམྱལ་བའི་སེམས་ཅན་གྲངས་མེད་པས་ཁྲོ་སེམས་ཀྱིས་འཐབས་ཏེ་མགོ་ལུས་བྲལ་ཞིང་ཤི་བ་ན་སླར་ནམ་མཁའ་ནས་སོས་པར་གྱུར་ཅིག་ཅེས་བསྒྲགས་པས་སླར་ཡང་སྔར་བཞིན་སྡུག་བསྔལ་བ་སྟེ། འདི་ནི་དམྱལ་བའི་སྡུག་བསྔལ་ཤིན་ཏུ་ཆུང་ངུ་རུ་རྩི་ཡང་མི་ཡུལ་གྱི་སྡུག་བསྔལ་ཤིན་ཏུ་ཆེ་བས་ཀྱང་དཔེ་ཙམ་ཡང་མི་འོས་ཚུལ་བཤེས་སྤྲིངས་ལས་གསུངས། དེའི་འོག་ཏུ་ཐིག་ནག་སོགས་མེ་བདུན་འགྱུར་དུ་ཚ་བ་དང་སྡུག་བསྔལ་བདུན་འགྱུར་དུ་ཆེ་བར་གསུངས་ཏེ། ལུང་རྣམ་འབྱེད་ལས། ཐ་མལ་ཙན་དན་དུས་མཐའ་དང་། །དམྱལ་མེ་རྣམས་ཀྱང་གོ་རིམ་བཞིན། །བདུན་འགྱུར་གྱིས་ནི་རབ་ཏུ་ཚ། །དེ་བཞིན་སྡུག་བསྔལ་བདུན་ཕྲག་འགྱུར། །ཞེས་ཐ་མལ་གྱི་མེ་བདུན་འགྱུར་ཙན་དན་གྱི་མེ་དང་། དེ་བདུན་འགྱུར་དུས་མཐའི་མེ། དེ་བདུན་འགྱུར་ཡང་སོས་ཏེ་འོག་མ་རྣམས་སུ་བསྒྲེའོ། །

			ཚེ་ཚད་ཀྱང་ཐུན་མོང་དྲན་ཉེར་དང་མཛོད་སོགས་ལྟར་ན། མིའི་ལོ་ལྔ་བརྒྱ་ལ་རྒྱལ་ཆེན་རིགས་བཞིའི་ཞག་གཅིག་ཡིན་ལ། དེ་སུམ་ཅུ་ལ་ཟླ་བ་གཅིག་ཏུ་བརྩིས་པའི་རང་ལོ་ལྔ་བརྒྱ་བཅུ་ནི་ཡང་སོས་ཀྱི་ཞག་གཅིག་ཏུ་བརྩིས་པའི་རང་ལོ་ལྔ་བརྒྱར་སྡུག་བསྔལ་ཏེ། མི་རྣམས་ཀྱི་ལོར་བརྩིས་ན་དྲན་པ་ཉེར་བཞག་ལས། དམྱལ་བ་ཡང་སོས་དག་གི་མི་རྣམས་ཀྱི་ལོ་བྱེ་བ་ཕྲག་འབུམ་དང་། ཡང་དྲུག་ཁྲི་དང་སྟོང་ཕྲག་གཉིས་ཀྱི་བར་དུ་ཐུབ་སྟེ། ཞེས་གསུངས་པ་བཞིན་ནོ། །

			ཡང་སོས་དེའི་འོག་ཏུ་ཐིག་ནག་སོགས་ཀྱི་སྡུག་བསྔལ་དང་ཚེ་ཚད་དཔག་ཏུ་མེད་ཅིང་། མཐར་བརྒྱད་པ་མནར་མེད་དོ། །དེ་ནི་ཡིད་བཞིན་མཛོད་ལས། དེ་ལས་ཆེ་བའི་སྡུག་བསྔལ་གཞན་མེད་པས། །མནར་མེད་བསྟིར་མེད་ཅེས་སུ་བཤད་པ་ཡིན། །ཞེས་དང་། བཤེས་སྤྲིངས་ལས་ཀྱང་། དེ་བཞིན་སྡུག་བསྔལ་ཀུན་གྱི་ནང་ན་ནི། །མནར་མེད་དམྱལ་བའི་སྡུག་བསྔལ་རབ་མི་བཟད། །ཅེས་གསུངས་ལ། ཚེ་ཚད་ཀྱང་བར་བསྐལ་གཅིག་གོ །

			དེ་བཞིན་གྲང་དམྱལ་བརྒྱད་ནི། ཆུ་བུར་ཅན་དང་ཆུ་བུར་རྡོལ་བ་ཅན། །ཨ་ཆུ་ཟེར་དང་ཀྱེ་ཧུད་སོ་ཐམ་པ། །པདྨ་ལྟར་གས་ཨུཏྤལ་པདྨ་ཆེ། །གྲང་བས་ཉམ་ཐག་སྡུག་བསྔལ་ཕ་མཐའ་ཡས། །ཞེས་གསུངས་ལ། དེ་དང་གོ་རིམ་ཅུང་མི་འདྲ་བར་མཁས་འཇུག་སྡོམ་བྱང་ལས། ཨ་ཆུ་ཀྱེ་ཧུད་སོ་ཐམ་པ། །ཆུ་བུར་ཅན་དང་ཆུ་བུར་རྡོལ། །པད་མ་པད་ཆེན་ལྟར་གས་པ། །ཨུཏྤལ་ལྟར་གས་གྲང་དམྱལ་བརྒྱད། །ཅེས་སོ། །དེ་ལ་སེམས་ཉིད་ངལ་གསོའི་འགྲེལ་ཆེན་དང་། ཀུན་བཟང་བླ་མའི་ཞལ་ལུང་། རྗེའི་ལམ་རིམ་སོགས་ལས་སྔ་མའི་རིམ་པ་ལྟར་གསུངས་སོ། །

			ཚེ་ཚད་ནི་མཛོད་ལས། ཏིལ་སྦྱང་ནང་ནས་ལོ་བརྒྱ་ཞིང་། །ཏིལ་གཅིག་ཕྱུང་བས་ཟད་གྱུར་པ། །ཆུ་བུར་ཅན་གྱི་ཚེ་ཡིན་ཏེ། །གཞན་གྱི་ཚེ་ནི་ཉི་ཤུས་བསྒྱུར། །ཞེས་དང་། དྲན་ཉེར་ལས་ཀྱང་། འདི་ལྟ་སྟེ། གྲོང་ཁྱེར་གོ་ས་ལའི་བྲེས་གྲངས་སུ་གཞལ་བའི་ཏིལ་གྱི་ཚོགས་བཅུ་ཚན་ཉི་ཤུ་ཤོང་བའི་རྫང་ཞིག་ཏིལ་གྱིས་བར་མཚམས་མེད་པར་ཡོངས་སུ་བཀང་སྟེ། ཆུ་བུར་ཅན་གྱི་དམྱལ་བ་ལས་ལོ་བརྒྱ་བརྒྱ་ན་ཏིལ་ཉག་མ་རེ་རེ་ཕྱིར་ཕྱུང་བས་ཟད་པར་འགྱུར་བ་དེའི་ཚེ། ཆུ་བུར་ཅན་གྱི་སེམས་ཅན་ཚེ་འཕོ་བར་རིག་པར་བྱ་སྟེ། གཞན་དག་ནི་དེ་བས་ཀྱང་ཆེས་ལྷག་པ་ཉི་ཤུས་བསྒྲེས་པར་སྡུག་བསྔལ་ཆེན་པོ་བརྣག་དགོས་སོ། །ཞེས་སོ། །

			གཞན་ཡང་ཉི་ཚེ་བའི་དམྱལ་བ་ནི། འདུལ་བ་ལུང་ལས། དེས་ན་མོའུ་འགལ་གྱི་བུ་རྒྱ་མཚོའི་མཐར་ཕྱིན་པ་ལས། ཉི་ཚེ་བའི་སེམས་ཅན་གཏུན་ལྟ་བུ་དང་། ཕྱགས་མ་ལྟ་བུ་དང་། ལྗོན་ཤིང་ལྟ་བུ་རབ་ཏུ་མང་པོ་སྡུག་བསྔལ་གྱིས་གདུང་བ་མཐོང་སྟེ། ཞེས་པ་བཞིན་དུ་སྒོ་དང་ཀ་བ་ཐབ་དང་ཐག་པ་སོགས་བཀོལ་བའི་ཉེར་སྤྱོད་རྣམས་སོ། །ཉེ་འཁོར་བའི་དམྱལ་བ་ནི། སེམས་ཉིད་ངལ་གསོ་ལས། ཉེ་འཁོར་མནར་མེད་ཁང་པའི་ཕྱི་རོལ་བཞིར། །མེ་མ་མུར་དང་རོ་མྱག་མཚོན་ཆའི་ཐང་། །ཆུ་བོ་རབ་མེད་བཞི་བཞི་བཅུ་དྲུག་གོ །ཞེས་གསུངས་པའོ། །

			གཉིས་པ་ཡི་དྭགས་ནི། མགོན་པོ་ཀླུས། ཡི་དྭགས་ལ་ཡང་འདོད་པས་ཕོངས་བ་ཡིས། །བསྐྱེད་པའི་སྡུག་བསྔལ་རྒྱུན་ཆགས་མི་འཆོས་པ། །བཀྲེས་སྐོམ་གྲང་དྲོ་ལ་སོགས་འཇིགས་པ་ཡིས། །བསྐྱེད་པ་ཤིན་ཏུ་མི་བཟད་བསྟེན་འཚལ་ལོ། །ཞེས་དང་། ཡིད་བཞིན་མཛོད་ལས། ཕྱི་ཡི་སྒྲིབ་ཅན་བཟའ་དགུ་མཐོང་ནའང་སྐམ། །ནང་གི་སྒྲིབ་ཅན་གློ་སྙིང་མེ་འབར་ཞིང་། །སྤྱི་མཐུན་སྒྲིབ་པས་ཟས་སྐོམ་ཡིད་ལ་བཏགས། །ཞེས་སྤྱིའི་སྒྲིབ་པ་ཅན་ལ་ནི། ཡིད་དུ་འོང་བའི་དངོས་པོའང་མི་འོང་བ་ཉིད་དུ་འགྱུར་བར་སྣང་ཞིང་། སྨན་ཤིང་ནགས་འདབས་ཆུ་ཀླུང་ཆེན་པོ་སོགས་ཀྱང་མཐོང་མ་ཐག་ཏུ་སྐམ་ཞིང་མགལ་དུམ་དུ་གྱུར་པར་སྣང་བ་དང་། དུས་ཚིགས་ཀྱང་ཕྱིན་ཅི་ལོག་ཏུ་སྣང་སྟེ། བཤེས་སྤྲིངས་ལས། ཡི་དྭགས་རྣམས་ལ་སོས་ཀའི་དུས་སུ་ནི། །ཟླ་བ་ཚ་ཞིང་དགུན་ནི་ཉི་མ་བསིལ། །ཞེས་སོ། །ནང་གི་སྒྲིབ་པ་ཅན་ནི། ཁོང་ནས་མེ་འབར་བས་ནང་ཁྲོལ་ཀུན་སྲེག་ཅིང་ཁ་ནས་དུད་པ་མེ་ལྕེ་བཅས་འཐུལ་ལ། སྤྱི་མཐུན་གྱི་སྒྲིབ་ཅན་ནི་ལོ་བཅུ་གཉིས་ཙམ་ལའང་བཟའ་བཏུང་གི་སྒྲ་ཙམ་ཡང་མི་ཐོས་པ་སོགས་སྡུག་བསྔལ་སྤྱི་དང་མཐུན་པའོ། །ཡང་སློབ་སྤྲིངས་ལས། ཁབ་མིག་ཙམ་གྱི་ཁ་ལ་དཔག་ཚད་མང་འཇིག་པའི། །ལྟོ་ཆེན་ཉམ་ཐག་རྒྱ་མཚོའི་ཆུ་འཐུངས་ཀྱང་། །མགུལ་ཕུགས་ཡངས་པ་ཉིད་དུ་ཕྱིན་པར་མ་གྱུར་བར། །ཁ་ཡི་དུག་གིས་ཆུ་ཡི་རླན་ཡང་སྐམ་པར་འགྱུར། །ཞེས་པ་བཞིན་ནོ། །དེའི་ཚེ་ཚད་ཀྱང་། ཀུན་མཁྱེན་ཆེན་པོས། ཚེ་ཚད་མི་ཡི་ལོ་བརྒྱ་ཡི་དྭགས་ཞག །རང་ལོ་ལྔ་བརྒྱར་སྡུག་བསྔལ་མྱོང་བ་ཡིན། །ཞེས་གསུངས་སོ། །

			གསུམ་པ་དུད་འགྲོ་ནི། ཡིད་བཞིན་མཛོད་ལས། དུད་འགྲོ་རྣམས་ལའང་གཅིག་ལ་གཅིག་ཟ་ཞིང་། །འཚེ་དང་བཀོལ་སྤྱད་གསོད་གཅོད་སྡུག་བསྔལ་མང་། །ཚེ་ལ་མ་ངེས་བསྐལ་པ་ལ་སོགས་སོ། །ཞེས་དུད་འགྲོ་བྱིངས་ན་གནས་པ་རྒྱ་མཚོ་ན་གཟུགས་དང་རྣམ་པ་མི་འདྲ་བ་ཆང་དར་མའི་སྦང་མ་ཙམ་དང་། ཁ་འཐོར་བ་ལྷ་མིའི་གནས་ན་བྱ་དང་རི་དྭགས་རྟ་གླང་ཕྱུགས་ལུག་ལ་སོགས་པ་འདི་དག་གཅིག་ལ་གཅིག་ཟ་བ་དང་། འཚེ་བ་དང་། པགས་པ་དང་རུས་པ་ཤའི་ཕྱིར་གསོད་པ་དང་། རྨོ་དང་བཞོ་ལ་སོགས་སྤྱོད་ཅིང་ཁལ་མི་ཐེག་བཞིན་དུ་འགེལ་བ་སོགས་སྡུག་བསྔལ་མཐའ་མེད་དོ། །ཚེ་ཚད་ཀྱང་ཀླུ་ཁ་ཅིག་བསྐལ་པ་རེ་ཙམ་དང་། གཞན་རྣམས་སྐད་ཅིག་ཙམ་གྱིས་མ་ངེས་པ་ཡིན་ནོ། །

			དེ་ལྟར་མདོར་ན་མགོན་པོ་ཀླུ་སྒྲུབ་ཀྱིས། དམྱལ་བ་བྲིས་པ་མཐོང་དང་ཐོས་པས་ཀྱང་། །འཇིགས་པ་སྐྱེ་བར་བྱེད་ན་མི་བཟད་པའི། །རྣམ་སྨིན་ཉམས་སུ་མྱོང་ན་ཅི་བྱར་ཡོད། །ཅེས་གསུངས་པ་བཞིན་ངན་སོང་གི་སྡུག་བསྔལ་དེ་རྣམས་རི་མོར་བྲིས་པ་མཐོང་བ་དང་གཞན་གྱིས་སྨྲས་པ་ཐོས་པ་རྣམས་སེམས་ལ་དྲ༵ན་པར་བྱེད་པ༵་ཙ༵མ་གྱི༵ས་ཀྱང་མི་བཟད་པའི་འཇིགས་སྐྲག་སྐྱེས་ཏེ་ལུས་ཀྱི་བ༵་སྤུ༵་རྣམས་ཀྱང་གཡོ༵་ནུ༵ས་པ་ཡིན་ཏེ། བཤེས་སྤྲིངས་ལས། འདི་ན་ཉིན་གཅིག་མདུང་ཐུང་སུམ་བརྒྱ་ཡིས། །རབ་ཏུ་དྲག་བཏབ་སྡུག་བསྔལ་གང་ལགས་པ། །དེས་ནི་དམྱལ་བའི་སྡུག་བསྔལ་ཆུང་ངུ་ཡི། །འོལ་ཡང་མི་བཟོད་ཆར་ཡང་མི་ཕོད་དོ། །ཞེས་སོ། །དེས་ན༵་དངོས་སུ་རྣམ་སྨིན་ཉམས་སུ་མྱོང་སྐབས་ཇི་ལྟར་བཟོད་སྙམ་དུ་ངེས་པར་འབྱུང་བའི་ཐབས་ལ་འབད་པར་བྱའོ། །

			གསུམ་པ། ངེས་པར་འབྱུང་བའི་ཐབས་ལ་ཇི་ལྟར་འབད་ན། ཐོག་མར་སྡུག་བསྔལ་མེད་ན་ངེས་འབྱུང་མེད་དེ། མདོ་ལས། འཁོར་བར་ཆགས་པའི་ཡིད་དག་ལྡན་རྣམས་རྟག་ཏུ་འཁོར། ཞེས་དང་། བཞི་བརྒྱ་པ་ལས། གང་ལ་འདིར་སྐྱོ་ཡོད་མིན་པ། །དེ་ལ་ཞི་གུས་ག་ལ་ཡོད། །ཅེས་དང་། ཞི་བ་ལྷས། སྡུག་བསྔལ་མེད་པར་ངེས་འབྱུང་མེད། །ཅེས་སོ། །

			དེས་ན་སྤྱིར་རིགས་དྲུག་དང་བྱེ་བྲག་ངན་སོང་གསུམ་གྱི་བགྲ༵ང་ཡས༵་པའི་སྡུག་བསྔལ་ཏེ་དུ༵ཿཁ༵་ཡིས༵་རང་གིས་ལུས༵་སེམ༵ས་དངོས་སུ་གདུང༵་བ༵འི་ཚེ༵་ན། ཇི་སྐད་དུ། སྤྱོད་འཇུག་ལས། ད་ལྟའི་སྡུག་བསྔལ་འདི་ཙམ་ཡང་། །བདག་གིས་བཟོད་པར་མི་ནུས་ན། །སེམས་ཅན་དམྱལ་བའི་སྡུག་བསྔལ་དག །ཇི་ལྟར་བདག་གིས་བཟོད་པར་ནུས། །ཞེས་དང་། སྐྱོ་གླུ་ལས། མེ་སྟག་ཆུང་ངུ་མི་བཟོད་གཅེས་དགུ་ཡི་ལུས་འདི། །ལྕགས་སྲེག་ས་གཞིར་ཉལ་བ་སུ་ཞིག་གིས་བཟོད་ནུས། །ཞེས་སོགས་ཀྱི་དོན་ལ་བསམས་ཏེ་སྐབས་དེར་བཟོད་དམ་མི་བཟོད་ཅི༵་འདྲ༵་ཞིག་ཡི༵ན་ཞེ༵ས་ད་ལྟ་ཉིད་ནས་རང་གིས་ར༵ང་ལ༵་ཉིན་རེ་བཞིན་དུ་གྲོ༵ས་མོ༵ལ་གྱི༵ས་ཤིག་ཅེས་སོ། །

			གལ་ཏེ་མི་བཟོད་ན་ནི་བཏང་སྙོམས་སུ་གཞག་མི་འོས་པས་མྱུར་དུ་བརྩོན་དགོས་ཏེ། ཕ་དམ་པས། རྡོ་རྗེ་སློབ་དཔོན་བཞུགས་པའི་ཚེ། །དམ་ཆོས་ལེ་ལོར་མ་བཞག་ཨང་། །ཞེས་པ་ལྟར་རོ། །དེ་ལྟར་ངན་སོང་སོགས་ཀྱི་སྡུག་བསྔལ་བསྟན་ཀྱང་ད་དུང་སྐྱོ་ཤས་མེད་ན་ནི། ཇི་སྐད་དུ། ཟ་མ་ཏོག་ལྟ་བུའི་གཏམ་ལས། སྲིད་པའི་སྡུག་བསྔལ་ཐོས་ཀྱང་མི་སྐྱོ་བ། །གང་ལགས་དེ་ནི་ཤིན་ཏུ་བླུན་པས་ཏེ། །རྡོ་ཡི་ཁམས་སམ་ལྕགས་ཀྱི་གའུ་བཞིན། །བདག་ལ་སེམས་མེད་པར་ཞེས་གསལ་བར་མངོན། །ཞེས་དང་། བཞི་བརྒྱ་པ་ལས། སྡུག་བསྔལ་རྒྱ་མཚོ་འདི་ལ་མཐའ། །རྣམ་པ་ཀུན་ཏུ་ཡོད་མིན་ན། །བྱིས་ཁྱོད་འདིར་ནི་བྱིང་བ་ལ། །འཇིགས་པ་ཅིའི་ན་སྐྱེས་མ་གྱུར། །ཞེས་སོགས་གསུངས་པ་ལྟར་རོ། །

			དེ་དག་མདོར་བསྡུས་ན། ཐར་ལམ་རབ་གསལ་ལས། བཟོད་པར་དཀའ་བའི་སྡུག་བསྔལ་མང་དང་ལྡན། །བདེ་བར་སྣང་ཡང་ཡིད་བསླུས་འགྱུར་བ་ཅན། །ཟག་བཅས་ཕུང་པོ་མཐའ་དག་སྡུག་བསྔལ་རྒྱུ། །ཁམས་གསུམ་འཁོར་བ་མེ་ཡི་འོབས་འདྲ་ཡང་། །དེ་ལྟར་མི་ཤེས་ཆགས་ལྡན་བདག་ཅག་ལ། །དཀོན་མཆོག་ཀུན་འདུས་བླ་མས་ཐུགས་རྗེས་གཟིགས། །ངེས་འབྱུང་བསམ་པ་སྐྱེ་བར་བྱིན་གྱིས་རློབས། །ཞེས་གསུངས་པ་བཞིན་ཉམས་སུ་ལེན་པར་བྱའོ། །ཞེས་པའོ། །

			གཉིས་པ་ཐུན་མིན་ནང་གི་སྔོན་འགྲོ་ལ། སྐྱབས་སུ་འགྲོ་བ་དང་། ཐེག་ཆེན་བྱང་ཆུབ་སེམས་བསྐྱེད་དང་། སྡིག་སྒྲིབ་སྦྱོང་བ་དང་གསུམ་ལས། དང་པོ་སྐྱབས་འགྲོ་ནི། རྩ་བ་ལས། 

			འདི་འདྲའི་འཇིགས་ཆེན་ཤིན་ཏུ་ཐར་དཀའ་ལས། །

			འདྲེན་པའི་ནུས་ལྡན་གཞན་ནས་རྙེད་མི་སྲིད། །

			བསླུ་མེད་མཁྱེན་བརྩེ་ནུས་པའི་བདག་ཉིད་ཅན། །

			རིན་ཆེན་རྣམ་གསུམ་སྐྱབས་སུ་བསྟེན་པར་རིགས། །

			ཞེས་པའི་དོན་དེ་ལ་དབྱེ་ན། སྐྱབས་སུ་འགྲོ་བའི་དགོས་པ་དང་། དབྱེ་བ། ཕན་ཡོན་ལ་བརྟེན་ནས་སྐྱབས་སུ་འགྲོ་ཚུལ་དང་གསུམ་ལས། དང་པོ་ནི། སྒྱུ་འཕྲུལ་གསང་བའི་སྙིང་པོ་ལས། མ་རྟོགས་པ་དང་ལོག་པར་རྟོག །ཕྱོགས་རྟོགས་ཡང་དག་ཉིད་མ་རྟོགས། །འདུལ་བ་དགོངས་པ་གསང་བ་དང་། །རང་བཞིན་གསང་བའི་དོན་རྣམས་ནི། །ཞེས་ཕྱི་རོལ་མུ་སྟེགས་པའི་གྲུབ་མཐའ་ནས་གསང་སྔགས་ནང་པ་བླ་ན་མེད་པའི་བར་དུ་བསྟན་ལ། དེ་དག་བསྡུ་ན། དུས་འཁོར་ལས། དེའང་རྣམ་པ་གཉིས་འགྱུར་ཏེ། །ཕྱི་རོལ་པ་དང་ནང་པ་གཉིས། །ཞེས་སོ། །ཕྱི་རོལ་པའི་གྲུབ་མཐའ་རྒྱས་པར་ནི་གྲུབ་མཐའ་མཛོད་དང་འགྲེལ་ཆེན་པད་དཀར་སོགས་སུ་གསུངས་ཤིང་། མདོར་བསྡུས་ན་ཡིད་བཞིན་རིན་པོ་ཆེའི་མཛོད་ལས། དང་པོ་ཕྱི་རོལ་མུ་སྟེགས་སྡེ་པ་ལ། །སྟོན་པ་དྲུག་དང་འཇིག་ཚོགས་ཉི་ཤུ་དང་། །དྲུག་ཅུ་རྩ་གཉིས་སུམ་བརྒྱ་དྲུག་ཅུ་དང་། །སྡེ་ཚན་བཅུ་གཅིག་ཏར་ཀ་སྡེ་ལྔའོ། །ཞེས་གསུངས་པ་བཞིན་ནོ། །

			གཉིས་པ་ནང་པ་ལ། འདུལ་བ་འོད་ལྡན་ལས། བསླབ་པ་གསུམ་ནི་རབ་སྟོན་ཅིང་། །ཕྱག་རྒྱ་བཞི་དང་ཡང་དག་ལྡན། །ཐོག་མ་བར་དང་མཐར་དགེ་བ། །སངས་རྒྱས་གསུང་དུ་མཁས་པས་རྟོགས། །ཞེས་བསྟན་ལ། ཕྱག་རྒྱ་བཞི་ནི་སྡོམ་བཞི་སྟེ། གསང་བ་བསམ་གྱིས་མི་ཁྱབ་པའི་མདོ་ལས། འདུས་བྱས་ཐམས་ཅད་ནི་མི་རྟག་པའོ། །ཟག་བཅས་ཐམས་ཅད་ནི་སྡུག་བསྔལ་བའོ། །ཆོས་ཐམས་ཅད་ནི་བདག་མེད་པའོ། །མྱ་ངན་འདས་པ་ནི་ཞི་བའོ། །ཞེས་སོ། །

			དེ་ལྟར་ཕྱི་ནང་གི་ཁྱད་པར་ནི། ཇོ་བོ་རྗེས། ཕྱི་པ་ནང་པ་སྐྱབས་འགྲོའི་ཁྱད། །ཅེས་གསུངས་པ་བཞིན་ནང་པ་སངས་རྒྱས་པའི་གྲལ་དུ་འཛུད་པར་བྱེད་པ་ནི་སྐྱབས་སུ་འགྲོ་བ་ཁོ་ན་ཡིན་པས་དེའི་དགོས་པའང་བདག་ཉིད་ཆེན་པོ་ཕྱོགས་ཀྱི་གླང་པོས། རྒྱ་མཚོའི་ནང་ན་རྣམ་པར་གནས། །འདོད་ཆགས་ལ་སོགས་མི་བཟད་པའི། །ཆུ་སྲིན་གྱིས་ནི་ལུས་ཟོས་པས། །དེ་རིང་གང་ལ་སྐྱབས་སུ་འགྲོ། །ཞེས་གསུངས་པ་བཞིན་འདི༵་འདྲ༵འི་སྡུག་བསྔལ་ཏེ་འཁོར་བའི་རྒྱ་མཚོ་ཆེན་པོའི་ནང་དུ་ཐོག་མེད་ནས་བྱིངས་ཏེ་འདོད་ཆགས་ལ་སོགས་པ་ཉོན་མོངས་པའི་ཆུ་སྲིན་གྱིས་ལན་མང་དུ་ལུས་ཟོས་པའི་འཇི༵གས་པ་ཆེ༵ན་པོ་ལས་ཤི༵ན་ཏུ༵་ཐ༵ར་བར་དཀ༵འ་བས་ན། གཏན་དུ་མི་བསླུ་བའི་སྐྱབས་གནས་རིན་པོ་ཆེ་རྣམ་པ་གསུམ་ཡིད་ཁྱེད་ཤེས་ཀྱི་དད་པ་དྲག་པོའི་སྒོ་ནས་བསྟེན་པར་འོས་སོ། །

			དེའང་མཉམ་མེད་ཇོ་བོའི་ཞལ་ནས། སྐྱབས་མཆོག་བླ་མ་དཀོན་མཆོག་གསུམ། །སྐྱབས་ཀྱི་ཡུལ་དུ་ལེགས་བསྟེན་ན། །དང་འདོད་ཡིད་ཆེས་བཟང་པོ་ཡིས། །དགེ་བའི་ས་ཆེན་དད་པས་བསྟེན། །ཞེས་མཆོག་གསུམ་ཁོ་ན་ལ་སྐྱབས་ཡོད་ཅིང་། དེ་ལས༵་གཞན་པའི་ལྷ་ཀླུ་མཐུ་བོ་ཆེ་དང་སྡེ་བརྒྱད་མི་མ་ཡིན་སོགས་ལ་ནི་རང་ཉིད་འཁོར་བའི་གནས་སུ་ལས་ཉོན་གྱིས་ལྕགས་སྒྲོག་དམ་པོས་བཅིངས་བས་སྲིད་པའི་སྡུག་བསྔལ་དེ་ལས་འདྲེ༵ན་པ༵འི་ནུ༵ས་པ་དང་མི་ལྡན༵་པ་ཡིན་ཏེ། རྒྱལ་སྲས་ཐོགས་མེད་ཀྱིས། རང་ཡང་འཁོར་བའི་བཙོན་རར་བཅིངས་པ་ཡི། །འཇིག་རྟེན་ལྷ་ཡིས་སུ་ཞིག་སྐྱོབ་པར་ནུས། །ཞེས་པ་བཞིན་ནོ། །

			དེས་ན་འབྲོམ་སྟོན་པས། གཞན་གྱི་བཙན་ས་ཞུ་བ་ལ། །དཀོན་མཆོག་གསུམ་ལས་ལྷག་མ་མཆིས། །ཞེས་པ་ལྟར་གཞ༵ན་གང་ནས༵་ཀྱང་སྐྱབས་སུ་བསྟེན་འོས་པ་ཞིག་འཇིག་རྟེན་ཁམས་འདིར་རྙེ༵ད་པའི་གོ་སྐབས་ཐོབ་མི༵་སྲི༵ད་དེ། ཇི་སྐད་དུ། འཇིགས་པས་སྐྲག་པའི་མི་རྣམས་ནི། །ཕལ་ཆེར་རི་དང་ནགས་ཚལ་དང་ །ཀུན་དགའ་ར་དང་མཆོད་གནས་ཀྱི། །ལྗོན་ཤིང་ཆེ་ལ་སྐྱབས་འགྲོ་སྟེ། །སྐྱབས་དེ་གཙོ་བོ་མ་ཡིན་ཞིང་། །ཞེས་སོགས་རྒྱ་ཆེར་གསུངས་སོ། །

			གཉིས་པ་སྐྱབས་འགྲོའི་དབྱེ་བ་ལ། དེ་གང་ལ་སྐྱབས་སུ་འགྲོ་ན་བསླུ༵་བ་མེད༵་པའི་སྐྱབས་གནས་ཏེ་གནས་སྐབས་དང་མཐར་ཐུག་གི་སྐྱབས་ཡུལ་གཉིས་ལས། དང་པོ་ནི། སྐྱབས་འགྲོ་བདུན་ཅུ་པ་ལས། སངས་རྒྱས་ཆོས་དང་དགེ་འདུན་ནི། །ཐར་བ་འདོད་པ་རྣམས་ཀྱི་སྐྱབས། །ཞེས་དང་། ཀུན་མཁྱེན་བླ་མས། སྐྱབས་འགྲོའི་ཡུལ་ནི་དཀོན་མཆོག་གསུམ་ཉིད་དེ། །རྒྱུ་ཡི་ཡུལ་གྱུར་གཞན་རྒྱུད་བྱོན་ཟིན་པའི། །སངས་རྒྱས་སྐུ་གསུམ་སྤངས་རྟོགས་ཕྲིན་ལས་ལྡན། །ཆོས་ནི་འགོག་ལམ་བདེན་པ་རྣམ་པ་གཉིས། །དགེ་འདུན་སར་བཞུགས་རྒྱལ་སྲས་འཕགས་རྣམས་ཏེ། །གནས་སྐབས་དེ་གསུམ་མཚུངས་པར་སྐྱབས་སུ་འགྲོ། །ཞེས་ཐེག་ཆེན་གྱི་སྐྱབས་ཡུལ་བསྟན་ཏོ། །

			ཐེག་དམན་ལྟར་ན་ཡང་སངས་རྒྱས་དཀོན་མཆོག་ནི། མདོ་པདྨ་དཀར་པོ་ལས། སྐུ་གཟུགས་རྣམ་པ་མང་པོར་དེར་སྤྲུལ་ནས། །འགྲོ་བ་དགེ་བར་སྤྱོད་པའི་དོན་བྱེད་དོ། །ཞེས་སོ། །ཆོས་དཀོན་མཆོག་ནི། སྙན་གྱི་གོང་རྒྱན་ལས། ལྔ་བརྒྱ་ཐ་མར་གྱུར་པ་ན། །ང་ཉིད་ཡི་གེ་གཟུགས་སུ་གནས། །ང་ཡིན་སྙམ་དུ་ཡིད་བྱོས་ལ། །དེ་ཚེ་དེ་ལ་གུས་པ་གྱིས། །ཞེས་གསུངས་པའི་ཡི་གེ་ཡང་བདུད་དང་ཀླ་ཀློ་སོགས་ཀྱི་ཡི་གེ་མིན་པར་ཡང་གསུངས་ཏེ། ཡི་གེ་སངས་རྒྱས་སྤྲུལ་བ་སྟེ། །བསྟན་པ་ནུབ་ན་མི་འབྱུང་ཞིང་། །མུ་སྟེགས་ཀླ་ཀློ་སོགས་ལ་མེད། །དེ་ཕྱིར་ཡི་གེ་སྤྲུལ་བ་ཡིན། །ཞེས་པ་བཞིན་ནོ། །དགེ་འདུན་དཀོན་མཆོག་ནི། ཇི་སྐད་དུ། ཆེན་པོ་བསྙེན་པར་རྫོགས་པ་སྟེ། །དགེ་སློང་དགེ་འདུན་ཆེན་པོ་དང་། །ཞེས་གསུངས་པ་སོགས་སོ། །

			དེའང་རྒྱུ་སྐྱབས་དང་འབྲས་སྐྱབས་གཉིས་སུ་དབྱེ་ཚུལ་ནི། སེམས་ཉིད་ངལ་གསོའི་འགྲེལ་བ་ལས། དེའང་མཚན་ཉིད་ཐེག་པས་ཆོས་སྐུ་མཐར་ཐུག་རང་གི་རྒྱུད་ལ་ཐོབ་པར་འདོད་པ་ནི་འབྲས་བུའི་སྐྱབས་འགྲོ་ཡིན་ལ། དེ་མ་ཐོབ་ཀྱི་བར་དུ་དཀོན་མཆོག་གསུམ་ལ་ལམ་གྱི་སྐྱེལ་མར་སྐྱབས་སུ་འགྲོ་བ་ནི་དེ་འཐོབ་པའི་རྒྱུ་བྱེད་པས་རྒྱུའི་སྐྱབས་འགྲོ་ཞེས་བྱའོ། །ཞེས་དང་། གསང་སྔགས་པས་ནི་རང་ལ་ཡོད་པའི་སེམས་ཉིད་སངས་རྒྱས་སུ་ད་ལྟ་རང་ཆས་སུ་གནས་པ་མངོན་དུ་མཐོང་བར་འདོད་ནས་ཐུན་མོང་ཕྱི་རོལ་གྱི་ཡུལ་དཀོན་མཆོག་གསུམ་ལ་སྐྱབས་སུ་འགྲོ་ཞིང་། ཐུན་མོང་མ་ཡིན་པ་རང་གི་སེམས་ཉིད་གདོད་ནས་མ་སྐྱེས་པའི་ངང་ལ་མཉམ་པར་འཇོག་གོ །དེའང་དཀྱིལ་འཁོར་སོ་སོའི་དཀོན་མཆོག་གསུམ་དང་། བསྟན་པ་སྤྱིའི་དཀོན་མཆོག་གསུམ་གཉིས་ཀ་རྒྱུའི་སྐྱབས་ཡུལ་དུ་འདོད་ལ། དེ་ལ་སྐྱབས་སུ་འགྲོ་བ་ནི་རྒྱུའི་སྐྱབས་འགྲོའོ། །རང་གི་སེམས་ཉིད་རང་བྱུང་གི་ཡེ་ཤེས་དཀོན་མཆོག་གསུམ་ཡེ་ནས་གནས་པ་ནི་འབྲས་བུའི་སྐྱབས་ཡུལ་ཏེ། དེ་ལ་བླང་དོར་དང་བཅོས་བསླད་མེད་པར་རྩེ་གཅིག་ཏུ་འཇོག་པ་ནི་འབྲས་བུའི་སྐྱབས་འགྲོའོ། །ཞེས་སོ། །

			གཉིས་པ་མཐར་ཐུག་གི་དབང་དུ་བྱས་ན་སྐྱབས་ཡུལ་ནི་སངས་རྒྱས་ཉག་གཅིག་ཡིན་ཏེ། རྒྱུད་བླ་མ་ལས། དམ་པའི་དོན་དུ་འགྲོ་བ་ཡི། །སྐྱབས་ནི་སངས་རྒྱས་ཉག་གཅིག་ཡིན། །ཞེས་དང་། ཆོས་རྣམ་གཉིས་དང་འཕགས་པའི་ཚོགས། །གཏན་གྱི་སྐྱབས་མཆོག་མ་ཡིན་ནོ། །སྐྱབས་ནི་སངས་རྒྱས་ཉག་གཅིག་ཉིད། །སྐྱོབ་པ་ཆོས་ཀྱི་སྐུ་ཅན་ཕྱིར། །ཚོགས་ཀྱང་དེ་ཡི་མཐར་ཐུག་ཕྱིར། །ཞེས་པའི་དོན་ཡང་འོག་མིན་ན་བཞུགས་པའི་སངས་རྒྱས་དེའི་སྐུ་དགེ་འདུན། གསུང་དམ་ཆོས། ཐུགས་ཆོས་སྐུ་ཡིན་པས་སྐྱབས་ཡུལ་ཡིན་ནོ་ཞེས་མཁས་པ་དག་བཞེད་དོ། །ཞེས་གསུངས། ཡིད་བཞིན་རིན་པོ་ཆེའི་མཛོད་ལས། མཐར་ཐུག་སངས་རྒྱས་ཆོས་སྐུ་ཉག་གཅིག་སྟེ། །དཀོན་མཆོག་མཐར་ཐུག་སྐྱབས་ཉིད་དམ་པ་ཉིད། །ལམ་བདེན་ཀུན་རྫོབ་རྒྱལ་སྲས་སྒྲིབ་བཅས་ཕྱིར། །སངས་རྒྱས་ཉིད་ལས་མཐར་ཐུག་སྐྱབས་གང་ཞིག །ཅེས་སོ། །དེ་བཞིན་དུ་མཐར་ཐུག་གི་སྐྱབས་ཡུལ་བླ་མ་ཁོ་ནར་བཟུང་ནས་སྐུ་དགེ་འདུན། གསུང་དམ་ཆོས། ཐུགས་ཆོས་སྐུ་ཡིན་པར་ཡང་གསུངས་སོ། །

			དེ་ལྟར་སྤངས་རྟོགས་མཐར་ཕྱིན་པའི་སངས་རྒྱས་དེའི་ཡོན་ཏན་ནི། མཁྱེན་དང་བརྩེ་དང་ནུས་པར་ལྡན། །དོན་གཉིས་ལྡན་པའི་སངས་རྒྱས་ཉིད། །ཅེས་པ་བཞིན་དུ་དང་པོ་མཁྱེན༵་པའི་ཡོན་ཏན་ནི། ཇི་ལྟ་བ་དང་ཇི་སྙེད་ཀྱིས་ཤེས་བྱ་མ་ལུས་ལག་མཐིལ་དུ་སྐྱུ་རུ་ར་བཞག་པ་ལྟར་ཐོགས་མེད་དུ་མཁྱེན་ཏེ། ཇི་སྐད་དུ། བཅོམ་ལྡན་དུས་ཀུན་གཏོགས་པའི་ཆོས། །རྣམ་ཀུན་འབྱུང་གནས་ཐམས་ཅད་ནི། །ལག་མཐིལ་སྐྱུ་རུ་ར་ལྟ་བུར། །ཁྱོད་ཀྱི་ཐུགས་ཀྱི་སྤྱོད་ཡུལ་འགྱུར། །ཞེས་སོ། །

			གཉིས་པ་བརྩེ༵་བའི་ཡོན་ཏན་ནི། དེ་ལྟར་མཁྱེན་པའི་ཡོན་ཏན་ཙམ་ལྡན་ཡང་བརྩེ་བ་མེད་ན་སེམས་ཅན་གྱི་དོན་དུ་མི་བརྩོན་ན་སངས་རྒྱས་ནི་དེ་ལས་ཟློག་སྟེ། སེམས་ཅན་རྣམས་ཉོན་མོངས་པས་རང་དབང་མེད་པར་བཅིངས་པ་བཞིན་དུ། ཐུབ་པ་ཡང་སྙིང་རྗེ་ཆེན་པོས་རང་དབང་མེད་པར་བཅིངས་པས་འགྲོ་བ་རྣམས་སྡུག་བསྔལ་བར་གཟིགས་ནས་ཐུགས་རྗེ་ཆེན་པོ་རྒྱུན་ཆད་མེད་པར་སྐྱེ་སྟེ། བརྒྱ་ལྔ་བཅུ་པ་ལས། འགྲོ་བ་འདི་དག་ཐམས་ཅད་ནི། །ཁྱད་མེད་ཉོན་མོངས་པ་ཡིས་བཅིངས། །ཁྱོད་ནི་འགྲོ་བའི་ཉོན་མོངས་དག །གྲོལ་སླད་ཡུན་རིང་ཐུགས་རྗེས་བསྡམས། །ཞེས་སོ། །

			གསུམ་པ་ནུས༵་པའི༵་ཡོན་ཏན་ནི། གོང་དུ་དེ་གཉིས་ཙམ་གྱིས་མི་ཆོག་པར་ད་དུང་འགྲོ་ཀུན་སྒྲོལ་བའི་ནུས་པའང་དགོས་ཏེ། བསྔགས་འོས་བསྟོད་འོས་ལས། ཁྱོད་ཀྱིས་གང་ལས་འགྲོ་བ་དག །མ་དྲངས་རྒུད་པ་དེ་གང་མཆིས། །གང་དང་འཇིག་རྟེན་མ་སྤྲད་པའི། །ཕུན་ཚོགས་དེ་ཡང་གང་ཞིག་མཆིས། །ཞེས་དང་། བརྒྱ་ལྔ་བཅུ་པ་ལས། ཕན་དགོངས་ཐུགས་རྗེ་ཅན་གྱིས་ནི། །སེམས་ཅན་རྣམས་ལ་བགྱིད་འཚལ་བ། །གང་ཞིག་ཁྱེད་ཀྱིས་མ་མཛད་པ། །གཞན་ཀོ་ཅི་ཞིག་མཆིས་ལགས་ཀྱེ། །ཞེས་སོ། །

			མདོར་ན་ཁྱད་པར་འཕགས་བསྟོད་ལས། བདག་ནི་སྟོན་པ་གཞན་སྤངས་ནས། །བཅོམ་ལྡན་ཁྱེད་ལ་བདག་སྐྱབས་མཆི། །དེ་ཅིའི་སླད་དུ་ཞེ་ན་ཁྱོད། །སྐྱོན་མི་མངའ་ལ་ཡོན་ཏན་ལྡན། །ཞེས་གསུངས་པ་བཞིན་ནོ། །དེས་ན་གནས་སྐབས་སུ་སྐྱབས་ཡུལ་གསུམ་དང་མཐར་ཐུག་ཡོན་ཏན་གསུམ་གྱི་བད༵ག་ཉིད༵་ཅ༵ན་དེ་ཁོ་ན་སྐྱབས་ཡུལ་དུ་བསྟན་ཏོ། །

			གསུམ་པ། ཕན་ཡོན་ལ་བརྟེན་ཏེ་སྐྱབས་སུ་འགྲོ་ཚུལ་ཏེ། དྲི་མ་མེད་པའི་མདོ་ལས། སྐྱབས་སུ་སོང་བའི་བསོད་ནམས་གང་། །གལ་ཏེ་དེ་ལ་གཟུགས་མཆིས་ན། །ནམ་མཁའི་ཁམས་ནི་ཀུན་བཀང་ཡང་། །དེ་ནི་དེ་བས་ལྷག་པར་འགྱུར། །ཞེས་དང་། མྱང་འདས་ལས། གང་སུ་གསུམ་ལ་སྐྱབས་འགྲོ་བ། །དེ་དག་མྱུར་དུ་འཚང་རྒྱ་འགྱུར། །ཞེས་དང་། ཕར་ཕྱིན་བསྡུས་པ་ལས། སྐྱབས་སོང་བསོད་ནམས་གཟུགས་མཆིས་ན། །ཁམས་གསུམ་འདི་ཡང་སྣོད་དུ་ཆུང་། །རྒྱ་མཚོ་ཆེན་པོ་ཆུ་ཡི་གཏེར། །ཕུལ་གྱིས་གཞལ་བར་ག་ལ་ནུས། །ཞེས་སོ། །

			མཐར་ཐུག་སངས་རྒྱས་ལ་སྐྱབས་སུ་སོང་བའི་ཕན་ཡོན་ཡང་། ཉི་མའི་སྙིང་པོའི་མདོ་ལས། སངས་རྒྱས་སྐྱབས་སུ་སེམས་ཅན་སུ་འགྲོ་བ། །བདུད་རྣམས་བྱེ་བས་བསད་པར་མི་ནུས་ཏེ། །ཚུལ་ཁྲིམས་ཉམས་ཤིང་བློ་ནི་འཁྲུགས་གྱུར་ནའང་། །དེ་ནི་ངེས་པར་སྐྱེ་བའི་ཕ་རོལ་འགྲོ། །ཞེས་དང་། དེ་བཞིན་དུ་རྟོགས་བརྗོད་ལས། གང་ཞིག་སངས་རྒྱས་སྐྱབས་འགྲོ་བ། །དེ་དག་ངན་འགྲོར་མི་འགྲོ་སྟེ། །མི་ཡི་ལུས་ཀྱང་སྤངས་ནས་ནི། །ལྷ་ཡི་ལུས་སུ་སྐྱེ་བར་འགྱུར། །ཞེས་དང་། གཞན་ཡང་དམ་པའི་ཆོས་པད་དཀར་གྱི་མདོ་ལས། བདེ་གཤེགས་སྐུ་ནི་རྩིག་ངོས་བྲིས་པ་ལ། །དང་བའི་སེམས་ཀྱིས་ཐལ་མོ་སྦྱར་བ་ལ། །མེ་ཏོག་གཅིག་ཙམ་གྱིས་ནི་མཆོད་པ་དང་། །འཁྲུགས་བཞིན་པ་ཡི་སེམས་ཀྱིས་མཆོད་ན་ཡང་། །དེ་དག་རིམ་གྱིས་སངས་རྒྱས་བྱེད་པར་མཐོང་། །བྱིས་པ་རྩེད་མོར་དགའ་དང་དེ་བཞིན་དུ། །བྱེ་མ་ལ་ནི་མཆོད་རྟེན་བྱེད་པ་དང་། །རྩིག་ངོས་ཤིང་བུ་སེན་མོས་གཟུགས་བྲིས་པ། །དེ་དག་རྣམས་ཀྱང་བྱང་ཆུབ་མཆོག་འདི་ཐོབ། །ཅེས་དངོས་སུ་སྐུ་གསུང་ཐུགས་ཀྱི་རྟེན་བཞེངས་པ་ལ་ལྟ་ཅི་སྨོས་ཏེ། ལུང་མ་བསྟན་པའི་སྒོ་ནས་ལན་ཅིག་རྩིག་ངོར་རི་མོ་བྲིས་པའང་མཐར་འཚང་རྒྱའོ། །

			གཞན་ཡང་དཀོན་མཆོག་གསུམ་ལ་སྐུར་པ་འདེབས་པ་དང་། མཆོད་རྟེན་བཤིག་པ་དང་། གསུང་རབ་འཚོང་བ་ལ་སོགས་པའང་གནས་སྐབས་ངན་འགྲོར་འགྲོ་ཡང་མཐར་ཐུག་བྱང་ཆུབ་པར་འགྲུབ་སྟེ། མཐོང་བ་དང་ཐོས་པ་དང་རེག་པ་ཐམས་ཅད་བླ་ན་མེད་པའི་བྱང་ཆུབ་ཏུ་ངེས་པར་གྱུར་ཅིག་ཅེས་སངས་རྒྱས་ཀྱིས་བདེན་པས་བྱིན་གྱིས་བརླབས་པའི་ཕན་ཡོན་ལས་བྱུང་སྟེ། དཀོན་མཆོག་བརྩེགས་པ་ལས། སེམས་ཅན་ལ་ལ་ཞིག་གིས་ལས་ཀྱི་སྒྲིབ་པ་ཀུན་ཏུ་འཁོར་བའི་ཕྱིར། དེ་བཞིན་གཤེགས་པ་ལ་མ་དད་པ་ཞིག་བྱས་ན་ཡང་། དེ་དག་གིས་མཐོང་བའི་དགེ་བའི་རྩ་བ་དེ་ནི་ཡོངས་སུ་མྱ་ངན་ལས་འདས་པའི་བར་དུ་ཡོད་དོ། །ཞེས་དང་། སྤྱོད་འཇུག་ལས། གང་ལ་གནོད་པ་བྱས་ཀྱང་བདེ་འབྲེལ་བ། །བདེ་བའི་འབྱུང་གནས་དེ་ལ་སྐྱབས་སུ་མཆི། །ཞེས་སོ། །

			དེ་ལྟར་ཕན་ཡོན་ལ་བསམས་ནས་སྐྱབས་འགྲོའི་སྡོམ་པ་རང་རྒྱུད་ལ་བླངས་ཏེ། འདི་ལྟར་སངས་རྒྱས་བཅོམ་ལྡན་འདས་ཞེས་སོགས་དཀོན་མཆོག་བརྩེགས་པ་དང་ཟླ་བ་སྒྲོན་མེ་སོགས་ལས་གསུངས་པ་བཞིན། དཀོན་མཆོག་རི༵ན་ཆེ༵ན་རྣ༵མ་པ་གསུམ༵་པོའི་ཡོན་ཏན་རྗེས་སུ་དྲན་པར་བྱས་ཏེ་སྐྱབ༵ས་སུ༵་བསྟེན༵་པར༵་བྱ་དགོས་ལ། དེའང་ཐོག་མར་དཀོན་མཆོག་ལ་སྙིང་ཐག་པ་ནས་སྐྱབས་སུ་འཛིན་དགོས་ཀྱི།

			དེ་མེད་ན་དགེ་བ་གང་བྱས་ཀྱང་འཚང་རྒྱ་བར་མི་འགྱུར་བས་སྡོམ་པ་ཐམས་ཅད་ཀྱི་རྟེན་དུ་གྱུར་པ་སྟེ། མཛོད་འགྲེལ་ལས། སྐྱབས་སུ་འགྲོ་བ་རྣམས་ནི་སྡོམ་པ་ཡང་དག་པར་བླངས་པ་ཐམས་ཅད་ལ་སྒོར་གྱུར་པ་ཡིན་ནོ། །ཞེས་དང་། སྐྱབས་འགྲོ་བདུན་ཅུ་པ་ལས། དགེ་བསྙེན་གསུམ་ལ་སྐྱབས་འགྲོ་བ། །དེ་ནི་སྡོམ་བརྒྱད་རྩ་བ་ཡིན། །ཞེས་དང་། དེ་ཉིད་ལས། སྡོམ་པ་ཀུན་ལ་ཡོད་མོད་ཀྱི། །སྐྱབས་སུ་མ་སོང་བ་ལ་མེད། །ཅེས་གསུངས་པ་བཞིན་ནོ། །

			དེས་ན་སྐྱབས་སྡོམ་ཐོབ་ནས་དེའི་བསླབ་བྱ་རྣམས་ཀྱང་སྲུང་རིག༵ས་པས་བསླབ་བྱ་ལ་དབྱེ་ན། སྤང་བའི་བསླབ་བྱ་གསུམ་དང་། སྒྲུབ་པའི་གསུམ་དང་། ཆ་མཐུན་གྱི་གསུམ་མོ། །དང་པོ་ནི། སངས་རྒྱས་ལ་སྐྱབས་སུ་སོང་ནས་འཇིག་རྟེན་པའི་ལྷ་དང་མུ་སྟེགས་པར་སྐྱབས་སུ་མི་འགྲོ་བ་དང་། ཆོས་ལ་སྐྱབས་སུ་སོང་ནས་སེམས་ཅན་ལ་འཚེ་བ་སྤང་བ་དང་། དགེ་འདུན་ལ་སྐྱབས་སུ་སོང་ནས་གྲོགས་མུ་སྟེགས་དང་མི་འགྲོགས་པ་སོགས་མདོ་མྱང་འདས་ལས་གསུངས་པ་བཞིན་ནོ། །གཉིས་པ་ནི། སངས་རྒྱས་ལ་སྐྱབས་སུ་སོང་ནས་སངས་རྒྱས་ཀྱི་སྐུ་རྟེན་བྲིས་པ་དང་བརྐོས་པ་དུམ་ཆག་ཡན་ཆོད་ལ་སངས་རྒྱས་དངོས་ཀྱི་འདུ་ཤེས་བསྐྱེད། ཆོས་ལ་སྐྱབས་སུ་སོང་ནས་གསུང་རབ་ཡིག་འབྲུ་བཅས་ལ་གུས་པས་མཆོད། དགེ་འདུན་ལ་སྐྱབས་སུ་སོང་ནས་དགེ་འདུན་དཀོན་མཆོག་གི་རྟེན་ལྷན་པ་དམར་སེར་ཡན་ཆོད་ལ་དགེ་འདུན་དངོས་ཀྱི་འདུ་ཤེས་བསྐྱེད་དགོས་པ་སོགས་ལུང་རྣམ་འབྱེད་དང་ཕྲན་ཚེགས་ལས་གསུངས་པ་བཞིན་ནོ། །གསུམ་པ་ནི། བླ་མ་ལ་སངས་རྒྱས་དང་། དེའི་གསུང་ལ་ཆོས། དེའི་འཁོར་དང་གྲོགས་མཚུངས་པར་སྤྱོད་པ་རྣམས་ལ་དགེ་འདུན་གྱི་འདུ་ཤེས་བསྐྱེད་དགོས་པ་སོགས་སྔོན་འགྲོ་རྣམས་སུ་གསུངས་པ་བཞིན་དུ་བྱའོ། །ཞེས་པའོ། །

			གཉིས་པ་ཐེག་ཆེན་སེམས་བསྐྱེད་ནི། རྩ་བ་ལས། 

			སྲིད་གསུམ་སྡུག་བསྔལ་བདག་བདེ་འདོད་ལས་བྱུང་། །

			བདེ་དགེ་མཐའ་དག་གཞན་ཕན་སེམས་ལས་འཁྲུངས། །

			དེ་ཕྱིར་ལྷ་མིའི་སྟོན་པའི་རྗེས་བསྙེགས་ཏེ། །

			བླ་མེད་བྱང་ཆུབ་སེམས་མཆོག་བསྐྱེད་པར་རིགས། །

			ཞེས་གསུངས་པའི་དོན་དེ་ལ་དབྱེ་ན། བྱང་སེམས་བསྐྱེད་དགོས་པའི་རྒྱུ་མཚན་དང་། སེམས་བསྐྱེད་དངོས། བསྐྱེད་པར་གདམས་པའོ། །དང་པོ་ལ། བདག་ལ་གཅེས་པར་བཟུང་བའི་ཉེས་པ་དང་། གཞན་ལ་གཅེས་པར་བཟུང་བའི་ཕན་ཡོན་ལས། དང་པོ་ནི། ཚིག་རྐང་དང་པོས་བསྟན་ཏེ། དེ་ཡང་འདོད་ཁམས་དང་གཟུགས་ཁམས། གཟུགས་མེད་ཀྱི་སྲིད༵་པ་གསུམ༵་ན་མི་འདོད་པའི་སྡུག༵་བསྔལ༵་ཇི་སྙེད་ཅིག་ཡོད་པ་ཐམས་ཅད་ཀྱང་ཚེ་རབས་ཐོག་མ་མེད་པ་ནས་རང༵་ཉིད་ཁོ་ན་བདེ༵་ན་སྐྱིད་ན་ཅི་མ་རུང་སྙམ་དུ་བདག་གཅེས་པར་བཟུང་བའི་འདོ༵ད་པ་འདི་ཁོ་ན་ལ༵ས་བྱུང༵་བ་ཡིན་ཏེ། བློ་སྦྱོང་ལས། བདག་ནི་ལས་ངན་གྱི་རྩ་བ་སྟེ། རྒྱངས་ཀྱིས་བསྐྱུར་བའི་ཆོས་ཤིག་ཡིན། ཞེས་དང་། རྒྱལ་སྲས་ཐོགས་མེད་ཀྱིས། སྡུག་བསྔལ་མ་ལུས་བདག་བདེ་འདོད་ལས་བྱུང་། །ཞེས་དང་། སྤྱོད་འཇུག་ལས། འཇིག་རྟེན་བདེ་བ་ཇི་སྙེད་པ། །དེ་ཀུན་གཞན་བདེ་འདོད་ལས་བྱུང་། །འཇིག་རྟེན་སྡུག་བསྔལ་ཇི་སྙེད་པ། །དེ་ཀུན་བདག་བདེ་འདོད་ལས་བྱུང་། །མང་དུ་བཤད་ལྟ་ཅི་ཞིག་དགོས། །བྱིས་པས་རང་གི་དོན་བྱེད་དང་། །ཐུབ་པས་གཞན་གྱི་དོན་མཛད་པ། །འདི་གཉིས་ཀྱི་ནི་ཁྱད་པར་ལྟོས། །ཞེས་གསུངས་པ་བཞིན་ནོ། །

			གཉིས་པ་ཚིག་རྐང་གཉིས་པས་བསྟན་ཏེ། དེ་ལྟར་གནས་སྐབས་མཐར་ཐུག་གི་བདེ༵་བ་དང་འཇིག་རྟེན་དང་འཇིག་རྟེན་ལས་འདས་པའི་དགེ༵་བའི་དངོས་པོ་མཐ༵འ་དག༵་ནི། གཞན་འགྲོ་བ་སེམས་ཅན་ཐམས་ཅད་གཅེས་པར་བཟུང་བའི་གཞ༵ན་ཕན༵་བྱང་ཆུབ་ཀྱི་སེམ༵ས་རིན་པོ་ཆེའི་ཕན་ཡོན་བསམ་གྱིས་མི་ཁྱབ་པ་ལས༵་འཁྲུང༵ས་བ་ཡིན་ཏེ། གསང་བ་བསམ་གྱིས་མི་ཁྱབ་པའི་མདོ་ལས། བྱང་ཆུབ་སེམས་ཀྱི་བསོད་ནམས་གང་། །དེ་ལ་གལ་ཏེ་གཟུགས་མཆིས་ན། །ནམ་མཁའི་ཁམས་ནི་ཀུན་བཀང་ཡང་། །དེ་ནི་དེ་བས་ལྷག་པར་འགྱུར། །ཞེས་དང་། སྡོང་པོ་བཀོད་པ་ལས། རིགས་ཀྱི་བུ། བྱང་ཆུབ་ཀྱི་མཆོག་ཏུ་སེམས་བསྐྱེད་པ་གང་དང་ལྡན་པ་དེའི་ལུས་དང་ངག་དང་སེམས་ཀྱི་རྩོམ་པ་ཐམས་ཅད་དོན་ཡོད་པ་སྟེ། རྟག་ཏུ་དགེ་བ་འབའ་ཞིག་ཏུ་རོ་གཅིག་པར་འགྱུར་རོ་ཞེས་དང་། སྤྱོད་འཇུག་ལས། བྱང་ཆུབ་སེམས་སྐྱེས་གྱུར་ན་སྐད་ཅིག་གིས། །འཁོར་བའི་བཙོན་རར་བསྡམས་པའི་ཉམ་ཐག་རྣམས། །བདེ་གཤེགས་རྣམས་ཀྱི་སྲས་ཞེས་བརྗོད་བྱ་ཞིང་། །འཇིག་རྟེན་ལྷ་མིར་བཅས་པའི་ཕྱག་བྱར་འགྱུར། །ཞེས་དང་། ཡང་དེ་ཉིད་ལས། གང་ནས་བཟུང་སྟེ་སེམས་ཅན་ཁམས། །ཞེས་སོགས་དང་། སྡོམ་གསུམ་ལས། འདི་འདྲའི་བྱང་ཆུབ་སེམས་ཀྱིས་རྩིས་ཟིན་ན། །གཉིད་སོགས་བག་མེད་གྱུར་ལའང་བསོད་ནམས་ཤུགས། །རྒྱུན་མི་ཆད་འབྱུང་རྒྱལ་བའི་སྲས་སུ་འགྱུར། །ཞེས་སོགས་གསུངས་སོ། །

			གཞན་ཡང་བྱང་ཆུབ་ཀྱི་སེམས་ཀྱིས་ཟིན་ན་དུད་འགྲོ་ལ་ཟས་ཁམ་གཅིག་སྦྱིན་པའང་བྱང་སེམས་ཀྱི་སྤྱོད་པའི་གྲངས་སུ་འགྲོ་ལ། དེས་མ་ཟིན་ན་སྟོང་གསུམ་རིན་པོ་ཆེས་བཀང་སྟེ་བྱིན་ཡང་སྦྱིན་པ་ཙམ་ལས། བྱང་སེམས་ཀྱི་སྤྱོད་པའི་གྲངས་སུ་མི་འགྲོ་བར་གསུངས་སོ། །

			གཉིས་པ་སེམས་བསྐྱེད་དངོས་བཤད་པ་ལ། སེམས་ཇི་ལྟར་བསྐྱེད་པའི་ཚུལ་དང་། གང་བསྐྱེད་པའི་ངོ་བོ་བཤད་པའོ། །དང་པོ་ལ། སྔོན་སངས་རྒྱས་ཀྱིས་ཐུགས་ཇི་ལྟར་བསྐྱེད་ཚུལ་དང་། རང་རེ་རྣམས་དེའི་རྗེས་སུ་བསྙེགས་ཏེ་སེམས་བསྐྱེད་ཚུལ་གཉིས་ལས། དང་པོ། དེའང་གོང་དུ་ཉེས་པ་དང་ཕན་ཡོན་དེ་ལྟར་ཡོད་པ་དེ༵་ཕྱི༵ར་སངས་རྒྱས་ཀྱིས་ཀྱང་ཐོག་མར་སེམས་བསྐྱེད་པའི་དགོས་པ་གཟིགས་ཏེ། འདུལ་བ་ལུང་ལས། སངས་རྒྱས་འདོད་ཆགས་བྲལ་ཐོས་ཤིང་། །གླང་པོ་དྲེགས་པ་ཤས་ཆེན་དང་། །འཇིག་རྟེན་སྡུག་བསྔལ་གྱུར་མཐོང་ནས། །ངས་ནི་བྱང་ཆུབ་སེམས་བསྐྱེད་དོ། །ཞེས་པ་བཞིན་དུ་འཇིག་རྟེན་ལྷ༵་དང་མི༵འི་གཙོས་འགྲོ་བ་ཡོངས་ཀྱི་གཙུག་རྒྱན་ཐབས་མཁས་ལ་ཐུགས་རྗེ་ཆེན་པོ་དང་ལྡན་པའི་སྟོ༵ན་པ༵་བཅོམ་ལྡན་འདས་དེ་ཉིད་ཀྱིས་སྔོན་སློབ་པ་ལམ་གྱི་གནས་སྐབས་སུ་དང་པོ་བྱང་ཆུབ་མཆོག་ཏུ་ཐུགས་བསྐྱེད། བར་དུ་བསྐལ་ཆེན་གྲངས་མེད་གསུམ་ལ་ཚོགས་བསགས། མཐར་མངོན་པར་སངས་རྒྱས་པའོ། །

			ཇི་ལྟར་ན་དང་པོ་ཐུགས་བསྐྱེད་པ་ནི། ཐེག་ཆེན་གྱི་མདོ་དྲིན་ལན་བསབ་པ་ལས། སྟོན་པ་འདི་དམྱལ་བའི་ཤིང་རྟ་འདྲེན་པ་གྱད་པཀྵི་ཏའི་སྐྱེ་བ་ལེན་པའི་ཚེ། གྲོགས་ཀ་མ་རུ་པ་ལ་སྙིང་རྗེ་སྐྱེས་པས་ཚེ་འཕོས་ནས་འཛམ་གླིང་ལྷོ་རྒྱུད་དུ་རྫ་མཁན་གྱི་ཁྱེའུ་སྣང་བྱེད་དུ་གྱུར་ཅིང་། དེ་བཞིན་གཤེགས་པ་ཐུབ་ཆེན་གྱི་དྲུང་དུ་བདེ་བར་གཤེགས་པ་ཁྱེད་སྐུ་ཅི་འདྲ་ཞེས་སོགས་བརྗོད་པས་དང་པོ་ཐུགས་བསྐྱེད་ཚུལ་བྱུང་། དེ་བཞིན་མདོ་སྡེ་བསྐལ་པ་བཟང་པོ་ལས་ཀྱང་དེ་དང་མཐུན་པར་གསུངས་ཏེ། ང་ནི་སྔོན་ཚེ་དམན་པར་གྱུར་པའི་ཚེ། །དེ་བཞིན་གཤེགས་པ་ཤཱཀྱ་ཐུབ་དེ་ལ། །འཇམ་གང་ཞིག་ནི་དབུལ་བར་བྱས་ནས་ཀྱང་། །དང་པོ་བྱང་ཆུབ་མཆོག་ཏུ་སེམས་བསྐྱེད་དོ། །ཞེས་སོ། །མདོ་པད་དཀར་སོགས་འདོད་ཚུལ་མི་འདྲ་བའང་ཡོད་དོ། །

			བར་དུ་ཚོགས་བསགས་ཚུལ་ཡང་། ཐུན་མོང་ལྟར་འདུལ་ལུང་གི་གཞི་ལས། རེ་ཞིག་གྲངས་མེད་དང་པོ་ལ། །སངས་རྒྱས་ཤཱཀྱ་ཐུབ་པ་ནས། །འདྲེན་པ་ཡུལ་འཁོར་སྲུང་གི་བར། །དེ་བར་བདུན་ཁྲི་ལྔ་སྟོང་གི །སངས་རྒྱས་རྣམས་ནི་ངས་མཆོད་དོ། །ཞེས་དང་། གྲངས་མེད་གཉིས་པ་ནི། སངས་རྒྱས་མར་མེ་མཛད་ནས་ནི། །དབང་པོ་རྒྱལ་མཚན་ཐུབ་པའི་བར། །བདུན་ཁྲི་དྲུག་སྟོང་དག་གི་ནི། །སངས་རྒྱས་རྣམས་ནི་ངས་མཆོད་དོ། །ཞེས་དང་། གྲངས་མེད་གསུམ་པ་ནི། སངས་རྒྱས་མར་མེ་མཛད་ནས་བཟུང་། །སངས་རྒྱས་འོད་སྲུང་བར་དག་ཏུ། །བདུན་ཁྲི་བདུན་སྟོང་ང་ཡིས་མཆོད། །གྲངས་མེད་གསུམ་པོ་དེ་ལ་ནི། །རྒྱལ་བ་ང་ཡིས་མཆོད་བྱས་ཏེ། །བྱང་ཆུབ་ཕྱིར་ནི་སྤྱོད་པ་ནི། །དེ་ཚེ་ང་ལ་སྐྱོ་སེམས་མེད། །ཅེས་དང་། མཛོད་ལས། རྣམ་གཟིགས་རིན་ཆེན་གཙུག་ཏོར་ཅན། །གྲངས་མེད་གསུམ་གྱི་ཐ་མར་བྱུང་། །དང་པོ་ཤཱཀྱ་ཐུབ་ཆེན་ཡིན། །ཞེས་སོ། །

			མཐར་མངོན་པར་སངས་རྒྱས་ཚུལ་ཡང་། ཐུན་མོང་ལྟར་མཛད་པ་བཅུ་གཉིས་ཀྱི་སྒོ་ནས་བྱང་ཆུབ་པ་སྟེ། རྒྱུད་བླ་མ་ལས། ཆོས་ཀྱི་སྐུ་ལས་མ་གཡོས་པར། །སྤྲུལ་བའི་རང་བཞིན་སྣ་ཚོགས་ཀྱིས། །སྐྱེ་བ་མངོན་པར་སྐྱེ་བ་དང་། །དགའ་ལྡན་གནས་ནས་འཕོ་བ་དང་། །ལྷུམས་སུ་འཇུག་དང་བལྟམས་པ་དང་། །བཟོ་ཡི་གནས་ལ་མཁས་པ་དང་། །བཙུན་མོའི་འཁོར་གྱིས་རོལ་པ་དང་། །ངེས་འབྱུང་དཀའ་བ་སྤྱད་པ་དང་། །བྱང་ཆུབ་སྙིང་པོར་གཤེགས་པ་དང་། །བདུད་སྡེ་འཇོམས་དང་རྫོགས་པར་ནི། །བྱང་ཆུབ་ཆོས་ཀྱི་འཁོར་ལོ་ནི། །མྱ་ངན་འདའ་བར་གཤེགས་མཛད་རྣམས། །ཡོངས་སུ་མ་དག་ཞིང་རྣམས་སུ། །སྲིད་པ་ཇི་སྲིད་གནས་པར་སྟོན། །ཞེས་སོ། །དེ་ཡང་ལང་གཤེགས་ལས། སངས་རྒྱས་མངོན་པར་འཚང་མི་རྒྱ། །ཞེས་དང་། པད་དཀར་ལས། རིགས་ཀྱི་བུ་ང་ནི་བསྐལ་པ་བྱེ་བ་ཁྲག་ཁྲིག་བརྒྱ་སྟོང་མང་པོའི་གོང་རོལ་དུ་མངོན་པར་རྫོགས་པར་སངས་རྒྱས་སོ། །ཞེས་སོགས་ནི་ཐུན་མིན་གྱི་འདོད་ཚུལ་ལོ། །

			གཉིས་པ། དེས་ན་ཇི་ལྟར་སྔོན་གྱི་བདེ་བར་གཤེགས་པས་བྱང་ཆུབ་ཏུ་ཐུགས་བསྐྱེད་པ་བཞིན་དེའི་རྗེ༵ས་སུ་བསྙེ༵གས་ཏེ༵་སེམས་བསྐྱེད་ཀྱི་བསླབ་བྱ་བླང་བར་བྱའོ། །དེ་ལེན་ཚུལ་ལ། སྤྱིར་ཤིང་རྟ་ཆེན་པོའི་སྲོལ་གཉིས་ཡོད་ཀྱང་འདིར་གསང་སྔགས་སྔ་འགྱུར་བའི་རང་ལུགས་ནི། གསང་སྔགས་ཀྱི་རྒྱུད་སྡེ་རྣམས་ལས་གསུངས་པའི་བྱང་སྡོམ་ཐོབ་ཚུལ་དང་། དེའི་བསླབ་བྱའི་རྐང་གྲངས་ཀྱང་ཕལ་ཆེར་ཀླུ་སྒྲུབ་ཀྱི་ལུགས་དང་མཐུན་པས་པདྨའི་རང་ལུགས་ནཱ་ག་རྫུ་ནར་མཐུན་ཞེས་པ་ལྟར་ལེན་ཚུལ་ཡང་རྒྱལ་སྲས་ཞི་བ་ལྷ་སོགས་ཀྱི་ཕྱག་བཞེས་ལྟར་ན། སྦྱོར་དངོས་རྗེས་གསུམ་ལས། སྦྱོར་བ་ནི། ཡུལ་ཁྱད་པར་ཅན་སློབ་དཔོན་ལ་མཎྜལ་ཕུལ་ནས་གསོལ་བ་འདེབས་པ་སོགས་ཁྱད་པར་ཅན་བཞིའི་སྒོ་ནས་སོ། །

			དངོས་གཞི་ལ། བློ་སྦྱོང་བ་དང་། དམ་བཅའ་བ་གཉིས་ལས། དང་པོ། སྤྱོད་འཇུག་ལས། ལུས་དང་དེ་བཞིན་ལོངས་སྤྱོད་དང་། །དུས་གསུམ་དགེ་བ་ཐམས་ཅད་ཀྱང་། །སེམས་ཅན་ཀུན་གྱི་དོན་བསྒྲུབ་ཕྱིར། །ཕངས་པ་མེད་པར་གཏང་བར་བྱ། །ཞེས་པའོ། །གཉིས་པ། སྤྱོད་འཇུག་ལས། ཇི་ལྟར་སྔོན་གྱི་བདེ་གཤེགས་ཀྱིས། །བྱང་ཆུབ་ཐུགས་ནི་བསྐྱེད་པ་དང་། །བྱང་ཆུབ་སེམས་དཔའི་བསླབ་པ་ལ། །དེ་དག་རིམ་བཞིན་གནས་པ་ལྟར། །དེ་བཞིན་འགྲོ་ལ་ཕན་དོན་དུ། །བྱང་ཆུབ་སེམས་ནི་བསྐྱེད་བགྱི་ཞིང་། །དེ་བཞིན་དུ་ནི་བསླབ་པ་ལའང་། །རིམ་པ་བཞིན་དུ་བསླབ་པར་བགྱི། །ཞེས་ལན་གསུམ་བྱའོ། །

			དེའང་ཚིགས་བཅད་དང་པོས་བདེ་གཤེགས་རྣམས་ཀྱིས་ཐུགས་བསྐྱེད་ཚུལ་དང་། གཉིས་པས་རང་གིས་དམ་བཅས་ནས་སྨོན་འཇུག་གཉིས་ཀྱི་སེམས་བསྐྱེད་དང་སྡོམ་པ་ལེན་པར་བསྟན་ཏོ། །རྗེས་ལ་རང་གཞན་དགའ་བ་བསྒོམ་པ་གཉིས་ལས། དང་པོ། དེང་དུས་བདག་ཚེ་འབྲས་བུ་ཡོད། །ཅེས་སོགས་དང་། གཉིས་པ། བདག་གིས་དེ་རིང་སྐྱོབ་པ་ཐམས་ཅད་ཀྱི། །ཞེས་སོགས་བརྗོད་ནས་མཐར་གཏང་རག་དབུལ་བ་སོགས་བྱའོ། །

			གཉིས་པ་གང་བསྐྱེད་པའི་ངོ་བོ་ལ། མཚན་ཉིད་དང་། དེའི་མཚན་གཞི། དེར་དབྱེ་བ་ལས། དང་པོ་ནི། མངོན་རྟོགས་རྒྱན་ལས། སེམས་བསྐྱེད་པ་ནི་གཞན་དོན་ཕྱིར། །ཡང་དག་རྫོགས་པའི་བྱང་ཆུབ་འདོད། །ཅེས་གཞན་དོན་དུ་བླ༵་ན་མེད༵་པའི་རྫོགས་པའི་བྱ༵ང་ཆུ༵བ་དང་མཚུངས་ལྡན་དུ་གྱུར་པའི་སེ༵མས་མཆོ༵ག་ཁྱད་པར་ཅན་ནོ། །

			གཉིས་པ། ཐོགས་མེད་སྐུ་མཆེད་ཀྱིས་གཙོ་སེམས་དང་འཕགས་སེང་གཉིས་ཀྱིས་སེམས་བྱུང་འདོད་ལ། ཀུན་མཁྱེན་ཆེན་པོས་ནི་སེམས་བསྐྱེད་པས་སེམས་བྱུང་ཞར་ལ་སྐྱེ་བར་བཞེད་དེ། ཡིད་བཞིན་མཛོད་འགྲེལ་ལས། སེམས་བསྐྱེད་པས་ནི་སེམས་བྱུང་ཞར་ལ་སྐྱེ། སེམས་ཀྱིས་དོན་གྱི་ངོ་བོ་རང་སྟོབས་ཀྱིས་རིག སེམས་བྱུང་དོན་གྱིས་ཁྱད་པར་རང་སྟོབས་ཀྱིས་རིག སེམས་ནི་དོན་གྱི་ངོ་བོ་ཀ་བ་ལྟ་བུ་རང་སྟོབས་ཀྱིས་རིག་ལ། སེམས་བྱུང་གིས་དོན་གྱི་ཁྱད་པར་སྦོམ་ཕྲ་ལ་སོགས་རང་སྟོབས་ཀྱིས་རིག་སྟེ། དབུས་མཐའ་ལས། དེ་ལ་དོན་མཐོང་རྣམ་པར་ཤེས་ཞེས་དང་། དེའང་ཉི་མ་དང་ཟེར་སེམས་དང་སེམས་བྱུང་མཚུངས་པར་འཇུག་པས་ན། སེམས་བསྐྱེད་པས་སེམས་བྱུང་ཡང་བསྐྱེད་པའི་ཕྱིར་རོ། །ཞེས་སོ། །

			གསུམ་པ། སྤྱོད་འཇུག་ལས། བྱང་ཆུབ་སེམས་དེ་མདོར་བསྡུས་ན། །རྣམ་པ་གཉིས་སུ་ཤེས་བྱ་སྟེ། །བྱང་ཆུབ་སྨོན་པའི་སེམས་དང་ནི། །བྱང་ཆུབ་འཇུག་པ་ཉིད་ཡིན་ནོ། །འགྲོ་བར་འདོད་དང་འགྲོ་བ་ཡི། །བྱེ་བྲག་ཇི་ལྟར་ཤེས་པ་ལྟར། །དེ་བཞིན་མཁས་པས་འདི་གཉིས་ཀྱི། །བྱེ་བྲག་རིམ་བཞིན་ཤེས་པར་བྱ། །ཞེས་སོ། །ས་མཚམས་ཀྱིས་དབྱེ་ན། དེ་ཡང་ས་གསེར་ཟླ་བ་སོགས་ཉི་ཤུ་རྩ་གཉིས་སོ། །དེ་ནི་དཔེ་དང་གྲོགས་དང་ཆོས་མཐུན་གྱི་སྒོ་ནས་སྦྱར་རོ། །

			གསུམ་པ་ནི། དེ་ལྟར་བྱང་ཆུབ་ཀྱི་སེམས་དེའང་མདོར་བསྡུས་ན་བསམ་པ་བཟང་པོ་ཁོ་ནར་འདུ་བར་གསུངས་པས་དེ་བསྐྱེ༵ད་པ༵ར་བྱ་རི༵གས་ཏེ། རྗེ་བདག་ཉིད་ཆེན་པོས། བསམ་པ་བཟང་ན་ས་དང་ལམ་ཡང་བཟང་། །བསམ་པ་ངན་ན་ས་དང་ལམ་ཡང་ངན། །ཐམས་ཅད་བསམ་པ་དག་ལ་རག་ལས་པས། །རྟག་པར་བསམ་པ་བཟང་ལ་འབད་པར་བྱ། །ཞེས་དང་། ཨོ་རྒྱན་འཇིགས་མེད་ཆོས་ཀྱི་དབང་པོས། གལ་ཏེ་གྲོགས་ཁྱོད་ཡང་དག་ཆོས་ཤིག་བསྒྲུབ་དགོངས་ན་བློ་སྦྱོང་བློ་སྙིང་རྗེ་བྱང་སེམས་སྦྱོངས་ཞེས་སོ། །དེའང་བློ་སྦྱོང་ཚུལ་ལ་གཉིས་ཏེ། ཇོ་བོ་རྗེའི་གདམས་པ་ལས་བྱུང་བ་ལྟར་ན། མར་ཤེས་པ་དང་དྲིན་གཟོ་བ་སོགས་མན་ངག་བདུན་གྱིས་རིམ་བཞིན་བློ་སྦྱོང་བ་དང་། རྒྱལ་སྲས་ཞི་བ་ལྷའི་གདམས་པ་ལྟར་ན། བདག་གཞན་བརྗེ་བ་སོགས་ཀྱི་སྒོ་ནས་བློ་སྦྱང་བར་གསུངས་པ་ལྟར་དུ་ཉམས་སུ་ལེན་པར་བྱའོ། །ཞེས་པའོ། །

			གསུམ་པ་འགལ་རྐྱེན་སྡིག་སྒྲིབ་སྦྱོང་བ་ནི། རྩ་བ་ལས། 

			རང་རྒྱུད་རིག་ཁམས་ཤེལ་དཀར་ཨ་དར་ཤ །

			གློ་བུར་སྒྲིབ་པའི་རྡུལ་གྱིས་ཆེར་གཡོགས་ན། །

			ཟབ་གསལ་ཏིང་འཛིན་གཟུགས་བརྙན་འཆར་དཀའ་བས། །

			སྟོབས་བཞིའི་རས་དཀར་ངལ་བས་བསྐྱོད་པར་འོས། །

			ཞེས་གསུངས་པའི་དོན་དེ་ལ་དབྱེ་ན། སྦྱང་གཞི་རིག་ཁམས་ཀྱི་ངོ་བོ་དང་། སྦྱང་བྱ་དྲི་མས་གོས་པའི་ཉེས་པ། གཉེན་པོ་བརྟེན་ཚུལ་ལ་གདམས་པ་དང་གསུམ་ལས། དང་པོ། དེའང་ད་ལྟ་གདུལ་བྱ་མཆོག་དམན་རབ་འབྲིང་རང་ར༵ང་གི་རྒྱུད༵་ན་ཡོད་པའི་རི༵ག་ཁ༵མས་བདེ་བར་གཤེགས་པའི་སྙིང་པོ་ཞེས་བྱ་བ་ནི་རང་གི་ངོ་བོ་ཡེ་ནས་སྒྲིབ་པས་གོས་མ་མྱོང་བས་རང་བཞིན་གདོད་ནས་རྣམ་པར་དག་པ། ཤེ༵ལ་དཀ༵ར་ཨ༵་ད༵ར་ཤ༵་སྟེ་ཤེལ་གྱི་མེ་ལོང་དྲི་མ་མེད་པའི་གཟུགས་སུ་བཀོད་པའོ། །དེ་ལ་སྐུ་དང་ཡེ་ཤེས་དབྱེར་མེད་ཀྱི་ཚུལ་དུ་བཞུགས་ཤིང་ཡེ་ནས་དྲི་མས་མ་གོས་ཕྱིར་སྤོང་བ་ཕུན་སུམ་ཚོགས་པ་དང་། སེམས་ཉིད་དེ་ངོ་བོ་སྟོང་པའི་ཆ་ནས་ཡོད་མེད་སོགས་ཁས་ལེན་དང་བྲལ་བས་སྤྲོས་པའི་མཐའ་ཐམས་ཅད་ལས་འདས་ཀྱང་། རང་བཞིན་གསལ་བའི་ཆ་ནས་སྟོབས་བཅུ་མི་འཇིགས་པ་བཞི་སོགས་རྒྱལ་བའི་ཡོན་ཏན་ཐམས་ཅད་ངོ་བོ་ཉིད་དུ་ལྷུན་གྱིས་གྲུབ་པའི་རྟོགས་པ་ཕུན་སུམ་ཚོགས་པའོ། །

			དེ་ལྟ་བུའི་སྟོང་གསལ་གཉིས་ཀྱང་ངོ་བོ་ཐ་དད་པའི་ཕྱོགས་སུ་མ་ལྷུང་བར་སྐུ་གསུམ་ལྷུན་གྱིས་གྲུབ་པའི་བདག་ཉིད་དུ་ཀུན་ལ་ད་ལྟ་ཉིད་ནས་རང་ཆས་སུ་བཞུགས་ཡོད་པ་སྟེ། རྒྱ་མཚོ་ལས། ཡེ་ནས་མངོན་རྫོགས་སངས་རྒྱས་ཆོས། །ལུས་ཅན་ཀུན་ལ་གནས་པའི་ཕྱིར། །ལྷུན་གྲུབ་རྒྱལ་བའི་དཀྱིལ་འཁོར་ནི། །ལུས་ཅན་ཀུན་གྱི་ལུས་ལ་གནས། །ཞེས་དང་། ཏིང་རྒྱལ་ལས། དག་པ་དྭངས་བ་འོད་གསལ་བ། །མི་འཁྲུགས་འདུས་མ་བྱས་པ་ཉིད། །བདེ་བར་གཤེགས་པའི་སྙིང་པོ་སྟེ། །ཡེ་ནས་གནས་པའི་ཆོས་ཉིད་དོ། །ཞེས་དང་། རྒྱུད་བླ་མ་ལས། རྫོགས་སངས་སྐུ་ནི་འཕྲོ་ཕྱིར་དང་། །དེ་བཞིན་ཉིད་དབྱེར་མེད་ཕྱིར་དང་། །རིགས་ཡོད་ཕྱིར་ན་ལུས་ཅན་ཀུན། །རྟག་ཏུ་སངས་རྒྱས་སྙིང་པོ་ཅན། །ཞེས་དང་། སྒྱུ་འཕྲུལ་ལས་ཀྱང་། ཀུན་རྫོགས་ཡོན་ཏན་འབར་བས་བརྒྱན། །ལྷུན་གྲུབ་དཀྱིལ་འཁོར་བླ་མེད་པ། །ཞེས་དང་། ཐུགས་ཐིག་ལས། གཞི་གནས་རིག་པ་ངོ་བོ་རང་བཞིན་དང་། །ཐུགས་རྗེ་གསུམ་སྟེ་རྒྱལ་བའི་སྙིང་པོ་ལ། །སྐུ་གསུམ་རང་ཆས་བཞུགས་པར་བཤད་པ་ཡིན། །ཞེས་རྒྱ་ཆེར་གསུངས་སོ། །

			གཉིས་པ་ནི། རྣམ་འགྲེལ་ལས། དྲི་མ་རྣམས་ནི་གློ་བུར་བ། །ཞེས་པ་ལྟར་སྦྱང་བྱ་གློ༵་བུ༵ར་གྱི་སྒྲི༵བ་པ༵་ལ་བཞི་སྟེ། ལས་དང་། ཉོན་མོངས་པ། ཤེས་བྱ། བག་ཆགས་བཅས་ཀྱི་སྒྲིབ་པའོ། །དེ་ལ་ལས་ཀྱི་སྒྲིབ་པ་ནི། རང་བཞིན་གྱི་སྡིག་པ་དང་བཅས་པའི་ལྟུང་བ་གཉིས་སོ། །ཉོན་སྒྲིབ་ནི། མགོན་པོ་བྱམས་པས། སེར་སྣ་ལ་སོགས་རྣམ་རྟོག་གང་། །དེ་ནི་ཉོན་མོངས་སྒྲིབ་པར་འདོད། །ཅེས་སོ། །ཤེས་སྒྲིབ་ནི། སྔ་མའི་ལུང་ལས། འཁོར་གསུམ་རྣམ་པར་རྟོག་པ་གང་། །དེ་ནི་ཤེས་བྱའི་སྒྲིབ་པར་འདོད། །ཅེས་སོ། །བག་ཆགས་ཀྱི་སྒྲིབ་པ་ནི། མདོ་ལྟར་ན་རྩི་སྣོད་བཞིན་དུ་ཤེས་སྒྲིབ་ཤིན་ཏུ་ཕྲ་བའི་གནས་སྐབས་དང་། སྔགས་ལྟར་ན་གཉེན་པོ་རྡོ་རྗེ་ལྟ་བུའི་ཡེ་ཤེས་ཀྱི་གཞོམ་བྱའི་སྣང་གསུམ་འཕོ་བའི་བག་ཆགས་དེ་ཡིན་ནོ། །དེ་དག་ཀྱང་ཉོན་ཤེས་གཉིས་སུ་འདུ་ཚུལ་བྱམས་ཆོས་ལས་གསུངས་པ་ལྟར་རོ། །

			དེ་ལྟ་བུའི༵་རྡུལ༵་གྱི༵ས་རང་བཞིན་དེས་ཆེས་ཆེ༵ར་གཡོ༵གས་པར་གྱུར་ན་ཅི་ཉེས་ཤེ་ན༵། ལས་ཀྱིས་མཐོ་རིས་དང་བྱང་ཆུབ་གསུམ་ལ་སྒྲིབ། ཉོན་སྒྲིབ་ཀྱིས་ཐར་བ་དང་། ཤེས་སྒྲིབ་དང་བག་ཆགས་ཀྱི་སྒྲིབ་པས་ཐམས་ཅད་མཁྱེན་པ་ལ་སྒྲིབ་པར་གསུངས་པས་ཟབ༵་པ་རྫོགས་རིམ་དང་གས༵ལ་བ་བསྐྱེད་རིམ་གྱི་ཏི༵ང་ངེ་འཛི༵ན་བདེ་བ་ཆེན་པོའི་རང་བཞིན་གཟུ༵གས་བརྙ༵ན་ལྟ་བུ་དེ་ཤིན་ཏུ་འཆ༵ར་བར་དཀ༵འ་བས༵་ན་གློ་བུར་གྱི་དྲི་མ་དེ་སྦྱང་བ་ལ་འབད་པར་བྱ་སྟེ། ངེས་སྒྲོན་ལས། གློ་བུར་དྲི་མས་སྒྲིབ་པའི་ཕྱིར། །དྲི་མ་སྦྱང་ལ་འབད་པར་བྱ། །ཞེས་སོ། །

			གསུམ་པ། དེ་ཇི་ལྟར་སྦྱང་ན། སྦྱོང་བྱེད་གཉེན་པོ་སྟོ༵བས་བཞི༵འི་སྒོ་ནས་སོ། །དང་པོ་རྟེན་གྱི་སྟོབས་ནི་བླ་མ་དང་སྐུ་གསུང་ཐུགས་རྟེན་གྱི་དྲུང་དུ་བཤགས་པའོ། །གཞན་ཡང་བྱང་སེམས་ལ་བརྟེན་ནས་བཤགས་པར་སྤྱོད་འཇུག་ལས་གསུངས་སོ། །གཉིས་པ་སུན་འབྱིན་པའི་སྟོབས་ནི་སྙིང་ནས་འགྱོད་པས་བཤགས་པ་སྟེ། ཕུང་པོ་གསུམ་པ་ལས། མཐོལ་ལོ་བཤགས་སོ། །མི་འཆབ་བོ། །མི་སྦེད་དོ་ཞེས་སོ། །སྡོམ་པའི་སྟོབས་ནི། བདེ་སྨོན་ལས། ཕྱིན་ཆད་སྲོག་ལ་བབས་ཀྱང་སྡིག་པའི་ལས། །ད་ནི་མི་བགྱིད་སེམས་ལ་དམ་བཅའ་བཟུང་། །ཞེས་པ་ལྟ་བུའོ། །ཀུན་ཏུ་སྤྱོད་པའི་སྟོབས་ནི་དགེ་བའི་གཉེན་པོ་ཁྱད་པར་ཅན་ཏེ། ཕྱག་རྡོར་དྲག་པོ་གསུམ་འདུལ་གྱི་རྒྱུད་ལས། ཨོཾ་བཛྲ་ས་ཏྭ་ཧཱུཾ། ཞེས་འབུམ་ཕྲག་གཅིག་བརྗོད་ན། རྩ་བའི་དམ་ཚིག་ཉམས་པ་ཞི་བར་འགྱུར་རོ་ཞེས་པ་ལྟ་བུའམ། གཞན་ཡང་བདུད་རྩི་འབེབས་སྦྱོང་སོགས་བརྟེན་ཚུལ་མང་ངོ་། །

			དེ་ལྟར་སྟོབས་བཞི་དེ་ར༵ས་དཀ༵ར་གྱི་གཟུགས་སུ་བཀོད་ནས་ངལ༵་བས༵་བསྐྱོ༵ད་པའམ་སྒྲིབ་སྦྱོང་བྱེད་པར༵་འོས༵་ཏེ། ཙོང་ཁ་བས། མྱུར་བ་མྱུར་དུ་སྡིག་པ་མ་སྦྱངས་ན། །རང་རེ་རང་རེའི་ལས་འདི་དབང་བཙན་པས། །བདེ་བ་བདེ་བར་ཤེས་ཀྱང་འདོམས་དབང་མེད། །སྡུག་བསྔལ་སྡུག་བསྔལ་ཤེས་ཀྱང་འདོར་དབང་མེད། །ཅེས་པ་ལྟར་རོ། །ཞེས་པའོ། །

			གསུམ་པ་དངོས་གཞི་སྒོམ་པའི་རིམ་པ་ནི། ཀུན་མཁྱེན་བླ་མས། དེ་ནས་དངོས་གཞི་ཇི་ལྟར་སྒོམ་པ་ནི། དང་པོ་དབེན་ཞིང་ཡིད་འོང་གནས་དག་ཏུ། །སྔོན་འགྲོའི་ཆོས་རྣམས་ལེགས་པར་རྫོགས་མ་ཐག །དངོས་གཞིའི་འོད་གསལ་ཡེ་ཤེས་བསྒོམ་པར་བྱ། །ཞེས་གསུངས་པ་ལྟར། ད་ནི་དངོས་གཞི་ལ། ཐ་མལ་སྣང་ཞེན་བཟློག་པར་ཕྱི་བསྐྱེད་རིམ་དང་། སྙིང་པོའི་དོན་ལ་འཇུག་པར་ནང་རྫོགས་རིམ། གཉིས་སུ་མེད་པའི་དོན་ལ་གསང་བ་རྫོགས་པ་ཆེན་པོའོ། །དང་པོ། རྩ་བ་ལས། 

			སྣང་གྲག་རིག་པ་ལྷ་སྔགས་ཆོས་ཉིད་ངང་། །

			ཡེ་ནས་ཡིན་པར་ཤེས་པའི་ལྟ་བ་དང་། །

			མ་བྲལ་སྒོམ་པའི་མདེའུ་ཁ་བསྒྱུར་བྱས་ནས། །

			ཚར་གཅོད་རྗེས་སུ་འཛིན་ལ་དབང་སྒྱུར་མཛོད། །

			ཅེས་གསུངས་པའི་དོན་དེ་ལ་དབྱེ་ན། ལྟ་བས་ཐག་བཅད་པ། སྒོམ་པས་ཉམས་སུ་ལེན་པ། སྤྱོད་པས་དངོས་གྲུབ་མངོན་དུ་བྱས་ཏེ་གཞན་དོན་བསྒྲུབ་པར་གདམས་པའོ། །འདིར་བསྐྱེད་རིམ་ཞེས་བྱ་བ་ནི། རང་བཞིན་གཞི་རྒྱུད་ཀྱི་དོན་ངེས་པའི་ལྟ་བ་དང་རྗེས་སུ་མཐུན་པས་སྣང་སྲིད་དག་མཉམ་གྱི་ཚུལ་ལ་བློ་བཅོས་ཤིང་གོམས་པའི་ཚུལ་གྱིས་འཇུག་པ་སྟེ། དེ་ལ་བསྐྱེད་པའི་རིམ་པའམ་ལུང་གཞན་ལས་རྗེས་སུ་དཔག་པའི་རྣལ་འབྱོར་ཞེས་ཀྱང་བྱའོ། །

			འདིའི་སྒྲ་དོན་ནི་ཨཏྤནྟི་ཞེས་པ་བཅོས་མ་ལ་འཇུག་པས་བཅོས་མའི་རྣལ་འབྱོར་ཞེས་ཀྱང་བྱའོ། །དེས་བཅོས་མའི་བློ་ངོར་སྣང་སྲིད་དག་པ་རབ་འབྱམས་སྒྱུ་འཕྲུལ་དྲྭ་བའི་དཀྱིལ་འཁོར་འཆར་བའི་བར་དུ་བསླབས་ནས་བསྐྱེད་རིམ་མཐར་ཕྱིན་ཏེ་སྣང་སྲིད་གཞིར་བཞེངས་ཀྱི་བསྐྱེད་རིམ་ཞེས་བྱ་བ་ཡིན་པར་གསུངས་ཤིང་། དེའང་བསྐྱེད་རིམ་གྱི་ཡེ་ཤེས་བསྒྲུབ་པའི་ཐོག་མར་སྤང་བྱ་ངོས་བཟུང་བ་ནི། རྡོ་རྗེ་གུར་ལས། ཐ་མལ་རྣམ་རྟོག་གཞོམ་དོན་དུ། །སྒོམ་པ་ཡང་དག་རབ་བསྒྲགས་སོ། །ཞེས་ཐ་མལ་གྱི་སྣང་ཞེན་དེ་ཡིན་ནོ། །

			དེ་ལ་སྤྱིར་འཁོར་འདས་སྣང་བཏགས་ཀྱིས་བསྡུས་པའི་ཆོས་སམ་གཞི་ལམ་འབྲས་བུས་བསྡུས་པའི་ཆོས་སོ་ཅོག་ཡེ་ནས་དག་མཉམ་བདེན་པ་སྐུ་དང་ཡེ་ཤེས་ཀྱི་དཀྱིལ་འཁོར་ཆེན་པོའི་ངོ་བོར་རྫོགས་ཏེ། མིག་གི་ཡུལ་དུ་སྣ༵ང་བ་གཟུགས་སྣ་ཚོགས་སྐུའི་རང་བཞིན། སྒྲ་གྲ༵ག་ཐམས་ཅད་གསུང་གི་རོལ་བ། རི༵ག་པ༵་སྟེ་སེམས་ཀྱི་དྲན་རྟོག་ཐམས་ཅད་ཐུགས་ཀྱི་ངོ་བོར་ཤར་བ་སྟེ། མདོར་ན་གཟུང་བ་ཡུམ་དང་། འཛིན་པ་ཡབ། རོལ་བ་གཉིས་སུ་མེད་པའི་དཀྱིལ་འཁོར་ཆེན་པོ་ཡེ་ནས་ལྷ༵་སྔ༵གས་ཆོས་ཉིད་ཀྱི་རང་བཞིན་འབའ་ཞིག་ཡིན་པ་ལས་ལོགས་སུ་མ་དག་པའི་ཆོས་ནི་རྡུལ་ཙམ་ཡང་མ་གྲུབ་སྟེ། སྒྱུ་འཕྲུལ་དྲྭ་བ་ལས། རྡོ་རྗེ་ཕུང་པོའི་ཡན་ལག་ནི། །རྫོགས་པའི་སངས་རྒྱས་ལྔ་རུ་གྲགས། །སྐྱེ་མཆེད་ཁམས་རྣམས་མང་པོ་ཀུན། །བྱང་ཆུབ་སེམས་དཔའི་བདག་ཉིད་དེ། །ས་ཆུ་སྤྱན་དང་མཱ་མ་ཀཱི། །མེ་རླུང་གོས་དཀར་དམ་ཚིག་སྒྲོལ། །ནམ་མཁའ་དབྱིངས་ཀྱི་དབང་ཕྱུག་མ། །སྲིད་གསུམ་མ་ལུས་ཆོས་སོ་ཅོག །སངས་རྒྱས་ཉིད་ལས་གཞན་མ་ཡིན། །སངས་རྒྱས་ཉིད་ལས་གཞན་པའི་ཆོས། །སངས་རྒྱས་ཉིད་ཀྱིས་མི་རྙེད་དོ། །ཞེས་གསུངས་སོ། །

			དེ་ལྟར་སྣང་སྲིད་དག་མཉམ་ཆེན་པོ་ཡིན་པའི་ངང༵་དེར་དབྱེར་མེད་མཉམ་པ་ཆེན་པོ་ཡེ༵་གདོད་མ་ན༵ས་གཤིས་ཇི་བཞིན་ཡིན་པ་ལ། གཏན་ཚིགས་ཀྱི་སྒོ་ནས་དེ་ལྟར་ཡི༵ན་པ༵ར་ཤེ༵ས་པའི༵་ལྟ་བས༵་ཐག་བཅད་པར་བྱའོ། །འདིར་དྲིཥྚའི་སྒྲ་ལས་ལྟ་བ་ཞེས་བྱ་སྟེ། གཞལ་བྱའི་ཡུལ་གང་ལ་ཤེས་རབ་ཀྱིས་སྒྲོ་འདོགས་བཅད་ནས་མཐའ་གཅིག་ཏུ་ངེས་པར་འཛིན་པའི་བློའོ། །

			དེ་ལ་གཏན་ཚིགས་ནི་བཞི་སྟེ། རྟོགས་པ་བཞི་དང་། དག་པ་གསུམ། མཉམ་པ་བཞི། བདག་ཉིད་ཆེན་པོ་བཅས་ཀྱི་གཏན་ཚིགས་སོ། །དང་པོ་ནི། རྒྱུད་ལེའུ་བཅུ་གཅིག་པར། རྒྱུ་གཅིག་པ་དང་ཡིག་འབྲུའི་ཚུལ། །བྱིན་གྱིས་བརླབས་དང་མངོན་སུམ་པར། །རབ་ཏུ་རྟོགས་པ་རྣམ་བཞི་ཡིས། །ཐམས་ཅད་མངོན་རྫོགས་རྒྱལ་པོ་ཆེ། །ཞེས་གསུངས་ཏེ། རྒྱུ་གཅིག་པ་ནི། སྣང་སྲིད་འཁོར་འདས་ཀྱིས་བསྡུས་པའི་ཆོས་ཐམས་ཅད་ཡེ་ནས་སྟོང་པའི་ངང་ལས་བྱུང་བས་སྣང་གཞིའམ་རྒྱུ་ནི་གཞི་དབྱིངས་གཅིག་པུ་དེ་ཉིད་ཡིན་པས་སོ། །ངག་སྦྱོར་ནི། འཁོར་འདས་ཀྱི་སྣང་བ་གཉིས་ཆོས་ཅན། དབྱིངས་ཀྱི་རང་བཞིན་ལ་སྐྱེ་བ་མེད་དེ། ཁྱོད་གཉིས་ཀའི་སྣང་གཞི་ཐམས་ཅད་དབྱིངས་གཅིག་པུ་ལས་མེད་པའི་ཕྱིར་རོ། །ཡིག་འབྲུའི་ཚུལ་ནི། ད་ལྟ་སྣང་དུས་ཉིད་ནའང་རང་བཞིན་གྱིས་མ་སྐྱེས་པའི་ངོ་བོར་སྣང་སྟོང་གཉིས་སུ་མེད་པར་གནས་ཏེ། སྣང་བ་ནི་ཨོཾ་དང་སྟོང་བ་ནི་ཨཱཿགཉིས་སུ་མེད་པ་ནི་ཧཱུྃ་གི་རང་བཞིན་དུ་གནས་པས་སྣང་བཞིན་སྟོང་། སྟོང་བཞིན་དུ་སྣང་བ་དང་སྣང་སྟོང་གཉིས་སུ་མེད་པའི་ངོ་བོར་གནས་སོ། །ངག་སྦྱོར་ནི།

			དགོངས་རྒྱན་ལས་བྱུང་བ་ལྟར། སེམས་ཉིད་སྐྱེ་མེད་ཀྱི་གདངས་ཆོས་ཅན། རོལ་བ་འགག་མེད་ལྷའི་སྐུ་གསུང་ཐུགས་སུ་རང་སྣང་བ་ཡིན་ཏེ། མཚོན་དུ་མེད་པའི་ཡི་གེ་ཨ་ཉིད་མཚོན་བྱེད་ཡི་གེ་དུ་མར་མ་འགག་པར་སྣང་བས་མཚོན་ནས་རྟོགས་པའི་ཕྱིར་ཞེས་འགོད་དོ། །བྱིན་གྱིས་བརླབས་ནི། མེས་རང་བཞིན་ཚ་བས་བྱིན་གྱིས་བརླབས་པ་ལྟར་ཡེ་ནས་དག་པ་སྐུ་གསུམ་གྱི་ངོ་བོར་སངས་རྒྱས་པར་བྱིན་གྱིས་བརླབས་པས་སོ། །ངག་སྦྱོར་ནི། ལྷག་པའི་བདེན་གཉིས་ཆོས་ཅན། ངོ་བོ་དབྱེར་མེད་ཡིན་ཏེ། ཁྱོད་གཉིས་རང་བཞིན་དང་རོལ་བ་གཏན་ལ་ཕབ་པའི་བྱིན་རླབས་སམ་ཤུགས་ལས་དེ་ལྟར་ཐོན་པའི་ཕྱིར་ཞེས་འགོད་དོ། །མངོན་སུམ་པ་ནི། དེ་ལྟར་གནས་པའི་རང་བཞིན་རྣམས་ཀྱང་དུས་གཞན་ནམ་ལྐོག་ཏུ་གྱུར་པ་སོགས་མ་ཡིན་པར་སྣང་དུས་ཉིད་ནས་དག་པ་ལྷའི་ངོ་བོར་སྣང་བའོ། །ངག་སྦྱོར་ནི། བདེན་གཉིས་དབྱེར་མེད་ཆོས་ཅན། བློའི་སྤྱོད་ཡུལ་ལས་འདས་པ་ཡིན་ཏེ། རང་རིག་མངོན་སུམ་གྱིས་ཡུལ་མེད་རང་གསལ་དུ་མཐོང་བའི་ཕྱིར་ཞེས་འགོད་དོ། །

			གཉིས་པ་དག་པ་གསུམ་ནི། རྩ་རྒྱུད་ལས། སྣོད་བཅུད་རྒྱུད་རྣམས་དག་རྟོགས་ཤིང་། །ཞེས་གསུངས་ཏེ། སྣོད་བཅུད་རྒྱུད་གསུམ་ཆོས་ཅན། ཡེ་ནས་སངས་རྒྱས་ཡིན་ཏེ། རིམ་བཞིན་དེ་བཞིན་གཤེགས་པ་ཡུམ་ལྔ་དང་ཡབ་ལྔ་ཡེ་ཤེས་ལྔར་དག་པའི་ཕྱིར་ཞེས་འགོད་དོ། །

			གསུམ་པ་མཉམ་པ་བཞིའི་གཏན་ཚིགས་ནི། རྩ་རྒྱུད་ལས། མཉམ་གཉིས་ལྷག་པའི་མཉམ་གཉིས་ཀྱིས། །དཀྱིལ་འཁོར་ཀུན་ཏུ་བཟང་པོའི་ཞིང་། །ཞེས་གསུངས་ཏེ། འདི་ལྟར་སྣང་བའི་ཆོས་ཐམས་ཅད་ཆོས་ཅན། ཡེ་ནས་སངས་རྒྱས་ཡིན་ཏེ། མཉམ་པ་བཞིས་མཉམ་པར་གནས་པའི་ཕྱིར། མཉམ་པ་བཞི་ནི་ཆོས་ཐམས་ཅད་དོན་དམ་པར་མ་སྐྱེས་པ་དང་། ཀུན་རྫོབ་ཏུ་སྒྱུ་མར་མཉམ་པ་གཉིས་ཐུན་མོང་བ་དང་། དོན་དམ་པར་དཀོར་བདུན་དུ་མཉམ་པ་དང་། ཀུན་རྫོབ་སྐུ་དང་ཡེ་ཤེས་སུ་མཉམ་པ་གཉིས་ལྷག་པ་ཞེས་ཐུན་མིན་ལྟར་རོ། །དེར་མ་ཟད་ཐུན་མོང་ཐེག་པར་ཡང་། དམ་ཆོས་པདྨ་དཀར་པོ་ལས། འོད་སྲུང་ཆོས་ཐམས་ཅད་མཉམ་པ་ཉིད་དུ་རྟོགས་ན་མྱ་ངན་ལས་འདས་པ་ཡིན་ལ། དེ་ཡང་གཅིག་ཡིན་གྱི་གཉིས་དང་གསུམ་མ་ཡིན་ནོ་ཞེས་ཚུལ་འདིས་སྒོ་ནས་མཐར་ཐུག་ཐེག་གཅིག་ཏུའང་བསྟན་པར་མཛད་དོ། །

			བཞི་པ་བདག་ཉིད་ཆེན་པོའི་གཏན་ཚིགས་ནི། རྩ་རྒྱུད་ལས། རང་བྱུང་ཡེ་ཤེས་གནས་མེད་སྣང་། །ཞེས་གསུངས་ཏེ། འཁོར་འདས་ཀྱི་ཆོས་ཐམས་ཅད་ཆོས་ཅན། སྣང་ལུགས་སུ་དུ་མར་སྣང་ཡང་ཡིན་ལུགས་ལ་དེ་ལྟར་མ་གྲུབ་སྟེ། སེམས་ཉིད་སྐྱེ་མེད་རང་བྱུང་གི་ཡེ་ཤེས་གཅིག་གི་བདག་ཉིད་དུ་གནས་པའི་ཕྱིར་ཞེས་པ་ལྟར་རོ། །དེ་ལྟར་གཏན་ཚིགས་ཀྱི་སྒོ་ནས་ཆོས་ཐམས་ཅད་མི་མཉམ་པ་མེད་པར་རྟོགས་པ་ནི་ཡང་དག་པའི་ལྟ་བ་ཡིན་ཏེ། བྱང་ཆུབ་ཕྱོགས་བསྟན་པའི་མདོ་ལས། འཇམ་དཔལ་སུས་ཆོས་ཐམས་ཅད་མི་མཉམ་པ་མེད་ལ་གཉིས་སུ་མེད་ཅིང་། གཉིས་སུ་དབྱེར་མེད་པར་མཐོང་བ་འདི་ནི་ཡང་དག་པའི་ལྟ་བའོ། །ཞེས་པ་བཞིན་ནོ། །

			གཉིས་པ་ནི། སྤྱིར་ལམ་སྒྲུབ་པ་ཐམས་ཅད་རང་རང་གི་ལྟ་བ་དང་མཐུན་པར་འཇུག་པ་ཆོས་ཉིད་ཡིན་པས་རྡོ་རྗེ་ཐེག་པའི་སྒོམ་པ་ལ་སོགས་པ་ཀུན་ཀྱང་དག་མཉམ་རྟོགས་པ་འདིའི་ཚུལ་དང་མཐུན་པ་འབའ་ཞིག་ཡིན་པས་མིག་དང་འདྲ་བའི་ལྟ་བ་འདི་མེད་ན་སྒོམ་སོགས་གཟུགས་བརྙན་ཙམ་དུ་འགྱུར་ལ། ཡང་དག་པའི་ལྟ་བ་འདི་ལྟ་བུས་ཟིན་པའི་སྒོམ་པ་ལ་སོགས་པ་ནི་རྡོ་རྗེ་ཐེག་པའི་ལམ་མཚན་ཉིད་པར་འགྱུར་བས་ལམ་ཀུན་གྱི་གནད་འདི་ཁོ་ན་ལ་ཐུག་པར་གསུངས་སོ། །དེས་ན་དག་མཉམ་བདེན་པ་དབྱེར་མེད་ཀྱི་ལྟ༵་བ་དེ་དང༵་མ༵་བྲལ༵་བའི་སྒོ་ནས་ལམ་ཟབ་མོ་དེ་ཉིད་སྒོ༵མ་པའི༵་ཚུལ་ལ་འཇུག་པར་བྱའོ། །འདིར་དང་གི་སྒྲས་ནི་གོང་གི་ལྟ་བ་སྡུད་པར་བྱེད་དོ། །

			གལ་ཏེ་ལྟ་བ་དེ་དང་བྲལ་ནས་སྣོད་བཅུད་ཐམས་ཅད་དོན་དུ་དག་མཉམ་དབྱེར་མེད་ཀྱི་རང་བཞིན་མིན་ཡང་ཡིན་ནོ་སྙམ་པ་ཙམ་དུ་བསྒོམས་པས་ནི་འབྲས་བུ་ཐོབ་པར་མི་འགྱུར་ཏེ། ངེས་ཤེས་སྒྲོན་མེ་ལས། མིན་ནོ་སྙམ་དུ་ལྟ་བཞིན་དུ། །ཡིན་ནོ་སྙམ་པའི་སྒོམ་པ་གང་། །འགལ་འདུའི་རང་རྟགས་ངོམ་པ་ལ། །ལམ་དེ་ལམ་གྱི་གཟུགས་བརྙན་ཉིད། །སོལ་བ་བཀྲུས་པས་མི་དཀར་བཞིན། །མིན་ཀྱང་ཡིན་སྙམ་བཅོས་སྒོམ་གྱིས། །འབྲས་བུ་ཐོབ་པར་འགྱུར་ན་ནི། །བདེན་སྟོང་ངེས་ཤེས་མེད་བཞིན་དུ། །མུ་སྟེགས་ཉི་མ་པ་རྣམས་ཀྱིས། །སྣང་བ་སྤངས་པས་སྟོང་བ་སོགས། །བསྒོམས་པས་ཉོན་མོངས་སྤང་བར་འགྱུར། །ཞེས་གསུངས་པ་བཞིན་ནོ། །

			དེའང་བསྐྱེད་རིམ་སྒོམ་པ་ལའང་། སྐྱེ་གནས་བཞིའི་བག་ཆགས་སྦྱོང་བྱེད་བདག་སྲས་གཞན་སྲས་མངོན་བྱང་ལྔ་བསྐྱེད་རྡོ་རྗེ་ཆོ་ག་བཞི་བསྐྱེད་པ་སོགས་རྒྱས་པ་དང་། འབྲིང་པོ་ཆོ་ག་གསུམ་བསྐྱེད་དང་། བསྡུས་པ་ཨ་ནུ་ལྟར་སྔགས་ཙམ་ལས་བསྐྱེད་པ་དང་། ཤིན་ཏུ་བསྡུས་པ་ཨ་ཏི་ལྟར་སྐད་ཅིག་དྲན་རྫོགས་སུ་སྒོམ་པ་བཞིའམ། ཡང་ན་མངལ་སྐྱེས་དང་རྫུས་སྐྱེས་གཉིས་དང་བསྟུན་ཏེ་རིམ་གྱིས་བ་དང་ཅིག་ཆར་བའི་བསྐྱེད་རིམ་གཉིས་སུ་ཡང་གསུངས་སོ། །

			དེ་ཡང་སྲིད་པ་རིམ་པར་སྨིན་ཚུལ་དང་མཐུན་པ་ནི། སྟོང་པ་ཆེན་པོ། སྙིང་རྗེ་སྒྱུ་མ། ཕྱག་རྒྱ་གཅིག་པ། ཕྱག་རྒྱ་སྤྲོས་བཅས། ཚོམ་བུ་ཚོགས་སྒྲུབ་དང་ལྔའི་ཚུལ་གྱིས་བསྒྲུབས་པས་མར་འཁོར་བའི་བག་ཆགས་དག ཡར་མྱང་འདས་ཀྱི་འབྲས་བུ་རྫོགས། རྫོགས་རིམ་སྨིན་བྱེད་དུ་གྱུར་པའོ། །དེ་ལྟར་ལམ་རིམ་ལས། སྲིད་པ་རིམ་པར་སྨིན་ཚུལ་གྱིས། །འཇུག་པའི་ཡན་ལག་ལྔ་རུ་བཞག །ཅེས་གསུངས་པ་ལྟར་རྒྱས་པར་མཛོད་ཀྱི་ལྡེ་མིག་སོགས་ལས་ཤེས་པར་བྱའོ། །

			གསུམ་པ་ནི། དེ་ཡང་བསྐྱེད་རིམ་རྐྱང་བ་རགས་པ་དང་ཕྲ་བའི་གསལ་སྣང་མཐར་ཕྱིན་པའི་ཚེ་ན་སྔགས་དང་ཕྱག་རྒྱ་ལ་སོགས་པ་གྲོགས་སུ་ལྡན་པའི་སྒོ་ནས་འོག་མིན་གྱི་བར་དུ་འཇིག་རྟེན་པའི་དངོས་གྲུབ་མཐའ་དག་འགྲུབ་ནུས་སོ། །དེ་ལྟ་བུའི་བསྐྱེད་རིམ་འགྲུབ་ན་དམིགས་པ་ཁོ་ནས་ཀྱང་ལས་ཅི་རིགས་པ་འགྲུབ་པར་གསུངས། དེས་ན་ཇི་སྐད་དུ། ལྟ་བས་ཇི་ལྟར་ཐག་བཅད་པ། །དེ་བཞིན་སྒོམ་དང་སྤྱོད་པས་སྐྱོངས། །ཞེས་གསུངས་པ་ལྟར་ལྟ་སྒོམ་དང་མ་བྲལ་བར་སྣོད་བཅུད་ཐམས་ཅད་སྐུ་གསུང་ཐུགས་ཡེ་ནས་གཉིས་སུ་མེད་པའི་སྒོ་ནས་སྤྱོད་པ་ནི་མདེ༵འུ་ཡི་གཟུགས་སུ་ཉེ་བར་བཀོད་དེ་དབང་ནོད་པ་སོགས་བསྙེན་སྒྲུབ་ཀྱི་ཡན་ལག་རྣམས་ལ་རིམ་བཞིན་ཁ༵་ལོ་བསྒྱུ༵ར་བར་བྱས༵་ནས༵་ལས་རབ་འབྱམས་ལ་དབང་འབྱོར་བར་བྱ་སྟེ། ཇི་ལྟར་ན་ལས་ནི་ཀརྨ་ཞེས་པའི་སྒྲ་ལས་སྒོ་གསུམ་གྱི་བྱ་བའི་ལས་ཏེ། དེའང་ཚད་མེད་བཞིའི་རྒྱུ་ལས་བྱུང་བའི་ཀུན་རྫོབ་བྱང་ཆུབ་ཀྱི་སེམས་དང་། ཤེས་རབ་ཆེན་པོས་ཟིན་པའི་སྒོ་ནས་གཙོ་བོ་གཞན་དོན་བསྒྲུབ་པ་ལ་དམིགས་པའི་ཐབས་མཁས་ཀྱི་མཛད་སྤྱོད་ཁྱད་པར་ཅན་ནོ། །

			དེ་ལ་དབྱེ་ན། ཞི་བ། རྒྱས་པ། དབང་། དྲག་པོ་བཅས་ཀྱི་ལས་ཏེ། ཞི་བ་ལའང་ནད་གདོན་སྡིག་སྒྲིབ་དགྲ་འཇིགས་བྱད་ཕུར་ཞི་བ་སོགས་དང་། རྒྱས་པ་ལ་ཚེ་བསོད་ནམས་ཡེ་ཤེས་བཀྲག་མདངས་འཁོར་ནོར་སྟོབས་དཔལ་འབྱོར་བ་ཆོས་སོགས་རྒྱས་པར་བྱེད་པ་དང་། དབང་ལའང་རྒྱལ་བློན་བཙུན་མོ་པཎྜི་ཏ་སོགས་མི་དང་ལྷ་ཀླུ་གནོད་སྦྱིན་སོགས་མི་མ་ཡིན་དང་། ཉམས་རྟོགས་ཡོན་ཏན་སོགས་དཔལ་དང་བཟའ་བཏུང་གོས་རྒྱན་སོགས་འབྱོར་བ་དབང་དུ་བྱ་བ་དང་། དྲག་པོ་ལའང་དགུག་པ་དབྱེ་བ་བཅིང་བ་མནན་པ་བཟློག་པ་བསད་པ་བསྐྲད་པ་རྣམས་དང་། བྱས་པ་བཤིག་པ། སྨྱོ་རུ་གཞུག་པ། ལྟས་ངན་ཐོག་སེར་དབབ་པ་སོགས་དུ་མ་ཡོད་དོ། །དེའང་ངོ་བོའི་སྒོ་ནས་ཕྱི་མ་གཉིས་ཚ༵ར་གཅོ༵ད་པ་དང་སྔ་མ་གཉིས་རྗེ༵ས་སུ༵་འཛིན་པའི་ཚུལ་གྱིས་གཞན་ཕན་ལྷུར་ལེན་པའི་རིག་པ་འཛི༵ན་པ་རྣམས་ཀྱིས་ལྟ་སྒོམ་སྤྱོད་པའི་སྒོ་ནས་གནས་སྐབས་མཐར་ཐུག་གི་འབྲས་བུའི་དོན་དུ་ལས་རབ་འབྱམས་ལ༵་དབ༵ང་བསྒྱུར༵་བར་བྱས་ནས་སེམས་ཅན་ཐམས་ཅད་ལ་ཕན་པར་མཛོ༵ད་ཅིག་ཅེས་པའོ། །

			གཉིས་པ་རྫོགས་རིམ་ནི། རྩ་བ་ལས། 

			སྲོག་རྩོལ་བྱེད་བཅིང་ལུས་ཀྱི་འཕྲུལ་འཁོར་གྱིས། །

			བདེ་གསལ་མི་རྟོག་གྲོགས་སུ་འགུགས་ནུས་ན། །

			འོད་གསལ་སྒྱུ་མའི་ལུས་ལ་དབང་འབྱོར་ཕྱིར། །

			རྫོགས་རིམ་ཐུགས་ཀྱི་ཐིག་ལེར་བསྟིམ་པར་རིགས། །

			ཞེས་གསུངས་པའི་དོན་ཏེ། དེའང་འདི་ལྟར་སྤྱིར་རིམ་གཉིས་ཀྱི་གོ་རིམ་དང་དངོས་གྲུབ་ཀྱི་ཁྱད་པར་ཡང་རིམ་ལྔ་ལས། བསྐྱེད་པའི་རིམ་པ་ལེགས་ཤེས་ཤིང་། །རྫོགས་པའི་རིམ་པ་འདོད་རྣམས་ལ། །ཐབས་འདི་རྫོགས་པའི་སངས་རྒྱས་ཀྱིས། །སྐས་ཀྱི་རིམ་པ་བཞིན་དུ་གསུངས། །ཞེས་དང་། རྒྱུད་ཕྱི་མ་ལས། འཇིག་རྟེན་པ་ཡི་དངོས་གྲུབ་ནི། །བསྐྱེད་པའི་རིམ་པ་སྦྱོར་བས་ཐོབ། །འཇིག་རྟེན་འདས་པའི་དངོས་གྲུབ་ནི། །རྫོགས་པའི་རིམ་པ་སྦྱོར་བས་ཐོབ། །ཅེས་སོ། །

			དེའང་ཧྥནྣ་ཞེས་པའི་སྒྲ་ལས་རྫོགས་པའམ་རང་བཞིན་ལ་ཡོད་པའི་དོན་དེ་གསར་དུ་མ་བསྐྱེད་ཀྱང་སྔོན་ནས་གྲུབ་པའི་ཆོས་ཤིག་སྒོམ་པའི་དོན་དང་རིམ་ནི་ལམ་གྱི་རིམ་པ་ཡིན་ཏེ། སྤྱི་དོན་ལས། ཐབས་ཀྱི་མན་ངག་ཟབ་མོ་གཞི་རྒྱུད་དག་མཉམ་ཆེན་པོར་རང་གནས་ལྷུན་གྱིས་གྲུབ་པའི་དཀྱིལ་འཁོར་མངོན་སུམ་དུ་འཆར་བར་བྱེད་པ་སྟེ། དེ་ལ་རྫོགས་རིམ་མམ་མངོན་སུམ་གྱི་རྣལ་འབྱོར་དང་གཉུག་མའི་ལམ་ཞེས་ཀྱང་བྱའོ། །ཞེས་སོ། །

			ཉམས་སུ་ལེན་ཚུལ་གྱི་སྒོ་ནས་སེམས་ཀྱི་དམིགས་པ་དང་ལུས་ངག་གི་རྩོལ་བ་ལ་བརྟེན་ནས་མཚན་བཅས་ཀྱི་ལམ་དང་། རྩོལ་བྲལ་མཚན་མ་མེད་པའི་རྫོགས་རིམ་གཉིས་ཡོད་པ་ལས། འདིར་དང་པོ་ལྟར་གཞན་ལས་ཆེས་ཟབ་ཅིང་སྙིགས་དུས་ཚེ་ཐུང་གཅིག་ལ་སངས་རྒྱས་མངོན་དུ་བྱེད་པའི་ལམ་རྡོ་རྗེ་རྣལ་འབྱོར་སྦྱོར་བ་ཡན་ལག་དྲུག་གི་རིམ་པ་དང་སྦྱར་ཏེ་བཤད་པ་ལ། སྦྱོར་བ་དྲུག་དང་། དེའི་མཐར་འབྲས། ཉམས་སུ་ལེན་པར་གདམས་པ་དང་གསུམ་ལས། དང་པོ་སྦྱོར་བ་དྲུག་ནི། སོར་སྡུད། བསམ་གཏན། སྲོག་རྩོལ། འཛིན་པ། རྗེས་དྲན། ཏིང་འཛིན་རྣམས་སོ། །དེ་ལ་རླུང་བྱེད་བཅིང་གི་སྒོ་ནས་སྔ་མ་བཞི་བསྟན་པ་དང་། ལུས་ཀྱི་འཕྲུལ་འཁོར་གྱི་སྒོ་ནས་ཕྱི་མ་གཉིས་བསྟན་ཏོ། །

			དང་པོ་ནི། སྲོག་རྩོལ་བྱེད་བཅིང་ཞེས་པས་བསྟན་ཏེ། འདིར་སྲོ༵ག་ནི་པྲཱ་ཎ་ཞེས་པའི་སྒྲ་ལས་རླུང་གི་དོན་དང་། རྩོ༵ལ་བ་ནི་ཨཱ་ཡ་མ་ཞེས་པའི་སྒྲ་ལས་དེ་འགོག་པའམ་དེ་རྩོལ་བ་ལ་འཇུག་པས་སོར་སྡུད་སོགས་དང་པོ་བཞིས་རླུང་འགོག་པར་བྱེ༵ད་པ་དང་བཅི༵ང་པའི་སྒོ་ནས་འཇུག་པར་ཤེས་པར་བྱའོ། །ཇི་ལྟར་ན། དང་པོ། སོར་སྡུད་ནི། བསྡུས་རྒྱུད་ལས། སོ་སོར་སྡུད་པ་ལུས་ལ་ཡུལ་དང་ཡུལ་ཅན་བཅུ་པོ་རྣམས་ནི་རབ་ཏུ་འཇུག་པ་མེད་པའོ། །ཞེས་གསུངས་པ་ལྟར་སོར་སྡུད་ནི་ཡུལ་ཡུལ་ཅན་བཅུ་འདྲེས་བྱེད་ཀྱི་རླུང་ལུས་ལ་མི་འཇུག་པར་བྱེད་པ་ཡིན་ནོ། །འདི་ལ་མཚན་མོ་དང་ཉིན་མོའི་རྣལ་འབྱོར་གཉིས་ལས། དང་པོ།

			སྦྱོར་བ་གནས་དབེན་ཞིང་སྟན་བདེ་བར་འཁོད་དེ་སྐྱབས་འགྲོ་དང་རྡོར་སེམས་མཎྜལ། བླ་མའི་རྣལ་འབྱོར་དང་ལྷན་སྐྱེས་ཀྱི་བསྐྱེད་རིམ་རྣམས་བྱས་ཏེ། ལུས་ཀྱི་བྱ་བྱེད་དང་། ངག་གི་སྨྲ་བརྗོད། ཡིད་ཀྱི་རྣམ་རྟོག་རྣམས་སྤངས་པ་སྟེ་མི་གཡོ་བ་གསུམ་ནི་སྔོན་འགྲོ་ཡིན་པས་ཞག་གཉིས་གསུམ་ལ་བསྒོམ་དགོས་པར་གསུངས། 

			དེ་ནས་དངོས་གཞི་རླུང་བཅུ་འཆིང་བ་ནི་ཐོག་མར་མུན་ཁང་དུ་ལུས་གནད་རྡོ་རྗེ་སྐྱིལ་ཀྲུང་བྱ། འོག་ཆགས་དམ་པོར་བྱས་པས་ཐུར་སེར་གྱི་རླུང་འཆིང་། སྒལ་ཚིགས་དང་ལྟག་པ་དྲང་པོར་བསྲང་། སྙིང་ཁ་ནས་ལྟེ་བའི་བར་གྱི་རྩ་དྲང་བ་ཡིས་སྲོག་རླུང་བཅིང་། ལྐོག་མས་ཨོལ་མདུད་ནོན་ཙམ་གྱིས་མགྲིན་པ་དགུག་པས་གྱེན་རྒྱུའི་རླུང་འཆིང་། དེ་དག་གི་ཤུགས་ལས་གསུས་པ་མཉམ་དུ་བྱུང་བས་མཉམ་གནས་ཀྱི་རླུང་འཆིང་། སོ་དང་མཆུ་རང་སར་བཞག ལྕེ་རྩེ་ཡ་རྐན་ལ་སྦྱར། མགྲིན་པ་སོ་དང་ལྕེ་མཆུ་འདི་དག་གིས་རྣ་བ་དང་ལྕེའི་རླུང་འཆིང་། སྦྱོར་བ་དེ་རྣམས་ཀྱིས་རླུང་ཁ་ནས་དལ་བུར་བཏང་ནས་སྣའི་རླུང་འཆིང་། ལག་གཉིས་མཐེ་བོང་གིས་སྲིན་ལག་གི་རྩ་བ་མནན་ནས་དེའི་ཕྱི་རོལ་ནས་སོར་མོ་རྣམས་ཀྱིས་བསྡམས་པའི་ཁུ་ཚུར་གཉིས་ཀྱིས་བརླའི་རྩ་བར་ཅུང་ཟད་མནན་ནས་བཞག གྲིམ་ལྷོད་རན་པར་བྱ་ཞིང་ལག་ངར་བསྲང་། དེས་ལུས་དབང་ལ་རྒྱུ་བའི་རླུང་དང་ཁྱབ་བྱེད་ཀྱི་རླུང་འཆིང་། མིག་གིས་སྨིན་མཚམས་ནས་སོར་བཅུ་དྲུག་གཞལ་བའི་སྟེང་གི་ནམ་མཁའ་ལ་རན་པར་བལྟ་ཞིང་མི་གཡོ་བར་བྱས་པས་མིག་ཏུ་རྒྱུ་བའི་རླུང་འཆིང་། དེ་ལ་མིག་གི་གཙུག་ཏོར་འཁོར་ལོས་བསྒྱུར་བའི་ལྟ་སྟངས་ཞེས་ཀྱང་བྱའོ། །དེ་ལྟར་རྩ་བ་དང་ཡན་ལག་གི་རླུང་བཅུ་འཆིང་བ་ཡིན་ནོ། །དེ་བཞིན་སེམས་ཀྱི་གནད་ཅི་ཡང་ཡིད་ལ་མི་བྱའོ། །དེ་ལྟར་མ་ཡེངས་བར་ཞག་གཅིག་གི་ཡུན་ཚད་རླུང་ཉི་ཁྲི་ཆིག་སྟོང་དྲུག་བརྒྱའི་ཡུན་ལ་གནད་དུ་བསྣུན་ནུས་ན་སྟོང་གཟུགས་འཆར་བར་གསུངས་སོ། །

			གཉིས་པ་ཉིན་མོའི་རྣལ་འབྱོར་ལུས་གནད་སོགས་སྔར་བཞིན་དུ་འདྲ་ཞིང་། སྤྲིན་མེད་པའི་དུས་སུ་ཉི་མ་ལ་རྒྱབ་ཀྱིས་ཕྱོགས་ཏེ་ནམ་མཁའ་སྔོ་སེང་བ་དེར་སེམས་གསལ་རིག་འདྲེས་པའམ་དབྱེར་མེད་པར་ལྷུར་འཇོག་པའོ། །དེས་ན་ལུས་གནད་སོགས་འདི་དག་འོག་མ་རྣམས་ལའང་ཕལ་ཆེར་འདྲའོ། །

			དེ་ལ་སྟོང་གཟུགས་ཀྱི་རྟགས་བཅུ་གང་ཞེ་ན། མཚན་མོའི་རྣལ་འབྱོར་ལ་བཞི་དང་ཉིན་མོའི་རྣལ་འབྱོར་ལ་དྲུག་ལས། དང་པོ་ནི། ཤེས་རབ་ཕྱོགས་ཀྱི་རླུང་དབུ་མར་འདུས་པ་ལས་དུ་བ་ལྟ་བུའི་རྟགས་སྣང་འབྱུང་། ཆུ་རླུང་དབུ་མར་འདུས་པ་ལས་སྨིག་རྒྱུ་ལྟ་བུ་འབྱུང་། མེ་རླུང་དབུ་མར་འདུས་པ་ལས་མཁའ་སྣང་སྟེ་སྲིན་བུ་མེ་འཁྱེར་ལྟ་བུར་འབྱུང་། རླུང་གི་རླུང་དབུ་མར་འདུས་པ་ལས་མར་མེ་འབར་བ་ལྟ་བུ་སོགས་མདོག་དང་དབྱིབས་ཉམས་སྣང་མང་དུ་བྱུང་ངོ་། །

			གཉིས་པ། ཉིན་སྣང་གི་རྟགས་ཏེ་ཐབས་ཀྱི་ཕྱོགས་གཡོན་གྱི་རླུང་ནི། རླུང་གི་རླུང་དང་། མེའི་རླང་དང་། ཆུའི་རླུང་དང་། སའི་རླུང་དང་། ནམ་མཁའི་རླུང་དང་། ཡེ་ཤེས་ཀྱི་རླུང་རྣམས་དབུ་མར་འདུས་པ་ལས་རིམ་བཞིན་རྟགས་སེར་བོ་འབར་བའི་རྣམ་པ་དང་། ཟླ་བའི་རྣམ་པ་དང་། ཉི་མ་ལྟ་བུ་དང་། རྡོ་རྗེ་སྟེ་སྒྲ་གཅན་གྱི་རྣམ་པ་དང་། མཆོག་གི་ཆ་སྟེ་གློག་འོད་ལྟ་བུ་དང་། ཐིག་ལེའི་རྣམ་པ་སྟེ་དྲུག་གོ །གཞན་ཡང་ཉིན་མཚན་ཐུན་མོང་དུ་ནམ་མཁའ་སྤྲིན་མེད་དྭངས་བ་ལྟ་བུའི་རྟགས་བྱུང་ཡང་འདི་ནི་རྟགས་རྣམས་འཆར་བའི་གཞི་ཡིན་པས་བཅུ་ལས་ལོགས་སུ་མ་བགྲངས་བར་གསུངས། དེ་ལྟར་སོར་སྡུད་གོམས་པའི་ཚད་ནི། རྩ་དབུ་མར་སྒྲ་གཅན་གྱི་རཱེ་ཁ་ནག་པོ་ཤིན་ཏུ་ཕྲ་བ་སྐུ་ཡི་ཚད་ཙམ་མཐོང་བའི་བར་དུའོ། །དེའི་འབྲས་བུ་ནི། གནས་སྐབས་སུ་སྔགས་ཀྱི་བདེན་ཚིག་གྲུབ་པ་དང་། མཐར་འབྲས་སངས་རྒྱས་དུས་རྡོར་སེམས་སོགས་ཡེ་ཤེས་ཁམས་ཀྱི་ལྷ་དྲུག་ཚན་གཅིག་གི་དཀྱིལ་འཁོར་རབ་འབྱམས་འབྱུང་བར་གསུངས་སོ། །

			གཉིས་པ། བསམ་གཏན་ནི། དུས་འཁོར་ལས། བསམ་གཏན་དག་ཀྱང་ཤེས་རབ་རྟོག་དང་དཔྱོད་པ་དགའ་དང་གཡོ་མེད་བདེ་བ་རྩེ་གཅིག་སེམས་པའོ། །ཞེས་པ་ལྟར། འདིར་ལུས་གནད་སོགས་སྔར་དང་འདྲ་ཞིང་སྟོང་གཟུགས་ལ་དམིགས་པའི་སེམས་བརྟན་ཆ་ཐོབ་པའི་ཕྱིར་དེ་ཕྱོགས་སུ་འཕྱོ་བའི་རྗེས་སུ་མི་འབྲང་བར་ལྟ་སྟངས་དང་རིག་པ་དང་པོ་གཏད་ས་དེ་ཁོ་ནར་གཏད་ཅིང་། སྟོང་གཟུགས་ལ་དཔྱད་ར་སོགས་རྣམ་རྟོག་གཞན་གང་ཡང་མི་འཇུག་པར་མཐོང་བ་དེ་དང་མི་འབྲལ་བར་བསྒོམ་པར་བྱའོ། །

			སྟོང་གཟུགས་ཀྱི་མཚན་ཉིད་རགས་པ་མཐོང་བས་རྟོག་པ་དང་བྱེ་བྲག་མཐོང་བས་དཔྱོད་པ་དང་། དེ་བཞིན་དགའ་བ་དང་བདེ་བ་སེམས་གནས་པ་སྟེ་བསམ་གཏན་དང་པོའི་ཡན་ལག་ལྔའི་མིང་དང་མཐུན་པར་འབྱུང་། དེའང་བསམ་གཏན་དང་པོའི་དངོས་གཞིའི་སེམས་ནི་འདོད་ཉོན་སྤངས་ཤིང་འདིར་ནི་འདོད་པའི་སས་བསྡུས་པའང་དེ་ལྟར་ཡོད་པའི་ཁྱད་པར་རོ། །འདིར་ནི་སྔར་ལས་འཕགས་ཏེ་ཐིག་ལེ་ཆེན་པོ་ལ་མཉམ་པར་བཞག་ན་དེའི་ནང་སངས་རྒྱས་ཀྱི་སྐུ་མཐོང་བ་སོགས་འབྱུང་། ཐིག་ལེ་ཆེན་པོ་ནི་རྟགས་བཅུ་ཚང་པའི་ཐིག་ལེའོ། །

			འབྲས་བུ་ནི། རྣམ་ཤེས་སོགས་མཁའ་ཁམས་དག་མི་བསྐྱོད་པ་སོགས་ལྷ་མཁའ་ཁམས་དྲུག་ཚན་གྱི་དཀྱིལ་འཁོར་འགྲུབ་བོ། །གསུམ་པ་སྲོག་རྩོལ་ནི། བསྡུས་རྒྱུད་ལས། སྲོག་གི་རྩོལ་བ་དག་ཀྱང་ལམ་ནི་གཉིས་པོ་བསྒྱེལ་ཞིང་དབུ་མར་སྲོག་ནི་ཞུགས་པ་དག་ཏུ་འགྱུར། །ཞེས་པ་ལྟར་སྲོག་རྩོལ་ནི་རླུང་བུམ་པ་ཅན་རྩ་དབུ་མའི་ནང་དུ་འཇུག་པའོ། །ཇི་ལྟར་ན་ཀུན་རྟོག་གི་བཞོན་པར་གྱུར་པའི་རླུང་རང་དབང་དུ་གྱུར་པའི་ཕྱིར་བསྒོམ་པ་ལ། རླུང་རོ་རྐྱང་གི་ལམ་གཉིས་སུ་རྒྱུ་བ་བཀག་ནས་དྷཱུ་ཏིའི་འཁོར་ལོ་རྣམས་སུ་འགྲོ་འོང་བྱེད་ཅིང་རིམ་གྱིས་འགོག་པར་བྱེད་པའོ། །དྷཱུ་ཏི་ནི་རྩ་དབུ་མ་སྟེ་ཚངས་པའི་དབྱུག་པ་ཞེས་ཀྱང་བྱའོ། །ལུས་གནད་གཞན་སྔར་དང་འདྲ་ལ། ལྟ་སྟངས་ནི་བདུད་རྩི་འཁྱིལ་བའི་ལྟ་སྟངས་ཞེས་ཐད་ཀ་ལས་ཅུང་ཟད་གྱེན་དུ་ཕྱོགས་པའི་སྨིན་མཚམས་སུ་ཧྲིག་གེར་བལྟ་ཞིང་། ཐོག་མར་རླུང་རོ་ལན་གསུམ་བསལ་ནས་སྔོན་དུ་རླུང་འབྱིན་འཇུག་གནས་གསུམ་ཙམ་ལ་སེམས་གཏད། དེ་ནས་གཡས་གཡོན་དབུས་སུ་རོ་རྐྱང་དབུ་མའི་རྩ་གསུམ་གསལ་བཏབ་ཕྱིར་འབྱིན་པ་རོ་མ་དང་དབུ་མ་ནས་ཕར་སོང་། ནང་དུ་རྔུབ་པ་རྐྱང་མ་དང་དབུ་མ་ནས་ཚུར་འོང་། གནས་པ་ན་དབུ་མ་ཁོ་ནར་གནས་པར་བསམ། དེ་རྗེས་འབྱིན་པ་ཨཱ་ཡི་སྒྲ་གདངས་བཅས་ཏེ་འོད་ཟེར་ཨཱཿདམར་པོའི་རྣམ་པར་འཕྲོ། དེ་དང་འདྲ་བར་རྔུབ་པ་ཨོཾ་དཀར་པོ། གནས་པ་ཧཱུྃ་སྔོན་པོའི་རྣམ་པ་དབུ་མ་ཁོ་ན་ནས་འགྲོ་འོང་གནས་གསུམ་བྱེད་པར་བསམ། 

			དེ་ལྟར་རྡོར་བཟླས་ཀྱིས་སྦྱངས་ནས་རྩ་དབུ་མའི་ལམ་དུ་རླུང་བུམ་པ་ཅན་འཛིན་པར་བསྒོམས་ནས་འབྱིན་རྔུབ་གནས་གསུམ་སྟོང་གཟུགས་ཕྱག་རྒྱ་ཆེན་མོ་དང་དབྱེར་མེད་སྒྱུ་མ་ལྟར་རྟོགས་པ་ལས་མི་ཡེངས་པར་བྱའོ། །གོམས་པའི་ཚད་ནི་དབུ་མ་ཁོ་ནས་རླུང་འབབ་པའི་བར་དུའོ། །འབྲས་བུ་ནི། སངས་རྒྱས་བྱང་སེམས་ཀྱིས་ལུང་སྟོན་པ་དང་། མངོན་ཤེས་དྲུག་ཐོབ། འདུ་བྱེད་ཀྱི་ཕུང་པོ་རླུང་ཁམས་སོགས་དག་ནས་དོན་ཡོད་གྲུབ་པ་ཐོབ་པར་གསུངས། 

			བཞི་པ་འཛིན་པ་ནི། བསྡུས་རྒྱུད་ལས། ཐིག་ལེ་སྲོག་ནི་རབ་ཏུ་ཞུགས་ཤིང་གཉིས་ཀའི་བགྲོད་པ་བཅོམ་སྟེ་རྩེ་གཅིག་སེམས་པ་འཛིན་པའོ། །ཞེས་པ་ལྟར་སྲོག་མི་ཤིགས་པའི་ཐིག་ལེར་འཇུག་ཅིང་འགྲོ་འོང་བྱེད་པ་འཛིན་པའི་རྣལ་འབྱོར་ཡིན་ཏེ། རླུང་སེམས་དབུ་མར་ཞུགས་པ་ཉིད་མི་ཤིགས་པའི་ཐིག་ལེར་ཐིམ་ནས་བརྟན་པར་བྱ་བའི་ཕྱིར་སྲོག་དབུ་མའི་ཐིག་ལེར་ཞུགས་ནས་གཏུམ་མོ་འབར་བས་རང་བཞིན་གྱིས་ཞི་བདེ་ཁྱད་པར་ཅན་སྐྱེས་ཤིང་། ཐིག་ལེ་འཛག་མེད་དུ་འཆང་ནུས་པས་འཕོ་མེད་ཀྱི་བདེ་བ་འདྲེན་པས་དེ་སྒོམ་པར་བྱེད་པ་ཡིན་ནོ། །ངེས་ཚིག་ནི། དྷཱ་ར་ཎ་སྟེ་རླུང་འགྲོ་འོང་དང་བྲལ་བ་དབུ་མའི་ནང་དུ་འཛིན་པར་བྱེད་པའོ། །འབྲས་བུ་ནི་སྟོབས་བཅུ་སོགས་རྗེས་མཐུན་དང་། ཚོར་ཕུང་སོགས་དག་ནས་རིན་ཆེན་འབྱུང་ལྡན་གྱི་དཀྱིལ་འཁོར་གྲུབ་པའོ། ། 

			སྒྱུ་ལུས་དེའང་འོད་གསལ་གྱི་ངང་ལས་ཆུ་ལས་ཉ་འཕར་བ་བཞིན་དུ་ལྡང་ཚུལ་ཡང་། རིམ་ལྔ་ལས། ཇི་ལྟར་དྭངས་པའི་ཆུ་ཀླུང་ལས། །ཉ་དག་མྱུར་དུ་ལྡང་བ་ལྟར། །དེ་བཞིན་ཐམས་ཅད་སྟོང་བ་ལས། །སྒྱུ་འཕྲུལ་དྲྭ་བ་འབྱུང་བར་བཤད། །ཅེས་གསུངས་པ་བཞིན་ནོ། །དེ་ལྟར་འོད་གསལ་དང་སྒྱུ་ལུས་གཉིས་ཟུང་འཇུག་ཏུ་འགྲུབ་ཚུལ་ལ་ཕ་རྒྱུད་དང་མ་རྒྱུད་སོགས་འདོད་ཚུལ་མི་འདྲ་བ་ནི་རིམ་ལྔ་དང་སམྦུ་ཊ་སོགས་ལས་གསུངས་པ་ལྟར་ཡིན་ནོ། །

			གསུམ་པ་ནི། དེ་ལྟར་དཔལ་ལྡན་དུས་ཀྱི་འཁོར་ལོའི་སྦྱོར་བ་ཡན་ལག་དྲུག་གི་རྣལ་འབྱོར་བསྒོམ་པ་ལ་བརྟེན་ནས་རྣམ་ཀུན་མཆོག་ལྡན་གྱི་སྟོང་པ་ཆེན་པོ་དང་མི་འགྱུར་བའི་བདེ་བ་ཆེན་པོ་ལྷན་ཅིག་སྐྱེས་པའི་ཡེ་ཤེས་དང་གཉིས་སུ་མེད་པའི་ཟུང་འཇུག་གི་དོན་དེ་ལ༵་དབ༵ང་འབྱོ༵ར་བར་བྱ་བའི་ཕྱི༵ར་དུ། གཞན་ལས་ཆེས་ཟབ་བའི་མཚན་བཅས་རྫོ༵གས་རི༵མ་འདི་ཉིད་ཐུག༵ས་ཀྱི༵་ཐིག༵་ལེ༵ར་ཏེ་སྙིང་གི་བཅུད་དུ་བསྟི༵མ་པའམ་བསྒོམ་པར༵་བྱ་རི༵གས་སོ་ཞེས་ཟབ་ཆོས་འདི་དང་འཕྲད་པའི་སྐལ་ལྡན་རྣམས་ལ་བརྩེ་བས་གདམས་པའོ། །

			དེ་ལྟར་གཞུང་ཚིག་ཤོ་ལོ་ཀ་འདི་ཉིད་སྐབས་འདིར་འཇམ་མགོན་བླ་མ་ཉིད་ཀྱིས་དུས་འཁོར་སྦྱོར་དྲུག་དང་སྦྱོར་ཞེས་གསུངས་པས་དེ་ལྟར་བྲིས་པ་ཡིན། གཞན་ཡང་ཀྱེ་རྡོར། བདེ་མཆོག་མཱ་ཡཱ་སོགས་མ་རྒྱུད་སྐོར་གྱི་རྫོགས་རིམ་དང་། གསང་བ་འདུས་པ། གཤེད་དམར་སོགས་ཕ་རྒྱུད་དང་། དེ་བཞིན་ཨ་ནུ་ཡོ་ག་སོགས་གསར་རྙིང་གི་རྒྱུད་སྡེ་རྣམས་ཀྱི་རྫོགས་རིམ་ལའང་གོང་བཞིན་སྦྱར་དུ་ཡོད་དོ། །

			གསུམ་པ། རྫོགས་པ་ཆེན་པོ་ལ། ཉམས་སུ་ལེན་པར་བསྐུལ་བ་དང་། དངོས་གཞི་གཉིས་ལས། དང་པོ། རྩ་བ་ལས། 

			སྙིགས་ལྔའི་མུན་པ་ལྷག་པར་བདོ་སྐབས་སུ། །

			ཐེག་བརྒྱད་རྒྱུ་སྐར་འོད་ཀྱིས་འཇོམས་དཀའ་བས། །

			ཡང་གསང་སྙིང་ཐིག་ཉི་མའི་ཟེར་འཕྲེང་འབུམ། །

			དད་གསུམ་རྟ་བདུན་ཁྱོགས་ཀྱིས་དྲང་བར་རིགས། །

			ཞེས་གསུངས་པའི་དོན་དེ་ལ་དབྱེ་ན། ཐེག་པ་བརྒྱད་ཀྱིས་གདུལ་མི་ནུས་ཚུལ་དང་། ཐེག་པ་གཅིག་གིས་འདུལ་བར་བསྟན་པ། དད་པས་དེ་ཉིད་བསྒོམ་དགོས་པར་གདམས་པ་དང་གསུམ་ལས། དང་པོ། དེ་ལ་འདིར་ཡཱ་ན་ཞེས་པའི་སྒྲ་ལས་ཐེག་པའམ་བཞོན་པའི་དོན་ཏེ་ས་ལམ་གྱི་ཡོན་ཏན་རྣམས་གོང་ནས་གོང་དུ་འདེགས་པར་བྱེད་པས་ཐེག་པ་ཞེས་བྱ་སྟེ། ཡོན་ཏན་རིན་པོ་ཆེ་སྡུད་པ་ལས། ཐེག་པ་འདི་ནི་མཁའ་འདྲ་གཞལ་མེད་ཁང་ཆེན་ཏེ། །དགའ་སྐྱེད་བདེ་བ་མངོན་པར་འཐོབ་བྱེད་ཐེག་པའི་མཆོག །དེ་གང་ཞོན་ནས་སེམས་ཅན་ཐམས་ཅད་མྱ་ངན་བཟློ། །ཞེས་གསུངས་ཤིང་། སྤྱིར་ཐེག་པ་དབྱེ་བསྡུའི་རྣམ་གྲངས་ཚད་མེད་ཀྱང་འདིར་ཆེ་བ་དྲུག་ལྡན་གྱི་གསང་སྔགས་སྔ་འགྱུར་བའི་ཐུན་མིན་རང་ལུགས་ལྟར་ན། ཇི་སྐད་དུ། དྲི་མེད་བཤགས་རྒྱུད་ལས། མཚན་ཉིད་སྡེ་སྣོད་གསུམ་དང་ཐེག་པ་གསུམ། །ཕྱི་པ་ཐུབ་པའི་རྒྱུད་ལ་ཀྲི་ཡོག་གསུམ། །ནང་པ་ཐབས་ཀྱི་རྒྱུད་ལ་ཡོ་ག་གསུམ། །ཐེག་པ་རིམ་པ་དགུ་ཡི་དམ་ཚིག་རྣམས། །ཞེས་དང་། སྤྱི་མདོ་ལས་ཀྱང་། དམ་ཚིག་ངེས་པའི་ཐེག་པ་ནི། །གསུམ་དུ་ངེས་པར་བསྟན་པ་ཡིན། །ཀུན་འབྱུང་འདྲེན་དང་དཀའ་ཐུབ་རིག །དབང་སྒྱུར་ཐབས་ཀྱི་ཐེག་པའོ། །ཞེས་ཕྱི་ཀུན་འབྱུང་འདྲེན་པའི་ཐེག་པ་གསུམ་དང་། ནང་དཀའ་ཐུབ་རིག་བྱེད་ཀྱི་ཐེག་པ་གསུམ། གསང་བ་དབང་སྒྱུར་ཐབས་ཀྱི་ཐེག་པ་གསུམ་སྟེ་རིམ་པ་དགུའོ། །དེ་ལ་ཡང་ཕྱི་མ་ཡང་གསང་བླ་ན་མེད་པ་འདིར་མ་བརྟེན་པར་བྱང་ཆུབ་ཐོབ་དཀའ་བར་ལོ་ཆེན་གྱི་སྡོམ་ཊིཀ་ཏུ་ཀླུ་བྱང་གི་མདོ་དྲངས་ནས་ཡང་ཡང་གསུངས། ཁྱད་པར་རྒྱལ་བའི་བསྟན་པ་རིན་པོ་ཆེ་སྐྱེ་དགུའི་བསོད་ནམས་ཀྱི་དཔལ་དུ་ཤར་ནས་མདོ་ལུགས་ལྟར་ན་སྤྱིར་བསྟན་པའི་གནས་ཚད་ལ་འདུལ་ལུང་ཕྲན་ཚེགས་དང་། མདོ་སྡེ་བསྐལ་བཟང་། སྙིང་རྗེ་པད་དཀར་སོགས་ལས་མི་འདྲ་བར་གསུངས་ཀྱང་ཡོངས་གྲགས་སུ་མཁས་མཆོག་དབྱིག་གཉེན་ཞབས་ཀྱི་ཡུམ་གསུམ་གནོད་འཇོམས་དང་། གཞན་ཡང་འབུམ་ཊི་ཀ་སོགས་ལས་ལོ་ལྔ་སྟོང་དུ་གནས་པར་གསུངས་པའི་ལྔ་བརྒྱ་ཕྲག་བཅུ་ལས་ད་ལྟ་འབྲས་བུའི་དུས་ལས་ཡོལ་བ་དང་། སྔགས་ལུགས་ཀྱི་ཉིས་ལྡན་ཡོངས་སུ་འདས་ཏེ་ཚེ་དང་དུས་དང་ལྟ་བ་ཉོན་མོངས་སེམས་ཅན་ཏེ་སྙིག༵ས་མ་ལྔ༵་ཡི༵་མུ༵ན་པ༵་མཐུག་པོ་དེ་ཉིད་ལྷ༵ག་པར༵་དུ་བདོ༵་བ་སྟེ་ཆེས་ཆེར་འཁྲིགས་པའི་སྐབ༵ས་སུ༵་ནི། འོད་གསལ་རྫོགས་པ་ཆེན་པོ་མ་གཏོགས་པར་དེ་ལས་གཞན་པའི་མདོ་སྔགས་ཀྱི་ཐེག༵་པ་བརྒྱ༵ད་པོ་ནི་རྒྱུ༵་སྐར༵་གྱི་འོད༵་དང་འདྲ་བས་ན་དེ་ཉིད་ཀྱིས༵་གོང་གི་མུན་པ་དེ་འཇོམ༵ས་པར་ཤིན་ཏུ་དཀ༵འ་སྟེ། ལྷ་ཐམས་ཅད་ཡང་དག་པར་འདུས་པའི་རྒྱུད་ལས། རྫོགས་ལྡན་དང་པོ་བྱ་བའི་རྒྱུད། །གསུམ་ལྡན་གཉིས་པ་སྤྱོད་པའི་རྒྱུད། །གཉིས་ལྡན་གསུམ་པ་རྣལ་འབྱོར་རྒྱུད། །རྩོད་ལྡན་བཞི་བ་བླ་མེད་དོ། །དུས་བཞི་ལ་ནི་དགོངས་ནས་ཀྱང་། །རྒྱུད་ནི་རྣམ་པ་བཞིར་བཤད་དོ། །ཞེས་སྔོན་བསྐལ་པ་རྫོགས་ལྡན་གྱི་དུས་སུ་སྐྱེ་དགུ་རྣམས་རང་བཞིན་གྱིས་ཉོན་མོངས་པ་ཤས་ཆུང་བ་སོགས་ཀྱི་སྐབས་སུ་བྱ་རྒྱུད་སོགས་ཀྱིས་རིམ་བཞིན་གདུལ་བར་བྱས་ཤིང་། དེང་སང་ནི་སྙིགས་མ་ལས་ཀྱང་ཆེས་སྙིགས་མ་ཡིན་པས་བླ་མེད་རྒྱུད་སྡེ་ཁོ་ནས་གདུལ་བར་བྱ་བ་ཡིན་ནོ། །

			དེས་ན་ཐེག་པ་གཞན་གྱིས་གདུལ་དཀའ་བའི་ཚུལ་འདི་ནི་གཞན་ཡང་རོང་ཟོམ་མ་ཧཱ་པཎྜི་ཏའི་སྦྲུལ་ནག་པོའི་སྟོང་ཐུན་དང་ཐེག་ཆེན་ཚུལ་འཇུག་སོགས་སུ་གསལ་བས༵་དེ་དག་ལས་ཞིབ་ཏུ་ཤེས་པར་བྱའོ། །

			གཉིས་པ། དེ་ལྟར་བླ་མེད་ཐེག་པ་འདི་ནི་འགྲོ་བ་མཐའ་ཡས་པའི་རྣམ་པར་རྟོག་པ་མཐའ་ཡས་པ་གདུལ་བའི་ཆེད་དུ་ཐེག་པ་ཇི་སྙེད་ཅིག་གསུངས་པ་ཐམས་ཅད་ཀྱང་འོད་གསལ་རྫོགས་པ་ཆེན་པོ་འདི་ལས་འཕྲོས་པ་ཡིན་ཏེ། དཔལ་གསང་པའི་སྙིང་པོ་ལས། སྐུ་དང་གསུང་དང་ཐུགས་ཀྱི་རྒྱུད། །ཕྱོགས་བཅུ་ཀུན་ཏུ་རང་གྲགས་པ། །གསང་པའི་སྙིང་པོ་ལས་འཕྲོས་ཏེ། །ཞེས་སོ། །

			དེའི་ཕྱིར་ན་ཐེག་པ་ཐམས་ཅད་ཀྱི་དགོངས་དོན་དྲི་མ་མེད་པ་རྒྱ་མཚོ་ལ་ཆུ་ཕྲན་གཞོལ་བ་ལྟར་འདིར་འདུས་པ་ཡིན་ཏེ། བཤད་རྒྱུད་རྒྱས་པ་ལས། མཉམ་ཉིད་དོན་རྟོགས་རང་རིག་རྒྱལ་པོ་དང་། །བླ་མེད་དོན་རྟོགས་ཐབས་ཆེན་འདི་དག་ཏུ། །རྒྱ་མཚོ་ཆེན་པོར་ཆུ་ཀླུང་བབས་པ་ལྟར། །རྣམ་པར་ཐར་བ་བསམ་ཡས་མ་ལུས་འདུ། །ཞེས་དང་། ཀློང་དྲུག་པ་ལས། བགྲང་དུ་ཡོད་པའི་སེམས་ཉིད་ལ། །ཐེག་པ་སོ་སོར་རང་ཤར་བས། །འདོད་རྒྱལ་ཡིད་དཔྱོད་མིན་པར་ནི། །སྙིང་པོ་ཡང་གསང་ཆེན་པོར་རྫོགས། །ཞེས་དང་། རང་ཤར་ལས་ཀྱང་། ལྟ་བ་ཀུན་གྱི་ཡང་རྩེ་ནི། །ཨ་ཏི་རྫོགས་པ་ཆེན་པོར་བཤད། །ཅེས་དང་། ངེས་སྒྲོན་ལས། དེ་ཕྱིར་གྲུབ་མཐའ་མཐའ་དག་གི། །གཏིང་ཕུགས་གང་དུ་གཞོལ་བ་ཡི། །བརྒྱ་ཕྲག་ཆོས་ཀྱི་ལེགས་བཤད་ཀླུང་། །འབབ་པའི་མཚོ་ཆེན་འདི་རྨད་བྱུང་། །ཞེས་སོགས་གསུངས་སོ། །

			དེ་ཡང་རྒྱལ་བའི་བཀའ་བར་བ་སྟོང་ཉིད་ཀྱི་རང་བཞིན་ཀླུ་སྒྲུབ་ཡབ་སྲས་ཀྱི་བཞེད་པ་བཞིན་ཡེ་སྟོང་རྩ་བྲལ་རྣམ་ཐར་སྒོ་གསུམ་གྱི་བདག་ཉིད་ཅན་དང་། བཀའ་ཐ་མ་རང་བཞིན་འོད་གསལ་བ་ཐོགས་མེད་སྐུ་མཆེད་ཀྱི་བཞེད་པ་ལྟར་སྐུ་དང་ཡེ་ཤེས་ཡོན་ཏན་ཡར་ལྡན་གྱི་ཚུལ་དུ་ཡོད་པ་དེ་གཉིས་དབྱེར་མེད་རོ་གཅིག་ཏུ་གྱུར་ཏེ། བུ་རམ་གོར་མོའི་རོ་བཞིན་དུ་ཉམས་མྱོང་གི་སྒོ་ནས་རྟོགས་པ་ལ་རྫོགས་པ་ཆེན་པོ་ཞེས་གསུངས་ཏེ། རིག་འཛིན་འཇིགས་མེད་གླིང་པས། རྒྱལ་བའི་འཁོར་ལོ་བར་བ་རྣམ་ཐར་གསུམ། །བསྟན་བྱའི་སྙིང་པོ་སོ་སོ་རང་རིག་ཉིད། །སེམས་ཅན་ཁམས་ལ་བདེ་གཤེགས་སྙིང་པོ་རུ། །བཞུགས་པར་བཤད་ལ་རྫོགས་པ་ཆེན་པོར་གྲགས། །ཞེས་གསུངས་སོ། །

			སྤྱིར་རྫོགས་པ་ཆེན་པོ་འདི་ལའང་། །སློབ་དཔོན་ཤྲཱི་སེང་ཧ་དང་བེེ་རོ་ཙ་ན་སོགས་ལས་རིམ་བཞིན་དུ་བརྒྱུད་ཅིང་། སེམས་ཉིད་རང་བྱུང་གི་ཡེ་ཤེས་འཁོར་འདས་ཀུན་ལ་ཁྱབ་ཀྱང་སྣང་སྟོང་ཕྱོགས་སུ་མ་ལྷུང་བར་གཏན་ལ་འབེབས་པ་སེམས་སྡེ་དང་། རིག་པ་རང་བྱུང་གི་ཡེ་ཤེས་ཆོས་ཉིད་ཀུན་ཏུ་བཟང་མོའི་ཀློང་དུ་ཆོས་ཅན་གྱི་སྣང་བ་ཐམས་ཅད་རང་སྣང་བཀོད་པའི་རྒྱན་ཙམ་ལས་ཤར་གྲོལ་གཉིས་སུ་མེད་པར་གཏན་ལ་འབེབས་པ་ཀློང་སྡེ། སློབ་དཔོན་པད་མ་འབྱུང་གནས་ནས་བརྒྱུད་པའི་མཁའ་འགྲོ་སྙིང་ཐིག་དང་། པཎ་ཆེན་བི་མ་ནས་བརྒྱུད་པའི་བི་མ་སྙིང་ཐིག་ཡིན་ལ། དེ་དག་གིས་གཞི་དབྱིངས་ཀ་དག་ཁྲེགས་ཆོད་དང་། ལམ་སྣང་ལྷུན་གྲུབ་ཐོད་རྒལ་བསྒོམས་ཏེ་འཁོར་འདས་སྤང་བླང་བྲལ་བ་བློ་འདས་རང་བྱུང་གི་ཡེ་ཤེས་སྐད་ཅིག་གཅིག་ལ་མངོན་དུ་བྱེད་པ་མན་ངག་གི་སྡེའོ། །

			མདོར་ན་གསལ་བ་དང་སྟོང་པ། གཉིས་མེད་གཙོ་བོར་སྟོན་པས་རིམ་བཞིན་སེམས་ཀློང་མན་ངག་གི་སྡེ་གསུམ་དུ་ཕྱེས་ཏེ། ཨ་ཏི་བཀོད་པ་ཆེན་པོ་ལས། ཡིད་ཅན་རྣམས་ལ་སེམས་ཀྱི་སྡེ། །ནམ་མཁའ་ཅན་ལ་ཀློང་གི་སྡེ། །རིམ་རྩོལ་བྲལ་ལ་མན་ངག་གོ །ཞེས་དང་། ཐེག་མཆོག་མཛོད་ལས། དེའང་སེམས་མ་ཡིན་པའི་ཆོས་ལོགས་ན་མེད་པས་སེམས་ཀྱི་སྡེའོ། །དེ་དག་ནི་སེམས་རང་བྱུང་གི་ཡེ་ཤེས་ལས་གཞན་དུ་གྱུར་བ་འགོག་པ་ལ་དགོངས་པ་ཙམ་མོ། །ཆོས་ཉིད་ཀུན་ཏུ་བཟང་མོའི་ཀློང་ལས་འགྲོ་ས་གཞན་མེད་པར་སྨྲ་བ་ཀློང་གི་སྡེའོ། །འདི་དག་ནི་བརྗོད་བྱ་ཆོས་ཉིད་ཀྱི་ཀློང་ལས་གཞན་བྱུང་འགོག་པ་ལ་སེམས་པ་ཙམ་མོ། །ཡིན་ལུགས་གནད་ཐོག་ཏུ་འབེབས་པ་མན་ངག་གི་སྡེའོ། །འདི་དག་ནི་གནད་མ་ཡིན་པ་གཞན་དུ་ཁ་འབྱམས་དོན་ལས་འགྱིངས་བ་འགོག་པས་ཀུན་གྱི་རྩེ་མོར་ཕྱིན་པའོ། །ཞེས་སོ། །

			མན་ངག་གི་སྡེ་དེ་ལ་ཡང་། ཇི་སྐད་དུ། བི་མའི་སྒྲོན་མ་སྣང་བྱེད་ལས། ཕྱི་སྐོར་ལུས་དང་འདྲ་སྟེ་ཐ་སྙད་རྒྱ་ཆེར་བསྟན། །ནང་སྐོར་མིག་དང་འདྲ་སྟེ་མཐོང་བ་བརྡ་ཡི་ཆོས། །གསང་སྐོར་སྙིང་དང་འདྲ་སྟེ་དྲན་བྱེད་གཟུངས་ཀྱི་ཆོས། །འདི་ནི་ལུས་ཀུན་རྫོགས་པའི་སྐྱེས་བུ་འདྲ། །ཞེས་པ་ལྟར་ཕྱི་སྐོར་ལུས་དང་འདྲ་བ། ནང་སྐོར་མིག་དང་འདྲ་བ། གསང་སྐོར་སྙིང་དང་འདྲ་བ། ཡང་གསང་བླ་མེད་ལུས་ཀུན་རྫོགས་པའི་སྐྱེས་བུ་དང་འདྲ་བ་རྣམས་སུ་ཡོད་པ་ལས། འདིར་ནི་ཕྱི་མ་ཡང༵་གས༵ང་བླ་ན་མེད་པ་སྙི༵ང་ཐི༵ག་གི་གདམས་པ་ཟབ་མོ་བྱིན་རླབས་དང་དངོས་གྲུབ་ཀྱི་ཉི༵་མ༵འི་ཟེ༵ར་ཕྲེ༵ང་འབུ༵མ་དུ་བརྡལ་བ་ཡིན་ཏེ། ཀུན་མཁྱེན་བླ་མས། དེ་ལ་ཡང་གསང་མཆོག་ཏུ་ངེས་པ་འདིར་ཞུགས་ན། ཁྲིད་དང་གདམས་ངག་ཐོབ་ནས་གོ་དོན་མ་རྙེད་ཀྱང་། སྐྱེས་པ་དང་བུད་མེད་བྱིས་པ་དེ་དག་ཐོས་པའི་ཕན་ཡོན་གྱིས་མྱུར་དུ་གྲོལ་བར་ངེས་ཏེ། འབྲས་བུ་ཐུས་ཀ་བླ་ན་མེད་པ་དང་འཕྲད་པ་ཡིན་པའི་ཕྱིར་རོ། །ཞེས་དང་། ཉི་ཟླ་ཁ་སྦྱོར་ལས། རབ་ལ་སྐྱེ་གཉིས་མི་དགོས་ཏེ། །འབྲིང་པོ་སྐྱེ་གཉིས་མཚམས་སུའོ། །ཐ་མ་རྣམས་ནི་དབུགས་དབྱུང་སྟེ། །སྤྲུལ་བ་པོར་ནི་རང་རྒྱུད་གྲོལ། །ཞེས་དང་། ཡང་ཐེག་མཆོག་མཛོད་ལས། གཏན་ཚིགས་བཀོད་ནས་དེ་ལྟར་གསུངས་ཤིང་། རྗེ་ཉིད་ཀྱི་མདོ་སྔགས་ཟུང་གི་ལྟ་མགུར་ལས་ཀྱང་། ད་ནི་མ་བསྒོམས་བག་མེད་ཁོ་ན་ཡིས་འདས་ཀྱང་། །སྲིད་པ་ཐ་མའི་ཆོས་ལ་ཐོས་བསམ་ཞིག་བྱས་ཡོད། །ཇི་ལྟར་ཕྱི་ཡང་བར་དོ་ཐ་མ་ལ་གྲོལ་ཕྱིར། །འུ་ཅག་སྐྱིད་པོ་འདུག་གོ་ཡིད་མཐུན་གྱི་སྙིང་གྲོགས། །ཞེས་སོ། །

			གཞན་ཡང་རྫོགས་ཆེན་གྱི་ཆོས་དང་འཕྲད་པའི་ཕན་ཡོན་སློབ་དཔོན་དགའ་རབ་རྡོ་རྗེས། ཆོས་འདི་ཐོས་པ་ཙམ་གྱིས་ཀྱང་། །སྐྱེ་བ་བདུན་ལ་མི་ཐོགས་གྲོལ། །ཞེས་དང་། ཨོ་རྒྱན་ཆེན་པོས་ཀྱང་། བྲིས་པ་མཐོང་ཚད་འཚང་རྒྱའོ། །བཅིང་པ་རེག་ཚད་འཚང་རྒྱའོ། །ཀློག་པ་ཐོས་ཚད་འཚང་རྒྱའོ། །ཞེས་སོགས་གསུངས་ལ། དེ་བཞིན་ཆོས་འདི་དང་འཕྲད་པའང་བསྐལ་མང་གི་ཚོགས་སྔོན་དུ་སོང་བ་ཡིན་ཏེ།

			ཀུན་མཁྱེན་བླ་མས། འོ་སྐོལ་དཔོན་སློབ་ཆོས་ཅན། སྔོན་སངས་རྒྱས་གྲངས་མེད་པ་ལ་མཆོད་ཅིང་ཀུན་ཏུ་བཟང་པོའི་འཁོར་དུ་འདུས་པ་ཡིན་ཏེ། ཡང་གསང་བླ་ན་མེད་པའི་ཐེག་པ་ལ་སྤྱོད་པའི་ཕྱིར་ཞེས་སོ། །དེ་ལྟ་མིན་ན་མཁས་པས་ལོ་བརྒྱར་འབད་ཀྱང་གྲུབ་མཐའ་འདིའི་ཆོས་སྐད་ཙམ་ཡང་མི་ཤེས་ཏེ། ངེས་ཤེས་སྒྲོན་མེ་ལས། གྲུབ་མཐའི་ཆོས་སྐད་ཙམ་འདིའི་དོན། །ལོ་བརྒྱར་བསྒྲིམས་ཏེ་བསམས་བྱས་ཀྱང་། །བློ་ཆེན་སྦྱང་བ་མི་དམན་མོད། །ཐུགས་སུ་ཆུད་པ་མ་ཡིན་ནོ། །ཞེས་པ་ལྟར་རོ། །

			གསུམ་པ། དེ་ཡང་སྤྱིར་ཐར་ལམ་བགྲོད་པ་ལ་དད་པ་འདི་མེད་དུ་མི་རུང་བས་མཚན་ཉིད་ཐེག་པའི་སྐབས་ནས་ཀྱང་གལ་ཆེ་བར་གསུངས་ཏེ། རིན་ཆེན་ཕྲེང་བ་ལས། དད་ཅན་ཉིད་ཕྱིར་ཆོས་ལ་བསྟེན། །ཤེས་རབ་ལྡན་ཕྱིར་ཡང་དག་རིག །འདི་གཉིས་གཙོ་བོ་ཤེས་རབ་སྟེ། །དེ་ཡི་སྔོན་འགྲོ་དད་པ་ཡིན། །ཞེས་དང་། མདོ་ལས། དད་པ་སྔོན་འགྲོ་མ་ལྟར་བསྐྱེད་པ་སྟེ། །དོགས་པ་སེལ་ཞིང་ཆུ་བོ་རྣམས་ལས་གྲོལ། །དད་པ་བདེ་ལེགས་གྲོང་ཁྱེར་མཚོན་བྱེད་ཡིན། །ཞེས་དང་། རྒྱུད་བླ་མ་ལས། རང་བྱུང་ཉིད་ཀྱི་དོན་དམ་ནི། །དད་པ་ཉིད་ཀྱི་རྟོགས་བྱ་ཡིན། །ཞེས་དང་། །དེའི་ཕན་ཡོན་ཡང་། མདོ་ལས། གང་གིས་ཞིང་བཅུའི་རྡུལ་སྙེད་སེམས་ཅན་ལ། །བདེ་བ་ཀུན་གྱིས་བསྐལ་པར་བསྙེན་བཀུར་བས། །ཆོས་འདིར་དད་པའི་བསོད་ནམས་ཅི་འདྲ་བ། །ཁྱད་པར་འཕགས་པ་དེ་ཉིད་དེ་ལ་མེད། །ཅེས་སོ། །

			དད་པ་མེད་པའི་ཉེས་པ་ནི། དཀོན་བརྩེགས་ལས། དད་པ་མེད་པའི་མི་རྣམས་ལ། །དཀར་པོའི་ཆོས་ནི་མི་འབྱུང་སྟེ། །ས་བོན་མེ་ཡིས་ཚིག་པ་ལ། །མྱུ་གུ་སྔོན་པོ་ཇི་བཞིན་ནོ། །ཞེས་སོགས་གཞན་ཡང་ཡིད་བཞིན་མཛོད་རྩ་འགྲེལ་སོགས་ལས་རྒྱ་ཆེར་གསུངས། ཁྱད་པར་དུ་གསང་བ་མཆོག་གི་ལམ་འདིར་ནི་བླ་མ་ལ་སངས་རྒྱས་དངོས་ཀྱི་དད་པ་མེད་པར་རྟོག་གེ་མགོ་མཁྲེགས་ཅན་རྣམས་ལ་སྦྱོར་བའི་དངོས་གྲུབ་མི་འབྱུང་སྟེ། གཤིན་རྗེ་གཤེད་ཀྱི་རྒྱུད་རྟོག་པ་གསུམ་པ་ལས། རྟོག་ཅིང་དཔྱོད་པའི་རྟོག་གེ་བ། །དེ་ལ་སྦྱོར་བའི་དངོས་གྲུབ་རིང་། །བླ་མས་མན་ངག་བསྟན་བྱས་ཀྱང་། །སློབ་མར་ཡིད་གཉིས་ཡོད་པ་ན། །དེ་ལ་དངོས་གྲུབ་རིང་བར་བཤད། །བླ་མས་མན་ངག་སྦས་བྱས་ཀྱང་། །སློབ་མས་ཡིད་གཉིས་མི་ཟ་ཞིང་། །

			བླ་མའི་ངན་ངག་དམ་པ་ཞེས། །གཅེས་སྤྲས་བྱས་ན་འགྲུབ་པར་ངེས། །ཞེས་དང་། འཇམ་དཔལ་རྩ་རྒྱུད་ལས། སྔགས་ལ་དད་པ་མེད་པས་ནི། །འབད་པ་དུ་མ་བྱས་གྱུར་ཀྱང་། །སྔགས་རྣམས་འགྲུབ་པར་མི་འགྱུར་བས། །མ་རུངས་དམ་ཚིག་མི་བསྟན་ཏོ། །ཞེས་པ་བཞིན་ནོ། །

			དེའང་དད་པ་དང་ལྡན་ན་དངོས་གྲུབ་ཉེ་བ་ཡིན་ཏེ། ཡང་གཤིན་རྗེ་གཤེད་ཀྱི་རྒྱུད་ལས། ཆོས་ཉིད་བསམ་གྱིས་མི་ཁྱབ་པའི། །དོན་ལ་ཐེ་ཚོམ་མེད་པ་ཡི། །མཁས་པ་ལ་ནི་དངོས་གྲུབ་ཉེ། །ཞེས་དང་། དྲི་མེད་འོད་ལས། སྔགས་ཀྱི་ཐེག་པ་འདི་ལ་ཡིད་ཆེས་པ་རྣམ་པ་གསུམ་བཅོམ་ལྡན་འདས་ཀྱིས་གསུངས་ཏེ། དང་པོ་རེ་ཞིག་རྒྱུད་ལ་ཡིད་ཆེས་པ་དང་། དེ་ནས་བླ་མ་ལ་ཡིད་ཆེས་པ་དང་། དེ་ནས་བདག་ཉིད་ལ་ཡིད་ཆེས་པ་སྟེ། འདི་གསུམ་གྱིས་ཡང་དག་པར་རྫོགས་པའི་སངས་རྒྱས་ཀྱི་ལམ་ཡོངས་སུ་རྫོགས་པར་འགྱུར་རོ། །ཞེས་གསུངས་སོ། །

			དེ་ལྟར་མ་ཤེས་ཀྱང་བླ་མ་ལ་དད་གུས་ཁྱད་པར་ཅན་དང་ལྡན་ན་བླུན་པོ་ཡིན་ཡང་བླ་མའི་བྱིན་རླབས་ཀྱིས་དངོས་གྲུབ་ཐོབ་པ་དང་། གལ་ཏེ་མཁས་པ་ཡིན་ཡང་བླ་མ་ལ་མ་དད་ན་རྫོགས་པ་ཆེན་པོའི་དོན་མི་རྟོགས་པར་གསུངས་ཏེ། རྒྱུད་ལས། ཡང་ན་བླུན་པོ་དད་པ་བརྟན། །དེ་ལ་སྦྱོར་བའི་དངོས་གྲུབ་ཉེ། །ཞེས་དང་། དུས་འཁོར་ལས། བསྐལ་པ་དུས་གསུམ་ཐམས་ཅད་དུ། །དཀོན་མཆོག་གསུམ་ལ་མཆོད་པ་དང་། །སྲོག་ཆགས་བྱེ་བའི་ཚེ་བསྐྱབས་པས། ཚེ་འདིར་སངས་རྒྱས་མི་འཐོབ་སྟེ། །བཀའ་དྲིན་ཅན་གྱི་བླ་མ་ལ། །དད་པ་ཡིས་ནི་མཉེས་བྱས་ན། །མཆོག་དང་ཐུན་མོང་དངོས་གྲུབ་ནི། །ཚེ་འདི་ཉིད་ལ་ངེས་པར་ཐོབ། །ཅེས་དང་། ཏཻ་ལོ་པས་ཀྱང་། རྡོ་རྗེ་འཆང་དབང་ཚེ་འདིར་ཐོབ་འདོད་པས། །ལམ་གྱི་མཐར་ཐུག་བླ་མ་དམ་པའི་ལམ། །མོས་གུས་མཐར་ཐུག་བླ་མའི་མོས་གུས་ཡིན། །ཞེས་དང་། འཇམ་དཔལ་རྫོགས་པ་ཆེན་པོའི་སྨོན་ལམ་ལས། གདོད་མའི་མགོན་པོ་དཔལ་ལྡན་བླ་མ་ལ། །མཉམ་ཉིད་ཆོས་སྐུར་ལྟ་བའི་མོས་གུས་ཀྱིས། །དོན་བརྒྱུད་དགོངས་པའི་བྱིན་རླབས་སྙིང་ལ་འཕོས། །རིག་པ་རྩལ་གྱི་དབང་ཆེན་ཐོབ་པར་ཤོག །ཅེས་དང་། དེ་བཞིན་གསང་འགྲེལ་འོད་གསལ་སྙིང་པོ་སོགས་ལས་ཚུལ་འདི་ལ་དད་པ་ཁོ་ནས་འཇུག་ཚུལ་མང་དུ་གསུངས་སོ། །

			དེས་ན་དང་བ་དང་འདོད་པ། ཡིད་ཆེས་ཏེ་ད༵ད་གསུ༵མ་རྟ༵་བདུ༵ན་གྱིས་ཡོངས་སུ་དྲངས་བའི་ཁྱོ༵གས་ཀྱི༵ས་ལྔ་བདོའི་སྨག་ཆེན་ཀུན་ནས་འཇོམས་པར་བྱེད་པའི་ཉི་མའི་དཀྱིལ་འཁོར་དེ་ཉིད་ཡིད་ཀྱི་མཁའ་དབྱིངས་སུ་དྲ༵ངས་བ༵ར་བྱ་རི༵གས་སོ་ཞེས་ཚིག་སྦྱོར་མཐའ་དག་གཟུགས་རྒྱན་གྱི་སྒོ་ནས་གདམས་པའོ། །

			གཉིས་པ་དངོས་གཞི་ལ། ཀུན་མཁྱེན་བླ་མས། སེམས་འགག་ཆ་ནི་ཁྲེགས་ཆོད་དང་། །ཡེ་ཤེས་ནང་གསལ་ཐོད་རྒལ་གཉིས། །ཟུང་འཇུག་རང་བྱུང་ཡེ་ཤེས་ཏེ། །སྙིང་ཐིག་གསང་བའི་ལམ་དུ་བཤད། །ཅེས་པ་ལྟར། ཀ་དག་ཁྲེགས་ཆོད་དང་། ལྷུན་གྲུབ་ཐོད་རྒལ་གྱི་ལམ་གཉིས་ལས། དང་པོ། རྩ་བ་ལས། 

			གང་ཤར་རིག་པ་མ་བཅོས་རྒྱ་ཡན་ལ། །

			རང་བབ་རང་བཞག་ངང་དུ་ལྟོས་ཤིག་དང་། །

			ཡེ་སྟོང་རྩ་བྲལ་རང་གསལ་ངོ་ཤེས་ན། །

			ས་ལམ་ཅིག་ཆོད་འབྲས་བུའི་གཏན་སྲིད་ཟིན། །

			ཞེས་གསུངས་པའི་དོན་དེ་ལ་དབྱེ་ན། རང་བཞག་གི་ཐབས་བསྟན་པ་དང་། ཐབས་དེ་ལས་བྱུ༵ང་བའི་ལྟ་བ་ངོ་སྤྲད་པ། དེའི་འབྲས་བུ་དང་གསུམ་ལས། དང་པོ། དེ་ལ་སྒོ་གསུམ་འཛིན་རྩོལ་དང་བཅས་པ་ཡིན་ན་ཆུ་རྙོག་པར་གཟུགས་བརྙན་མི་འཆར་བ་བཞིན་རིག་པ་ངོས་མི་ཟིན་པས་ན། ཐོག་མར་ལུས་གནད་རྣམ་སྣང་ཆོས་བདུན། ངག་གནད་སྨྲ་བརྗོད་སྤོང་པ། ཡིད་གནད་རིག་པ་ཡེ་ཤེས་ཆེན་པོའི་ངོར་རྣམ་རྟོག་ཐམས་ཅད་ཐད་ཀར་གཅད་པར་བྱ་སྟེ། དེའང་དགེ་མི་དགེའི་སྣང་བ་སྣ་ཚོགས་པ་མཚོ་ལ་གཟའ་སྐར་ཤར་བ་བཞིན་དུ་འགོག་མེད་རང་གསལ་གྱིས་ཚུལ་དུ་ག༵ང་ཇི་སྙེད་ཅིག་ཤ༵ར་བའི་རི༵ག་པ༵་རྣམས། ཡུལ་བཟང་ངན་དང་དུས་སྔ་ཕྱི་སོགས་གང་གི་ཡང་རྗེས་སུ་མི་འབྲང་བར་མ༵་བཅོ༵ས་མཉམ་པ་ཉིད་ཀྱི་ངང་དུ་ཐ་མལ་གྱི་ཤེས་པ་རྒྱ༵་ཡ༵ན་རང་བབས་སུ་བཞག་པས་རིག་པ་ངོས་ཟིན་པར་གསུངས་ཏེ། ཇི་སྐད་དུ། ཐ་མལ་ཤེས་པ་རྒྱ་ཡན་ལ། །ཚིག་གིས་མི་མཚོན་རང་གིས་རིག །ཅེས་གསུངས་ལ༵། དཔལ་ས་ར་ཧའི་ཞལ་ནས། བསམ་དང་བསམ་བྱ་རབ་ཏུ་སྤངས་ནས་སུ། །བསམ་མེད་བུ་ཆུང་ཚུལ་དུ་གནས་བྱ་ཞིང་། །བླ་མའི་ལུང་ལ་བསྒྲིམས་ཏེ་དེར་འབད་ན། །ལྷན་ཅིག་སྐྱེས་པ་འབྱུང་བར་ཐེ་ཚོམ་མེད། །ཅེས་དང་། འཕགས་པ་ཀླུ་སྒྲུབ་ཀྱིས། གར་ཡང་མ་དཔྱད་ཅིར་ཡང་མ་སེམས་ཤིག །བཅས་བཅོས་མ་བྱེད་རང་བབས་ལྷུག་པར་ཞོག །མ་བཅོས་པ་དེ་སྐྱེ་མེད་རིན་ཆེན་མཛོད། །དུས་གསུམ་རྒྱལ་བ་རྣམས་ཀྱི་གཤེགས་ཤུལ་ཡིན། །ཞེས་དང་། ལྟ་བའི་ཉམས་མགུར་སྒྲ་བརྙན་སྤྲིན་གྱི་རོལ་མོ་ལས། སྣ་ཚོགས་འགྱུ་དྲན་གྱི་སེམས་དེ་བཙལ་བས། །རྙེད་མེད་གཤིས་ལུགས་ཀྱི་བབས་སུ་ཤར་བ། །དྲི་མེད་རིག་ཁམས་དེ་ཡིན་པར་འདུག་པས། །འཁྲུལ་བྲལ་ཡེ་ཤེས་དེས་སྐྱོབ་པར་རེའོ། །ཞེས་སོགས་ལྟར་རོ། །

			གཉིས་པ། དེ་ཡང་དཔལ་རོང་ཟོམ་ཆེན་པོས། རྫོགས་པ་ཆེན་པོའི་དོན་ཇི་བཞིན་དུ་ཤེས་བཞིན་ཆེན་པོའི་སྣོད་ཀྱིས་བཟུང་ནས་བཏང་སྙོམས་ཆེན་པོའི་ངང་ལ་གནས་པའོ། །ཞེས་དང་། ཨོ་རྒྱན་ཆེན་པོས། ད་ལྟའི་རང་རིག་ཤེས་པ་ས་ལེ་བ༔རྫོགས་པ་ཆེན་པོའི་ལྟ་བ་དེ་ཀ་ཡིན༔ ཞེས་སོགས་གསུངས་པ་ལྟར་ཅི་ཡང་མི་བསམ་པར་ར༵ང་བ༵བས་སུ་བཞག་པ་དེ་ཡི་གཤིས་ལ་བཅས་བཅོས་སྤུ་ཙམ་མ་བྱས་ར༵ང་བཞ༵ག་གི་ང༵ང་དུ༵་བབས་ཀྱིས་ཤེས་པ་ཁོ་རང་གི་ངོ་བོ་ལ་ཁོ་རང་གིས་ཅེར་གྱིས་ལྟོ༵ས་ཤི༵ག་ད༵ང་ཞེས་པ་སྟེ། ལྟ་མགུར་ལས། གང་ཤར་ཁྲེགས་ཆོད་ཀྱི་ཤེས་རབ་རལ་གྲིས། །ཐད་ཀར་ཁོལ་བྱུང་གི་སེམས་ལ་བཏབ་པས། །འདི་ཡིན་འདི་མིན་གྱི་ངོས་བཟུང་བྲལ་ཙམ། །ངོ་བོ་སྐྱོང་རྒྱུ་དེ་ཨེ་ཡིན་སྙམ་མོ། །ཞེས་པ་ལྟར་སྐབས་དེར་ཐ་མལ་གཉུག་མའི་ཤེས་པ་རང་གི་ངོ་བོ་ནི་ཡེ༵་སྟོ༵ང་རྩ༵་བ་དང་བྲ༵ལ་ཞིང་། མཐའ་དབུས་གཉིས་སུ་མེད་པའི་དོན་ལ་ཁོ་ཐག་ནང་ནས་ཆོད་པ། སྨྲ་བསམ་བརྗོད་ལས་འདས་པ་སྟོང་སངས་ནམ་མཁའ་ལྟ་བུ་དེ་ནི་ངོ་བོ་ཀ་དག་ཆོས་སྐུའི་ཡེ་ཤེས་ཏེ། ཀློང་གསལ་ལས། ངོ་བོ་ཀ་དག་ཡེ་ཤེས་ནི། །མ་རིག་རྟོག་པ་ཀུན་དང་བྲལ། །ཞེས་སོ། །དེ་ལྟར་ངོ་བོ་སྟོ༵ང་ན་ཡང་ར༵ང་བཞག་གི་ཚུལ་ཉམས་སུ་མྱོང་བ་ཡི་གས༵ལ་ཆ་འགག་པ་མེད་པ་ས་ལེ་བ་དེ་ནི་རང་བཞིན་ལྷུན་གྱིས་གྲུབ་པ་ལོངས་སྤྱོད་རྫོགས་པའི་སྐུ་སྟེ། ཐལ་འགྱུར་ལས། རང་བཞིན་ལྷུན་གྲུབ་ཡེ་ཤེས་ཞེས། །མ་སྐྱེས་མ་འགག་ཅིར་མི་དགོངས། །ཡུལ་དག་ངེས་པ་མེད་ཕྱིར་རོ། །རྩལ་དང་ཡོན་ཏན་འགག་མེད་པས། །རོལ་བ་ཙམ་དུ་སྣང་བ་ལས། །སྣ་ཚོགས་རྫོགས་པའི་གཞི་མའོ། །ཞེས་སོ། །དེ་ལྟར་ངོ་བོ་སྟོང་པ་དང་རང་བཞིན་གསལ་བ་གཉིས་དབྱེར་མེད་ཅིང་ཅིར་ཡང་འཆར་དུ་རུང་བ་འཁོར་འདས་ཀུན་ལ་ཁྱབ་བྱེད་དུ་བཞུགས་པར་ངོ༵་ཤེ༵ས་པ་ནི་ཐུགས་རྗེ་ཀུན་ཁྱབ་སྤྲུལ་པའི་སྐུ་སྟེ། རྒྱུད་ལས། འགག་མེད་རྩལ་ནི་ཅིར་ཡང་འཆར། །སྟོང་གསལ་རིག་ཅིང་འགྱུར་བ་མེད། །ཅེས་གསུངས་པ་ལྟར་རོ། །

			གསུམ་པ་ནི། དེ་ལྟར་ངོ་བོ་སྟོང་པ་རང་བཞིན་གསལ་བ་ཐུགས་རྗེ་ཀུན་ཁྱབ་གསུམ་དབྱེར་མེད་པའི་ལྟ་བ་ཡོངས་སུ་རྫོགས་པའི་མཐར་ཐུག་མངོན་དུ་གྱུར་པ་ན༵། ས༵་བཅུ་ལ༵མ་ལྔའི་ཡོན་ཏན་ཐམས་ཅད་རིམ་མིན་ཅི༵ག་ཆར་དུ་ཆོ༵ད་དེ་མཐར་ཐུག་གི་འབྲ༵ས་བུ༵་བླ་ན་མེད་པ་ཆོས་སྐུའི༵་གཏ༵ན་སྲི༵ད་ཀྱི་བཙན་ས་ཟི༵ན་པ་ན་མ་དག་འཁྲུལ་བའི་སྣང་ཤེས་ཐམས་ཅད་བཙལ་ཀྱང་མི་རྙེད་དེ། རྩལ་ཆེན་ཡོན་ཏན་རྫོགས་པ་ལས། སྣང་སྲིད་འཁོར་འདས་ཆོས་སོ་ཅོག །གདོད་ནས་རང་བྱུང་ཡེ་ཤེས་ངང་། །མ་གཡོས་རྩལ་ཆེན་ལྷུན་གྱིས་རྫོགས། །དངོས་བྲལ་སྟོང་པའི་རང་སྣང་ངོ་། །ཞེས་གསུངས་སོ། །

			དེས་ན་མན་ངག་ཟབ་མོ་འདི་ཉིད་ཉམས་སུ་བླངས་ཏེ་བསྒོམ་པར་བྱ་དགོས་ཏེ། རྡོ་རྗེ་སེམས་དཔའ་སྙིང་གི་མེ་ལོང་ལས། ངོ་བོའི་ཆོས་ཐམས་ཅད་སྟོང་བར་ཤེས་པར་གྱིས་ཤིག རང་བཞིན་གྱི་ཆོས་ཐམས་ཅད་གསལ་བར་ཤེས་པར་གྱིས་ཤིག ཐུགས་རྗེའི་ཆོས་ཐམས་ཅད་སེམས་ཅན་ལ་ཁྱབ་པར་ཤེས་པར་གྱིས་ཤིག ཅེས་སོ། །གལ་ཏེ་རིག་ངོ་འཕྲོད་ཀྱང་ཕྱིས་སུ་དེའི་ངང་བསྐྱངས་ཏེ་མ་བསྒོམས་ན། ཀུན་མཁྱེན་བླ་མའི་ཞལ་ནས། རིག་ངོ་འཕྲོད་ཀྱང་གོམས་འདྲིས་མ་བྱས་ན། །རྣམ་རྟོག་དགྲས་འཁྱེར་གཡུལ་ངོའི་བུ་ཆུང་འདྲ། །ཞེས་དང་། རིག་འཛིན་འཇིགས་མེད་གླིང་པས་ཀྱང་། རིག་ངོ་འཕྲོད་ཀྱང་དྲན་པས་མ་བསྐྱངས་ན། །འཁོར་བའི་ས་བོན་རྣམ་རྟོག་མི་ཟད་ཅིང་། །ཆགས་སྡང་རྨོངས་གསུམ་རྒྱུན་མི་ཆད་པ་ཡིས། །

			དལ་འབྱོར་མི་ལུས་དོན་མེད་ཟད་ཉེན་ཡོད། །ཅེས་གསུངས་པ་ལྟར་ཡིན་པས་ཟབ་མོ་ཀ་དག་གི་དོན་འདི་ནན་གྱིས་བསྒོམ་པར་བྱའོ། །ཞེས་པའོ། །

			གཉིས་པ་ལྷུན་གྲུབ་ཐོད་རྒལ་ནི། རྩ་བ་ལས། 

			ཅོག་གཞག་ངང་ནས་བཞུགས་སྟངས་གཟིགས་སྟངས་ཀྱིས། །

			རང་སྣང་དབྱིངས་ཐིག་རིག་པར་ལོངས་སྤྱད་ན། །

			གཟུང་འཛིན་འཁོར་བའི་མུན་པ་དབྱིངས་སུ་ཡལ། །

			སྣང་བཞི་མཐར་འཁྱོལ་འཕོ་ཆེན་འོད་སྐུར་སྨིན། །

			ཞེས་གསུངས་པའི་དོན་དེ་ལ་དབྱེ་ན། སྦྱོར་བ་ཅོག་གཞག་གི་ཉམས་ལེན་དང་། དངོས་གཞི་སྒོམ་པའི་རིམ་པ་དང་། རྗེས་འབྲས་བུའི་སྣང་ཉམས་འཆར་ཚུལ་བཅས་གསུམ་ལས། དང་པོ། དེའང་འོད་གསལ་ཆེན་པོ་ལྷུན་གྲུབ་ཐོད་རྒལ་གྱི་ལམ་འདི་ནི་ཀ་དག་ལས་ཁྱད་ཆོས་བདུན་གྱི་སྒོ་ནས་འཕགས་པར་ཀུན་མཁྱེན་ཆེན་པོས་གསུངས་ཤིང་། འདིར་ཡང་གོང་བཞིན་ལུས་གནད་ཀྱི་འཛིན་རྩོལ་དང་། ངག་གནད་སྨྲ་བརྗོད།

			སེམས་གནད་འཕྲོ་འདུ་ཐམས་ཅད་སྤངས་ཏེ་རང་བབས་ཅོ༵ག་གཞ༵ག་ཆེན་པོའི་ང༵ང་ན༵ས་ཁྲེགས་ཆོད་ཀྱི་ལྟ་བ་ཉམས་སུ་ལེན་པའོ། །སྐབས་དེར་ཅོག་གཞག་བཞིར་གསུངས་ཏེ། སྒྲོན་མ་སྣང་བྱེད་ལས། རི་བོ་ཅོག་བཞག་ལྟ་བའི་ཚད། །རྒྱ་མཚོ་ཅོག་བཞག་སྒོམ་པའི་ཚད། །སྣང་བ་ཅོག་བཞག་སྤྱོད་པའི་ཚད། །རིག་པ་ཅོག་བཞག་འབྲས་བུའི་ཚད། །ཅེས་སོ། །

			གཉིས་པ། དེ་ཇི་ལྟར་བསྒོམ་ན། ཡེ་ཤེས་ཆེན་པོའི་རང་གདངས་མངོན་དུ་བྱ་བའི་ཕྱིར་བཞུ༵གས་སྟ༵ངས་གསུམ་སྟེ། མུ་ཏིག་ཕྲེང་བ་ལས། ལུས་ཀྱི་གནད་ནི་རྣམ་གསུམ་སྟེ། །སེང་གེའི་ཚུལ་དང་གླང་ཆེན་དང་། །དྲང་སྲོང་ལྟ་བུར་གནས་པར་བྱ། །ཞེས་གསུངས་པ་ལྟར་ཆོས་སྐུའི་བཞུགས་སྟངས་སེང་གེ་ལྟ་བུ། ལོངས་སྐུའི་བཞུགས་སྟངས་གླང་ཆེན་ལྟ་བུ། སྤྲུལ་སྐུའི་བཞུ༵གས་སྟ༵ངས་དྲང་སྲོང་ལྟ་བུ་གང་རུང་དང་། དེ་ནས་གཟི༵གས་སྟ༵ངས་གསུམ་སྟེ། རྩ་རྒྱུད་ལས། སྒོ་གནད་ལྡོག་ཕབ་ཟུར་གྱིས་བལྟ། །ཞེས་གསུངས་པ་བཞིན་ཆོས་སྐུ་ལ་ཆོས་ཉིད་ཀྱི་སྤྱན་ཡོད་པས་གཟིགས་སྟངས་གྱེན་དུ་ལྡོག་པ་དང་། ལོངས་སྐུ་ལ་ཡེ་ཤེས་ཀྱི་སྤྱན་ཡོད་པས་གཟིགས་སྟངས་ཟུར་ལ་གཏད་པ་དང་། སྤྲུལ་སྐུ་ལ་ཤེས་རབ་ཀྱི་སྤྱན་ཡོད་པས་གཟིགས་སྟངས་ཐུར་ལ་ཕབ་པ་རྣམས་ཡོད་པ་ལས་དེ་དག་ལ་བརྟེན་པའི་གནད་ཀྱི༵ས་ནམ་མཁའ་རྐྱེན་བྲལ་སོགས་ལ་བལྟས་པས། ར༵ང་སྣ༵ང་དུ་དབྱི༵ངས་རྣམ་པར་དག་པའི་སྒྲོན་མ་འོད་ལྔའི་མུ་ཁྱུད་ཅན་ཞིང་ཁམས་ཀྱི་རྟེན་གཞིར་གྱུར་པ་དང་། དེའི་ནང་ཐི༵ག་ལེ་སྟོང་བའི་སྒྲོན་མ་འོད་ལྔའི་ཐིག་ལེ་ཅན་གཞལ་ཡས་ཁང་གི་རྟེན་གཞིར་གྱུར་པ་དང་། དེའི་དབུས་སུ་རི༵ག་པ་རྡོ་རྗེ་ལུ་གུ་རྒྱུད་ལྷ་སྐུའི་རྟེན་གཞིར་གྱུར་པ་རྣམས་འཆར་བས་དེ་ལ་ཞེན་པ་མེད་པ༵ར་ལོ༵ངས་སྤྱ༵ད་པའི་སྒོ་ནས་འགག་བསྡམས་ན༵། ཇི་སྐད་དུ། ཀུན་མཁྱེན་བླ་མའི་ཚིག་དོན་རིན་པོ་ཆེའི་མཛོད་ལས། ཐོད་རྒལ་གྱི་སྣང་བ་དང་པོ་འཆར་དགོས། སྒོམ་དུས་མ་ཞེན་དགོས། ཕྱིས་ཟད་དགོས་ཏེ་རིག་པ་རླུང་དང་སྦྲགས་ནས་རང་ས་ཟིན་དགོས་པའི་ཕྱིར་ཏེ། རླུང་གི་ཆ་དག་དགོས། རིག་གདངས་ཀྱི་ཆ་འཕེལ་བ་ལས་སླར་ནང་དབྱིངས་སུ་ཟད་དགོས། འདིའི་དགོངས་པ་རྟོགས་པར་དཀའ་བའི་གནས་ཏེ་ཁོ་བོས་ཀྱང་རིང་མོ་ཞིག་ནས་བླ་མའི་དྲིན་གྱིས་རྟོགས་པ་ཡིན་ནོ། །ཞེས་གསུངས་པ་ལྟར་ཕྱི་གཟུ༵ང་བ་དང་ནང་འཛི༵ན་པ་རུ་སྒྲོ་བཏགས་པའི་མ་དག་འཁོ༵ར་བ༵འི་འཁྲུལ་སྣང་གི་མུ༵ན་པ༵་ཐམས་ཅད་ཆོས་ཉིད་བསལ་བཞག་བྲལ་བའི་དབྱི༵ངས་སུ༵་ཡ༵ལ་ཏེ། རང་བཞིན་རྫོགས་པ་ཆེན་པོའི་འོད་གསལ་གྱི་སྣང་བ་ཁྱད་པར་ཅན་འཇམ་དཔལ་སྒྱུ་འཕྲུལ་དྲ་བ་སོགས་རྒྱུད་སྡེ་ཆེན་པོ་རྣམས་ནས་ཀྱང་གབ་པའི་ཚིག་གིས་བསྟན་པ་འདི་ཉིད་མངོན་དུ་འགྱུར་རོ། །

			གསུམ་པ་ནི། སྒྲ་ཐལ་འགྱུར་རྩ་བའི་རྒྱུད་ལས། དེ་ལས་སྣང་བ་བཞིར་འགྱུར་ཏེ། །ཆོས་ཉིད་མངོན་སུམ་སྣང་བ་ཡིས། །ཡིད་དཔྱོད་འཛིན་པའི་ཚིག་ལས་འདས། །ཉམས་སྣང་གོང་དུ་འཕེལ་བ་ཡིས། །འཁྲུལ་བའི་སྣང་བ་ནུབ་པ་དང་། །བར་དོའི་ཡེ་ཤེས་མངོན་དུ་བྱེད། །རིག་པ་ཚད་ཕེབས་སྣང་བ་ཡིས། །སྐུ་གསུམ་རྟོག་པའི་ལམ་སྣང་འདས། །ཆོས་ཉིད་ཟད་པའི་སྣང་བ་ཡིས། །ཁམས་གསུམ་འཁོར་བའི་རྒྱུན་ཐག་བཅད། །ཅེས་སྣ༵ང་བ་བཞི༵ར་གསུངས་ཏེ། དེ་ལྟར་བསྒོམས་པས་དབྱིངས་ཐིག་རིག་པ་རྣམས་གསལ་བོར་ཉམས་སུ་མྱོང་བ་ཆོས་ཉིད་མངོན་སུམ་གྱི་སྣང་བ་དང་། དེ་དག་ལྷག་པོར་མཆེད་ནས་འོད་སྣང་དཔག་ཏུ་མེད་པར་སྣང་བ་ནི་ཉམས་གོང་འཕེལ། དེ་ནས་དབྱིངས་ཐིག་རིག་པ་རིམ་བཞིན་དུ་ཞིང་དང་གཞལ་ཡས་ཁང་ལྷ་སྐུར་རྫོགས་ནས་དག་པ་འབའ་ཞིག་གི་གདངས་མངོན་དུ་གྱུར་བ་ནི་རིག་པ་ཚད་ཕེབས། ཆོས་ཅན་གྱི་སྣང་བ་ཐམས་ཅད་ཆོས་ཉིད་གཞོན་ནུ་བུམ་སྐུའི་ཀློང་དུ་བཙན་ས་ཟིན་པའམ་ཟད་པ་ནི་ཆོས་ཉིད་ཟད་སའོ། །དེ་དག་མཐ༵ར་འཁྱོལ༵་ཏེ་མྱ་ངན་ལས་འདས་པའི་གྲོང་ཁྱེར་དམ་པར་འཇུག་པ་ནི། རྡོ་རྗེ་སེམས་དཔའ་སྙིང་གི་མེ་ལོང་གི་རྒྱུད་ལས། མྱ་ངན་ལས་འདས་པ་དེ་ཡང་གཉིས་ཏེ། ཡང་དག་པར་རྫོགས་པའི་སངས་རྒྱས་པ་དང་། མངོན་པར་རྫོགས་པར་སངས་རྒྱས་པའོ། །དེ་ལ་ཡང་དག་པར་རྫོགས་པར་སངས་རྒྱས་པ་ནི། ཕུང་པོ་ལྷག་མ་མེད་པར་སངས་རྒྱས་པའོ། །མངོན་པར་རྫོགས་པའི་སངས་རྒྱས་པའི་སྐྱེས་བུ་དེ་ལ། འོད་དང་། སྒྲ་དང་། གདུང་དང་། སྐུ་དང་། ས་གཡོ་བ་ལ་སོགས་པ་འབྱུང་ངོ་། །

			ཞེས་བཤད་པའི་སྔ་མ་ནི་ལྕེ་བཙུན་ཆེན་པོ་དང་། ཕྱི་མ་ནི་རྒྱལ་བའི་དབང་པོ་ཀུན་མཁྱེན་ཀློང་ཆེན་པ་ཡིན་པར་རིག་འཛིན་འཇིགས་མེད་གླིང་པ་སོགས་ཀྱིས་གསུངས་པ་བཞིན་དུ། མཐར་ཐུག་གདོད་མའི་ས་ལ་གཤེགས་ཏེ་སྐུ་གསུམ་གྱི་བདག་ཉིད་འཇའ་ལུས་འཕོ༵་བ་ཆེ༵ན་པོ་ཅིར་ཡང་སྣང་བ་འོ༵ད་ཀྱི་སྐུ༵ར་སྨི༵ན་ནས་ནམ་མཁའ་ཇི་སྲིད་དུ་འགྲོ་དོན་མཛད་པར་འགྱུར་བས་རིག་འཛིན་བརྒྱུད་པའི་ཟབ་ལམ་འདི་བསྒོམ་པར་བྱའོ། །ཞེས་པའོ། །

			གསུམ་པ། ཐ་མར་དགེ་བ་བསྟན་བཅོས་ཀྱི་མཇུག་གྲུབ་པའི་བྱ་བ་བཟང་པོ་ལ། ཇི་ལྟར་བརྩམ་པའི་ཚུལ་དང་། དེ་ལྟར་བརྩམས་པའི་དགེ་བ་གཞན་དོན་དུ་བསྔོ་བ་དང་། རྩོམ་པའི་ཡུལ་སོགས་བཤད་པ་དང་གསུམ་ལས། དང་པོ་ནི། རྩ་བ་ལས། 

			དེ་སྐད་གྲོང་ཚིག་དུམ་ཆོད་སྙིང་གི་གཏམ། །

			བློ་གསལ་དགྱེས་པའི་སྙན་ཚིག་བདོག་མིན་ཡང་། །

			ཐོལ་བྱུང་ཀློང་རྡོལ་འདེམ་ཀ་སྤང་བ་འདི། །

			སྔ་འགྱུར་རིག་འཛིན་བརྒྱུད་པའི་རང་གཤིས་ལགས། །

			ཞེས་གསུངས་པའི་དོན་ཏེ། དེ་ལྟར་མདོ་སྔགས་དགོངས་དོན་ཀུན་གྱི་གནད་གཅིག་ཏུ་དྲིལ་བ་ཐར་བ་དང་ཐམས་ཅད་མཁྱེན་པའི་ལམ་ཆ་ཚང་བར་སྟོན་བྱེད་མན་ངག་གི་སྒོ་ནས་དེ༵་སྐ༵ད་དུ་སྨྲས་པ་འདིའང་། ཡིད་དབང་འཕྲོག་པའི་སྙན་ཚིག་གི་རྒྱན་དུ་མ་བཀོད་པར་མཆོག་དམན་ཀུན་གྱིས་ཤིན་ཏུ་གོ་སླ་བའི་གྲོ༵ང་ཚི༵ག་ཕལ་བའི་སྐད་རྣམས་དུ༵མ་ཆོ༵ད་དུ་བྱས་ཏེ་ཚིགས་སུ་བཅད་པའི་སྒོ་ནས་སྙིང་དུ་སྡུག་པའི་བུ་ལ་མ་ཡིས་ཤ་ཚའི་སྙི༵ང་གི༵་གཏ༵མ་བཞིན་དུ་བརྩེ་བ་ཆེན་པོས་གདམས་པ་འདི་ལའང་བློ༵་གས༵ལ་སྙན་ཚིག་ལ་དགའ་བ་རྣམས་ཚིག་སྒྲོས་ཙམ་གྱི་ཆ་ནས་དགྱེ༵ས་པ༵་སྐྱེད་ནུས་པའི༵་སྙ༵ན་ངག་གི་ཚི༵ག་ཕྲེང་སྣ་ཚོགས་ཀྱི་མཛེས་རྒྱན་བདོ༵ག་པ་སྟེ་ཡོད་པ་མི༵ན་ན་ཡ༵ང་། དོན་གྱི་ཆ་ནས་ནི་སྐབས་འདིར་འཇམ་དཔལ་ཐུགས་ཀྱི་བྱིན་རླབས་ཡིད་ལ་སྨིན་པའི་མཐུ་ཉིད་ལས། སྡུག་འབད་ཀྱི་སྒོ་ནས་རྟོག་བཟོ་མིན་པར་གློ་བུར་ཐོ༵ལ་བྱུ༵ང་གི་ཚུལ་དུ་རིག་སྟོང་ཆོས་སྐུའི་ཀློ༵ང་མཛོད་ལ་དབང་བསྒྱུར་ནས་རྩོལ་མེད་དུ་རྡོ༵ལ་བ་རྣམས་བཅས་བཅོས་མི་དགོས་པར་ཐད་ཀར་ཡི་གེར་བཀོད་པ་ལས། ཚིག་དང་དོན་གྱི་བཟང་ངན་ལ་རྣམ་རྟོག་གི་དཔྱད་པ་མང་པོའི་འདེ༵མ་ཀ༵་སྤ༵ང་བ༵་སྟེ་འདེམ་སྒྲིག་མི་བྱེད་པ་འདི༵་ནི། གསང་སྔགས་སྔ༵་འགྱུ༵ར་བའི་གྲུབ་བརྙེས་ཀྱི་སྐྱེས་ཆེན་དམ་པ་རི༵ག་འཛི༵ན་བརྒྱུད༵་པ་དང་བཅས་པ་རྣམས་ཀྱིས་རྩོལ་མེད་དགོངས་གཏེར་གྱི་བསྟན་བཅོས་མཛད་པའི༵་ར༵ང་གཤི༵ས་སམ་བརྒྱུད་པ་གོང་མའི་རྣམ་ཐར་ན་གསལ་བ་བཞིན་དུ་ཐུན་མོང་མིན་པའི་ཁྱད་ཆོས་ལ༵གས་སོ། །ཞེས་པའོ། །

			གཉིས་པ། རྩ་བ་ལས། 

			དགེ་བ་འདི་ཡིས་མ་ལུས་འགྲོ་བ་རྣམས། །

			སྐུ་བཞིའི་རྒྱལ་ཐབས་མཆོག་ལ་དབང་འབྱོར་ཞིང་། །

			བདག་ཀྱང་འཇམ་དཔལ་དཔའ་བོའི་སྙིང་སྟོབས་དང་། །

			སྐད་ཅིག་ཙམ་ཡང་འབྲལ་བར་མ་གྱུར་ཅིག །

			ཅེས་གསུངས་པའི་དོན་ཏེ། དེ་ལྟར་བརྩམས་པའི་ལེགས་པར་བྱས་པའི་དགེ༵་བ༵འི་རྩ་བ་འདི༵་ཡི༵ས་ནི།

			ཕྱོགས་བཅུ་འཇིག་རྟེན་གྱི་ཁམས་མ༵་ལུ༵ས་པ་ན་གནས་པའི་མཐའ་ཡས་པའི་འགྲོ༵་བ༵་རྣ༵མས་གནས་སྐབས་ལྷ་དང་མིའི་བདེ་འབྲས་ཕུན་སུམ་ཚོགས་པ་ལ་ལོངས་སྤྱད་ཅིང་། མཐར་ཐུག་སྐུ༵་བཞི༵་ཡེ་ཤེས་ལྔའི༵་བདག་ཉིད་སངས་རྒྱས་ཀྱི་ཡོན་ཏན་རྒྱ་མཚོ་ལྟ་བུའི་རྒྱ༵ལ་ཐ༵བས་མཆོ༵ག་ཏུ་གྱུར་བ་ལ༵་མངའ་དབ༵ང་འབྱོ༵ར་ཞི༵ང་། རྩོམ་པ་པོ་བད༵ག་ཀྱ༵ང་དེང་ནས་བཟུང་སྟེ་འགྲོ་ཁམས་ཀྱི་རྒྱ་མཚོ་མ་སྟོངས་བར་རྒྱལ་སྲས་འཇ༵མ་དཔ༵ལ་དཔའ་བོས་ནམ་མཁའ་ཇི་སྲིད་དུ་འགྲོ་དོན་མཛད་པར་དམ་བཅས་པ་ལྟར་བརྩོན་ཏེ། དེའང་མདོ་སྡུད་པ་ལས། བདག་གིས་བདེ་བ་བཏང་ནས་རེ་བ་མེད་སེམས་ཀྱིས། །སེམས་ཅན་གཞན་གྱི་དོན་ལ་ཉིན་མཚན་མེད་པར་བརྩོན། །བུ་གཅིག་པ་ལ་མ་ནི་རིམ་གྲོ་བྱེད་པ་ལྟར། །བསམ་པ་ཐག་པས་རྣམ་པར་སྐྱོ་མེད་གནས་པར་བྱ། །ཞེས་དང་། སྡོང་པོ་བཀོད་པ་ལས། བདག་གི་མིང་ལན་གསུམ་དྲན་པས་འཁོར་བའི་ནང་དུ་བག་ཚའི་འཇིགས་པ་མེད་པར་གྱུར་ཅིག སེམས་ཅན་འགའ་ཞིག་སེམས་འཕྱོས་པས་ཀྱང་བདག་གི་མིང་འཛིན་པར་བྱེད་ན། དེར་སྡུག་བསྔལ་རྣམ་པ་ཐམས་ཅད་དུ་མི་འབྱུང་ངོ་། །ཞེས་སོགས་དང་། ཡེ་ཤེས་དམ་པས་ཞུས་པ་ལས། ཉེས་པ་གང་བྱུང་ཡང་བདག་ཚེ་འདི་ཉིད་དུ་དམན་པའི་མྱང་འདས་མངོན་སུམ་བྱས་ན་མི་རིགས་པས་ངས་སེམས་ཅན་སྨིན་པར་བྱ་བའི་ཕྱིར་ཕྱི་མའི་བར་དུ་འཁོར་བར་འཁོར་བར་བྱ་ཞིང་ཞུམ་པར་མི་བྱ། ཞེས་སོགས་དང་། སྤྱོད་འཇུག་ལས། ནམ་མཁའ་ཇི་སྲིད་གནས་པ་དང་། །འགྲོ་བ་ཇི་སྲིད་གནས་གྱུར་པ། །དེ་སྲིད་བདག་ནི་གནས་གྱུར་ནས། །འགྲོ་བའི་སྡུག་བསྔལ་སེལ་བར་ཤོག །ཅེས་འཁོར་བ་ཇི་སྲིད་དུ་འགྲོ་དོན་མཛད་པར་མ་ཟད་དེ་ལ་ལྷག་པར་དགའ་བས་འཇུག་སྟེ་མདོ་རྒྱན་ལས། དེ་ཡི་ཆོས་ཀུན་སྒྱུ་མ་ལྟ་བུ་དང་། །སྐྱེ་བ་སྐྱེད་མོས་ཚལ་འགྲོ་ལྟར་རྟོགས་ནས། །འབྱོར་བའི་དུས་དང་རྒུད་པའི་དུས་ནའང་འདིར། །ཉོན་མོངས་སྡུག་བསྔལ་དག་གིས་འཇིགས་པ་མེད། །ཅེས་དང་། ཞི་བ་ལྷས། དེ་ལྟར་རྒྱུད་ནི་གོམས་གྱུར་པ། །གཞན་གྱི་སྡུག་བསྔལ་ཞི་དགའ་བས། །པདྨའི་མཚོ་ལ་ངང་བ་ལྟར། །མནར་མེད་པར་ཡང་འཇུག་པར་འགྱུར། །ཞེས་གསུངས་པ་ལྟར་ཞུམ་པ་མེད་པའི་སྙི༵ང་སྟོ༵བས་མཆོག་ད༵ང་ཐ་ན་སྐ༵ད་ཅི༵ག་ཙ༵མ་དུ་ཡ༵ང་འབྲ༵ལ་བ༵ར་མ༵་གྱུར་བར་བསྟན་པ་དང་འགྲོ་བའི་དོན་ཆེན་འབད་མེད་ལྷུན་གྱིས་འགྲུབ་པར་གྱུ༵ར་ཅི༵ག་ཅེས་པའོ། །དེ་ལྟར་བྱང་ཆུབ་ཀྱི་དགེ་རྩ་དང་འབྲེལ་བའི་བསྔོ་བ་ཁྱད་པར་ཅན་ཏེ། རྒྱུད་དཔུང་བཟང་ལས། དཔེར་ན་ཆུ་ཀླུང་རྒྱ་མཚོར་ཕྱིན་པ་ན། །ལན་ཚྭའི་རོ་ནི་གཅིག་ཏུ་གྱུར་བ་ལྟར། །དེ་བཞིན་བྱང་ཆུབ་ཕྱིར་ནི་བསྔོ་བ་ཡི། །བསོད་ནམས་རྒྱལ་བའི་རོ་ནི་གཅིག་ཏུ་འགྱུར། །ཞེས་དང་། མངོན་རྟོགས་རྒྱན་ལས། ཡོངས་སུ་བསྔོ་བ་ཁྱད་པར་ཅན། །དེ་ཡི་བྱེད་པ་མཆོག་ཡིན་ནོ། །ཞེས་གསུངས་པ་བཞིན་ནོ། །

			གསུམ་པ་ནི། རྩ་བ་ལས། ཞེས་པ་འདི་ནི་ཞེས་སོགས་ཀྱི་དོན་དེ་ལ་དབྱེ་ན། ཡུལ་གང་དུ་མཛད་པ་དང་། མཛད་པ་པོ་སུ་ཡིན་པ། དུས་ནམ་ཡིན་པ་དང་གསུམ་ལས། དང་པོ། དེ་ལ་སྙིང་གཏམ་སྙིང་གི་ཐིག་ལེ་ཞེ༵ས་བྱ་བ༵་འདི༵་ཉིད་མཛད་པའི་ཡུལ་ནི༵། དེ་བཞིན་གཤེགས་པ་ཤིན་ཏུ་རྒྱས་པའི་སྡེ་སྣོད་སངས་རྒྱས་ཕལ་པོ་ཆེའི་རྒྱ་ནག་མིའི་བྱང་ཆུབ་སེམས་དཔའ་རྣམས་ཀྱི་བཞུགས་གནས་ལུང་བསྟན་པའི་ལེའུ་ལས། བྱང་ཤར་གྱི་མཚམས་སུ་རི་བོ་དྭངས་བསིལ་ཞེས་བྱ་བ། བསྐལ་པ་དང་པོའི་དུས་ནས་བྱང་ཆུབ་སེམས་དཔའི་ཚོགས་ཡང་དག་པར་འདུ་བའི་གནས་ཡིན་ཏེ། ད་ལྟ་ཡང་བྱང་ཆུབ་སེམས་དཔའ་འཇམ་དཔལ་གཞོན་ནུར་གྱུར་པ་རང་གི་འཁོར་བྱང་ཆུབ་སེམས་དཔའ་སྟོང་ཕྲག་བཅུའི་ཚོགས་དང་བཅས་པས་གནས་དེར་རྟག་ཏུ་གནས་ཤིང་། དམ་པའི་ཆོས་རྒྱ་ཆེར་སྟོན་བཞིན་བཞུགས་སོ། །ཞེས་དང་། ཡང་ལུང་དེ་ལས། ཙི་ནའི་ཡུལ་དུ་བྱང་ཆུབ་སེམས་དཔའ་སེམས་དཔའ་ཆེན་པོའི་བཞུགས་གནས་ཕོ་བྲང་ཞིག་ཡོད་པའི་མིང་ལ་སྲེད་མེད་བུའི་བྲག་ཁུང་ཞེས་བྱ་བ། བསྐལ་པ་དང་པོའི་དུས་ནས་བྱང་ཆུབ་སེམས་དཔའ་སེམས་དཔའ་ཆེན་པོ་རྣམས་འཚོགས་ཤིང་བཞུགས་པའི་གནས་ཡིན་ནོ། །ཞེས་གསུངས་སོ། །

			འདིར་སྲེད་མེད་བུའི་བྲག་ཁུང་ཞེས་པ་ནི་ད་ལྟ་ཤར་རིའི་རྩེའི་བྲག་ཁུང་རྒྱ་སྐད་དུ་ལོ་ཡན་ཁུའུ་ཟེར་ཞིང་། འཇམ་མགོན་ཉིད་ཀྱིས་ཁྲིད་ཡིག་སངས་རྒྱས་ལག་སྟེར་སོགས་འཇམ་དཔལ་ཞི་སྒྲུབ་སྐོར་དང་། རྒྱུད་འགྲེལ་སོགས་མཛད་པའི་གནས་ཡིན་ནོ། །ཡང་གཟུངས་རིན་པོ་ཆེའི་གཏེར་མཛོད་མཁན་ཆེན་བྱང་ཆུབ་སེམས་དཔའི་འགྱུར་ལས། དེ་ནས་བཅོམ་ལྡན་འདས་ཀྱིས་གསང་པའི་བདག་པོ་ལག་ན་རྡོ་རྗེ་ལ་བཀའ་བསྩལ་པ། ང་ཉིད་མྱ་ངན་ལས་འདས་པའི་འོག་ཏུ། བྱང་ཤར་གྱི་མཚམས་སུ་མ་ཧཱ་ཙི་ན་ཞེས་བྱ་བའི་ཡུལ་ཆེན་པོ་ཡོད་པ་དེར་ལྷུན་པོ་རྩེ་མོ་ལྔ་པ་ཞེས་བྱ་བའི་རི་བོ་ཡོད་ལ། དེ་ན་བྱང་ཆུབ་སེམས་དཔའ་འཇམ་དཔལ་གཞོན་ནུར་གྱུར་པ་སྤྱོད་ལམ་ཅི་བདེ་བའི་ཚུལ་གྱིས་གནས་ཏེ། སེམས་ཅན་ཐམས་ཅད་ལ་ཕན་པ་དང་བདེ་བའི་ཕྱིར་དམ་པའི་ཆོས་རབ་ཏུ་སྟོན་ཅིང་རྒྱ་ཆེར་འཆད་པར་འགྱུར་རོ། །ཞེས་དང་། གཞན་ཡང་བཀའ་དང་བསྟན་བཅོས་རྣམས་ལས་ཡང་ཡང་བསྔགས་པའི་འཇམ་དབྱངས་སྤྲུལ་པའི་ཞིང་མཆོག་རྒྱ༵་ན༵ག་རི༵་བོ༵་རྩེ༵་ལྔ༵འི་ཤར་རིའི་རྒྱུད་དུ་གཏོགས་པ་ཡ༵ང་གསང་ཉམས་དགའ་བའི་དབེ༵ན་གནས་བྱིན་རླབས་ཀྱི་སྤྲིན་ཕུང་འཁྲིགས་ཤིང་དངོས་གྲུབ་ཀྱི་འཇའ་ཚོན་བཀྲ་བ། སྐྱེ་བོ་དུ་མ་ལ་འཇམ་དཔལ་གྱིས་ཞལ་ཡང་ཡང་གཟིགས་པས་བོད་རྒྱ་སོག་གསུམ་སོགས་ལ་ཞལ་གཟིགས་བ་གམ་གླིང་ཞེས་རླུང་ལྟར་གྲགས་པའམ། ཡང་ན་ལྷག་པའི་ལྷ༵་མཆོ༵ག་རྗེ༵་བཙུ༵ན་འཇ༵མ་དཔ༵ལ་གཞོ༵ན་ནུ༵ས་རྒྱ༵ལ་སྲ༵ས་ཁྲི༵་ཕྲ༵ག་གཅི༵ག་ལ༵་ཟ༵བ་པ་ཇི་ལྟ་བ་དང་རྒྱ༵ས་པ་ཇི་སྙེད་པའི་ཆོ༵ས་ཀྱི༵་འཁོ༵ར་ལོ་བསྐོ༵ར་བ༵ས་རྒྱལ་སྲས་ཁྲི་གླིང་ཞེས་ཡོངས་སུ་གྲགས་པའི༵་རི༵་རྩེ༵་ཉམས་དགའ་བ་དེར༵་མཛད་པའོ། །

			གཉིས་པ་ནི། ངག༵་དབ༵ང་བློ༵་གྲོ༵ས་མཚུ༵ངས་མེ༵ད་དམ་ཡོངས་གྲགས་སུ་འཇིགས་མེད་ཕུན་ཚོགས་འབྱུང་གནས་ཞེས་པ་རྒྱ་གར་གྱི་སྐད་དུ་ཨ་བྷྱ་ལཀྵཾ་ཀ་ར་སྟེ། འཇམ་དཔལ་རྩ་རྒྱུད་ལས། ཡི་གེ་ཨ་མིང་བདག་ཉིད་ཆེ། །སྟོན་པའི་བསྟན་པ་གཅེས་འཛིན་བྱེད། །བློ་ལྡན་ཡོན་ཏན་ཀུན་གྱིས་བཀུར། །ཐམས་ཅད་བྱང་ཆུབ་ལུང་བསྟན་ཏེ། །ང་ཡི་བྱང་ཆུབ་མཆོག་འཐོབ་འགྱུར། །འཇིག་རྟེན་ཀུན་གྱི་སྦྱིན་གནས་འགྱུར། །སྲིད་པ་གསུམ་གྱི་མཐའ་ཡང་བྱེད། །སྔགས་དང་རྒྱུད་ལ་མངོན་བརྩོན་པས། །གྲགས་པ་འཛིན་པར་ཤེས་པར་བྱ། །ཞེས་དང་། པདྨའི་ལུང་བྱང་རབ་གསལ་འཕྲུལ་གྱི་མེ་ལོང་ལས། ད་ལྟ་སྔགས་པ་རྡོ་རྗེ་བདུད་འཇོམས་ཀྱི། །སྤྲུལ་པའི་སྐྱེས་བུ་ཁམས་ཕྱོགས་ཉག་གི་སྟོད། །ཆུ་ཆེན་གཡས་ཟུར་གངས་རི་རྩེ་གསུམ་གྱི། །

			མདུན་དུ་བརྟུལ་ཞུགས་ཅན་གྱི་སྐལ་ལྡན་ནི། །འབྲུག་གི་ལོ་ཅན་ལས་རབ་གླིང་པ་ཞེས། །བླ་མེད་གསང་ཆེན་ལམ་ལ་གནས་པ་འབྱུང་། །ཞེས་སོགས་ནས། དེའི་འོག་མདོ་ཁམས་སྨད་དུ་ཨ་ཡི་མིང་། །སྡེ་སྣོད་འཛིན་པ་བྱ་ཡི་ལོ་པ་འབྱུང་། །ཞེས་སོགས་གསུངས་ལ། དེ་བཞིན་འབྲེལ་ཚད་ཀྱི་སེམས་ཅན་བདེ་བ་ཅན་དུ་འགོད་པར་ཡང་། རྡོ་གྲུབ་ཆེན་ཀུན་བཟང་གཞན་ཕན་གྱི་མ་འོངས་ལུང་བསྟན་ལས། གསེར་རྔ་དམ་ལྷ་ཡི་བླ་ལུང་དུ། །དཔལ་ཨོ་རྒྱན་གྱི་སྤྲུལ་པ་འཇིགས་མེད་མཚན། །འཁོར་རྣམ་བཞིའི་བྱང་སེམས་སྡེ་ཚོགས་ལ། །ཆོས་མདོ་སྔགས་ཀྱི་བསྟན་པ་ཉི་བཞིན་གསལ། །ཁོང་འགྲོ་དོན་ས་བརྟན་སྤོ་ལ་རེག །འཁོར་དག་པའི་གདུལ་བྱ་ཕྱོགས་བཅུར་ཁྱབ། །དེར་འབྲེལ་ཀུན་བདེ་ཆེན་ས་ལ་འགོད། །ཅེས་སོགས་གཞན་ཡང་གཏེར་ལུང་ཚད་མེད་པས་བསྔགས་པ་དེ་ནི་གཞུང་འདིའི་མཛད་པ༵་པོ་ཡིན་ནོ། །

			གསུམ་པ་མཛད་པའི་དུས་ནི། དཔལ་ལྡན་ཕུག་པའི་ལུགས་ཀྱི་རབ་བྱུང་བཅུ་བདུན་པའི་ཐོག་མ་སྟེ། དད་ལྡན་བོད་རིགས་ཁྲི་ཕྲག་གི་གཙོས། རྒྱ་དང་སོག་པོ། མན་ཇུ། དབྱིན་རིགས་སོགས་འཁོར་གྲངས་མེད་པར་འདུས་ཏེ་གནས་དེར་སྨོན་ལམ་བཏབ་པའི་དུས་བཟང་པོ་འབྱུང་བ་སུམ་ལྡན་མེ་མོ་ཡོས་ཀྱི་ལོ་ཡིན་ནོ། །

			དེའང་མདོ་ཕལ་པོ་ཆེ་ལས་གསུངས་པའི་གཞོན་ནུ་ནོར་བཟང་གིས་དགེ་བའི་བཤེས་གཉེན་བརྒྱ་རྩ་བཅུ་བསྟེན་ནས་མཐར་འཕགས་པ་བཟང་པོ་སྤྱོད་པའི་སྨོན་ལམ་གསུང་སྐབས་འཇམ་དཔལ་བཞུགས་པའི་སྒྲུབ་ཕུག་ནས། རྒྱལ་ཀུན་མཁྱེན་པའི་རང་གཟུགས་ཀུན་མཁྱེན་མི་ཕམ་རྒྱ་མཚོ་ཞིང་འདི་ལས་དགོངས་པ་ཆོས་སྐུའི་དབྱིངས་སུ་བསྟིམས་ཚུལ་མཛད་པའི་དུས་ཆེན་ཏེ་ས་ག་ཟླ་བའི་ཚེས་ཉེར་དགུ་ལ་འཇམ་དཔལ་དབྱངས་ཀྱི་ཞལ་མངོན་སུམ་དུ་གཟིགས་པ་ཡིན་ནོ། །

			དེ་ནས་སྣྲོན་ཟླའི་ཚེས་གཅིག་ལ་ཕུག་པ་དེའི་ཤར་ཕྱོགས་ཀྱི་ཉེ་འགྲམ་དུར་ཁྲོད་ཆེན་པོ་བསིལ་སྦྱིན་དང་ཉེ་བའི་རྒྱལ་སྲས་ཁྲི་གླིང་དེར་ཕྱིན་ཏོ། །དེ་ནས་ཚེས་གསུམ་གྱི་སྔ་དྲོར་ཤར་ཕྱོགས་ནས་ཉིན་བྱེད་གཞོན་ནུས་འཛུམ་ཕྲེང་ལམ་ལམ་དུ་ངོམ་བཞིན་དྲི་བྲལ་ནམ་མཁའི་ལམ་ནས་དལ་གྱིས་རྒྱུ་བ་ལ་སྤྲིན་དཀར་མཛེས་པའི་འོད་རིས་ཀྱི་བླ་བྲེ་ཕྱོགས་སུ་འཐེན་ཞིང་། ཁོར་ཡུག་ཀུན་ཏུ་རྨ་བྱ་སྒེག་མོའི་སྒྲོ་མདངས་འཕོས་པའི་མཚར་སྡུག་ནེའུ་གསིང་གཡུ་ཡི་དགའ་ཚལ་ན། བསིལ་ལྗོངས་ཀྱི་ཞིང་ན་མེད་པའི་ཟོས་ན་ཚེ་རབས་དྲན་ཞིང་བློ་གྲོས་ཀྱི་རྩལ་ཁ་ཕྱོགས་མེད་དུ་རྒྱས་པའི་དཀར་དམར་འཇམ་དཔལ་མེ་ཏོག་སྣ་ཚོགས་ལ་སྦྲང་རྩིའི་ཐིག་ལེ་འབུམ་གྱི་འཛུམ་དཀར་གཡོ་བའི་ལྡིང་ཁང་དེར། རྐང་དྲུག་བུ་མོའི་ཚོགས་ཀྱང་གདངས་སྙན་གླུ་ཡིས་བྲེལ་ཞིང་ཡིད་འོང་ཕྱེ་མ་ལེབ་ཀྱང་བྲོ་གར་གྱིས་གཡེངས་ཏེ་ཀུན་ནས་རྩེན་པ་དང་། འཇམ་མཉེན་ལྕུག་ཕྲན་གཡོ་བའི་གཡུ་ལྗོན་གྱི་རྩེ་ན་རབ་མཛེས་ཁུ་བྱུག་གཞོན་ནུའི་མགྲིན་པ་ཀུ་མུད་དཀར་པོའི་དགའ་ཚལ་ལ་སྙན་འཇེབས་ངག་གི་དཔལ་མོའི་ཟླ་ཟེར་གྱིས་འཁྱུད་དེ། ཡིད་འཕྲོག་རོལ་མོ་འབུམ་གྱི་འགྱུར་ཁུག་ལྷང་ལྷང་དུ་དགོད་པས་སྐྱེ་དགུ་རྣམས་ཀྱི་ཡིད་ཀྱི་བརྟན་པ་དབང་མེད་དུ་འཕྲོག་པའི་དུས་སུ། དཀར་གསལ་ཟླ་གཞོན་འཛུམ་པའི་ཞལ་ཁྱིམ་ཡང་རེ་ཞིག་སྐྱེངས་པའི་ཚུལ་གྱིས་མཚར་སྡུག་ཆུ་ལྷའི་ཕང་བར་འབྲོ་བ་ལ་དོགས་པའི་ལྷ་གུར་གྱི་ནང་ནས་དུ༵ས་ཚོ༵ད་སྐ༵ར་མ༵་ཉེ༵ར་གསུ༵མ་གྱི༵་ཡུ༵ན་ལ༵་ཤ༵ར་མ༵ར་སྤེ༵ལ་བ༵་དགེ༵འོ། །ཞེས་པའོ། །

			སླར་སྨྲས་པ། 

			དུས་གསུམ་རྒྱལ་བ་ཀུན་གྱི་དགོངས་པའི་བཅུད། །

			འཇམ་དབྱངས་བླ་མའི་ཐུགས་ཀྱི་འོ་མཚོ་ལས། །

			ཕྱུང་བའི་འདོད་འབྱུང་ཡིད་བཞིན་ནོར་བུ་འདི། །

			བསོད་ནམས་ལྡན་པ་ཁོ་ནའི་དཔལ་དུ་འགུགས། །

			ཁོ་བོའི་རྗེས་འཇུག་སྐལ་ལྡན་སློབ་བུ་དང་། །

			མ་འོངས་འབྱུང་འགྱུར་དད་ལྡན་ཚོགས་རྣམས་ལ། །

			ཤ་ཚའི་སྙིང་གཏམ་འདི་ཉིད་གདམས་པ་ལས། །

			གཞན་པའི་མན་ངག་མེད་ཅེས་ཡང་ཡང་གསུངས། །

			འདི་ཡང་རྟོག་བཟོའི་བསྲེས་བསླད་མ་ཞུགས་པར། །

			རྩོལ་མེད་རིག་ཁམས་ཆོས་སྐུའི་ཀློང་ཡངས་ནས། །

			འཇམ་དཔལ་དཔའ་བོའི་བྱིན་རླབས་གདངས་རྩལ་ལས། །

			ཤར་བའི་ཆོས་འདི་བྱིན་རླབས་ཆེ་ཞེས་གསུངས། །

			ཨེ་མ་གང་ཞིག་ལམ་བཟང་འདི་བོར་ནས། །

			གཞན་ཞིག་འཚོལ་བའི་ངལ་བ་ལྷུར་ཞེན་པ། །

			བླུན་པོས་ཙན་དན་ས་མཆོག་བོར་ནས་སུ། །

			ཤིང་གཞན་འཚོལ་བའི་རྣམ་ཐར་མ་ལགས་སམ། །

			བྱིས་པའི་རྣམ་རྟོག་རི་མོར་སྤེལ་བ་ལ། །

			རང་གཞན་ཀུན་ལ་དགོས་པ་མེད་མོད་ཀྱང་། །

			ཁུངས་དག་ལུང་དང་བླ་མའི་ཞལ་རྒྱུན་རྣམས། །

			འདི་རུ་བྲིས་ལ་ཡིད་རྟོན་ཅིས་མི་རིགས། །

			འོན་ཀྱང་ཆོས་འདིའི་ཕྱི་ནང་གསང་བའི་དོན། །

			ས་བཅུའི་སེམས་དཔས་ཇི་བཞིན་གཞལ་མིན་ན། །

			བདག་འདྲས་བསྐལ་པ་སྟོང་དུ་འབད་བྱས་ཀྱང་། །

			ཕྱོགས་ཙམ་མིན་འདི་ཀུན་གྱི་ཐུགས་ལ་མངའ། །

			བདག་ནི་ཟབ་མོའི་དོན་གང་རྟོགས་མིན་པས། །

			བསྟན་བཅོས་རྩོམ་པའི་གྲགས་སྙན་བྲག་ཆ་ཡི། །

			ཡིད་འཕྲོག་དྲི་ཟའི་རོལ་མོར་བསྙེགས་མིན་ཡང་། །

			ཟབ་ཆོས་འདི་ལ་འབྲེལ་བ་འཇོག་ཕྱིར་བྲིས། །

			རྒྱལ་དང་རྒྱལ་སྲས་བདེན་ཚིག་གྲུབ་པའི་གསུང་། །

			དེང་སང་ཕལ་ཆེར་རང་གར་ལུས་མཐོང་ན། །

			རྨོངས་པའི་སྨྱོན་ལས་གཞན་དོན་འགྱུར་དཀའ་ཡང་། །

			རང་བློ་ལེགས་བཤད་གནས་ལ་གོམས་ཕྱིར་བྲིས། །

			སྨྲ་ལ་དགའ་བའི་རྟོག་གེ་ཁ་ཅིག་གིས། །

			འཇམ་དཔལ་མིའི་གཟུགས་སྤྲུལ་པའི་གསུང་ལ་ཡང་། །

			ཐར་བ་མེད་ཅེས་ཅ་ཅོ་སྒྲོག་མཐོང་ན། །

			ཚུལ་འདིས་མགུ་ཐབས་དཀའོ་གྲོགས་པོ་དག །

			རྡོ་རྗེའི་ཚིག་གི་དགོངས་གཏེར་ཟབ་མོ་ལ། །

			བྱིས་བློའི་དྲི་མས་རྙོག་པར་བྱས་པ་རྣམས། །

			རྡོ་རྗེ་མཆེད་དང་ཆོས་སྐྱོང་སྲུང་མ་ལ། །

			སྙིང་ནས་འཆགས་ན་བཟོད་པར་མཛད་དུ་གསོལ། །

			འདིར་འབད་རྣམ་དཀར་ཉི་མའི་འོད་ཕྲེང་གིས། །

			མུ་མེད་སྲིད་པའི་གདུང་བ་ཀུན་འཕྲོག་ཅིང་། །

			རྣམ་དག་བདེ་ཆེན་ཞིང་དུ་དབུགས་དབྱུང་ནས། །

			འཇམ་དབྱངས་བླ་མའི་གོ་འཕང་མྱུར་ཐོབ་ཤོག །

			བདག་ཀྱང་དེང་ནས་སྒོ་གསུམ་བྱེད་རྩོལ་ཀུན། །

			རྣམ་པ་སྣ་ཚོགས་ཐབས་ཀྱིས་འགྲོ་བ་ལ། །

			ཕན་པར་སྒྲུབ་པ་ཁོ་ནའི་སྤྱོད་པ་ཅན། །

			འཇམ་མགོན་ཁྱོད་དང་སྐལ་བ་མཉམ་པར་སྨོན། །

			མགོན་ཁྱོད་ཞིང་ཁམས་གང་དུ་སྤྲུལ་བ་ན། །

			ཉམ་ཆུང་བདག་ཀྱང་འབྲལ་མེད་རྗེས་བཟུང་ནས། །

			རྣམ་དག་ཁྲིམས་ཀྱི་པད་དཀར་དྲི་བསུང་གིས། །

			རབ་འབྱམས་རྒྱལ་ཀུན་མཉེས་པའི་དཔྱིད་དུ་སྨོན། །

			ཞེས་སྙིང་གཏམ་སྙིང་གི་ཐིག་ལེའི་ཚིག་འགྲེལ་འདིའང་བཀའ་དྲིན་མཚུངས་པ་མེད་པའི་འཇམ་མགོན་བླ་མ་ཡིད་བཞིན་ནོར་བུ་ཉིད་ཀྱི་ཞལ་སྔ་ནས་ལན་དུ་མར་ཁྲིད་གནང་བགྱིས་ཏེ་ཞལ་གསུང་གི་བདུད་རྩི་སྤྱི་བོར་སོན་པའི་སྐལ་བ་དང་ལྡན་ཞིང་། ཟབ་ཆོས་འདིར་ཚིག་ཙམ་གྱིས་ཀྱང་བག་ཆགས་ཕྲན་བུ་རེ་འཇོག་སྙམ་པའི་མོས་འདུན་རེ་བྱུང་ནའང་། རང་ཉིད་ཚུལ་འདི་ལ་འཇུག་པའི་མཚན་ཉིད་ཀྱི་ཕྱོགས་ཙམ་ཡང་མི་ལྡན་པ་ལེགས་པར་ཤེས་ནས་རེ་ཞིག་བཞག་ཀྱང་། ཕྱིས་སུ་སྐྱབས་རྗེ་མཆོག་ཉིད་ཀྱིས་ཚུལ་འདི་འབྲི་བའི་བཀའ་གནང་དང་ཁྱད་པར་དུ་འདི་ལ་འགྲེལ་བ་ཞིག་བྲིས་ན་ཚེ་རབས་ཀུན་ཏུ་རྗེས་སུ་འཛིན་ཅིང་མི་འབྲལ་བའི་རྟེན་འབྲེལ་ཡོད་ཅེས་ཡང་ཡང་གསུང་གི་དབུགས་དབྱུང་ཐོབ་པ་དང་། གཞན་ཡང་མཆེད་གྲོགས་དམ་པ་དུ་མས་ཀྱང་ཡང་ཡང་གསུང་གིས་བསྐུལ་བ་ལ་བརྟེན་ནས། ཆོས་རྗེ་མཆོག་གིས་རྒྱ་ནག་དང་བོད་དུ་གསུང་སྐབས་ཟིན་བྲིས་ཐོར་བུ་བྱས་པ་རྣམས་ལ་གཞིར་བྱས་ཏེ་འཇའ་ལུས་པ་བཅུ་གསུམ་བྱོན་པའི་གདན་ས་ཁྱད་པར་ཅན་གསང་ཆེན་འོད་སྐུར་གྲོལ་བའི་ཡང་དབེན་གྱི་འདོད་དགུ་ཀུན་འབྱུང་གླིང་ནས། མདོ་གྲྭ་བསོད་དར་རྒྱས་སུ་འབོད་པའམ་སྐབས་འདིར་འཇམ་མགོན་བླ་མ་མཆོག་གིས་ངག་དབང་ཚུལ་ཁྲིམས་དྲི་མེད་དུ་བཏགས་པ་དེས་དམུས་ལོང་གཟུགས་ལ་དཔྱོད་པའི་ངང་ཚུལ་གྱིས། རང་ལོ་ཉེར་དྲུག་པ་ཕྱི་ལོ་༡༩༨༨དེ་ས་འབྲུག་དཔྱིད་ཟླ་འབྲིང་པོའི་ཚེ་བཅོ་ལྔ་ལ་གྲུབ་པར་བགྱིས་པ་འདིས་ཀྱང་བདག་སོགས་འབྲེལ་ཐོགས་ཐམས་ཅད་ཚེ་རབས་ཀུན་ཏུ་བླ་མ་མཆོག་གིས་རྗེས་སུ་བཟུང་ནས་བསྟན་དང་འགྲོ་བའི་དོན་ལ་སྨན་པའི་རྒྱུར་གྱུར་ཅིག  ཕྱིས་སུ་རང་ལོ་རེ་གསུམ་པར་ཞུ་དག་ཅུང་ཟད་བགྱིས་ཏེ་སླར་གཏན་ལ་ཕབ་པའོ། །མངྒ་ལཾ། །  ། །

		

		
			
			

		

		
			མཁན་པོ་བསོད་དར་རྒྱས་ཀྱི་གསུང་འབུམ།   ༩       རྡོ་རྗེ་ཕ་ལམ་གྱི་ཕྲེང་རྡོག་༣༦༥

			མཁན་པོ་བསོད་དར་རྒྱས་ཀྱི་གསུང་འབུམ།   ༡       བསླབ་བྱ།

			མཁན་པོ་བསོད་དར་རྒྱས་ཀྱི་གསུང་འབུམ།   ༢       འོད་དཔག་མེད་ཀྱི་ཞིང་ཡིད་ལ་བྱེད་པའི་མདོ།

			མཁན་པོ་བསོད་དར་རྒྱས་ཀྱི་གསུང་འབུམ།   ༣      ས་ཡི་སྙིང་པོའི་རྩ་བའི་སྨོན་ལམ་གྱི་མདོ།

			མཁན་པོ་བསོད་དར་རྒྱས་ཀྱི་གསུང་འབུམ།   ༤      བཀྲ་ཤིས་པའི་མདོ་ཞེས་བྱ་བ།

			མཁན་པོ་བསོད་དར་རྒྱས་ཀྱི་གསུང་འབུམ།   ༥       ཕ་མའི་དྲིན་ལན་གཞལ་དཀའ་བའི་མདོ་ཞེས་བྱ་བ།

			མཁན་པོ་བསོད་དར་རྒྱས་ཀྱི་གསུང་འབུམ།   ༦       ཕ་མ་སྐྱོབ་པའི་མདོ་ཞེས་བྱ་བ།

			མཁན་པོ་བསོད་དར་རྒྱས་ཀྱི་གསུང་འབུམ།   ༧       བུ་མོ་མ་ཏཾ་གའི་མདོ་ཞེས་བྱ་བ།

			མཁན་པོ་བསོད་དར་རྒྱས་ཀྱི་གསུང་འབུམ།   ༨       ལུང་དག་ལྡན་ཞེས་བྱ་བ།

			མཁན་པོ་བསོད་དར་རྒྱས་ཀྱི་གསུང་འབུམ།   ༩       སངས་རྒྱས་འདའ་ཁའི་ཞལ་ཆེམས་ཀྱི་མདོ་ཞེས་བྱ་བ།

			མཁན་པོ་བསོད་དར་རྒྱས་ཀྱི་གསུང་འབུམ།   ༡༠     རབ་བྱེད་ཞེ་གཉིས་པའི་མདོ་ཞེས་བྱ་བ།

			མཁན་པོ་བསོད་དར་རྒྱས་ཀྱི་གསུང་འབུམ།   ༡༡      རབ་ཏུ་བྱུང་བའི་ཕན་ཡོན་ལ་བསྟོད་པ་ཚིགས་སུ་བཅད་པའི་མདོ་ཞེས་བྱ་བ།

			མཁན་པོ་བསོད་དར་རྒྱས་ཀྱི་གསུང་འབུམ།   ༡༢     བདེ་ཆེན་ཞིང་སྦྱོང་གི་བསྟན་བཅོས་ཚིགས་བཅད་མའི་རྣམ་པར་བཤད་པ།

			མཁན་པོ་བསོད་དར་རྒྱས་ཀྱི་གསུང་འབུམ།   ༡༣     རྒྱ་ནག་རི་བོ་རྩེ་ལྔའི་གནས་བཤད་མཐོང་ལྡན།

			མཁན་པོ་བསོད་དར་རྒྱས་ཀྱི་གསུང་འབུམ།   ༡༤     སྙིང་གཏམ་སྙིང་གི་ཐིག་ལེའི་འགྲེལ་བ།

			མཁན་པོ་བསོད་དར་རྒྱས་ཀྱི་གསུང་འབུམ།   ༡༥     དྲན་ངོགས་ཀྱི་ནུབ་བསྐྱོད།

			མཁན་པོ་བསོད་དར་རྒྱས་ཀྱི་གསུང་འབུམ།   ༡༦     དྲན་ངོགས་ཀྱི་རྨི་སྣང་།

		

		
			
			

		

		
			
			

		

		
			འབྲེལ་ཡོད་ཀློག་དེབ།

